
Аннотация
ПОТОПЕТЕ СЕ В ТЪМНИЯ СВЯТ НА БУРЕНОСНИ СТРАСТИ И СПИРАЩО ДЪХА ДЕЙСТВИЕ, КЪДЕТО ШЕСТИМА НЕОБИКНОВЕНИ ВОИНИ СА ПРИЗВАНИ ДА ЗАЩИТЯТ РАСАТА НА ВАМПИРИТЕ ОТ ТЯХНОТО ПЪЛНО УНИЩОЖЕНИЕ В сенките на нощта в Колдуел, Ню Йорк, бушува ожесточена и смъртоносна война. Последните вампири са безмилостно преследвани и избивани от Обществото на лесърите - организация на лишени от души ловци, които не се спират пред нищо, за да унищожат враговете си. Шестима изключителни воини, най-добрите бойци на вампирите, обединени в Братството на черния кинжал, имат за задача да спасят расата си от гибел. ПАРАДАИЗ, дъщеря на Първия съветник на краля, е готова да отхвърли ограниченията, които й налага аристократичният й произход. Какъв е планът й? Да се запише в тренировъчната програма на Братството на черния кинжал и да се научи да се защитава. Плана си го бива, но обучението се оказва неимоверно трудно, а останалите новобранци й се струват по-скоро врагове, отколкото съюзници... КРЕЙГ е с обикновено потекло и съвсем не е това, което бащата на Парадайз би искал за нея, но пък е всичко, за което тя би могла да мечтае. Но когато един инцидент заплашва да сложи край на цялата тренировъчна програма, Парадайз е изправена пред неподозирани изпитания. Ще бъде ли достатъчно силна да отстои себе си - не само на бойното поле, но и извън него... „Плашещо пристрастяваща.“ ПЪБЛИШЪРС УИКЛИ


Дж. Р. Уорд
Кървава целувка
(книга 1 от " Наследството на черния кинжал")

Речник на термините


аструкс нотрум - Личен телохранител, който се назначава с указ от краля.
атендантки - Избраници, служещи като лични помощнички на Скрайб Върджин.
Братството на черния кинжал - Отлично тренирани вампири воини, които защитават вида си от Обществото на лесърите. В резултат на селекция в рамките на расата братята притежават огромна физическа и психическа устойчивост, както и способността за бързо оздравяване. Повечето от тях не са кръвни братя, приемат се официално в Братството по предложение на членовете му. Агресивни, самоуверени и потайни по природа, те съществуват отделно от цивилните вампири и рядко контактуват с представители на другите класи, освен когато трябва да се хранят. За тях се разказват легенди и са на особена почит в света на вампирите. Може да бъдат убити само при много тежко нараняване, например ако получат огнестрелна рана или бъдат прободени в сърцето.
вампир - Вид, различен от хомо сапиенс. Вампирите трябва да пият кръвта на противоположния пол, за да живеят. Човешката кръв им помага да оцелеят, но силата им скоро се изчерпва. След преобразяването си, което настъпва към двайсет и петата им година, те не могат да излизат на слънчева светлина и трябва редовно да пият кръв. Вампирите не могат да „превръщат“ човешки същества във вампири чрез ухапване или преливане на кръв, но могат да създадат поколение при връзка с човек, което се случва рядко. Вампирите притежават способността да се дематериализират по желание, но трябва да са спокойни и концентрирани и не трябва да носят нищо тежко със себе си. Могат да изтриват спомените на хората, докато са в краткотрайната им памет. Някои вампири са в състояние да четат мисли. Продължителността на живота им е повече от хиляда години, понякога живеят дори по-дълго.
глимера - Основното ядро на аристокрацията, което може да се сравни, грубо и само донякъде, с английското кралско семейство.
Гробницата - Свещената гробница на Братството на черния кинжал. Използва се като място за ритуали и хранилище за керамичните урни на лесърите. Ритуалите включват въвеждане в Братството, погребения и дисциплинарни наказания на братята. Никой не може да влиза в нея, освен членовете на Братството, Скрайб Върджин и кандидатите за членство на Братството.
двуборство - Конфликт между двама мъжки вампири, които се съревновават за правото да бъдат избрани за съпруг.
доген - Член на класата на прислужниците в света на вампирите. Догените имат стари, консервативни традиции в обслужването на по-високопоставените от тях и спазват строг етикет по отношение на облеклото и поведението си. Могат да излизат през деня, но остаряват сравнително бързо. Продължителността на живота им е около петстотин години.
Дънд - Ад.
екзиле дубле - Лошият или прокълнатият близнак; този, който е роден втори.
ерос - Избраници, обучени в изкуството на любовта.
Избраници - Жени вампири, обучени да служат на Скрайб Върджин. Представителки на аристокрацията, въпреки че са се отдали по-скоро на духовен, отколкото на светски живот. Почти не общуват с мъжете вампири, но могат да се отдават на воините по нареждане на Скрайб Върджин, за да се размножава кастата им. Имат способността да предсказват бъдещето. В миналото са задоволявали нуждите от кръв на членовете на Братството, но братята са изоставили тази практика.
изолация - Статут, налаган от краля на жена вампир, в резултат на молба до него, отправена от семейството на въпросната жена вампир. Поставя я под попечителство и тя трябва да се подчинява безпрекословно на своя попечител, който обикновено е най-възрастният мъж в семейството. В този случай нейният попечител има законното право да определя всички аспекти на живота й и да ограничи контактите и със света - всички или само някои от тях.
крих - Знак в Древния език, символизиращ достоИна смърт.
кръвен роб - Вампир от мъжки или женски пол, принуден да задоволява нуждите от кръв на друг вампир. Практиката да се държат кръвни роби почти е изчезнала, макар и да не е обявена за незаконна.
леаж - Уважително обръщение на сексуално подчинена личност към неИния или неговия доминант.
ленихан - Митичен звяр, прочут със сексуалната си мощ. В съвременния жаргон се използва за мъж с необикновен размер и сексуална издръжливост.
лесър - Човек без душа, коИто преследва и унищожава вампирите, член на Обществото на лесърите. За да бъде убит, лесърът трябва да бъде прободен в гърдите, иначе е безсмъртен. Лесърите не се хранят, не пият нищо и са импотентни. След време косата, кожата и ирисите им губят пигментацията си, докато станат руси, без капка цвят на лицето и с бледи очи. Излъчват миризма на бебешка пудра. След като бъдат въведени в Обществото от Омега, всеки от тях получава керамична урна, в която е поставено сърцето му, след като е било извадено.
лийдайър - Могъща и влиятелна личност.
лийлан - Гальовна, ласкава дума, която може да се преведе като „любим“, „любима“.
лис - Инструмент за мъчения.
люлей - Подарък, дар.
мамен - МаИка. Използва се едновременно като съществително нарицателно и като обръщение, показващо обич и привързаност.
мис - Прикриване на местности или предмети; създаване на илюзорно поле.
нала (ж.р.) или налум (м.р.) - Дума, която показва силни чувства. Означава „любима“ или „любим“.
Небитието - Царство, където времето не съществува. Там мъртвите отново се събират с близките си и преминават във вечността.
Обществото на лесърите - Орден на убийци, създаден от Омега за унищожаване на расата на вампирите.
Омега - Зло мистично същество, чиято цел е унищожението на вампирите поради ненавистта му към Скрайб Върджин. Живее в свят извън времето и притежава огромна власт, но не и съзидателна сила.
период на нужда - Период, през който жената вампир е фертилна и който обикновено продължава два дни. През този период жената изпитва силно сексуално желание. Той настъпва около пет години след преобразяването на жената и след това се повтаря през десет години. Всички мъжки вампири реагират, ако са край жена вампир в период на нужда. Този период може да бъде опасен, конкуриращите се мъже влизат в конфликт и се бият помежду си, особено ако жената няма партньор.
пирокант - Понятие за обозначаване на слабото място на вампира, неговата ахилесова пета. Тази слабост може да бъде вътрешна, например пристрастяване, или външна, например обичан човек.
попечител - Настойник на непълнолетен индивид. Има различни степени попечители, като най-мощните са назначените за такива на жени вампири в изолация.
преобразяване - Критичен момент в живота на вампирите, когато влизат в зрелост. От този момент нататък те трябва да пият кръв от противоположния пол, за да живеят, и не могат да понасят слънчевата светлина. Обикновено настъпва към средата на двайсетте години на индивида. Някои вампири не оцеляват след преобразяването, особено мъжките. Преди преобразяването си вампирите са физически слаби, в сексуално отношение са неактивни и неотзивчиви и не могат да се дематериализират.
претранс - Вампир от времето преди неговото преобразяване.
принцепс - Най-високото стъпало на вампирската аристокрация, по-висши по ранг са само членовете на Първото семейство и Избраниците на Скрайб Върджин. Титлата се получава по рождение, тя не се дава.
Първото семейство - Кралят и кралицата на вампирите, както и техните деца, ако имат такива.
райт - Ритуал, чрез който се удовлетворява нечия накърнена чест. Ако извършването му бъде прието от двете страни, оскърбеният избира оръжието и нанася удар на оскърбителя, който го приема, без да се защитава.
разплата - Акт на смъртно отмъщение, извършвано обикновено от мъжки вампир заради своята възлюбена.
ралман - Спасител.
симпат - Един от подвидовете във вампирската раса, който се характеризира със способността и желанието да манипулира чувствата на другите (с цел обмен на енергия). През различни исторически периоди те са били подлагани на неправди и гонения, а в определени такива дори са били подложени на изтребление от страна на вампирите. Вече са почти на изчезване.
Скрайб Върджин - Мистична сила, тя е съветник на краля, пази архивите на вампирите и раздава привилегии. Съществува в свят извън времето и притежава огромна власт. Била е способна на един-един-ствен съзидателен акт, който е използвала, за да създаде вампирите.
тали - Дума, която показва добри и нежни чувства и може свободно да се преведе като „мила“ или „скъпа“.
трейнър - Дума, която се използва между двама мъже. Може да се преведе свободно като „многообичан приятел“.
уокър - Индивид, върнал се в царството на живите от Небитието. Към тях се отнасят с огромно уважение, почитани са заради мъките, които са преживели.
уорд - Еквивалент на кръстник или кръстница на определен индивид.
хелрен - Вампир от мъжки пол, бракосъчетан с жена вампир. Мъжете вампири могат да имат брак с повече от една жена.
хислоп - Термин, обозначаващ моментна грешка, в резултат на която настъпва повреда или отнемане на моторизирано превозно средство; например забравяне на ключовете в колата, паркирана пред дома, довело до това, тя да бъде открадната от неизвестни извършители, би могло да се нарече хислоп.
шелан - Вампир от женски пол, бракосъчетана с мъжки. Женските вампири обикновено имат само по един партньор, защото мъжките вампири строго охраняват своята територия.

Къщата за аудиенции на краля, Колдуел
Някои дипломирания стават далеч от очите на света.
Някои от най-важните преходи в живота се случват без церемонии, официални тоги и оркестър, свирещ тържествени маршове. Няма подиум, на който да се качиш, нито диплома, която да сложиш на стената. Няма и свидетели.
Някои дипломирания биват ознаменувани от простичкото и ежедневното, от нещо толкова обикновено като това, да протегнеш ръка и да включиш монитора на компютъра. Толкова шаблонно действие, извършвано толкова пъти седмично, месечно, годишно... и все пак един-единствен път то се оказва разделителната линия между преди и след това.
Парадайз, дъщеря на Абалон, пръв съветник на Рот, син на Рот, баща на Рот, крал на всички вампири, се облегна в офис стола си, вперила поглед в угасналия монитор пред себе си. Невероятно. Нощта, която очакваше, много скоро щеше да настъпи.
През по-голямата част от изминалите осем седмици времето пъплеше мъчително бавно, но в тези последни няколко вечери то внезапно се бе втурнало в галоп. Неочаквано, след като беше прекарала седем хиляди часа в очакване луната да изгрее, Парадайз имаше чувството, че би предпочела то отново да тръгне бавно като преди.
Първата работа, която бе имала някога, щеше да остане в миналото й.
Погледът й се плъзна по бюрото и тя премести телефона няколко сантиметра настрани... след което отново го върна на мястото му. Оправи абажура от цветно стъкло с морски кончета на лампата от „Тифани“. Увери се, че сините химикалки са в една поставка, а червените - в друга. Прокара длан по съвършено чистата попивателна хартия и горната част на монитора.
Чакалнята беше празна, в тапицираните с коприна столове не седеше никой, списанията върху малките масички бяха грижливо подредени, питиетата, които догените бяха поднесли на посетителите, вече бяха раздигнати.
Последният гражданин си беше тръгнал преди трийсетина минути. До изгрев-слънце оставаха около два часа. Общо взето, това беше обикновеният завършек на нощ, изпълнена със сериозна работа, моментът, в който двамата с баща й щяха да се отправят към семейното имение, където щяха да се нахранят заедно, наслаждавайки се на изпълнен с взаимно уважение разговор за планове и случки.
Парадайз се приведе напред и погледна зад свода. От другата страна на фоайето двойната врата на онова, което някога бе официалната трапезария на имението, беше затворена.
Да, най-обикновена нощ, ако не се броеше съвсем не обикновената среща, която се провеждаше там в момента: веднага след като и последният посетител си беше отишъл, баща й беше повикан в залата за аудиенции и вратата се бе затворила зад гърба му.
Той и досега беше там, заедно с краля и двама членове на Братството на черния кинжал.
- Не ми го причинявайте - каза Парадайз. - Да не сте посмели да ми отнемете това.
Тя се изправи и тръгна из стаята, като подравняваше и бездруго подредените списания и набухваше възглавнички, докато накрая спря пред нарисувания с маслени бои портрет на един френски крал.
След това се отправи към свода, вперила поглед в затворената врата на трапезарията, заслушана в думкането на сърцето си.
Вдигна ръце и докосна мазолите на дланите си. Не ги беше получила, работейки тук за баща си и Братството през последните няколко месеца, организирайки графици, проследявайки развитието и разрешаването на различни проблеми. Не, за първи път в живота си Парадайз бе започнала да тренира редовно.
Вдигаше тежести. Тичаше. Правеше лицеви опори, коремни преси, набирания на лост. Упражняваше се на ергометъра.
Доскоро дори не знаеше какво е ергометър.
И всичко това - в подготовка за утрешната нощ.
Стига само мъжете, събрали се в залата за аудиенции на краля, да не й отнемеха всичко това.
Утре в полунощ Парадайз и кой знае колко още мъже и жени трябваше да се съберат на едно тайно място... където тя щеше да се опита да си спечели място в тренировъчната програма за войници на Братството на черния кинжал.
Планът беше добър - шанс за независимост и да докаже на себе си, че е нещо повече от благородното си потекло. Проблемът? Пълнокръвните дъщери на глимерата, при това произхождащи от едно от Първите семейства, не се обучаваха за войници. Не боравеха с пистолети и ножове. Не се учеха да се бият, нито да се защитават. Даже не знаеха какво е лесър.
Дори не общуваха с войници.
Дъщери като нея се учеха на бродерия, класическа музика и пеене, на добри маниери и умението да ръководят огромни домакинства, пълни с догени. От тях се очакваше да са запознати със сложния социален календар и фестивалите, да са в крак с модните изисквания за всякакви случаи и да правят разлика между „Ван Клийф & Арпълс“, „Бушрон“ и „Картие“. Те водеха затворен, защитен и грижливо охраняван живот, като всяка скъпоценност.
Единственото опасно нещо, което им се позволяваше да направят? Да раждат деца. От хелрен, внимателно подбран от семейството им, така че чистотата на семейната кръв да бъде запазена.
Истинско чудо бе, че бащата на Парадайз й бе разрешил да стори това.
Определено не беше съгласен, когато тя за първи път му показа формуляра за кандидатстване... Но после бе размислил и й бе позволил да го направи - нападенията отпреди няколко години, при които голям брой вампири бяха загинали от ръката на лесъри, бяха доказали колко опасно място можеше да бъде Колдуел. Освен това Парадайз го беше уверила, че не възнамерява да участва във войната. Просто искаше да се научи да се защитава сама.
А след като му го поднесе по този начин, наблягайки на сигурността си, именно тогава баща й беше запял друга песен.
Ала истината беше, че Парадайз искаше нещо, което да е само нейно. Идентичност, която да не се дължи единствено и само на произхода й.
Освен това Пейтън й беше заявил, че не може да го направи.
Защото е жена.
Как ли пък не!
Парадайз отново погледна към затворената врата.
- Хайде де...
Отново започна да обикаля наоколо и се озова във фоайето, но нарочно не се приближаваше твърде много до мястото, където се бяха събрали мъжете... сякаш можеше да урочаса нещата.
Господи, за какво ли говореха там вътре?
Обикновено кралят си тръгваше веднага след последната аудиенция. Ако той и Братството трябваше да свършат разни лични задачи или нещо, свързано с войната, го правеха в имението на Първото семейство, място толкова тайно, че дори баща й никога не беше стъпвал там.
Така че, да, сега със сигурност говореха за нея.
Върна се в чакалнята, отиде до бюрото и се опита да пресметне колко часове бе прекарала зад него. Работеше тук едва от няколко месеца, но работата й харесваше... донякъде. Докато я нямаше (в случай че я приемеха в тренировъчната програма на Братството), щеше да я замести нейна братовчедка и Парадайз бе прекарала последните седем нощи, като я обучаваше и й показваше процедурите, които самата тя беше въвела, за да е сигурна, че преходът ще мине съвсем гладко.
Настани се в стола зад бюрото си, издърпа средното чекмедже и извади молбата за кандидатстване... сякаш листовете можеха да й вдъхнат увереност, че всичко това наистина ще се случи.
С листовете в ръка, Парадайз се зачуди кой ли ще се появи на изпита утре... и си спомни младия мъж, дошъл в къщата за аудиенции, за да поиска разпечатан формуляр.
Висок, с широки рамене и дълбок глас. Нахлупил бейзболна шапка с логото на университета „Сиракюз“ и обут в дънки, износени, както изглеждаше, от истинска работа.
Общността на вампирите не беше голяма, а тя никога преди не го беше виждала... но може би той бе от простолюдието? Това бе още една промяна в тренировъчната програма. Досега единствено членовете на аристокрацията можеха да работят с Братството.
Беше й казал името си, но бе отказал да се ръкува с нея.
Крейг. Това бе всичко, което Парадайз знаеше.
Не беше се държал грубо обаче. Всъщност беше я подкрепил в желанието й да кандидатства.
Освен това беше... пленителен, по начин, който я беше шокирал... дотолкова, че седмици наред беше чакала да види дали ще се върне с попълнената си молба. Не го беше направил. Може би я беше сканирал и я беше изпратил по този начин.
Или пък в крайна сметка беше решил да не кандидатства.
Струваше й се лудост да изпитва разочарование, задето може би никога вече няма да го види.
Звукът на мобилния й телефон я накара да подскочи и тя посегна към него. Пейтън. Отново.
Щеше да го види по време на изпита утре вечер... и дори това бе прекалено скоро. След разправията им за нейното кандидатстване тя се бе отдръпнала.
Разбира се, ако от Братството решат да се възпротивят, справедливият гняв, който изпитваше към Пейтън, щеше да се обезсмисли. О, хайде стига - на жените беше разрешено да кандидатстват.
Проблемът бе, че тя не беше обикновена жена.
По дяволите, представа нямаше какво ще направи, ако баща й си върнеше дадената дума назад. Ала от Братството надали биха чакали до последния момент, за да й откажат.
Нали?
* * *
В друга част на града, Мариса, шелан на Бъч о’Нийл, един от Братството на черния кинжал, наричан още Дистройър, се облегна в стола зад бюрото си в „Убежището“. Столът изскърца, а тя почука с химикалката върху настолния календар, премести слушалката на другото си ухо и се опита да прекъсне пороя от думи:
- Ами наистина оценявам предложението ви, но не мога...
Жената от другата страна на линията изобщо не се впечатли и продължи с толкова аристократична интонация, че бе истинско чудо как линията не даде накъсо.
- ...така че разбирате защо се нуждаем от помощта ви. Това е първият бал по случай Фестивала за дванайсетия месец от нападенията насам. Като шелан на един от братята и член на едно от Първите семейства, кой би бил по-подходящ от вас да организира това събитие...
Мариса реши отново да се опита да откаже и я прекъсна:
- Не съм сигурна дали си давате сметка, но съм ангажирана по цял ден като директор на „Убежището“ и...
- ... а брат ви се съгласи, че бихте били отличен избор.
Мариса млъкна.
Първата й мисъл бе, че й се струва изключително невероятно Хавърс, лечителят на расата и нейният безкрайно отчужден най-близък роднина, да я е препоръчал за каквото и да било, освен за скоропостижна смърт. Втората й мисъл бе по-скоро пресмятане наум — откога не се беше чувала с него? Две години? Три? Откакто я беше изхвърлил от дома им около пет минути преди изгрев-слънце, след като бе открил, че тя изпитва чувства към някакъв си човек.
Който се беше оказал братовчед на Рот и въплъщение на легендата за Дистройър.
Как ти се струвам сега?, прозвуча в главата й вътрешният й глас.
- Така че просто трябва да оглавите това събитие - довърши жената от другия край на линията.
Сякаш въпросът беше решен.
- Простете. - Мариса се прокашля. — Ала брат ми не е в положение да предлага името ми за каквото и да било, тъй като двамата не сме се виждали от доста дълго време.
Думите й бяха последвани от гробовно мълчание и тя реши, че май не трябваше да изважда кирливите ризи на семейството си на показ: от членовете на глимерата се очакваше да спазват изключително строги правила на поведение и да огласи на всеослушание колосалния разрив в семейството им, дори той да бе всеизвестен факт, бе недопустимо.
Далеч по-благоприлично бе останалите да шушукат за това зад гърба й.
За съжаление, другата жена се съвзе и промени тактиката.
- Така или иначе, жизненоважно е всички членове на нашата класа да се включат във възстановяването на фестивалите...
На вратата се почука и Мариса погледна натам.
- Да!
- Прекрасно! - възкликна жената от другата страна на линията. - Може да дойдете в имението ми...
- Не, не. Някой ме търси - обясни Мариса и повиши леко глас: - Влез.
В мига, в който видя изражението на посетителката, изруга. Лоша новина. Мери, шелан на Рейдж, беше изключителен професионалист, така че за да изглежда така, действително имаше проблем...
И защо по блузата й имаше кръв?
Мариса заряза благовъзпитания тон и любезностите.
- Отговорът ми е „не“. Работата поглъща всичкото ми време. Освен това, след като толкова се вълнувате за този бал, вие трябва да се заемете с подготовката. Довиждане.
Тя върна слушалката на мястото й и се изправи.
- Какво става?
- Една от новопостъпилите се нуждае от спешна медицинска помощ, а аз не мога да се свържа нито с доктор Джейн, нито с Елена. Не знам какво да правя.
Мариса изскочи иззад бюрото.
- Къде е?
- Долу.
Двете се втурнаха по стълбите.
- Как е дошла при нас?
- Не знам. Забелязали са я на една от охранителните камери на поляната отвън. Да пълзи.
- Какво?
- Получих спешно съобщение по телефона и изтичах навън заедно с Рим. Двете я внесохме в гостната.
Мариса свърна зад ъгъла, препъна се в едно от килимчетата...
И се закова на място.
Виждайки състоянието на младата жена върху дивана, тя неволно запуши устата си с ръка.
- О, господи... - прошепна.
Кръв. Навсякъде беше подгизнало от кръв; алената течност капеше по пода, процеждайки се през белите кърпи, притиснати върху раните на жената, и образуваше локвичка върху килима под единия й крак.
Момичето беше пребито толкова ужасно, че не беше възможно да бъде идентифицирано; лицето му беше така подпухнало, че ако не бяха дългата коса и съдраната пола, не би било възможно да се различи полът му. Едната му ръка очевидно беше изкълчена и висеше ужасяващо от рамото... останала бе само лявата обувка, чорапите бяха разкъсани.
Дишането й беше лошо, наистина лошо. От гърдите й долитаха гъргорещи звуци, сякаш се давеше в собствената си кръв.
Рим, която отговаряше за новопостъпилите в заведението, вдигна глава от мястото, където беше коленичила до дивана, и прошепна със сълзи в очите:
- Не мисля, че ще оцелее. Как би могла да оцелее...?
Мариса трябваше да се стегне. Нямаше друг избор.
- Не можете да откриете нито доктор Джейн, нито Елена? -попита тя дрезгаво.
- Опитах в имението - отвърна Мери. - В клиниката. На мобилните им. По два пъти.
За частица от секундата Мариса изпита ужас от мисълта какво означава това за собствения й живот. Ами ако с братята се беше случило нещо? Дали Бъч беше добре?
То трая само миг.
- Дай ми телефона си... и отведи обитателките в крилото „Уелси“. Искам всички да бъдат там, в случай че се наложи да доведа мъж.
Мери й подхвърли телефона си.
- Заемам се.
„Убежището“ бе именно това - убежище за жени, жертва на домашно насилие, потърсили помощ за себе си и своите малки. И след като беше прекарала дълги, безполезни векове в глимерата като непотърсената годеница на краля, Мариса бе открила призванието си тук, в служба на онези, които бяха малтретирани, в най-добрия случай - само с думи, а в най-лошия - понесли ужасяващо отношение.
В „Убежището“ не се допускаха мъже.
Ала за да спаси живота на тази жена, Мариса щеше да наруши това правило.
Вдигни, Мани - помисли си, когато от другата страна на линията се разнесе първото иззвъняване. - Вдигни си проклетия телефон...

Не беше цялото братство на черния кинжал. Всъщност бяха само двама братя и кралят.
Докато влизаше в стаята за аудиенции, за да застане пред своя владетел, Абалон, пръв съветник на Рот, син на Рот, баща на Рот, почти болезнено си даваше сметка за присъствието на другите двама. Никога не бе виждал воините да се държат другояче, освен възпитано и закрилнически, но като се имаше предвид, че се канеше да предаде единствената си рожба в ръцете им, очевидните им качества бяха като викове в нощта.
Брат Вишъс се взираше в него с нетрепващи диамантени очи; татуировката на лявото му слепоочие изглеждаше подобаващо зловеща, от якото му тяло, облечено в кожени дрехи, висяха оръжия. До него стоеше Бъч, наричан още Дистройър - някога човек с бостънски акцент, той бе заразен от Омега и захвърлен да умре... само за да стане един от малцината, преживели предизвикано насила преобразяване.
Двамата воини рядко можеше да се видят разделени и никак не беше трудно да си ги представиш в ролите на добро ченге, лошо ченге. Сега обаче ролите бяха разменени. Бъч, мъжът, който обикновено се усмихваше и приказваше с всички, в момента изглеждаше като някой, когото определено не би искал да срещнеш в тъмна уличка: лешниковите му очи бяха присвити и нетрепващи.
- Да? - обърна се Абалон към краля. - Мога ли да ви бъда в служба по някакъв начин?
Рот помилва светлата четвъртита глава на Джордж, неговото куче водач.
- Момчетата ми искат да си поприказват с теб.
А, каза си Абалон. Май се досещаше за какво става дума.
Бъч се усмихна за частица от секундата. Сякаш се опитваше предварително да омекоти удара на онова, което щеше да излезе от устата му.
- Искаме да сме сигурни, че си наясно какво представлява тренировъчната програма.
Абалон се прокашля.
- Знам, че това е много важно за Парадайз. И се надявам да се предлагат някакви курсове за самозащита. Ще ми се тя да бъде... в по-голяма безопасност.
Тази възможна полза бе единственото, помогнало му да се справи със сблъсъка между онова, което бе очаквал за Парадайз и живота й, и това, което тя искаше да си избере.
Когато не получи отговор, Абалон замести поглед от единия брат към другия.
- Какво не ми казвате?
Вишъс отвори уста, ала Бъч вдигна ръка и го накара да замълчи.
- Ролята ти тук, до Рот, е на първо място.
Абалон потръпна.
- Да не се опитвате да ми обясните, че Парадайз не може да постъпи в програмата заради поста ми тук? Прескъпа Скрайб Върджин, защо не ни казахте...
- Искаме да си наясно, че онова, което предстои, не е обучение по книги. А подготовка за война.
- Но кандидатите няма да бъдат принуждавани да се бият из града по време на програмата, нали?
- Това, за което се тревожим, е тук. - Братът посочи стаята. - Не можем да допуснем нищо да повлияе на отношенията ти с Рот и онова, което правиш за краля. Парадайз е точно толкова добре дошла в програмата, колкото и всеки друг, но не и ако възможността да не бъде приета или да отпадне доведе до напрежение между нас.
Абалон въздъхна с облекчение.
- Не се безпокойте за това. Тя ще успее или ще се провали единствено благодарение на себе си. Не очаквам специално отношение към нея, а ако не е в състояние да се справи, значи, мястото й не е там.
Всъщност, макар че никога не би го изрекъл на глас, Абалон се молеше и очакваше да стане точно така. Не му беше приятна мисълта Парадайз да се разочарова от себе си и от усилията си, ала последното, което искаше, бе дъщеря му да има досег до каквато и да било грозота... или пък, не дай си боже, да се опита да вземе участие във войната.
Умът му дори не бе в състояние да обхване мисълта за това последното.
- Не се безпокойте — повтори на глас, местейки поглед между братята и краля. - Всичко ще бъде наред.
Братът Бъч се взря във Вишъс за миг, а после отново се обърна към него.
- Чел си формуляра за кандидатстване, нали?
- Тя го попълни.
- Значи, не си го прочел?
- Това е нещо, което тя направи сама. Нима се очакваше да го подпиша като неин баща и настойник?
Вишъс запали ръчно свита цигара.
- Няма да е зле да си подготвен.
Абалон кимна.
- Подготвен съм. Уверявам ви, наистина съм подготвен.
Парадайз беше жена, отгледана в благопристойните традиции на аристокрацията. През последните два месеца бе започнала да работи над физическата си форма (и то изключително прилежно) и Абалон усещаше вълнението, което се излъчваше от нея, докато приключваше със задълженията си тук и се готвеше да напусне поста си. Съществуваше обаче съвсем реалната възможност след ориентацията утре вечер, когато започнеше истинската работа, тя да се види принудена да се откаже... или да бъде помолена да напусне.
Щеше да го убие да я види как се проваля.
Но то бе за предпочитане пред това, тя да загине на бойното поле само за да докаже, че е много повече, отколкото повелява аристократичното й положение.
Двамата братя продължаваха да се взират в него и Абалон наведе глава.
- Знам, че нещата няма да се развият добре за нея. Готов съм за това. Не съм наивен.
- Е, добре - каза Бъч след миг мълчание.
- Има ли още нещо, господарю? - обърна се Абалон към краля.
Рот поклати глава и Абалон се поклони на всеки от тримата.
- Благодаря ви за загрижеността. Парадайз е най-скъпото ми на този свят... единственото, което ми е останало от обичната ми шелан. Знам, че утре тя ще бъде в добри и справедливи ръце.
Обърна се да си върви, а братята останаха все така мрачни. Разбира се, той нямаше представа какво се случва във войната... а винаги имаше нещо. Абалон нямаше общо с битките и бойната стратегия, за което беше наистина благодарен.
Толкова, колкото щеше да бъде, когато Парадайз напуснеше програмата.
Ех, само ако майка й беше жива. Навярно изобщо не би се стигнало дотук, ако неговата шелан бе жива, за да вразуми дъщеря им.
Абалон отвори двойната врата и чу някакво трополене откъм чакалнята.
- Парадайз?
Прекоси фоайето и когато пристъпи в гостната, дъщеря му, която тъкмо събираше червените химикалки, паднали от бюрото, се изправи рязко.
- Всичко наред ли е? - попита той.
Очите й срещнаха неговите.
- Е, наред ли е? — попита тя в отговор. — Ще ми позволиш ли да отида утре вечер?
Абалон се усмихна... и опита да скрие тъгата в очите, в гласа си.
- Разбира се. Ти си в програмата, решихме го още преди месеци.
Парадайз изтича при него и го прегърна с всичка сила, сякаш допреди миг твърдо бе вярвала, че онова, за което така копнее, ще й бъде отказано.
Докато прегръщаше дъщеря си, Абалон смътно си даде сметка, че братята и кралят излизат през входната врата, ала не им обърна никакво внимание.
Прекалено бе погълнат от отчаяното желание да може да спести на дъщеря си всяко разочарование. Това обаче не бе сред родителските умения, които бе придобил след раждането й.
О, как му се искаше неговата шелан да беше тук с тях, вместо в Небитието.
Тя би се справила с всичко това много по-добре от него.
* * *
Застанала над тежко пострадалата жена, Мариса затвори очи, когато за трети път бе прехвърлена на гласовата поща на Мани. Какво, по дяволите, ставаше в клиниката?
Тъкмо се канеше отново да набере номера му, когато телефонът й иззвъня.
- Слава богу... Мани? Мани?
Нещо в тона й накара ранената жена да се раздвижи, окървавеното й лице помръдна върху възглавниците на дивана.
Господи, ужасяващото й хриптене бе достатъчно, за да накара сърцето на Мариса да прескочи един удар.
- Не, Елена е - разнесе се глас в ухото й. — Мани и Джейн оперират Тор по спешност. Има открита фрактура на бедрената кост, а аз трябва да се връщам в операционната. Да не е станало нещо?
- Колко ще се бавят?
- Току-що започнаха.
Мариса затвори очи.
- Добре. Моля те, кажи им да ми се обадят, когато могат. Имам... - Тя извърна глава и понижи глас. - Току-що се появи една пострадала. Не съм сигурна, че разполагаме с много време.
Елена изруга.
- Тук не можем да се лишим от никого. Защо не се обадиш на Вишъс? С медицинската си подготовка навярно ще успее да стабилизира положението.
Мариса опита да си представи как братът прекрачва къщата. Определено не би бил първият й избор. Не ставаше дума за това, че му няма доверие - най-добрият приятел на нейния хелрен бе отличен вампир.
Просто външният му вид бе ужасяващ.
Разбира се, ако всички бяха в крилото „Уелси“...
- Добра идея. Благодаря.
- Ще ги накарам да ти се обадят веднага щом свършим.
- Моля те.
Мариса прекъсна и набра номера на Ви. Само за да бъде прехвърлена на проклетата му гласова поща.
- Мамка му.
- Кога ще дойдат? - обади се Рим, която тъкмо притискаше една кърпа към дълбоката рана върху рамото на жената.
Нощта беше към края си. Възможно бе Ви да пътува от Колдуел към имението. Или пък се биеше с онзи, който бе ранил Тор.
Жената на дивана се закашля, давейки се, и Мариса за частица от секундата взе решение. Последното, което искаше, бе да се обърне към брат си, ала не би могла да се погледне в очите, ако личните й проблеми костваха нечий живот.
Набра номера на Хавърс по памет, надявайки се, че не го е сменил. Едно иззвъняване, второ...
- Ало? - разнесе се гласът му.
- Аз съм. - И преди да последва неловко мълчание или поздрав, тя продължи: - Имаме спешен случай в „Убежището“. Трябва да дойдеш незабавно... или да изпратиш някого. Лекарите на Братството са в операция, а не разполагаме с много време.
Последва моментна пауза, сякаш главният лечител на расата превключваше от личен на професионален режим.
- Веднага идвам. За травма ли става дума?
- Да. - Мариса отново понижи глас. - Била е жестоко пребита и... насилена. Изгубила е страшно много кръв. Не знам...
— Ще взема и сестра. Ще отведеш ли обитателките на друго място?
— Вече го направих.
— Отключи входната врата.
— Ще те посрещна там.
И това беше всичко.
Очевидно Вселената беше твърдо решена тази вечер брат й да бъде в мислите й. Първо онази идиотка по телефона, а сега...
Мариса кимна на Рим.
— Всеки момент ще дойде помощ.
С окото, което не беше подпухнало и затворено, ранената жена като че ли опита да се съсредоточи върху нея.
Мариса се наведе и улови окървавената й ръка.
— Брат ми ще се погрижи за теб.
За частица от секундата се притесни дали не би било по-добре да не споменава, че лечителят ще бъде мъж, но жената като че ли изобщо не я чу.
Прескъпа Скрайб Върджин, ами ако издъхнеше, преди Хавърс да е дошъл?
Мариса клекна, прибирайки русата си коса зад ушите.
— Тук си на сигурно място, всичко ще бъде наред. - Окото на ранената жена се спря върху лицето й. - Имаш ли близки, на които да се обадим? Има ли някой, когото да повикаме?
Жената поклати глави.
— Не? Сигурна ли си? - Окото се затвори. - Можеш ли да ми кажеш кой ти причини това?
Жената извърна лице.
По дяволите.
Мариса излезе в неголямото преддверие на къщата. От двете страни на вратата имаше дълги, тесни прозорци и тя погледна към поляната навън. Дърветата, които едва допреди няколко седмици грееха в ярки цветове, се бяха отърсили от драматичното си червено, златно и жълто оперение и голите им клони стърчаха като костите на изпосталяло куче.
Невъзможно бе да не се погледне в огледалото до вратата, за да провери дали косата й е наред, а гримът й - съвършен, дори след десетчасовия работен ден.
Докато живееше с брат си, Мариса носеше копринени рокли и тежки накити, а косата й винаги бе вдигната в сложна прическа. А сега? Сега беше с панталон, блуза с висока яка и чифт удобни, ниски обувки. Никакви бижута, освен мъничкия златен кръст, който носеше, защото богът на Бъч беше важен за него и нейният хелрен й беше подарил украшението миналата Коледа. А, да, на ушите й имаше две перли.
Въпреки насила предизвиканото преобразяване на Бъч и въпреки статуса му на брат и роднина на краля, по душа нейният мъж си оставаше човек — като се започнеше от католическата му вяра, минеше се през вкуса му за книги и филми и се стигнеше до онова, което искаше от една „съпруга“.
Мариса докосна златната верижка на шията си и се намръщи, когато усети моментен порив да я свали, защото брат й нямаше да я одобри.
Само че независимо дали носеше символа на обвързването си около врата си, или не, това нямаше да промени нищо. В очите на брат си тя бе взела един двукрак плъх за хелрен, а за подобно падение нямаше прошка.
Миг по-късно на тротоара отвън се материализираха два силуета: мъж, облечен в бяла престилка, и жена в униформата на медицинска сестра.
Докато двамата пристъпваха под светлината на охранителните лампи, Мариса потърка изпотените си длани в панталона си. Хавърс си беше съвсем същият - безупречен с папийонката си, очилата с рогови рамки и разделената отстрани на път тъмна коса.
В последния момент Мариса завъртя верижката около врата си, така че кръстчето се скри на тила й, отвори входната врата и заяви, опитвайки се да звучи спокойно:
- Тя е в гостната.
Никакво „Здравей, как си?“, никакво „Хей, още ли си същият тесногръд задник?“... но разбира се, това беше спешен медицински случай, не светско посещение.
- Мариса. - Брат й кимна и пристъпи вътре. - Това е Канест, главната ми сестра.
- Приятно ми е да се запознаем - промърмори сестрата и Мариса й кимна.
- Насам - подкани ги и докато ги повеждаше с омекнали крака във вътрешността на скромната къща с най-обикновено обзавеждане, по някаква абсурдна причина си се представи като фламинго, с колене, обърнати в обратната посока. Едновременно с това цял куп спомени клокочеха под повърхността на съзнанието й и единствено сериозността на трагедията в другата стая й позволяваше да овладее емоциите си.
Брат й спря на прага на гостната и подаде лекарската си чанта на своята асистентка.
- Канест ще я прегледа и ще ме информира за състоянието й. Така е по-добре, отколкото да го направи мъж.
Мариса за първи път погледна брат си в очите и видя, че те имаха съвсем същия син цвят като нейните. Но разбира се, това едва ли би могло да се промени, нали така?
- Много деликатно от твоя страна - каза, след което се обърна към асистентката му. - Последвайте ме.
Щом се озоваха в гостната, сестрата отиде право при дивана и внимателно зае мястото на Рим. Пострадалата жена се размърда, сякаш усетила присъствието на някой друг пред себе си, а после простена, когато сестрата измери пулса и кръвното й.
Мариса застана отстрани, скръстила ръце на гърдите си и запушила устата си с длан. Движението беше нещо хубаво, каза си тя, доказателство, че горкото момиче все още е живо.
- Внимавайте - избъбри, докато сестрата опипваше ръката на пациентката си, и сълзи се смесиха с кръвта по подпухналото лице.
Господи, кой беше направил това? Трябва да беше някой член на расата - не долавяше и най-бегъл повей от човешка миризма.
Мариса извърна очи, когато прегледът стана по-интимен, и даде знак на Рим да се присъедини към нея на прага, сякаш за да защити достойнството на ранената жена, точно както беше направил брат й.
След цяла вечност (както й се стори), медицинската сестра размени няколко тихи думи с пострадалата, след което дойде при тях и кимна на Мариса да я последва до мястото, където Хавърс стоеше, сключил ръце зад гърба си.
- Има тежки вътрешни наранявания — докладва сестрата с тих глас. - Незабавно трябва да бъде оперирана, ако искаме да оцелее. Ръката е най-малкият й проблем.
Хавърс кимна и погледна към Мариса.
- Позволих си волността да организирам транспорт. Би трябвало да е тук до петнайсет минути.
- Аз ще дойда с нея. - Мариса се приготви за битка. - Докато близките й не се появят, аз отговарям за нея.
- Разбира се.
- И ще поема разходите по лечението.
- Няма да се наложи.
- Напротив, ще се наложи, и още как. Нека си взема нещата.
Тя ги остави, размени няколко думи с Рим и изтича в кабинета, за да си вземе телефона, чантата и палтото.
Поколеба се дали да не се обади на Бъч, тъй като съществуваше вероятност да не се прибере у дома за деня, но все още не беше сигурна. А ако звънеше на своя хелрен всеки път щом в работата й изникнеше сериозен проблем, той нямаше да има и миг покой.
Докато слизаше по стъпалата, си даде сметка, че има още една причина да не му се обади.
Ставащото тук твърде много приличаше на онова, което се бе случило със сестра му.
Възможно бе да се окаже съвсем същото, ако жената загинеше от нараняванията си.
Не, помисли си Мариса, докато се връщаше на първия етаж. Бъч си имаше предостатъчно тревоги на главата, за да събужда тя стари травми.
- Готова съм — заяви на брат си, сякаш го предизвикваше да й откаже.
- Линейката ще пристигне след две минути. Аз също ще трябва да пътувам с нея. За да има изобщо шанс да оцелее, ще трябва да пие от вена.
С тези думи той й се поклони лекичко и се отправи към входната врата.
Мариса поклати глава. Мисълта, че бе готов да даде от собствената си кръв на една непозната жена, която най-вероятно беше от простолюдието, бе едновременно невероятна... и дразнеща.
Това, че можеше да бъде толкова грижовен с пациентите си и толкова жесток с нея, й се струваше непоносимо противоречие.
Ала така беше в глимерата. Двойните стандарти бяха нещо нормално.
И обикновено се използваха, за да навредят на дъщери, сестри и майки.

Застанал във внушителното пъстроцветно фоайе на имението на Братството, Бъч се намръщи и си погледна телефона. Едва преди три минути беше погледнал часовника „Одемар Пиге“, който носеше на китката си, но си помисли, че може би самсунгът не-знам-какво-си ще му даде час, който ще му хареса повече.
Къде ти.
И седмото позвъняване към Мариса бе останало без отговор. Също като предишните шест.
Откъм трапезарията долитаха звуците на Последното хранене и без сам да знае защо, в мислите си Бъч се върна към нощта, когато ги беше чул за първи път. Беше в къщата, която сега представляваше място за аудиенции. Тогава той беше детектив в полицията, излязъл от контрол и търсещ начин за самоунищожение, така че веднъж завинаги да приключи с този живот.
И тогава всичко се беше обърнало с главата надолу.
Бет първа беше поела по този път, въвлечена в един друг свят от вампирската си кръв. При него бе станало по съвсем различен начин.
Ако ще убивате този човек, ще бъдете ли така любезни да го направите в задния двор?
- Намери ли я?
Бъч затвори очи при звука на познатия мъжки глас. Въпреки че изобщо не беше вярно, понякога му се струваше, че ниският сардоничен глас на Вишъс бе отеквал в главата му цял живот.
- Не.
Ви се приближи, предхождан от миризмата на турски тютюн, и Бъч вдъхна дълбоко. Може би беше заради тютюна или пък заради присъствието на гадното копеле, ала паниката, пищяща в ушите му, поотслабна малко.
- Обади ли се в кабинета й в „Убежището“? - Ви изпусна струйка дим.
- Гласова поща. Звъннах и на Мери. Нищо.
- Мамка му...
Тихото избръмчаване на охранителния монитор го накара да обърне рязко глава. Виждайки образа на екрана, Бъч се втурна към вратата на вестибюла и едва не я изтръгна от пантите.
- О, господи, къде беше...
Хвърли се върху своята Мариса толкова мълниеносно и устремно, че останалата част от думите му беше заглушена, когато я притисна към себе си.
- Толкова съжалявам - каза тя глухо. - Имахме тежък случай. Не ти се обадих, защото нямах почти никакво време да се прибера.
Бъч се дръпна назад, улови лицето й в дланите си и я огледа от горе до долу.
- Добре ли си?
- Абсолютно. И толкова съжалявам...
Той я целуна, потръпвайки, когато ръцете й се плъзнаха по гърба му.
- Не, не. Не се извинявай. Интересува ме само това, че си добре.
По дяволите, слънцето беше толкова ужасяващо. Един вампир, заварен от зората на открито, си беше като клада в дрехи... И макар че Мариса бе на сигурно място в „Убежището“, никога не можеше да е сигурен какво ще се случи: хората бяха непредсказуеми идиоти, а лесърите бяха смъртоносни.
Мариса се откъсна от него и се усмихна.
- Добре съм, наистина.
Да, само дето отказваше да го погледне в очите.
Бъч я подръпна за ръката.
- Ела с мен.
- Но Последното хранене все още не е свършило...
- Кой го е грижа?
Издърпа я в билярдната и сигурно щеше да затвори вратата, ако имаше такава.
- Какво стана? - настоя.
Мариса направи няколко крачки из стаята, а невероятното й тяло превръщаше простичките й дрехи във висша мода.
- Нищо, за което да не си чувал и преди, уви.
Бъч затвори очи. Понякога ненавиждаше работата й, наистина. Колкото по-трудно ставаше, толкова повече се бореше тя...
И въпреки че го болеше да я вижда изтощена, обезкуражена и дори съсипана понякога, адски я уважаваше за онова, което правеше за расата. А и невинаги беше ужасно. Когато онези, на които бе помогнала, започнеха нов, независим живот, неговата шелан направо грееше.
Бъч я улови за ръка и като се облегна на една от билярдните маси, я намести между бедрата си.
- Разкажи ми въпреки това.
Нейните очи обходиха стаята, ала неговите бяха приковани в лицето й. Исусе, дори след дълга, тежка нощ, тя направо спираше дъха му. Красотата й беше легендарна сред расата, нещо, за което се говореше от поколения и пред което все още благоговееха. И нищо чудно. Лицето й беше като изваяно, кожата й бе гладка и блестяща като перла, сините й очи имаха цвета на незабравка, а устните й бяха толкова розови и меки. И разбира се, русата й коса, падаща под раменете, и тялото, от което на мъжете им омекваха краката... за разлика от други неща.
Бъч непрекъснато се изумяваше, че тя е с него. С него. Някакъв си тип от Южен Бостън, с нащърбен зъб, кофти произход и цял куп отвратителни навици, от които не бе успял да се отърве, докато не я срещна.
Да не забравяме и онази гадост с Омега.
И все пак, по някаква напълно необяснима причина, неговата шелан го обичаше.
- Не говориш - прошепна той и като отметна косата й, я помилва по шията, по напрегнатите рамене, по изопнатите ръце. -Знаеш, че мразя, когато не знам какво става.
Откъм трапезарията изригна многогласен смях и Мариса се сгуши в него, притискайки се в тялото му.
Ерекцията му беше мигновена, пенисът му надигна глава, опитвайки се да се отскубне от затвора на копчетата му.
Мариса обви ръце около шията му и се наведе към него, така че гърдите й се притиснаха в неговите.
- Не си ли гладен?
Бъч изръмжа гърлено и улови дупето й в шепите си. То се побираше в двете му ръце, твърдо като на гимнастичка... Господи, започваше да се изпотява.
Въпреки това поклати глава.
- Няма да се получи. Няма да ме разсееш...
В следващия миг устните на Мариса се разтвориха, оголвайки вампирските й зъби. Тя плъзна един от тях по долната му устна и от допира на острия му връх Бъч простена от болка.
- Звучиш така, сякаш се нуждаеш от нещо - прошепна тя до устата му. - Искаш ли да ми кажеш какво е то? - Езикът й се протегна и си проправи път в него. - Какво е то, Бъч? Кажи ми от какво се нуждаеш...
- От теб - простена той. - Нуждая се от теб.
След преобразяването, когато тялото му беше наедряло, превръщайки се в тази канара от мускули, той трябваше да свикне с новата си физическа сила... както и с тази огромна слабост, когато ставаше дума за жена му и за секс. Докато беше човек, от време на време се нуждаеше от жени, ала това изобщо не можеше да се сравнява с умопомрачителната похот, която Мариса бе в състояние да събуди в него без никакво усилие. Един поглед, едно докосване... няколко думи... понякога му стигаше дори само нейното ухание на океан...
Бум! Някой сякаш взриви мозъка му.
- Мариса...
Тазът й се отърка във възбудата му, а после тя отстъпи назад.
- Ела тук.
Можеше да му заповяда да направи какво ли не („Застани на челна стойка, избръсни си веждите, изтръгни си ръката“) и той щеше да го направи, без да се замисли. Да я последва? С възможността да й даде оргазъм... или пък шест?
Да, моля, госпожо, с какво мога да ви бъда от полза?
Мариса го заведе зад бара и го притисна към рафтовете с бутилки. Посегна към кожения му панталон и господ да му е на помощ, Бъч трябваше да се вкопчи в ръба на гранитния плот, докато я гледаше как разкопчава копчетата му едно по едно, освобождавайки нетърпеливата му ерекция.
След което го взе в ръка.
- Мааааамка му... - Искаше му се да отметне глава назад, но трябваше да я вижда.
Цялото му тяло се олюля, когато тя помилва пениса му.
- Харесва ли ти, когато правя така? - Ръката й се движеше бавно и ритмично нагоре-надолу. - Харесва ли ти, Бъч?
- Да - прошепна той, проточвайки думата. - Харесва ми... да виждам... ръцете ти... върху мен...
- Ами устата ми?
Топките му се напрегнаха и ето че оргазмът вече беше на върха на пениса му, готов да изригне от него... И това беше, преди тя да коленичи пред него, скривайки се зад бара.
Нямаше да изкара още дълго, но мамка му, усещането беше невероятно, топлото, влажно подръпване... Трябваше обаче да затвори очи - ако я видеше в този миг, с широко отворена уста, прекрасната й коса - разпиляна върху обутите му в кожен панталон бедра, сините й очи - вдигнати към него, сякаш обожаваше вкуса му...
Което, естествено, не можеше да е вярно. Това обаче беше една лъжа, която Бъч нямаше намерение да се опитва да оспори.
Името й отекна в гърлото му; точно този допир искаше, толкова плавен и възпламеняващ, че той отвори рязко очи. Погледът му обходи кожените дивани, билярдните маси, свода, отвеждащ във фоайето. Ако някой случайно влезеше (което не беше никак вероятно, при положение че Последното хранене още не беше свършило), щеше да вади единствено него с порно физиономия. Мариса беше скрита зад дългия висок бар. А най-готиното? Въздухът направо тегнеше от миризмата на обвързването му - недвусмислено предупреждение, че тук става нещо и че останалите ще сторят добре да се държат настрани.
Устата на Мариса правеше с него точно това, което той обожаваше, точно така, както го искаше, и той отново затвори очи... мислейки си за мача на „Пейтриътс“ срещу „Джайънтс“... за това, какво ли поднасят в трапезарията... дали Ласитър щеше да ги накара да гледат „Ергенът“ или пък шибаната Рейчъл Рей и тъпия й студено пресован зехтин.
Образът на дребничката властна кулинарна водеща беше филтърът, който действаше най-добре, заглушавайки част от усещането там долу... или поне достатъчно, та да не свърши върху своята шелан.
Всъщност страхът това да не се случи бе най-ефективен в тези случаи. Мамка му, само мисълта за ужаса да свърши в устата й или, господи, върху лицето й...
Не, не, за нищо на света.
Бъч пусна плота, в който се беше вкопчил, и нежно побутна раменете й назад.
- Спри - успя да процеди задавено. - Трябва да спреш.
Усещанията под кръста му бяха на ръба да изригнат... толкова близко, че дори опитите му да отвлече вниманието си и тревогата му вече не бяха в състояние да ги удържат, заливайки го с мощни вълни на високооктанен екстаз.
Той стисна зъби, разкривил лице в гримаса.
- Трябва да спреш... трябва да...
В последния миг успя да отмести главата й и като изви хълбоци, еякулира върху шкафовете, където държаха големите кутии със солени бисквити. Докато той свършваше, Мариса се съпротивляваше срещу хватката му, сякаш искаше отново да се добере до ерекцията му, ала той не й позволи, докато бедрата му не престанаха да потръпват и тялото му не се отпусна.
- Трябваше да ме оставиш да довърша - тихо каза тя. -Никога не ме оставяш да довърша.
Бъч отново се съсредоточи върху своята шелан и я изправи на крака, претегляйки я към себе си, при което все още коравият му пенис се отърка в гърдите, корема, бедрата й...
Звукът от отварянето на вратата във вестибюла ги накара да обърнат глави натам... и Бъч преглътна една ругатня. Исусе, как бе допуснал това да се случи на такова място? Идеята му се беше сторила напълно приемлива, докато беше в плен на похотта, но това не беше място, където една дама да прави свирка на такъв като него, дори и да бяха обвързани.
Побърза да приглади косата й, а после се зае да си закопчава панталона.
- Трябва да оставим това за вкъщи.
- Беше доста забавно.
- Не.
Докато Фриц отваряше вратата на Хекс и Трез, Бъч си заповяда да се върне към реалността.
- ...ми е длъжник - тъкмо казваше Хекс.
- Така е! - извика Бъч към нея. - Само кажи кога искаш да ти се издължа.
Хекс му помаха, след което го посочи с пръст.
- Ще ти го напомня.
- Абсолютно.
Бъч се усмихна, но после отново насочи вниманието си към своята шелан.
- Нека те нахраня. А после те искам гола в леглото ни.
- Чудесно. - Тя го целуна, след което се обърна, за да изчисти онова, което той...
- Не. - Бъч спря ръцете й, посегнали към хартиените кърпи. -Аз ще се погрижа.
Докато я отместваше настрани, усещаше погледа й, впит в него. Там, откъдето идваше той, имаше два вида жени и неговата шелан бе от онези, които боготвориш.
Което той можеше да прецени безпогрешно. В миналото му имаше предостатъчно уличници.
Последното, което би искал да направи някога, бе да прояви неуважение към своята Мариса. То би било, като да изгори църква, да нареже „Мона Лиза“ на парчета или да направи някое порше 918 на хармоника просто ей така.
Така че, не, тя нямаше да изчисти неговите гадости.
* * *
Мариса си имаше други грижи на главата.
Когато Бъч настоя сам да почисти след себе си, тя се отдръпна, за да не му пречи, поклащайки глава. Така и не бе в състояние да разбере странностите му, когато ставаше дума за секс, но ги приемеше. Какво друго би могла да стори? Той отказваше да го обсъжда с нея - опиташе ли да повдигне въпроса за това, как я отмества настрани винаги когато бе на път да свърши, той слагаше край на разговора.
Пък и точно сега този отколешен въпрос между тях двамата беше на заден план.
Животът на ужасяващо ранената жена все още висеше на косъм след операцията... и Мариса се беше прибрала само защото нямаше какво да прави, освен да стои пред стаята в интензивното отделение и да чака да й съобщят, че тялото й не е издържало. Или пък че бе започнало да се съвзема. Господи, операцията й се беше сторила толкова сложна, когато сестрата й я обясни, ала да извадят далака и да се погрижат за вътрешните наранявания на пребитата жена не бе отнело повече от един час.
За съжаление, тя бе изгубила твърде много кръв и дори след като Хавърс й беше дал вената си, жизнените й показатели не се бяха стабилизирали.
Когато излезе от операционната, брат й я погледна в очите и й каза, че е направил всичко по силите си. И като оставеше личните им проблеми настрани, Мариса му вярваше.
Тъжното (в случай, в който всичко беше почти нетърпимо трагично) бе, че все още не знаеха името на жената и никой не бе дошъл да я потърси. По нейна молба Абалон, първият съветник на краля, беше проверил имейла и гласовата поща на къщата за аудиенции; никой не беше питал за нея и в „Убежището“.
Момичето сякаш беше призрак... и може би беше на път буквално да се превърне в такъв.
- Е, ще вървим ли? - попита Бъч и й предложи ръката си.
Мариса тръсна глава, за да се съсредоточи, и му се усмихна.
- Да, моля.
Пое ръката му и двамата излязоха заедно във фоайето и отидоха в официалната трапезария. След интимния миг, който бяха преживели преди малко, оживлението, приказките и смехът тук сякаш ги пренесоха в друга социална времева зона и Мариса се почувства мъничко замаяна. Мястото направо щеше да се пръсне по шевовете. Въпреки че покритият с фрески таван бе ужасно висок, а помещението беше с размерите на зала за боулинг, дванайсетметровата маса беше претъпкана с братята, техните шелани и всички други бойци и членове на домакинството, което създаваше усещане за весела пренаселеност.
Бъч и Мариса си намериха две свободни места в другия край на масата и той я сложи да седне.
След това се настани до нея и се наведе, за да я целуне по устните.
- Яж бързо.
- И още как - отвърна Мариса, макар че не беше гладна.
Но освен това, колкото и да й бе тъжно да си го признае, изобщо не бързаше да се прибере в Дупката. Истината бе, че го беше съблазнила, защото знаеше, че това е единственият начин да го накара да престане да се тревожи за нея.
Когато един доген сложи пред нея чиния с филе миньон, Мариса взе приборите, наряза месото, което дори не опита, разрови картофеното пюре, разпръсна яркозелените грахови зърна. А после, стиснала чаша вино в ръка, се облегна в стола и се заслуша в разговорите наоколо.
-... какво искаш да направя?
Гласът на хелрена й привлече погледа й към него и тя го видя да се навежда към Хекс покрай Джон Матю.
Хекс се засмя.
- Да се страхуваш от мен.
- Всеки, който не се страхува от теб, е идиот.
- Ама че мили неща говориш. А аз изобщо не бързам. Хубаво е да знам, че мъж като теб ми е длъжник.
Без сама да знае защо, Мариса забеляза колко силно беше тялото на Хекс, мускулите й изпъкваха под тениската, която носеше, загащена в черния кожен панталон. С късо подстриганата тъмна коса и сивите очи с цвета на олово тя определено беше някой, когото не можеше да не вземеш на сериозно.
В същото време Мариса все още беше облечена в официалния си панталон и превзетата блузка.
Бъч вдигна ръка за поздрав и Хекс я плесна със звук, достатъчно силен, за да се чуе дори в шумната трапезария.
- Ето за това ти говоря — каза Бъч и се облегна в стола си. -Невероятно.
- Какво? - попита Мариса.
- Хекс беше... е, всъщност първо аз в една уличка... Не, чакай, трябва да започна отначало... - Той размаха ръка във въздуха. -Всъщност твърде сложно е за обяснение. Работата е там, че се озовах приклещен натясно от двама лесъри, а телефонът на Джей Ем бил у Хекс, когато му пуснах есемес, че ми трябва подкрепление. Тя се появи само за миг и... - Бъч спря и поклати глава. - Както и да е.
Мариса го зачака да продължи.
- Както и да е...? Какво се случи?
Бъч се прокашля и отпи глътка уиски „Лагавулин“.
- Не е важно. Просто обичайното, нали се сещаш.
- Бил си в опасност, нали?
Бъч отпи нова глътка уиски.
- Всичко се оправи.
- Благодарение на Хекс.
- Нищичко не яде.
Мариса погледна към чинията си.
- А, да. Не, хапнах, преди да си тръгна от „Убежището“.
Двамата се смълчаха.
Докато братята продължаваха да си разменят шеги, Мариса усети, че се отдръпва в себе си, скривайки се зад невидим параван, който заглуши звуците и сетивата.
- Готова ли си? - попита я Бъч малко по-късно, когато насядалите около масата започнаха да се надигат.
- Да. Благодаря.
Докато отиваха към свода, Бъч спря, за да размени няколко думи с Ви - двамата доближиха глави и си зашушукаха. Хекс се отдалечи заедно със своя хелрен, който сложи ръка върху стегнатото й дупе и го стисна, притегляйки я към себе си. Имаше очи единствено за своята шелан, воинското му тяло определено се нуждаеше да изпусне парата.
Отговорът?
Хекс изръмжа гърлено и като впи очи в очите на Джон Матю, оголи вампирските си зъби... като лъвица, подготвяща се за сексуален маратон.
Май и тя имаше нужда да изпусне парата с помощта на своя хелрен.
- Значи, всичко е готово за утре, нали? - попита Ви, подавайки десница на Бъч.
- Абсолютно. - Бъч пое ръката му и двамата отново доближиха глави и понижиха гласове, така че Мариса чу само части от разговора им: - Аха. Точно така. Да. Ще се видим в Дупката, нали?
- Аха.
Бъч стисна якото рамо на Вишъс, а после се обърна към Мариса.
- Готова ли си?
- Мм, да.
Когато се приближи до него, Мариса внезапно си даде сметка, че все още държи винената чаша в ръка.
- Изчакай само да я оставя.
Тя тръгна обратно на потока от тела, усмихвайки се на Есен и Тор, кимвайки на Пейн и Мани... махвайки с ръка на Бела и Нала в другия край на стаята. Наведе се над пълната си, разбъркана чиния и остави чашата на масата, мислейки си, че й се иска Фриц и прислугата да им позволят да помогнат с раздигането на масата.
Обърна се и спря.
Бъч стоеше на прага, краката в кожения му панталон -стегнати, веждите му - сбърчени. В това нямаше нищо необичайно. Само че беше извадил изпод тениската си огромния златен кръст, който никога не сваляше, и си играеше с него, премятайки го между пръстите си.
Мариса усети, че я обзема лошо предчувствие.
- Мариса?
Женският глас я извади от мислите и тя се усмихна на Бела.
- Здравей. Гледах ви на масата. Ти сладуранка ли си? - Тя погали Нала по бузката. - Защото аз мисля, че си сладуранка, о, да.
- Вече е прекадено тежка, за да я нося. - Бела се наведе и сложи малката на вече сигурните й крачета. - Освен това смятам да инвестирам в спортни обувки.
- За теб или за нея?
Нала се втурна нанякъде и баща й хукна след нея, следвайки я плътно по петите. Въпреки че с белязаното си лице, остриганата до кожа коса и татуировките на роб той имаше чудовищен вид, Нала се изкикоти от удоволствие, когато погледна назад, усмихвайки му се, докато заобикаляше тичешком масата, провирайки се между догените, които разчистваха.
- И за двете - усмихна се Бела. - Слушай, исках да те питам нещо. Чух да се говори, че ще се заемеш с бала по случай Фестивала за дванайсетия месец...
- Какво?
Бела се намръщи.
- Чакай, мислех, че... Да не би да съм разбрала погрешно?
- Не, всичко е наред. - Страхотно. - Какво щеше да ме питаш?
- Просто да ти кажа, че бих искала да ти помогна с каквото мога. Учудих се, че си се нагърбила с това, но разбирам защо би го направила. Нуждаем се... и аз не знам, мисля, че е време расата да възобнови традициите, поне хубавите. Имаше много, които бяха изгубили всякакъв смисъл, ала фестивалите са важни...
Нещастен вопъл отекна във вече празната стая, когато Нала залитна и беше уловена в последния момент от баща си.
- По дяволите, трябва да вървя - каза Бела. - Болки на растежа. Последните няколко дни никак не бяха лесни. Просто исках да знаеш, че съм насреща, окей?
С тези думи Бела побърза да отиде при семейството си, посягайки към Нала, която на свой ред протегна ръчичка към своята мамен. Другата остана в тази на татко й... така че сега тримата бяха свързани.
Да, помисли си Мариса. Болките на растежа бяха труден период, поне доколкото беше чувала. По някаква причина децата на вампирите имаха периоди на интензивно израстване, за разлика от дългия, бавен и равномерен начин, по който човеците достигаха ръста на възрастни.
Още нещо забавно в това да си вампир.
Като фестивалите.
Мариса разтърка слепоочията си, докато отиваше при Бъч.
- Господи, главата ми ще се пръсне.
- Така ли? Да те заведем в леглото тогава.
- Добра идея. Мисля, че имам нужда да поспя.
- Да. Изглеждаш уморена.
- Наистина съм уморена.
И това беше краят на тази нощ за нея. Десет минути по-късно Мариса вече беше в леглото, затворила очи, а в главата й, като диско осветление пулсираха образи от станалото през последните няколко часа.
Бъч отиде в дневната на Дупката.
Сам.

На следващата вечер Парадайз се качи на училищния автобус.
Така да се каже.
Всъщност имаше два „автобуса“, всеки от които побираше около трийсетина души, и с това се изчерпваха всички прилики с вездесъщите жълти машини, превозващи мънички човеци. Тези, с които Братството взе кандидатите за тренировъчната си програма, сякаш бяха излезли от шпионски филм, чисто черни както отвътре, така и отвън, с дебели, потъмнени прозорци, които със сигурност бяха бронирани, гуми като на снегорини и решетки, които й напомняха за тиранозавър рекс.
Като всички останали, Парадайз се беше дематериализирала до един празен участък земя на запад от колдуелските предградия. Баща й беше поискал да я придружи, но на нея й се струваше важно да започне така, както смяташе да продължи. Беше взела това решение сама и искаше да постъпи като всички останали... а бе сигурна, че никой няма да се появи с придружител.
Особено пък с придружител, който беше първият съветник на краля.
Да види близо шейсет души, които изобщо не познаваше, я беше изненадало, но разбира се, документите за кандидатстване ясно даваха да се разбере, че програмата е отворена за всички, така че имаше много обикновени граждани. Всъщност изглеждаше така, сякаш всички бяха обикновени граждани, а съотношението между мъже и жени беше от порядъка десет към едно.
Но поне жените също имаха право да участват.
Парадайз се съсредоточи и се намести в седалката, внимавайки да не докосне с лакът мъжа, който седеше до нея. Освен дето си бяха казали имената (неговото беше Акс), двамата не си бяха разменили и дума, а мрачното мълчание съвършено подхождаше на излъчването му на истински убиец - с черна щръкнала коса, черни пиърсинги от едната страна на лицето и зловеща татуировка, спускаща се вертикално върху половината от шията му.
Ако баща й можеше да я види, седнала толкова близо до мъж като този, сигурно щеше да получи инфаркт.
Ала именно това бе причината да се запише в програмата. Време бе да се освободи от ограниченията на положението си... и да зареже живота на саксийно цвете. Ако работата за краля я беше научила на нещо, то бе, че няма значение от коя класа си -трагедиите не дискриминираха, справедливостта винаги можеше да възтържествува и никой нямаше да се отърве от този живот жив.
- Значи, наистина смяташ да отидеш до края?
Парадайз се взря в тъмното стъкло на прозореца до себе си. Отразен в подобната на огледало повърхност, принцепс Пейтън, първороден син на Пейтън, беше точно такъв, какъвто си го спомняше: класически красив с наситено сините си очи и гъста руса коса, сресана назад от челото. Както винаги, носеше сапфиреносините си тъмни очила без рамки, вероятно за да скрие факта, че е друсан, а дрехите му, сякаш отиваше на яхтено парти, бяха ушити по мярка за мускулестото му тяло. С аристократичния си леко дрезгав глас и ум, който незнайно как бе в състояние да действа въпреки всичкия тетрахидро-канабинол, на който го подлагаше, той бе смятан за един от най-желаните ергени в глимерата, отчасти Великия Гетсби, отчасти Джак Спароу.
Парадайз си пое дъх и долови миризмата на одеколона му и намек за дим.
- Как си, Пейтън? - смотолеви тя.
- Щеше да знаеш, ако си вдигаше проклетия телефон.
Парадайз направи физиономия. Въпреки че двамата открай време бяха само приятели, копелето беше напълно неустоимо за жените. И един от многобройните му проблеми бе, че прекрасно го осъзнаваше.
- Ехо? - настоя той сега.
Парадайз се обърна, за да го погледне.
- Нямам какво да ти кажа. Което, като се има предвид, че ти ме сведе до чифт яйчници за разплод, не би трябвало да те изненадва. Нямам кой знае какво да предложа освен това, нали така?
- Ще ни извиниш ли? - каза Пейтън на мъжа, седящ до нея.
- Абсолютно. - Акс, опасният на вид тип, побърза да се изпари, сякаш до него имаше бомба. Или благопристойна девица, издокарана в розови дантели и панделки.
Пейтън се настани до нея.
- Вече ти се извиних. Или поне се извиних на телефона ти. Какво повече искаш от мен?
Парадайз поклати глава, връщайки се в мислите си към онази първа година след нападенията. Мнозина от расата бяха убити от лесърите, а онези, които бяха имали късмета да оцелеят, се бяха оттеглили на сигурно място далеч от града, далеч от щата, далеч от Нова Англия.
Пейтън беше отишъл на юг заедно със семейството си, Парадайз и баща й бяха отпътували на запад и двамата бяха прекарали безброй безсънни дни, говорейки си по телефона, просто за да се справят със страха, тъгата, ужаса, загубите. Постепенно той бе станал някой, с когото Парадайз се чуваше не веднъж на нощ, а непрекъснато през безкрайните двайсет и четири часови цикли на дните, седмиците, месеците.
Беше станал нейното семейство.
Естествено, ако времената бяха нормални, двамата нямаше да се сближат толкова... особено ако си общуваха на живо. Като необвързана жена от едно от Първите семейства, на Парадайз нямаше да й бъде позволено да общува толкова свободно с необвързан мъж, без присъствието на компаньонка.
- Спомняш ли си всички часове, които прекарахме на телефона?
- Да.
- Тогава имах чувството, че ти ме подкрепяш. Не ме съдеше, когато бях уплашена, слаба или притеснена. Беше просто... гласът от другата страна на линията, който ми помогна да запазя разсъдъка си. Понякога единствено благодарение на теб успявах да издържа до падането на нощта. - Тя поклати глава. - А после дойде това и ти ми излезе с гадостите на глимерата...
- Чакай малко...
- Така беше. Изсмя ми се и ми заяви, че не мога да го направя.
- Парадайз сложи ръка върху устата му, карайки го да замълчи. -Не говори, окей? Просто ме остави да довърша. Може и да си прав
- може и да не се справя с програмата. Е, добре, възможно е да се проваля... имам обаче правото да бъда тук и да си опитам късмета точно колкото и всички останали. А именно ти, който се надсмиваше над всяка една от празноглавите жени от висшето общество, с които семейството ти се опитваше да те сватоса; ти, който си ми казвал колко глупави са според теб фестивалите и който отхвърли плановете на баща ти за теб... ти си последният, от когото очаквах да ми излезе с подобни старомодни доводи.
Пайтън се облегна назад, приковал поглед в нея през сините стъкла на очилата си.
- Свърши ли с речта си?
- За твое сведение, остроумниченето определено ще ти помогне.
- Просто искам да знам дали си готова да оставиш тези феминистки простотии настрани и да ме изслушаш.
- Ти сериозно ли?
- Нито веднъж не ми даде възможност да ти обясня. Прекадено си заета да ми приписваш какво ли не. Защо да си губиш времето да оставиш събеседника си да се включи в разговора, когато си изкарваш толкова страхотно, правейки се на много високоморална. Никога не съм предполагал, че си такава.
Добре дошла в паралелната реалност, помисли си Парадайз и преди да успее да се спре, се сопна:
- А аз си мислех, че си просто наркоман. Не знаех, че освен това си и женомразец.
Пейтън поклати глава и се изправи.
- Знаеш ли какво, Пари? Двамата с теб наистина имаме нужда да си починем един от друг.
- Напълно съм съгласна.
Той я изгледа отвисоко.
- Майната ми, задето си мислех, че може би ще имаш нужда от приятел във всичко това.
- Някой, който иска да се провалиш, не ти е приятел.
- Никога не съм казвал подобно нещо. Нито веднъж.
Той се извърна и Парадайз едва не извика след него, но го остави да си върви. Разговорът определено не помагаше. Само дето сега всички в автобуса ги зяпаха.
Човече, нещата започваха прекрасно.
* * *
Около час след като се стъмни, Мариса се дематериализира в една горичка от другата страна на река Хъдсън. Студеният вятър, който шумолеше в клоните на боровете, я накара да потрепери и тя се загърна още по-плътно във вълненото си палто на „Бърбъри“. Пое си дълбоко дъх и синусите запяха от липсата на влага и фантастично чистия въздух, долитащ от север.
Огледа се наоколо, мислейки си, че в месец ноември имаше нещо толкова мъртво. Пъстрите листа на есента бяха опадали и гниеха по земята, тревата и храсталаците бяха клюмнали и посивели, а жизнерадостната, измамлива уютност на снега все още не беше завила всичко с белотата си.
Това бе пустият преход между една прекрасност и друга.
Студено и празно.
Острият й поглед се впи в невзрачната бетонна постройка на петдесетина метра от там. Едноетажна, без прозорци и с една-единствена тъмносиня врата, тя приличаше на нещо, което Колдуел беше построил за пречистване на водите си, а после беше зарязал.
Отправи се натам... и се закова на място, когато една съчка изпращя под краката й. Обърна се рязко, за да се увери, че зад нея няма никой. По дяволите, трябваше да каже на Бъч къде отива. Той беше толкова зает с подготовката на ориентацията за новобранците, че беше решила да не го безпокои.
Всичко беше наред, каза си. Щеше да говори с него на Последното хранене.
Докато прекосяваше разстоянието, което я делеше от вратата, дланите й се изпотиха в ръкавиците, а гърдите й се стегнаха така, сякаш носеше корсет.
Господи, от колко време не си беше слагала корсет?
Докато опитваше да си спомни, мислите й се върнаха към живота й, преди да срещне Бъч. Тогава бе имала целия статус и нито следа от положението, за което би могъл да си мечтае един член на глимерата. Като непотърсената годеница на Рот, син на Рот, тя служеше за назидание, красиво проклятие, което съжаляваха и избягваха по време на събиранията и тържествата на аристокрацията.
Ала брат й винаги се беше грижил за нея, беше един обикновено безмълвен, ала верен източник на утеха. Той ненавиждаше това, че Рот открай време я пренебрегваше, освен когато имаше нужда от кръв... и в крайна сметка омразата му го беше подтикнала да се опита да убие краля.
Едно от многото покушения върху живота на краля, както се беше оказало.
Мариса бе понасяла нещастната си съдба, без да очаква нищо повече, макар да копнееше за истински живот... а после бе срещнала Бъч в някогашната къща на Дариъс. Съдбата й се беше променила завинаги, когато в онази нощ бе видяла все още обикновения човек да стои във фоайето, дарявайки й любовта, която открай време беше търсила, ала никога не бе получила. Имало бе обаче последици. Навярно като част от повелята за равновесие на Скрайб Върджин, цялото това добро трябваше да дойде на ужасно висока цена: една сутрин, броени секунди преди да съмне, брат й я беше изхвърлил от дома и от живота си.
Така ставаше, когато си дъщеря на едно от Първите семейства и излизаш с някой, когото по онова време смятаха за най-обикновен човек.
Всъщност оказало се бе, че Бъч е много повече от обикновен, ала брат й не бе останал достатъчно дълго, за да научи всичко това... а Мариса не я беше грижа. Тя би приела своя мъж какъвто и да беше.
Ако не се броеше онзи път, когато се беше сблъскала с Хавърс на едно заседание на Съвета, оттогава не беше виждала брат си.
До снощи.
Странно, не беше изгубила почти никакво време в мисли за онова, което имаше някога, и начина, по който беше живяла. Беше прекъснала всякакви връзки с всичко, дошло, преди да срещне своя хелрен, и живееше единствено в настоящето и за бъдещето.
Сега обаче, докато се приближаваше до прага на новата, изключително модерна клиника на брат си, си даде сметка, че това уж окончателно откъсване бе просто илюзия. Само защото си продължил напред, не означава, че можеш да се отърсиш от миналото си като от стара дреха.
Миналото е като кожата ти: остава си с теб до живот... заедно с всичките си белези.
Които в нейния случай не бяха малко.
Окей, къде беше звънецът? Регистратурата? Предишната нощ линейката ги беше откарала до друг вход, но Хавърс й беше казал да дойде тук, ако смята да се дематериализира.
- С лекаря ли искате да се срещнете? - разнесе се глас от невидим високоговорител.
Мариса се изпъна, отметна косата си и се опита да открие охранителната камера.
- Ъ... всъщност нямам час. Тук съм, за да се видя...
- Всичко е наред, миличка. Заповядайте.
Нещо издрънча глухо и на вратата се появи брава. Мариса я натисна и пристъпи в неголямо празно помещение. С вграденото осветление на тавана и варосаните бетонни стени то приличаше на затворническа килия.
Мариса се огледа наоколо, чудейки се...
Червеният лазерен лъч беше широк колкото длан, но не по-дебел от кичур коса и тя го забеляза единствено заради топлината, а не защото очите й го видяха. Той идваше от един тъмен модул, закачен с болтове за тавана в десния ъгъл на стаята, и бавно се плъзна по нея от краката до върха на главата.
- Моля, продължете - разнесе се отново женският глас.
Преди Мариса да успее да изтъкне, че няма къде да отиде, стената пред нея се разполови и се дръпна назад, разкривайки асансьор, който се отвори безшумно.
- Впечатляващо - промърмори тя под носа си и се качи.
Пътува по-дълго, отколкото би отнело да слезе само един етаж надолу, което означаваше, че клиниката наистина беше под земята.
Когато асансьорът най-сетне спря, вратата се отвори и Мариса пристъпи в място, което кипеше от дейност.
Беше пълно с хора - те бяха насядали в столовете около един телевизор с плосък екран вляво от нея, записваха се на регистратурата вдясно или се щураха напред-назад из голямото помещение, ако бяха облечени в медицински дрехи.
- Здравейте. Имате ли записан час?
Отне й миг, докато си даде сметка, че облечената в униформа жена, която седеше на регистратурата, се обръща към нея.
- О, извинявам се. Не. - Приближи се и понижи глас. - Аз съм временната настойница на жената, която снощи беше прехвърлена тук от „Убежището”. Дойдох, за да видя как е.
Жената на регистратурата за миг се вкамени, а после очите й се плъзнаха по Мариса, почти като лазерния лъч на горното ниво.
Мариса знаеше точно какво стана в главата й: непотърсената годеница на Рот, сега обвързана с Дистройър и най-вече отчуждената сестра на Хавърс.
- Ще съобщите ли на брат ми, че съм тук?
- Вече знам - разнесе се гласът на брат й зид нея. - Видях те на охранителната камера.
Мариса притвори очи за частица от секундата, а после се обърни към него.
- Как е пациентката?
Брат й се поклони лекичко. Което я изненада.
- Не е добре... Насам, ако обичаш.
Докато вървеше след него към тежка двукрила врата, Мариса съвсем ясно си даваше сметка колко много очи ги проследяват.
Семейните събирания бяха толкова забавни. Особено на обществено място.
Хавърс пъхна картата си в четеца и металната врата се отвори, разкривайки помещение, излязло сякаш от най-новия медицински сериал: стаи за пациенти, оборудвани с най-модерни машини, бяха разположени около административната част в средата, пълна със сестри, компютри и цял куп медицинска апаратура. Три коридора отвеждаха в три различни посоки, където, предположи Мариса, имаше специализирани отделения.
И брат й се справяше с всичко това съвсем сам.
Ако не знаеше на какво е способен, Мариса би изпитала страхопочитание към него.
- Забележителна клиника - отбеляза тя.
- Отне цяла година да бъде планирана и още по-дълго да бъде построена. - Хавърс се прокашля. - Кралят беше наистина щедър.
Мариса го стрелна с поглед.
- Рот? - Сякаш имаше друг управник! - Искам да кажа...
- Аз изпълнявам жизненоважна служба за расата.
Спестено й беше всякакво по-нататъшно усилие да поддържа разговора, защото в този миг брат й спря пред обградено със стъкло помещение, скрито зад завеси, дръпнати по цялото му протежение.
- Трябва да бъдеш готова.
Мариса го погледна сърдито.
- Сякаш за първи път виждам последиците от насилие?
Мисълта, че би искал да я защити от каквото и да било в този момент, беше обидна.
Хавърс наклони неловко глава на една страна.
- Но разбира се.
След това отвори стъклената врата и отмести бледозелената завеса настрани.
Сърцето на Мариса слезе в стомаха й и тя трябваше да положи усилие да не се олюлее. Толкова много тръбички и машини влизаха и излизаха от жената, че тя приличаше на същество, дошло от научнофантастичен филм, живата тленност върху леглото беше превзета от механизирани функции.
- Диша сама - каза Хавърс, докато се приближаваше, за да прочете нещо. - Извадихме трахеотомната тръбичка преди около пет часа.
Мариса тръсна глава и заповяда на краката си да се раздвижат. Хавърс с право я беше предупредил... макар че какво беше очаквала? Не за първи път виждаше тежки наранявания.
- Била ли е... - Погледът й се спря върху подпухналото лице на жената. Синините още повече бяха обезобразили кожата й, големи лилави и червени петна бяха белязали подутите бузи. - Някой... някой дойде ли да я потърси?
- Не. А тя не беше в съзнание достатъчно дълго, за да ни каже името си.
Мариса се приближи до горната част на леглото. Тихото пиукане и бръмчене на машините й се струваше толкова силно, зрението й беше така ясно, докато се взираше в ритмично капещата банка на интравенозната система, оплетената кестенява коса, разпиляна върху бялата възглавница, и синята материя на плетеното одеяло, метнато върху завивките.
Навсякъде имаше превръзки, помисли си тя. И това бе само по ръцете и раменете, единственото, което се виждаше.
Тънката бледа длан на жената почиваше до бедрото й и Мариса я взе в своята. Толкова беше студена, помисли си, прекалено студена и цветът й не беше какъвто трябваше да бъде -сивкавобял, вместо здрав златистокафеникав.
- Можеш ли да ме чуеш?
Мариса се намръщи при гласа на брат си... а после си даде сметка, че очите на жената потрепнаха, натежалите клепачи се движеха нагоре-надолу.
Приведе се над нея и каза:
- Всичко е наред. Намираш се в клиниката на бр... на расата ни. На сигурно място си.
Хрипливият стон я накара да потрепери. А после се разнесоха неразбираеми думи.
- Какво? - попита тя. - Какво се опитваш да ми кажеш?
Сричките бяха повторени, с паузи на същите места, и Мариса се опита да вникне в тях, да отключи значението им, да открие смисъла.
- Можеш ли да го кажеш още веднъж...
Изведнъж тихото пиукане се усили, превръщайки се в предупредителна аларма. Хавърс дръпна рязко завесите, отвори вратата и изкрещя в коридора.
- Какво? — Мариса се наведе още по-ниско. - Какво се опитваш да кажеш?
Дотичаха сестри, появи се спешна количка. Някой се опита да откъсне Мариса от пациентката и тя поиска да се възпротиви... но после си даде сметка какво се случва.
- Няма пулс - каза Хавърс, долепил стетоскоп до оголените гърди на жената.
Връзката между Мариса и пациентката беше прекъсната, дланите им се разделиха... ала очите на жената не се откъсваха от Мариса, дори когато хора и апаратура се изпречиха между тях.
- Започнете сърдечен масаж - нареди Хавърс и една сестра се качи върху леглото. - Заредете дефибрилатора!
Мариса отстъпи малко по-назад, все така приковала очи в жената.
- Ще го намеря - усети се да казва през шума в стаята. -Обещавам ти...
- Всички да се отдръпнат! - заповяда Хавърс и когато персоналът се подчини, той натисна едно копче. Тялото на жената подскочи.
Сърцето на Мариса се блъскаше в гърдите й, сякаш се опитваше да компенсира спрялото сърце на младата жена върху леглото.
- Ще намеря онзи, който ти е причинил това! - извика тя. -Остани с нас! Помогни ни!
- Няма пулс - повтори Хавърс. - Да опитаме отново. Дръпнете се!
- Не! - изкрещя Мариса, когато жената забели очи. - Не...!

Беше... коктейлно парти?
Когато пристъпи в спортен салон с размерите на стадион, Парадайз с изненада видя униформени догени, стиснали сребърни подноси с ордьоври в облечените си в бели ръкавици ръце, покрита с дамаска маса, която играеше ролята на бар. Носеше се тиха класическа музика.
Сонатите за цигулка на Моцарт.
Онези, които баща й слушаше пред камината след Последното хранене.
Вляво имаше пункт за записване и шейсетимата новопристигнали бързо се наредиха на опашка пред една жена доген с щастлива усмивка и лаптоп. Тъй като не искаше да изглежда така, сякаш очаква специално отношение, Парадайз също застана на опашката и търпеливо зачака да съобщи името си, да потвърди адреса си, да бъде снимана и да отиде встрани, за да проверят сака и палтото й.
- Ще желаете ли ордьовър? - предложи й един доген.
- О, благодаря, не, но оценявам вниманието ви.
Догенът се поклони ниско и се приближи до мъжа, който беше зад нея на опашката. Парадайз погледна през рамо и докато му кимваше, си даде сметка, че го беше виждала на фестивалите, които глимерата организираше преди нападенията. Като всички членове на аристокрацията, двамата бяха далечни братовчеди, макар тя да не беше близка с никого от семейството му.
Името му беше Анслам, ако не се лъжеше.
Той й кимна и лапна един ордьовър.
Парадайз се обърна напред и плъзна поглед по спортните уреди, пръснати из помещението. Успоредки, лостове, тепихи, гимнастически кон, преса за крака... о, чудесно, имаха и ергометър.
Поне в едно нямаше да се провали.
Погледна през рамо и забелиш, че мнозина от новобранците неловко отклоняват поканите на догоните с подносите, с вид, сякаш за първи път виждаха прислужници. Пейтън здравата се тъпчеше... което изобщо не я учудваше. А Акс, потенциалният сериен убиец, стоеше встрани от всичко, скръстил ръце на гърдите си, а очите му обхождаха сцената пред него, сякаш избираше следващата си жертва.
Защо имаше татуировки само на едната половина от тялото си, зачуди се Парадайз, Ами пиърсингите?
Все едно.
Освен това, леле, в момента тук май имаше само още една жена и ако се съдеше по широките и рамене и суровото изражение върху слабото и лице, тя вероятно бе по-подходяща за програмата, отколкото мнозина от мъжете в стаята.
Парадайз отърка овлажнените си длани в бедрата си и опита да се отърси от обзелото я разочарование - Крейг, мъжът, който бе дошъл в къщата за аудиенции, търсейки формуляр за кандидатстване, не беше тук.
Което може би беше за добро. Беше успял да я развълнува още в мига, в който се беше приближил до бюрото й, а ако искаше да се справи с онова, което предстоеше, Парадайз трябваше да му отдаде цялото си внимание.
При положение че тази нощ ги очакваше нещо друго, освен ордьоври.
Къде ли бяха братята, зачуди се тя.
Някакво движение в крайчеца на периферното й зрение я накара да обърне глава. Един от мъжете беше скочил върху коня и поддържано от яките му ръце, долната половина на тялото му бавно описваше кръгове. Плющящият звук, с който дланите му се удряха в подплатената кожа, беше ритмичен съпровод, който ставаше все по-бърз, докато скоростта на движенията му се увеличаваше.
- Никак не е зле... - промърмори Парадайз, докато, тласкани от невероятно силното му тяло, краката му се въртяха над коня, превръщайки се в размазано петно.
Той не допусна пито една грешка. Нито веднъж. И колкото по-бързи ставаха движенията му, толкова повече Парадайз се убеждаваше, че е трябвало да прекара във фитнеса последните осем години, а не седмици. Ами ако и останалите кандидати бяха като този тип? Тя нямаше никакъв шанс.
От друга страна, определено не беше единствената, почувствала се застрашена. Всички бяха престанали да се разхождат насам-натам и го бяха зяпнали, смаяни от невероятното представление в иначе празния спортен салон.
Звукът от затварянето на врата накара Парадайз да хвърли поглед през рамо... и преди да успее да се спре, тя ахна.
Ето го и него, онзи, когото беше чакала, когото се бе надявала да види отново.
Парадайз докосна прибраната си на опашка коса, за миг превърната от хормоните си в шестнайсетгодишно момиченце, докато той се приближаваше до пункта за записване.
По-висок. Беше много по-висок, отколкото си го спомняше. И по-едър - раменете му опъваха огромния суйтшърт на университета „Сиракюз“ до пръсване. Отново носеше сини дънки, различни и все пак скъсани по същия начин като предишните. Беше обут с износени мръсни маратонки. Този път не беше нахлупил шапка.
Наистина хубава тъмна коса.
Очевидно се беше подстригал наскоро, толкова ниско, че Парадайз виждаше черепа му под деликатната тъмна сянка около ушите и на тила му. Лицето му беше... е, едва ли би накарало някой друг да затаи дъх - носът му беше мъничко голям, линията на челюстта му - твърде остра, очите му - прекалено дълбоко разположени, за да изглеждат дружелюбни. Ала за нея той беше Кларк Гейбъл; Марлон Брандо; Скалата; Чанинг Тейтъм.
Беше, сякаш го виждаше през розови очила, помисли си тя, някаква химия в нея го превръщаше в нещо много повече, отколкото изглеждаше.
Пое си дълбоко дъх, опитвайки се да улови миризмата му... и се почувства като някаква обсебена преследвачка.
Е, защото си беше такава.
След като му направиха снимка, той се обърна и плъзна поглед по множеството с безизразно лице. Смътно Парадайз си даде сметка, че жената доген, която ги беше записала, си събира нещата и излиза... заедно с прислужниците, които вероятно отиваха да напълнят отново подносите си.
Сякаш това изобщо я интересуваше.
Погледни към мен - изпрати тя мисълта си към новодошлия. -Погледни към мен...
И той го направи.
Очите му я подминаха... но после се върнаха и се впиха в нея. Електрически импулс премина през цялото й тяло и тя... Изведнъж спортната зала потъна в мрак.
Непрогледен.
Мрак.
* * *
В подземната клиника на Хавърс, ако не беше стъклената стена, на която се беше облегнала, Мариса не би успяла да се задържи на крака.
Особено когато брат й издърпа белия чаршаф над вкамененото лице на жената.
Прескъпа Скрайб Върджин, не беше готова за тишината на смъртта... за това, как щом Хавърс оповести часа на смъртта, всички и всичко беше спряло, алармите бяха заглъхнали, усилията бяха утихнали, животът си беше отишъл. Не беше готова и за това, да види как изключват всички уреди, задържали до този миг жената при тях: една по една тръбичките в гърдите, ръцете и стомаха й бяха извадени, изключен беше и сърдечният монитор. Последното, което свалиха от нея, бяха компресионните чорапи от тънките й прасци.
Мариса усети, че примигва учестено, виждайки колко нежно пипаха сестрите. И в смъртта бяха толкова внимателни с нея, колкото и в живота.
Докато жените от персонала излизаха от стаята една по една, в белите си престилки и тихичко поскърцващи обувки, на Мариса й се искаше да им благодари. Да стисне ръцете им. Да ги прегърне.
Вместо това остана на мястото си, парализирана от усещането, че не тя трябваше да стане свидетел на смъртта, разиграла се пред очите й. Тук трябваше да бъде семейството, помисли си с ужас. Господи, как щеше да открие близките на починалата?
- Толкова съжалявам - каза Хавърс.
Мариса се канеше да го попита защо й се извинява... а после си даде сметка, че говори на пациентката си; беше се навел над леглото, положил ръка върху неподвижното рамо под чаршафа, сбърчил вежди зад очилата с рогови рамки.
- Ще имам задължението за тленните останки да се погрижат както трябва.
- Което означава?
- Ще бъде кремирана с подобаващия ритуал.
Мариса кимна.
- Искам да ми дадете праха й.
Хавърс кимна на свой ред и двамата се уговориха тя да ги вземе на следващата вечер. Мариса прекрасно си даваше сметка, че не й остава много време - ако не се махнеше от брат си, от тази стая, от тялото, от клиниката... щеше да рухне пред него.
А това беше немислимо.
- А сега, ако ме извиниш - каза тя, - имам да свърша някои неща в „Убежището“.
- Но разбира се.
Мариса погледна към жената, забелязвайки разсеяно, че чаршафът беше почервенял на няколко места, вероятно там, където бяха извадили тръбичките.
- Мариса, аз...
- Какво? - попита тя уморено.
В напрегнатата тишина, която последва, Мариса си спомни колко дълго му беше ядосана, колко дълго го беше мразила... ала в този миг не беше способна на нищо от това. Просто стоеше пред своя брат, нито в позиция на сила, нито в позиция на слабост, и чакаше.
Вратата се отвори и някой дръпна завесата настрани. Една сестра, която не бе присъствала на смъртта, надникна вътре.
- Докторе, готови сме в номер четири.
Хавърс кимна.
- Благодаря ти. - Когато сестрата изчезна, той се обърна към Мариса: - Ще ме извиниш ли? Трябва да...
- ...се погрижиш за пациентите си. Разбира се. В това те бива най-много и си наистина добър в него.
Мариса излезе от стаята и след моментно колебание се сети, че трябва да тръгне наляво. Тук, навън, й беше по-лесно да се овладее и да запази маската на лицето си, докато се връщаше в приемното помещение. Всички погледи се впериха в нея, сякаш новината се беше разнесла сред персонала. Странно бе, че не разпозна никого... и това отново й напомни колко много от расата бяха загинали в нападенията и колко отдавна не бе идвала тук.
Как, въпреки кръвната връзка, двамата на практика си бяха непознати.
Изкачи се с асансьора до подобното на килия помещение на приземното ниво и излезе навън.
За разлика от предишната нощ, луната грееше ярко, обливайки гората в светлина. Не се виждаше никакъв път и Мариса си помисли, че подземната клиника действително има няколко входа, някои за доставки, други за пациентите, които можеха да се дематериализират, а трети - за линейки.
Всичко бе толкова логично организирано, несъмнено — благодарение на съветите и влиянието на брат й.
Защо ли Рот не й беше казал, че помага на Хавърс с всичко това?
Разбира се, то всъщност не й влизаше в работата.
Дали Бъч беше знаел, зачуди се тя.
Толкова съжалявам.
Гласът на брат й, отекнал отново в главата й, накара гнева й да се завърне десетократно по-силен, толкова, че трябваше да разтърка гърдите си заради болката, стиснала я неочаквано.
Всичко това е минало - напомни си тя. - Време е да се връщам на работа.
И все пак не можеше да събере сили да си тръгне. Всъщност само при мисълта да отиде в „Убежището“ й се прииска да побегне в обратната посока: все още не бе в състояние да каже на персонала там за случилото се току-що. Смъртта на тази жена като че ли обезсмисляше всичко, което те се опитваха да направят там: да помагат, да защитават, да обучават, да вдъхват сили.
Не. Точно сега не бе в състояние да се върне в „Убежището“.
Проблемът бе, че нямаше представа къде да отиде.

В мрака, непрогледен като в гроб, Парадайз чуваше единствено ударите на сърцето в гърдите си. Присви очи, опитвайки се да ги накара да свикнат, ала в стаята нямаше абсолютно никакъв източник на светлина — никакво сияние около вратите, никакви червени табели за изход, никакви аварийни светлини. Пустотата беше ужасяваща и като че ли надви дори земното притегляне, така че ма Парадайз й се стори, че се рее над пода, макар да усещаше тежестта на тялото върху краката си, и това и объркваше така, че й прилошаваше.
Спряла бе и класическата музика.
Мястото обаче съвсем ме беше тихо. След като заповяда ма слуха си да престане да обръща внимание да кастанетите в гърдите й, тя долови мърморене, дишане, ругатни. Неколцина очевидно се движеха, защото зад гласовете долиташе шумолене на дрехи и трополене на крака.
Те не могат да ни наранят, помисли си Парадайз. Немислимо бе братята да наранят когото и да е от тях: да, беше дала писменото си съгласие за това (не че беше прочела ситния шрифт във формуляра много внимателно), но така или иначе, убийството си беше убийство.
Не можеш да се откажеш от правото си да дишаш.
Това бе просто начин на братята да се появят ефектно. Всеки момент щяха да го направят. Да, щяха да изникнат от някоя врата, огрени от светлина, като супергерои на фона на кълбета бяла мъгла, с впечатляващите им оръжия, висящи от внушителните им тела.
Аха.
Всеки момент...
Когато мракът не се разсея, страхът й отново лумна и на Парадайз й беше трудно да не му се поддаде и да побегне. Ала къде щеше да отиде? Имаше някаква смътна представа къде са вратите и барът, къде се намираше масата за записване. Спомняше си също така къде беше онзи мъж, Крейг... не, почакай, той се беше преместил. Той се движеше.
По някаква причина Парадайз усещаше присъствието му насред всички други, сякаш той беше фар в...
Лек повей докосна тялото й и я накара да подскочи, но се оказа просто хладен въздух. Хладен, свеж въздух.
Е, това означаваше, че не става въпрос за спиране на тока, след като климатичната система работеше.
Окей, това беше нелепо.
И очевидно не само тя недоволстваше. Другите започнаха да ругаят повече, да се движат, да тропат.
- Приготви се.
Парадайз извика в мрака, но после се успокои, разпознала гласа на Крейг, миризмата, присъствието му.
- Какво? — прошепна тя.
- Приготви се. Това е първият тест. Отвориха изхода, въпросът сега е как ще ни подкарат натам.
Искаше й се да изглежда толкова умна, колкото беше той, толкова спокойна, колкото беше и той.
- Защо просто не отидем при вратата, през която влязохме?
- Лоша идея.
Като по даден знак, в този миг се разнесе шум от много крака, отправили се натам, откъдето бяха дошли, сякаш групата им се беше сляла в едно, избрала си бе обща стратегия и сега привеждаше плана си в действие.
И именно тогава Парадайз чу първите писъци за нощта. Пронизителни и очевидно изтръгнати не от тревога, а от болка, ужасяващите звуци бяха придружени от странно бръмчене.
Слепешком, тя протегна ръка и сграбчи тази на Крейг... само че, не, плоската, корава повърхност, която напипа, беше стомахът, не ръката му.
- О, господи, съжалявам, аз...
- Пуснали са ток по вратата - каза той, без с нищо да дава вид, че е забелязал гафа й, както и последвалото извинение. - Не бива да приемаме нищо тук за безопасно. Опита ли нещо от онова, което предлагаха? Питие? Ордьовър?
- Ъ... не, не, аз...
Някъде отляво долетяха звуците на напъни за повръщане. Две секунди по-късно, като птица, отвръщаща на повика на някой от своя вид, друг наистина повърна.
- Не могат да ни разболеят - избъбри тя. - Почакай, това е... това е училище! Не могат...
- Това е оцеляване - мрачно отвърна Крейг. - Не се заблуждавай. Не се доверявай на никого, особено ако е някой от така наречените учители. И не очаквай да стигнеш до края - не защото си жена, а защото братята ще вдигнат летвата толкова високо, че само един на всеки десет от нас има шанс все още да се държи на краката си в края на нощта. И то в най-добрия случай.
- Не може да говориш сериозно.
- Слушай. Чуваш ли това?
- Повръщането? - Нейният стомах също се раздвижи в знак на съчувствие. - Трудно е да не го чуеш.
Както и да не го помиришеш.
- Не, тиктакането.
- Какво... - А после и тя го долови... някъде на заден план се носеше ритмично тиктакане. - Какво е това?
- Нямаме много време. Интервалите между тиктаканията стават все по-къси. Успех.
- Къде отиваш? - Не ме оставяй, искаше й се да му каже. -Къде...
- Отивам да открия откъде идва свежият въздух. Всички ще се насочат натам. Недей да докосваш и никой от уредите за упражнения. Както ти казах, успех!
- Почакай!
Ала него вече го нямаше, призрак, потънал в мрака.
В миг Парадайз бе обзета от ужас, тялото й се разтрепери неконтролируемо, ръцете и краката й се вцепениха и тя плувна в ледена пот.
Баща ми беше прав - помисли си. - Не мога да се справя. Какво си мислех...
И тогава се отприщи същински ад.
Над главите им и навсякъде около тях закънтяха взривове, сякаш някой се опитваше да детонира залата, звуците бяха толкова силни, че ушите й ги възприемаха не като шум, а като болка, внезапно лумналата светлина беше толкова ярка, че от един вид слепота Парадайз бе хвърлена в друг.
Пищейки в хаоса наоколо, тя закри главата си с ръце и коленичи, опитвайки да се скрие.
Пред себе си видя хора на пода, някои от тях бяха свити в защитна поза като нея, други повръщаха, трети бяха до вратата, гърчейки се, сякаш болката бе нетърпима.
Само един от тях беше на крака и се движеше.
Крейг.
На ослепителната светлина, лумваща на интервали, Парадайз го видя да отива до най-далечния ъгъл и действително там като че ли имаше отвор, врата, отвъд която имаше само мрак... но дори тя трябва да беше за предпочитане пред това, да те взривят.
Парадайз направи няколко крачки напред, а после осъзна, че това са глупости. Да тича. Ето какво трябваше да стори - нищо не я задържаше, а не искаше да бъде улучена от някой от падащите отломъци.
Не докосвай уредите за упражнения.
Имайки предвид какво се беше случило, когато другите се бяха опитали да отворят вратата? Много ясно.
Истинско облекчение бе да се втурне напред, ала бързо се видя принудена да намали скоростта, защото зрението й не можеше да се справи с такова темпо; трябваше да изчаква лумванията на светлина. Само така щеше да е сигурно.
Като се препъваше, драпаше и се подхлъзваше, Парадайз си запроправя път през болезнените звуци и светлини, през опасността за живота й, през ужаса, който я беше сграбчил.
Тъкмо бе навлязла в лабиринта на уредите, когато се натъкна на първия човек на пода. Беше мъж, който се беше хванал за стомаха и стенеше. Първият й порив бе да се опита да му помогне, но тя се спря.
Става въпрос за оцеляване.
Нещо избръмча покрай ухото й... куршум? Да не би да стреляха по тях?
Парадайз се хвърли на земята, хлъзна се по мокрия под и запълзя сред главозамайващия хаос.
Справяше се, докато не стигна до следващия мъж, който беше паднал и се гърчеше на земята, притиснал ръце към корема си.
Беше Пейтън.
Не спирай - заповяда си. - Отиди на безопасно място.
Поредният взрив, отекнал съвсем близо до главата й, я накара да се просне по корем на пода.
- По дяволите! - изкрещя тя в хаоса.
* * *
Докато се втурваше към вратата в другия край на спортния салон, Крейг, син на Брал Млади, се изненада колко много го смущава мисълта да остави онази жена сама. Та той не я познаваше; не й дължеше нищо... това беше Парадайз, рецепционистката от къщата за аудиенции на краля, онази, която преди няколко седмици му беше дала формуляра.
От който той наистина се нуждаеше, защото беше твърде беден, за да има достъп до интернет, да не говорим пък за компютър и принтер.
В онази приемна тя бе... прекадено красива, за да може дори да я погледне. А когато научи, че тя също иска да се пробва в тренировъчната програма? Единственото, за което бе в състояние да мисли, бе какво биха могли да й сторят хората, ако попадне в ръцете им. Или пък лесърите. Или пък неподходящият вампир.
Жена с подобна красота не беше на сигурно място в този свят.
И въпреки това тя изглеждаше толкова наивна по отношение на тежкото изпитание, което ги очакваше като кандидати за тренировъчната програма. Братята бяха планирали всяка подробност от това място. Нищо не бе оставено на случайността и нищо нямаше да работи в полза на кандидатите. Да й каже онова, за което тя вече би трябвало да се е досетила, му се бе сторило единственият начин да й помогне... не можеше обаче да изгуби нито миг, чудейки се какво ще стане с нея.
Трябваше да се съсредоточи върху лумванията от светлина.
Въпреки че на пръв поглед изглеждаха хаотични, зад тях всъщност имаше едва забележима система и също както с тиктакането, преди това шоу от светлини и звуци да започне, интервалите помежду им ставаха все по-кратки и по-кратки... което означаваше, че времето им отново бе на свършване.
Нямаше представа какво ще представлява втората фаза, ала знаеше, че трябва да е готов да я посрещне.
Поне никой от тях нямаше да умре.
Въпреки атмосферата на опасност Крейг имаше чувството, че братята няма да допуснат никой от тях да пострада наистина: „експлозиите“ бяха просто шумотевица и ярка светлина; стаята не се рушеше, стените не падаха, във въздуха нямаше миризма на пушек. Онова, което ги караше да повръщат, също не можеше да е нещо фатално. Онези, които се бяха натръшкали по пода, едва ли се забавляваха особено, но на накъсаната светлина Крейг видя, че някои от първите, изпопадали на земята, вече започват да стават.
Това беше тест, сложен, бог-знае-колко-дълъг тест... и както вървяха нещата, процентът на успелите май щеше да се окаже по-нисък дори отколкото беше казал на Парадайз.
Крейг спря и погледна назад за частица от секундата. То беше по-силно от него.
Нямаше обаче как да я различи в бъркотията. Светлината беше прекалено накъсана, а телата - твърде много.
Просто продължавай - заповяда си той. - Правил си го преди, ще го направиш и сега.
Хвърли се напред, заобикаляйки тренировъчното оборудване. Определено не беше добра идея да се скрие под някой от уредите. От време на време с крайчеца на окото си виждаше как някой нещастник се опитва да го направи... само за да бъде ударен от ток, който разкривяваше тялото му под най-странни ъгли на примигващата светлина, преди да го повали сгърчен на земята.
Наистина се надяваше тя да го е послушала.
Крейг наведе глава и продължи напред, докато най-сетне стигна до отворената врата в далечния ъгъл. Миризмата на свеж въздух беше опияняваща и вля нови сили в тялото му. Не можеше обаче да различи какво има от другата страна... и се наруга, задето не беше последвал мимолетния порив да си вземе фенерче.
Е, добре де, не беше очаквал нещата да станат чак толкова напрегнати.
- Ето къде трябва да отидем.
Ниският глас, разнесъл се наблизо, го накара да погледне назад. ..и с изненада видя една жена да стои до него. Не беше прелестната блондинка, ни най-малко. Всъщност изразът „представителка на нежния пол“ едва ли би могъл да й подхожда по-малко: тя бе висока почти колкото него, с мускулесто тяло под спортните дрехи, а от начина, по който го гледаше право в очите, Крейг начаса разбра, че е дори по-умна, отколкото силна.
- Аз съм Крейг - каза той и й протегна ръка.
- Ново.
Както можеше да предположи, ръкостискането й беше силно и кратко.
- Това е следващото. — Тя кимна към чернотата пред тях. -Защо, по дяволите, не си взех фенерче!
- И аз си мислех същото...
- Насам! - изрева някой. - Оттук!
На накъсаната светлина Крейг видя трима мъже да се носят към отворената врата, водени от грамаден тип с тържествуващо изражение, което, сигурен бе Крейг, нямаше да се задържи много дълго.
Той поклати глава и се дръпна настрани. Както и да влезеше там вътре, определено нямаше да е стремително, с главата напред. Като нищо...
Един... двама... трима... те минаха покрай него и жената, която също се беше отдръпнала настрани.
В същия миг вратата се затвори със силно дрънчене. А от другата страна се разнесоха писъци.
Крейг се огледа наоколо. Може би някъде другаде щеше да се отвори врата? А може би не търсеше достатъчно задълбочено. Възможно ли бе да има друг отговор...
В този миг погледът му попадна върху две въжета, висящи от тавана на десетина метра от там. Би могъл да се закълне, че по-рано не бяха там... ала кой знае.
- Това е следващата възможност - заяви той.
- Да го направим.
Двамата се втурнаха с всички сили, заобикаляйки тренировъчните уреди, за да стигнат до въжетата, преди някой друг да ги е изпреварил. Нямаше как да знаят къде ще ги отведат те (Крейг не можеше да види кой знае колко нагоре), но светлините бяха започнали да пулсират още по-интензивно, а други възможности нямаше.
- Камък, хартия, ножици за това, кой ще избира пръв -предложи жената и протегна юмрук.
Крейг стори същото.
- Едно, две, три. - Той показа камък, тя - хартия. - Ти избираш.
- Дясното.
Крейг сграбчи лявото въже и дръпна толкова силно, че дланите му пламнаха. Определено изглеждаше достатъчно здраво. Ами ако грешеше? Доста от високо щеше да падне, а подът беше твърд.
Двамата с жената се закатериха заедно, вкопчвайки се с крака във въжетата, преди да преместят ръцете си все по-нагоре.
Тя бе почти толкова бърза, колкото беше и той, не че имаше време да следи нейния напредък. Нагоре, нагоре, нагоре... докато високоговорителите, от които излизаха експлозиите, се озоваха точно над главата му, а пред него лампите, от които струеше накъсаната светлина, го заслепяваха.
- А сега какво? - извика той, когато се намираше на около два метра от тавана.
- Скелето - изкрещя Ново в отговор и като се улови с една ръка, посочи с другата платформата, която висеше на метални жици от тавана.
Крейг погледна надолу и се помоли наум платформата да се окаже достатъчно здрава, за да издържи теглото му.
— Аз ще се кача пръв.
— Камък, ножица, хартия — извика тя. — Едно, две, три.
Крейг показа ножица, тя - хартия.
— Аз съм пръв.
Само че платформата все още беше на известно разстояние, дори когато се озова на една височина с нея. Стиснал здраво въжето, той използва долната половина на тялото си, за да се залюлее. Трябваше много внимателно да прецени най-подходящия момент — в рамките на почти два метра щеше да му се наложи да се пусне... а един господ знаеше какво го очаква, когато се приземи.
Още електрифициран метал?
Едно последно залюляващо движение с таза и като сви колене, той изпрати тежестта на тялото си възможно най-далеч от скелето, след което, тласкан обратно от инерцията, изви гръб и изрита пред себе си, пускайки се в най-точния момент.
Или поне се надяваше да е точният момент.

- Стани! Пейтън, изправи се... хайде!
Изгубила битката с инстинкта си за оцеляване, Парадайз преобърна приятеля си (или съперник, или какъвто й беше всъщност) по гръб, ругаейки и него, и себе си, и братята, и общо взето, всяко съществително, което й дойдеше на ума.
Пейтън обаче не остана дълго в това положение - поредните пристъпи за повръщане я накараха да го обърне, за да не се задави.
Огледа се наоколо и видя, че подът бе покрит с тела. Сякаш беше бойно поле.
- Ще умра - простена Пейтън.
С част от ума си Парадайз си даде сметка, че макар шумът да бе все така оглушителен, светлината се бе усилила, проблясъците бяха зачестили и траеха по-дълго.
- Хайде. - Тя го подръпна за ръката. - Не можем да останем тук.
- Остави ме... просто ме остави...
Пейтън отново повърна, по-малко отпреди, а Парадайз погледна към другия край на залата. Край тъмния отвор, където Крейг я беше посъветвал да отиде, се бяха събрали доста хора.
- Пейтън...
- Всички ще умрем...
- Не, няма.
И за свое немалко учудване Парадайз си даде сметка, че наистина го вярва и не го казва просто за да успокои Пейтън и неговия разбунтувал се стомах. Работата бе там, че въпреки шумотевицата и светлините, наоколо нямаше и помен от отломки, дим или прах, постройката не се тресеше, не се забелязваше никакъв видим ефект върху мястото и хората в него. Беше просто звуково-светлинно шоу, като гръмотевична буря или театрално представление... и нищо повече.
Струваше й се освен това, че светлините се променят, а това трябваше да означава нещо.
И то едва ли беше хубаво.
- Пейтън. - Улови го за ръката и отново го преобърна по гръб. - Вдигни си задника от пода. Трябва да отидем в другия край.
- Не мога... прекалено...
Да, тя наистина го зашлеви. И не се гордееше с постъпката си, нито пък със задоволството, което я изпълни.
- Ставай.
Пейтън отвори широко очи.
- Пари?
-Ас кого си мислеше, че говориш, по дяволите? Тейлър Суифт? - Тя задърпа горната половина на тялото му от пода. -Ставай.
- Възможно е да повърна върху теб.
- Не мислиш ли, че си имаме по-сериозни неприятности? Я се огледай наоколо.
Пейтън започна да бръщолеви нещо и именно тогава Парадайз реши, че й стига толкова. Обкрачи долната половина на тялото му и като го улови под мишниците, използва новооткритата си сила и направи няколко стъпки заднешком, изправяйки го на крака.
- Парадайз, ще п...
О, фантастично.
Цялата я изпръска.
Освен това се олюляваше толкова силно, че щеше да му е трудно да върви по права линия. Да тича? Как ли пък не.
- Майната му - измърмори Парадайз и като го улови през кръста, го метна през рамото си като чувал.
Тежък. Беше наистина тежък.
Сега бе неин ред да започне да се олюлява: беше, като да се опитва да закрепи пиано там горе... а положението се влошаваше още повече от това, че товарът върху раменете й се опитваше да спори с нея... и повръщаше върху задната част на десния й крак.
Парадайз пое напред, без да обръща внимание на нищо, освен на целта си - да се добере до проклетата врата в другия край на стаята. Главата й беше извита на една страна, вратът й беше изпънат така, че гореше; рамото й започваше да изтръпва от недостига на кръв, а бедрата й трепереха от напрежение.
Изкушението да се предаде пред всички тези физически усещания, които все повече се усилваха, беше огромно, ала тя искаше да... ами искаше да се добере до вратата, до свежия въздух, до края на всичко това. Тогава щеше да си поеме дълбоко дъх, да пусне мрънкащия си товар на земята и да седне в някоя приятна, чиста класна стая.
Може би щеше да се посмее заедно с братята за това, че е преживяла най-лошото и че уроците по самозащита и всичко останало вече може да започнат.
За да си вдъхне сили да продължи, тя опита да си припомни класните стаи, които беше видяла, докато заедно с останалите кандидати отиваше от паркинга към спортната зала. Те имаха флуоресцентно осветление и редици чинове, грижливо подредени срещу черната дъска...
- Спри - каза Пейтън. - Ще умра...
- Искаш ли най-сетне да млъкнеш и да престанеш да мърдаш? — изпъхтя Парадайз.
- Ще...
О, за бога, помисли си, когато той отново го направи.
Парадайз се тътреше задъхана напред, мъчейки се да се справи с отвратителния лабиринт, който представляваха спортните уреди, разположени така, сякаш за да й е възможно най-трудно да намери път между тях.
Особено с Пейтън, преметнат върху раменете й.
И разбира се, телата по пода.
Всеки път щом стъпеше близо до някого или бе принудена да прекрачи над ръката или крака му, й се искаше да спре и да го попита дали е добре, да потърси помощ... да направи нещо. Фактът, че не можеше да спаси никого, освен себе си и Пейтън, я караше да пищи наум, дробовете горяха в гърдите й, странен гняв я тласкаше да продължи напред.
И непрекъснато се оглеждаше за кръв.
Такава обаче не се виждаше никъде: нямаше алени петна по дрехите, червени струйки по кожата, локви върху меденожълтите дъски на пода. Не се долавяше и мирисът й, макар във въздуха да се усещаха цял куп миризми, до една неприятни.
Но не и миризмата на кръв. И това беше добре... нали?
- Аааа! - изпищя Парадайз, пронизана изведнъж от изпепеляваща болка.
И ето че всичко се преобърна с главата надолу.
Болката в левия лакът я накара да изгуби равновесие, тялото й заприлича на сгъваема маса, на която току-що се беше строшил единият крак... и досущ като купчина с плодове, стояла допреди миг върху равна повърхност, Пейтън се сгромоляса на земята, а отпуснатите му крака отскочиха от пода.
- О, господи - процеди Парадайз, докато разтъркваше мястото, където я беше ударил ток.
Беше се приближила твърде много до една гръдна преса. И докато преценяваше още колко уреда й оставаха да преодолее, нямаше как да не си помисли... Не мога да го направя. Не мога...
- Можеш ли да се изправиш? - попита тя.
Макар и без думи, отговорът на Пейтън беше недвусмислен и категоричен: не.
Господи, как бе възможно в стомаха му да е останало каквото и
да било?
- Не мога да го направя - простена Парадайз, оглеждайки се наоколо, без да престава да масажира лакътя си.
Даде си сметка, че се озърта за помощ, спасително въже, избавител. Трябва да имаше някой, към когото би могла да се обърне...
Едва за втори път в живота си тя се помоли на Скрайб Върджин, стиснала клепачи, мъчейки се да открие правилните думи на фона на звуците, миризмите, гледките и острите спазми на адреналина, разтърсващи тялото й. Незнайно как, успя да помоли богинята на расата да накара всичко това да спре, да се погрижи за Пейтън, да спаси всички, които бяха паднали на земята, да ги избави от това ужасно място...
Стига си си губила времето, заповяда й вътрешен глас.
Шокът беше толкова голям, че Парадайз се обърна рязко, очаквайки да види някого зад себе си. Там обаче нямаше никой.
Може би беше глас свише?
Стига си си губила времето. Върви!
- Не мога отново да го вдигна!
Най-добре измисли начин!
- Не мога да го направя!
Ще се наложи да го направиш!
- Е, добре. Окей. Добре.
Мърморейки си тези думи, тя отново вдигна Пейтън и го намести върху раменете си. Направи го още по-некоординирано от предишния път, тялото й беше още по-изтощено и отпуснато отпреди, но пък Пейтън като че ли бе започнал да си възвръща силите и се хвана здраво за хълбоците й.
Докато преодолее лабиринта с уредите, Парадайз бе останала почти без сили. Пресметна набързо разстоянието, което я делеше от вратата... добавяйки към уравнението и допълнителни фактори като това, колко много се деформираше рамото й под тежестта на Пейтън, както и това, колко много й се пишкаше, толкова, че някой сякаш беше забил кама в долната част на корема й.
Затича се, тътрейки крака по пода, който, слава богу, беше съвсем гладък - и за пътника й, и за нейното тяло беше най-добре да няма твърде много друсане.
Я чакай.
Вратата беше затворена.
Когато се приближи до целта си, Парадайз се намръщи и заповяда на очите си да се фокусират през проблясващите светлини. Мамка му, вратата беше затворена. Но само допреди няколко мига край отвора имаше хора, нали?
Парадайз остави Пейтън да се плъзне от гърба й и почти не го погледна, когато той се просна на пода.
Какво се беше случило с проклетата врата?
Нямаше и следа от брава. Никакви панти. Никакво стъкло, което би могла да строши.
Обърна се рязко и плъзна поглед... Исусе, на десетина метра от там от тавана висяха гимнастически въжета и двама души се катереха по тях с бързина, от която й се прииска да седне и да се откаже още сега.
- Пейтън? - повика тя, извивайки глава, за да проследи изкачващите се по въжетата. - Няма да мога да те пренеса по едно от тези.
Мамка му, съмняваше се, че дори сама би успяла да се справи с извиващите се въжета.
Къде отиваха онези двамата, зачуди се тя, когато ги изгуби от поглед.
- Пейтън, ще трябва да...
Първо едното, а после и другото въже паднаха на земята и плющенето на дебелите преплетени нишки отекна над останалите
звуци в стаята.
Къде бяха отишли онези двамата?
Парадайз разтърка очи. Прииска й се да изпищи, но вместо това процеди:
- Какво, по дяволите, ще правим...
Нов повей хладен, чист въздух я накара да се обърне рязко. Вратата отново се беше отворила, разкривайки непрогледна черна празнота.
Сякаш беше погълнала кандидатите, които бяха влезли по-рано, и бе готова за нова порция.
Пейтън се изправи с усилие на крака и избърса лицето си с разтреперени ръце.
- Мога да вървя.
- Слава богу.
Той я погледна.
- Задължен съм ти.
- Нека първо да видим дали ще има полза от това, да влезем там.
- Ще го направим заедно. - Очите му горяха, докато й предлагаше сгъвката на лакътя си... сякаш се канеха да влязат в бална зала, пълна с копринени рокли и смокинги с бели папийонки. - Няма да те оставя.
Парадайз се взря в него за миг.
- Заедно.
Улови го под ръка и изобщо не се учуди, когато той я използва за опора. Все пак това беше далеч по-добре от предишното му почти коматозно (ако не се броеше драйфането) състояние.
Отворът бе достатъчно широк, за да пропусне и двамата, и те пристъпиха напред едновременно...
Вратата се затръшна зад тях, потапяйки ги в непрогледен мрак. Парадайз отвори уста, за да изпищи, но не го направи, преглъщайки някак звука. Отново я обзе усещането, че губи почва под краката си, напомняне за това, колко бе важно зрението за неща като равновесие и пространствена ориентация на тялото и крайниците.
До нея Пейтън дишаше тежко.
Появили се сякаш от нищото, груби ръце я сграбчиха за косата и дръпнаха силно. Парадайз се разпищя оглушително, а страхът накара тялото й да се загърни конвулсивно, докато се мъчеше да се отскубне.
- Парадайз!
Разделиха ги и тя усети как й надяват нещо на главата и го връзват около врата й. Повалиха я на земята и завързаха краката й, след което я задърпаха по пода. Докато се гърчеше и въртеше, мъчейки се да рита, да диша, да запази поне мъничко спокойствие, за да може да мисли, Парадайз имаше чувството, че се задушава.
Имаше чувството, че може би... умира.
* * *
Когато се озова на платформата, Крейг научи по трудния начин колко е важно да пазиш равновесие - електрическият удар, който получаваше всеки път, щом размаханите му ръце докоснеха нещо метално, караше сърцето му да забие учестено, а мозъкът му да даде накъсо за частица от секундата, от която не можеше да се лиши.
И естествено, проклетата платформа се оказа нестабилна като залитащ пияница, люлеейки се насам-натам като размахана бейзболна бухалка.
- Трябва да си създадем ритъм! - извика той на Ново. - Върви след мен!
Две силни ръце го уловиха през кръста.
- Готово.
Двамата тръгнаха заедно, бързо, но внимателно, поклащайки се насам-натам, потейки се от горещината на лампите и множеството тела под тях. Разперил ръце, Крейг пазеше равновесие и за двамата и много скоро те започнаха да се движат все по-бързо, приближавайки се към бог знае какво...
Изведнъж платформата престана да се люлее и това не беше хубаво. Онова, което беше действало на нестабилната повърхност, сега не им вършеше никаква работа и те залитнаха, посрещнати от поредица от електрически удари, от които напълно загубиха равновесие, блъскайки се един в друг и в металния парапет само за да получат нова доза електричество. Мускулите на Крейг започнаха да се схващат, отказвайки да се отпуснат, краката не се подчиняваха на заповедите на ума му.
- По дяволите! - изруга той, опитвайки се да забрани на тялото си да реагира на стимулите, които го заливаха.
- Мамка му, сега пък какво! - извика Ново.
Или нещо такова.
Празнота.
Изведнъж Крейг усети, че пропада от ръб, който не беше видял, и полита надолу толкова главоломно, че дори той закрещя с цяло гърло. Въздухът свистеше около него, издуваше дрехите му и ги караше да плющят, брулеше кожата на лицето и гърба му, оглушаваше го. Щеше да си счупи и двата крака, ако се приземеше с краката напред, ала нямаше време, нито разстояние... никаква причина да се опита да омекоти падане, което не можеше да бъде нищо друго, освен пагубно...
Пляс!
Озова се в басейн с вода, тялото му - уловено в сигурната прегръдка на хладната, свежа течност. Облекчението, че бедрените му кости не бяха изскочили, строшени, от раменете му, не трая дълго. Измъчените му, прегрели, разтърсени от електричеството мускули начаса се схванаха и липсата на всякаква телесна мазнина превърна тялото му в котва, вместо в шамандура.
Шокът от неочакваното пропадане го беше накарал да напълни дробовете си с въздух, ала запасът от кислород нямаше да издържи до безкрай. Трябваше да се добере до повърхността.
С вкочанени ръце и само един крак, който все още се движеше, Крейг задрапа и зарита нагоре. Или поне така се надяваше - не виждаше нищо освен черната бездна, която щеше да го погълне, ако не успееше да се спаси.
Изплува на повърхността на басейна, езерото или каквото и да беше точно толкова неочаквано и без предупреждение, колкото беше потънал в него. Кашлянето и опитите да си поеме въздух се изключваха взаимно и той трябваше да принуди първичния си инстинкт за оцеляване да регулира спазматичната реакция на диафрагмата му.
Хлор. Намираха се в басейн.
Мислите му не се задържаха много дълго върху това. Болката в схванатите му мускули беше невъобразима, сякаш някой забиваше ками в бедрата, в задника, в корема му, и той започна да потъва, преди да е успял да си поеме дъх... а това беше недопустимо. Така щеше да умре.
Съпротивлявайки се срещу импулсите на тялото си, Крейг използва ума си, за да надделее над симпатиковата си нервна система: пое си огромна глътка въздух и размаха ръце, създавайки изкуствено течение, което накара тялото му да се отпусне върху водата. А после спря да се движи. Напълно.
И остави въздуха в гърдите му да се превърне в спасителната жилетка, която не носеше.
Не беше съвършено - краката му все така се опитваха да потънат и той трябваше да рита от време на време, за да се задържи на повърхността, но определено беше по-добре от това, да пропадне до дъното и да се удави.
От време на време изпускаше дъха си и отново го поемаше.
Не беше сигурен колко дълго ще издържи така. Ала щеше да открие.
Господи... болката в мускулите му беше непоносимо мъчение и за да отвлече мислите си от нея, Крейг се върна към разходката по скелето високо над тях. Братята бяха брилянтни, реши той. Преходът от толкова горещо към толкова студено? И то след електрическите шокове?
Беше нагласено така, че да се озовеш именно там, където беше той сега - борейки се с естествените реакции на тялото си към различни стимули и среди.
Какво ли се случваше с останалите, зачуди се той.
Къде ли беше жената?
Не онази, с която се беше изкатерил до платформата, а другата. Парадайз.
Водата се плискаше до ушите му и бе същото като светлинното шоу в спортната зала - първоначално не усещаше нищо друго, но постепенно сетивата му заработиха. Чу плясък - и близо до себе си, и по-далеч... крясъци и рязко поемане на дъх от други в басейна... ехо... очевидно се намираха в просторно помещение със сравнително нисък таван и много плочки.
Крейг изпусна въздуха от дробовете си, отново ги напълни......и зачака онова, което предстоеше.

Двама в тунела. Пристигане след четири минути. Входът и дясната страна на басейна са чисти... Бъч натисна копчето на жицата, която тръгваше от слушалката в ухото му и се спускаше по врата му, и отвърна тихо:
- Прието.
Докато заобикаляше басейна, очите му следяха движенията на кандидатите във водата иззад очилата за нощно виждане. Още двама бяха паднали отгоре; и двамата бяха изплували на повърхността и се носеха по гръб, така че бяха добре и сравнително тихи. Невинаги ставаше така. С Тор вече се бе наложило да извадят четирима души от водата, което означаваше, че сега освен новата двойка вътре имаше само още трима мъже.
Всички бяха далеч от вход Б. Много добре.
Бъч си погледна часовника. След шест минути всички, които все още бяха в спортната зала, щяха да бъдат дисквалифицирани. И всичко това бе само встъпление към онова, което той и братята му наричаха Крайна цел... която щеше да бъде затворена от слънцето призори, така че беше от жизненоважно значение онези, които успееха да се справят с първоначалното изпитание, да разполагат с достатъчно време там навън.
Клиниката на доктор Джейн и Мани започваше да се пълни. Слабото билково лекарство за повръщане се беше справило отлично със задачата си, имаше и немалко дребни порязвания, ожулвания, разтягания на мускули и изгаряния. Две групи провалили се кандидати вече си заминаваха от тук, щеше да има и още.
Приетите в програмата трябваше наистина да си заслужат мястото и нещата трябваше да загрубеят много бързо, защото двамата с Ви нямаше да си губят времето с никой, който не ставаше.
Дойде ли моят ред най-сетне? - разнесе се гласът на Ласитър
в слушалката. - Родил съм се готов за това.
- От всички, което биха могли да са безсмъртни - измърмори Ви, - защо трябваше да си точно ти?
- Защото съм въъъъъъърхът - пропя ангелът. - Аз съм един от вас...
- Не, не си...
- ... до последния си час!
Главата на Бъч затуптя още по-лошо.
- Млъквай, Лас. В момента песните хич не ми понасят.
- То е от „Аз, проклетникът“ - отбеляза ангелът.
Сякаш това щеше да помогне.
- Млъквай - сряза го Ви.
- Млъквай. - Бъч трябваше да положи усилие да говори тихо. - Остават ни още четири минути в спортната зала. Ще ти кажа кога да...
- Започвам да изпускам въздух, държа да ти съобщя - взе да се оплаква Ласитър. - Поясът ми започва да издиша.
Ви изруга.
- Защото и той иска да бъде край теб толкова, колкото и ние.
- Ако продължаваш в същия дух, ще започна да си мисля, че неприязънта ми е взаимна.
- Крайно време беше.
Е, добре, на Бъч може и да не му доставяше кой знае какво удоволствие да вади подгизнали, паникьосани идиоти от басейна, обаче беше адски доволен, че не му се налага да е в другата част на сградата, докато тези двамата се разправят.
- Бъди готов, Лас - каза той. - Ще поддържам връзка... и, Ви, за бога, ще му изключиш ли шибания микрофон...
- Ау! Хей! Какво, по дяволите, Ви...
И ето че се възцари блажена тишина.
Докато главоболието се опитваше да изкърти вратата към черепа му, на Бъч му се искаше да свали очилата за нощно виждане и да разтърка очи, ала нямаше намерение дори за миг да изпуска кандидатите от поглед. Последното, от което програмата се нуждаеше, бе някой да пострада сериозно, или още по-зле - да се събуди мъртъв.
Освен това той и така беше достатъчно разсеян, дори и с очилата.
Нещо с Мариса не беше наред.
Достатъчно време беше прекарал, разхождайки се като някакво зомби, докато беше човек, за да не забележи вцепенението й напоследък.
Проблемът бе, че не искаше да му каже какво има. Всеки път щом я попиташе за какво мисли или пък дали е добре, тя му се усмихваше и му излизаше с някакво тъпо извинение, че била страшно натоварена в „Убежището“.
Което несъмнено беше вярно, но не беше нищо ново. За разлика от начина, по който тя изглеждаше от едно денонощие насам.
Може би просто имаха нужда да си вземат една нощ почивка. И то не само от работата. Имението беше чудесно място за живеене - храната беше супер, а компанията - дори още по-страхотна. Проблемът бе, че беше трудно да се усамотиш. Освен да се прибереш в спалнята си (което в техния случай беше стая в Дупката с размерите на кутия за обувки, с тънка врата и тънки стени) никога не можеше да останеш наистина сам. Непрекъснато и без предупреждение се появяваше някой, бил той от персонала, братята или техните шелани.
Ирландският католик у него, произхождащ от голямо семейство, обожаваше това.
Разтревоженият хелрен далеч не беше във възторг.
Трябва да отида на среща, помисли си той.
- Къде ще ме заведеш? - разнесе се гласът на Ви в ухото му.
Мамка му. Беше го изрекъл на глас.
- Не с теб.
- Наранен съм. Дълбоко съм наранен - долетя металическият отговор.
- С Мариса трябва...
- Ако става въпрос за сексуално обучение, мислех, че двамата отдавна сте се просветили по въпроса. Освен ако всички ония звуци, които долитат от стаята ви, не са от канадска борба с палци.
- Сериозно.
- Да не искаш да ми кажеш, че сгъвате оригами? Исусе, всички порязвания с хартия... не мога дори да си го представя.
- Престани.
- Бас държа, че Мариса никога не ти го казва.
- Напоследък не е съвсем така - възрази Бъч.
- Проблеми ли имате?
- Не знам.
Възцари се дълго мълчание.
- Имам идея.
- Навит съм на всичко...
- Бас държа, че и тя така казва! - намеси се Ласитър.
- Ви, мислех, че си му взел...
Звуците от двама счепкали се мъже го накараха да извади слушалката от ухото си с гримаса.
Ласитър очевидно щеше да си изяде боя, за който се беше молил, и при други обстоятелства Бъч би се присъединил, и то не за да играе ролята на рефер. Сега обаче си имаше по-сериозни тревоги.
Особено когато още двама гости се присъединиха към водната част на това парти.
А когато най-добрият му приятел отново се появеше на линия, може би щеше да му даде някой добър съвет. Стига да бе в състояние да измисли нещо извън света на нашийници с шипове/черен восък/щипки за гърди.
Мамка му.
* * *
Парадайз се мъчеше да се отскубне, гърчейки се върху пода, по който я влачеха, дращейки с нокти. В торбата, надяната на главата й, топлият й дъх я задушаваше... или пък беше използвала всичкия кислород.
В отговор, паниката възпламени цялото й тяло, превръщайки мозъка й в магистрала за порой от мисли, които изобщо не й помагаха да се успокои, нито да намери начин да се спаси. Част от нея искаше да повика Пейтън, ала той не можеше да й помогне. Бяха заловили и него. Останалата част си представяше най-различни възможни завършеци.
Ами сега! Ами сега! Ами сега ами сегаамисега... Следващото дойде без никакво предупреждение, както всичко досега: движението напред спря, появи се още някой, улови я за раменете и я вдигна от пода.
Парадайз изпищя в торбата и опита да се отскубне. Невъзможно. Хватките бяха прекадено силни, сякаш в кожата й се бяха впили менгемета и стигаха чак до костите й...
Люлееха я.
Люлееха я ту наляво, ту надясно, сякаш се канеха да я хвърлят.
- Не!
При едно от залюляванията свалиха торбата от главата й, тя си пое две невероятни глътки въздух... а после политна, пропадайки в
мрак, изпълнен със странни звуци...
Пляяяяяс!
Навсякъде имаше вода - влизаше в носа и устата й, обгръщаше тялото й. Начаса инстинктите й поеха контрола и сетивата й пресметнаха, че „горе“ е в обратната посока. Тя потъваше. Разпери ръце и крака и установи, че я бяха развързали.
Изскочи на повърхността с такъв устрем, че тялото й изхвръкна като коркова тапа, и се закашля толкова силно, че едва не изгуби съзнание. Между хриповете все пак успя да си поеме дъх... и ето че в дробовете й нахлуваха големи глътки кислород и простичкият разкош на това, да е в състояние да диша, я изпълни с такава благодарност, че очите й се напълниха със сълзи. Това обаче не трая дълго. Навсякъде около себе си чуваше хора да се борят с водата, чуваше ги как кашлят, как дишат, как пляскат, за да се задържат на повърхността.
Колко ли бяха?
Това ли беше втората част?
Докато газеше през водата, й се искаше да извика Пейтън, ала не беше сигурна дали е добра идея да привлича внимание към себе си. Ами че като нищо...
- Парадайз!
Гласът на Пейгьн долетя някъде отдясно и съвсем наблизо.
- Да - отвърна тя с усилие. - Тук съм... добре ли си...
- Добре ли си!
- Тук съм - повтори Парадайз малко по-силно. - Тук...
В следващия миг една силна ръка стисна нейната и я притегли през водата.
- Тук мога да стъпя на пода - каза Пейгьн. - Нека те задържа.
- Нямам нужда...
- Трябва да си пазиш силите. Това е само началото.
Звучеше толкова разумно, сякаш шокът от водата му беше помогнал да дойде на себе си. А после ръцете му се обвиха около кръста й и я обърнаха с гръб към него.
- Държа те - прошепна той.
Усещането от силното му тяло зад нея я накара да се напрегне, но той просто продължи да диша, сякаш се съвземаше, и Парадайз започна да се отпуска, макар че не виждаше нищо, а краката й непрекъснато се докосваха до неговите.
Никога не бе била толкова близо до мъж.
Макар че, като се имаше предвид в какво положение се намираха в момента, това едва ли беше най-подходящото време да изгуби дори секунда в мисли за такива глупости; Пейтън несъмнено мислеше единствено за това, как да оцелеят.
С нещо почти подобно на облекчение, тя се отпусна в ръцете му. Инстинктите й си останаха в пълна бойна готовност, но поне тялото й можеше да си отдъхне за миг, пулсът й постепенно се забави, парещото усещане в гърдите й затихна...
Пляс! Пляс!
Още двама кандидати (или жертви) цопнаха във водата далеч, далеч от тях и Парадайз си даде сметка колко голямо беше езерото, в което се намираха. Само че... не, не беше езеро. Водата беше хлорирана.
Басейн. Намираха се в подземен басейн... навярно не много далеч от спортната зала, при положение че не я бяха влачили много дълго.
- Какво следва? - попита тя.
- Не знам. Ала двамата с теб ще останем заедно.
- Да. - Слиса се колко много присъствието му я успокояваше... въпреки че все още не виждаше нищо и нямаше представа какво ги очаква...
Пляс! Пляс! Пляс!
- Колко души сме тук? - попита тя.
- Току-що дойдоха петима. Така че сме поне седмина.
- От общо шейсет...? Трябва да има още. - Как бе възможно да е една от малкото, стигнали дотук? - Несъмнено има и...
Дойдоха още четирима - един цопна във водата доста близо до тях, останалите трима - далеч в другия край.
- Нали не ти тежа? - попита го.
- О, моля ти се.
Пейтън си смени ръката, тялото й се раздвижи във водата и дупето й се притисна в таза му. Не почувства нищо там... не че би знаела за какво да се тревожи дори ако той беше възбуден.
Още някой в басейна.
А после...
...в продължение на доста време не се появи никой друг. Всъщност едва ли бяха минали повече от няколко минути, но на Парадайз й се сториха часове... дни.
Страхът продължи да бръмчи във вените й, ала тъй като нямаше в какво да се вкопчи, тревогата се нахвърли върху разума й и през главата й запрепускаха най-нелепи идеи. Ами ако това не беше тренировъчна програма? Ами ако беше някакъв... социален експеримент? Похищение на тела... или пък опит да... Господи, нямаше представа.
Връхлетя я ужас. Не виждаше абсолютно нищо, ревът в главата й заглушаваше шумовете в басейна, а тялото й беше прекадено уморено, за да потисне тръпките, които го разтърсваха.
- Какво следва? - простена тя.
- Аз...
Преди Пейтън да успее да отговори, Парадайз си даде сметка, че нещо около тях се беше променило. Останалите също го забелязаха - телата в басейна застинаха, сякаш всички се опитваха да преценят какво е различно.
Нивото на водата спадаше.
Допреди малко тя й стигаше до раменете, ала ето че сега покриваше само горната част на ръцете й, на лактите...
Пулсът й отново се ускори, зави й се свят.
- Какво ще ни направят сега? - ахна тя.
Водата се спускаше все по-ниско и по-ниско, докато и нейните крака не стъпиха на пода. Тя обаче остана в обръча, описан от ръката на Пейтън - поне с едрото му тяло зад себе си знаеше, че има кой да й пази гърба.
Просто искам да виждам - помисли си в черната пустота. -Господи... моля те, нека да видя нещо...
В единия ъгъл се появи ярка, ослепителна светлина.
Толкова, че Парадайз засенчи очите си с ръка и така най-сетне успя да види, че действително се намират в басейн, много чист, с красив бордюр от бледосини и зелени плочки. Ето го и Пейтън, застанал зад нея с доста измъчен вид. Ето ги и останалите кандидати във водата.
Парадайз отметна мократа коса от лицето си и опита да се съсредоточи...
- Какво...
- ... по дяволите е това? - довърши Пейтън вместо нея.
В другия край на все още изпразващия се басейн се беше появил огромен мъж с русо-черна коса... и за миг Парадайз си помисли, че беше донесъл светлината със себе си. Всъщност тялото м у беше светлината. Грееше така, сякаш бе жива електрическа крушка от плът и кръв.
А най-странното бе... че това не бе най-големият шок.
Новодошлият носеше маска за подводно гмуркане и шнорхел, вдигнати над красивото му лице... чифт плавници, които плющяха по мокрия под, докато се приближаваше до ръба на басейна... яркорозов бански прашка... и детски жълто-син пояс около кръста.
Всички подгизнали полумъртъвци в басейна го зяпнаха така, сякаш беше второто пришествие в една паралелна, Спондж Боб-среща-Магическия Майк, вселена.
Под звуците на шляпане и плющене той отиде до трамплина за скокове, качи се, грижливо си постави шипка за нос с телесен цвят и се прокашля.
След няколко „ми-ми-ми-ми“, сякаш се разпяваше за соло изпълнение, си пое дълбоко дъх и...
... с гръмогласен рев се втурна към ръба на трамплина.
Отскочи високо, задържайки детския си пояс на място, докато изпълняваше съвършено салто, забивайки се във водата като гюле, така че се вдигнаха пръски до тавана.
Докато се навеждаше, за да не бъде връхлетяна в лицето от цунамито, Парадайз си помисли: Браво на братята!
Каквото и да беше очаквала, определено не беше това.

Маратонките на Крейг докоснаха дъното на басейна в същия миг, в който онзи... е, със сигурност поне беше мъж... се вряза във водата с такава мощ, сякаш някой беше метнал вътре джип. След като приливната вълна утихна, помещението бе обляно в равномерна светлина, струяща от огромното, нелепо облечено тяло, което превръщаше ваната с размери на олимпийски басейн в лампа.
Този тип приличаше на смесица от кечист и нещо, дошло от магазин за играчки.
Крейг обаче нямаше намерение да си губи времето с опити да го разгадае.
Избърса си лицето и първо си набеляза възможни пътища за бягство: имаше четири или пет врати, включително и онази, през която се беше появило нещото с надуваемия пояс, но той бе готов да се обзаложи, че до една са заключени. Нищо на тавана. Нито по стените. Нито на дъното на басейна.
Второто оглеждане наоколо бе, за да провери дали в ситуацията не се е намесил още някой. Аха. В периферията се бяха появили двама огромни мъже, облечени в черно, с качулки на главите и очила за нощно виждане. Бяха тежко въоръжени, ала оръжията им бяха прибрани и те като че ли държаха под око всички в басейна, сякаш търсеха признаци за слабост или опасност.
Третото оглеждане целеше да установи кой бе стигнал до този етап. Десет... не, дванайсет... почакай, тринайсет души бяха в басейна заедно с него, включително и жената, заедно с която бяха паднали от високото.
Както и русокосата рецепционистка. Парадайз.
Макар че тя не беше сама.
Не, беше се облегнала на един от мъжете, отпуснала длан върху ръката, с която той я беше прегърнал закрилнически през кръста.
В което нямаше нищо чудно. Около жени като нея винаги се навърташе някой от противоположния пол. Нощни пеперуди и светлина, и разни такива.
Крейг си заповяда да откъсне поглед от тях... и това подейства за около минута. След което се улови, че преценява онзи тип като противник в битка - ръста му, силата в плещите му, линията на челюстта му.
Сякаш двамата щяха да се изправят един срещу друг.
Което, естествено, беше нелепо.
Той нямаше никакво право над тази жена... а и в момента единственото, за което трябваше да мисли, бе как да се добере до финалната права, която го очакваше в края на всичко това, каквато и да беше тя...
Осветлението в помещението се включи, пропъждайки сенките и разкривайки всички ъгълчета и потайни местенца, където не се спотайваха никакви опасности.
Крейг обаче знаеше, че това не е краят. На мястото на братята, той също не би спрял там. Все още твърде много хора се държаха на крака.
Вратата в далечния десен ъгъл се отвори рязко, сякаш някой я беше изритал.
И тогава се появи следващата вълна.
Един по един в стаята влязоха близо дванайсетина воини -Братството, помисли си той. Това трябва да беше Братството. Телата им бяха огромни, толкова, че дори той изглеждаше дребен в сравнение с тях, и също като двамата стражи, до един носеха маски на лицата и черни кожени дрехи, покриващи ги от глава до пети.
За разлика от другите двама, те държаха пистолети.
В миг онзи с детския пояс и ефектното появяване се изпари. А после и последните капки вода се отцедиха в канала в далечния край на басейна.
Кандидатите около Крейг се разшаваха, подгизнали до кости и изтощени. Той обаче не помръдваше... също като Ново: и двамата се досещаха, че нещата тепърва ще загрубеят.
Така че беше най-разумно да си пазят енергията, докато не се появи нещо, срещу което да се изправят.
Пистолетите - помисли си Крейг - бяха лоша новина.
Поддали се на стадния инстинкт, останалите кандидати се скупчиха заедно; онези, които бяха в плитката част, заотстъпваха назад, докато бойците се приближаваха към басейна, свървайки към мокрите стъпала, които сега отвеждаха до циментов под с една-две локвички.
И ето че заплашителните мъже с пистолетите вече слизаха в басейна; тежките им ботуши тропаха като гръмотевици, кобурите им поскърцваха. Когато спряха, беше невъзможно да се каже върху кого са се фокусирали - лицата им бяха обърнати към групичката, ала очите им бяха скрити.
Преценявайки позицията си, Крейг реши, че засега бе най-разумно да остане с другите, така че...
Един по един, братята вдигнаха автоматичните си оръжия и се прицелиха в кандидатите. А после най-високият от тях пристъпи напред, описвайки бавни, лениви кръгове с дулото, сякаш си избираше най-добрата мишена.
На това му се казваше стадна паника. Кандидатите изпаднаха в ужас и се защураха насам-натам, мъчейки се да се скрият зад другите, подхлъзвайки се, падайки. Няколко от тях се свлякоха на колене и започнаха да хленчат и да се молят, преди дори да беше изстрелян и един куршум.
Ама че нелепо, помисли си Крейг. Ако по кандидатите щяха да стрелят, определено нямаше да е смъртоносно. Досега братята бяха вземали твърде много предпазни мерки. А той беше готов да посрещне някои куршум, ако това щеше да му помогне да стигне до следващия рунд.
Давайте. Болката не го плашеше.
Изпъна рамене и се изправи срещу тях... давайки си сметка, че зад действията му вероятно се крие още една причина. Само че той отказваше да я признае дори пред себе си.
Хайде де - помисли си. - Елате тук.
Елате тук...
Ала те не се насочиха към него.
Не... насочиха се към някой друг. Мамка му, не и Парадайз.
- Хей! - извика Крейг. - Хей, задник!
* * *
В мига, в който мъжете в черно пристъпиха в помещението с басейна, Парадайз ги разпозна. Това бяха братята. След като беше прекарала толкова много време, работейки с тях, тя прекрасно познаваше миризмата, аурата им... и бе започнала да ги смята за някакво подобие на бащи, нейни закрилници.
Но не и тази нощ.
Особено когато слязоха в басейна, вдигнаха оръжия... и един от тях се прицели в нея.
Рейдж. Рейдж бе този, който се прицели в нея и започна да се приближава. Знаеше го, защото тялото му бе по-едро от на останалите.
Не, не - помисли си тя. - Не можеш да ми причиниш това. Баща ми...
Ала той не се поколеба. Приближи се до тях с Пейтън, вдигнал оръжие, сложил пръст на спусъка.
- Хей! Задник!
С крайчеца на окото си Парадайз видя как един от кандидатите пристъпи напред и размаха ръце.
Беше нейният мъж... тоест онзи мъж, Крейг...
- Застреляй мен! Хей! Шибаняк! Застреляй мен вместо нея.
И братът направи именно това.
Без да извръща глава от Парадайз, Рейдж протегна ръка настрани и натисна спусъка.
Парадайз изпищя и потръпна в ръцете на Пейтън, докато наоколо изригваше хаос, пронизителни гласове отекнаха из стаята като паническите крясъци на стотици подплашени птици.
- Не! Господи, не!
- Млъкни - изсъска Пейтън, задържайки я на мястото й. -Просто млъкни.
Как ли пък не. Когато Крейг се свлече на земята, тя се отскубна от Пейтън и се нахвърли върху брата. Беше като буболечка, блъснала се в предното стъкло на кола, но нищо от това нямаше значение. Не можеше да понесе някой да пострада... най-малкото пък онзи мъж. Размахала ръце, тя сграбчи дулото на оръжието и се вкопчи в него с всичка сила, опитвайки се да го овладее. Безуспешно. Преди да разбере какво се случва, се озова по лице върху влажния цимент, прикована към пода в тила и кръста. Извърна глава и панически погледна към другия край на басейна, за да види дали Крейг още е жив.
На едно и също ниво с нея, той се гърчеше, вкопчен в бедрото си. Единствената друга жена в групата коленичи до него, отмести ръцете му настрани, прегледа раната. След това съблече тениската си и я разкъса, разкривайки мускулесто тяло и черен спортен сутиен.
Използвайки дълга ивица плат като турникет, тя я завърза около горната част на бедрото му така, сякаш не й беше за първи път.
- Пусни я - настоя Пейтън зад нея. - Пусни я, по дяволите!
- Или какво? - долетя изопачен глас откъм високоговорителите над тях... сякаш някой беше казал думите в модулатор за глас.
И именно в този миг Пейтън си изгуби ума. Извила глава назад, Парадайз видя невероятната гледка - обзет от неудържима агресия, оголил зъби в ръмжене, Пейтън се нахвърли върху Рейдж, сипейки юмруци и ритници в опит да го отскубне от Парадайз. В следващия миг вече не беше сам - мъжът, който беше демонстрирал завидни атлетически умения на гимнастическия кон, се присъедини към него.
Бум! Бум!
Двамата бяха простреляни от друг от братята. Както и още двама мъже, опитали да се намесят. Междувременно някои от останалите се катереха по стените, използвайки стълбите от неръждаема стомана, за да излязат от басейна... само за да бъдат ударени от ток и отново да паднат вътре.
Една врата се отвори и над главите им се разнесе глас:
- Всеки, който иска да си тръгне, може да го направи. Няма да ви се случи нищо лошо. Всичко може да свърши още сега. Единственото, което трябва да направите, е да изтичате през вратата.
В същия миг Рейдж я пусна и отскочи назад. Парадайз се хвърли към Пейтън и отново го обърна по гръб.
- Колко лошо? Къде?
- Ръката... шибаната ми ръка.
Парадайз последва примера на другата жена и си свали тениската, откъсвайки парче от нея с помощта на зъбите, за да го завърже над кървящата рана на ръката на Пейтън.
След това вдигна яростен поглед към братята.
- Да не сте си изгубили шибания ум! Това е училище, не война! Какво си мислите, че правите, по дяволите!
- Можете да си вървите още сега - продължаваше гласът над главите им. - Просто се изкачете по стълбите в плиткия край на басейна и се махнете от всичко това.
Парадайз усети как я обзема пристъп на пронизваща ярост, от който й причерня пред очите, и преди да осъзнае какво прави, тя се изстъпи пред братята.
- Застреляйте ме! Хайде де! Направете го, шибани страхливци!
Нямаше представа какво казва. Какво прави. Никога в живота си не беше виждала толкова много оръжия, още по-малко пък нарочно да е заставала пред тях... ала й беше прекипяло и това отприщи учудващ прилив на сила.
Не че на братята им пукаше. Те просто си стояха там, без да помръдват и да реагират, сякаш нямаха нищо против да изчакат, докато на Парадайз й свърши горивото.
Така че тя се обърна към кандидатите, които си тръгваха.
- Къде отивате! Трябва да се биете! Това не е правилно...
И просто така, вратата се затвори и звукът от спуснато резе отекна из помещението.
- Сега ще трябва да довършите Първата нощ - заяви гласът над тях. - Последната фаза започва след три... две...
- ...едно.
И именно тогава осветлението стана лилаво-синьо, преминавайки в ултравиолетовия спектър.
А братята откриха огън по тях.

Гумените куршуми бодяха ужасно.
Когато първият от поредицата откоси удари Крейг в гърдите, той се търкулна настрани, излагайки гърба, а не по-уязвимата предна част на тялото си. Там долу раната от единствения истински гореше, сякаш го бяха жигосали, ала точно както беше предположил, добре прицеленият изстрел само бе одраскал плътта, така че турникетът беше ненужен. Нямаше обаче време да го свали, вместо това сграбчи ръката на Ново и я дръпна по корем на дъното на басейна. Навели ниско глави, двамата запълзяха настрани от дъжда от куршуми, насочвайки се към дълбоката част.
Хвърляйки поглед назад, Крейг установи, че братята бяха променили позицията си, препречвайки стъпалата в плитката част на басейна, и сега вървяха напред, сякаш подкарваха добитък към входа на касапницата. Мамка му, металните стълби върху стените бяха електрифицирани... а воините като че ли имаха неизчерпаем запас от халосни патрони. Въпреки че усещането от тях беше като малко по-гадно ужилване от пчела през дрехите, ако получеше достатъчно, натрупването на болка щеше да го обезвреди.
Погледна назад и се опита да прецени колко бързо се приближаваха братята.
Достатъчно, че да разполага с около шейсетина секунди, за да измисли нещо.
- Дематериализиране - каза на глас колкото на себе си, толкова и на всеки, който би могъл да го чуе. - Единственият шанс.
Закова се на място, затвори очи и задиша равномерно. Първото, което изплува в ума му, беше гледката на стройната руса жена, нахвърлила се върху огромния въоръжен брат.
За да го защити, след като го бяха простреляли.
- Престани - изсъска той.
Контрол. Трябваше да овладее ума и емоциите си, да се съсредоточи и да се дематериализира от тук. Съсредоточи се...
съсредоточи се...
Болка в тялото: в бедрото, раменете, гръбнака, хълбока. Главата му туптеше. Ребрата му бяха стегнати. Лакътят му все още пулсираше там, където го беше ударил токът върху платформата.
Наоколо всички се паникьосваха, викаха, ругаеха. Препъваха се. Падаха.
А куршумите все така се забиваха в него. Във всички тях.
Колкото по-отчаяно се опитваше да не обръща внимание на болката и паниката, толкова по-силен ставаше хорът на дискомфорт и неща, които го разсейват.
Трябваше му образ, върху който да се съсредоточи.
Изневиделица в съзнанието му изплува този на рецепционистката такава, каквато бе, когато я видя за първи път. Седнала зад спретнато малко бюро във великолепната приемна. Всичко там го караше да се чувства недостоен - копринените тапети, разкошният килим, миризмата на чисто... тя.
Тя обаче не се беше отнесла към него като с никаквец, какъвто си беше. Беше го погледнала с очи, накарали сърцето му да спре... А после му беше казала името си.
Парадайз.
Гласът й беше толкова прекрасен, че не я беше чул добре. А после тотално беше прецакал всичко, като не стисна предложената му ръка. Проблемът бе, че мозъкът му се беше вцепенил, защото тя бе толкова...
Тялото му се дематериализира, без той да си даде сметка за това. В един момент страдаше, уловен като в капан в тялото си от плът и кръв... в следващия вече излиташе от басейна. Без никаква специална цел на ум, той се понесе по въздуха, както бе ставало първите няколко пъти, когато се бе дематериализирал след преобразяването си... а после се овладя и се пренесе в далечния ъгъл на стаята, до стената.
Когато отново прие физическите си очертания, установи, че
Ново вече беше там, нащрек и готова, макар че разтъркваше едното си рамо, сякаш за да прогони болката или да прецени дали не го е изкълчила.
Един по един, още четирима мокри кандидати успяха да излязат от басейна: атлетичният тип на гимнастическия кон. Онзи, който приличаше на убиец и имаше пиърсинги и татуировки само от едната страна на лицето и врата. Мъжът, който беше обвил ръка около Парадайз. Още един мъж, висок и силен.
Нямаше представа какво се бе случило с...
Рецепционистката се дематериализира последна и Крейг бе принуден да се извърне, за да скрие чувство, което беше недопустимо. За да отклони мислите си, опита да види какво се случва с петимата, останали в басейна...
Една врата се отвори до тях и през нея нахлу студен ветрец, носещ миризмата на открити пространства.
Каквото и да имаше от другата страна, то тънеше в мрак.
- Кой ще мине пръв? - попита Парадайз.
- Аз - заяви мъжът с пиърсингите и с готик вида. - Нямам какво да губя.
Крейг се намръщи - внезапната тишина започваше да прилича на лошо предзнаменование. Стрелбата беше спряла, което можеше да означава, че тази част от изпитанието е свършила... Или че братята отново се прицелват.
Не, бяха си отишли... В басейна бяха останали само няколко прекършени кандидати, подгизнали, хълцащи фигури, седнали върху мокрия под, уловили главите си в ръце или свити на кълбо.
Мамка му. Къде ли бяха братята?
- Идвам с теб - заяви той на типа с пиърсингите.
Те двамата бяха най-едрите от групата, върхът на копието, така да се каже... и макар че беше дошъл тук с намерението да действа сам, започваше да преосмисля позицията си. Поне за близкото бъдеще.
Ако ги нападнеха, двама беше по-добре от един.
- Аз ще покривам тила - обади се Ново.
Атлетът застана до нея.
- Аз ще ти помогна.
- Вие тримата - нареди Крейг на русокосата жена и нейния... партньор... гадже... и на един доста хубавичък тип. - В средата.
Поне така нямаше защо да се тревожи за нея.
Не че се тревожеше.
- Да вървим - заяви Крейг.
Той и суровият на вид тип прекрачиха прага заедно. Едно до друго, раменете им почти изпълниха онова, което се оказа тунел. В далечния му край потрепваше светлинка и те бавно я последваха.
- Как се казваш? - попита готик типът.
- Крейг.
- Аз съм Акс. Приятно ми е да се запознаем.
* * *
Парадайз все чакаше нещо да се случи, докато групичката се придвижваше през тунела. Уловени натясно, измъчвани от тревога, изцедени и напредващи бавно, тя всеки момент очакваше поредния ужас, очакваше нещо да изскочи пред тях, да се стовари отгоре им, да ги повали.
Когато просто се озоваха навън и пред себе си видяха напален на открито огън, опънатите й нерви не знаеха как да реагират на липсата на атака.
Така както умът й не знаеше как да реагира на факта, че пред тях имаше маса, върху която бяха подредени бутилки с вода, енергийни блокчета и парчета плодове.
Нима това беше краят, помисли си, докато оглеждаше боровете
наоколо, храсталаците, звездите над тях.
- Умирам от жажда - каза Пейтън, насочвайки се право към водата.
Мъжът, когото Парадайз не можеше да престане да следи с поглед, го спря.
- Възможно е да е капан.
- Ти си параноик - заяви Пейтън.
- Опита ли храната по-рано? Пак ли ти се повръща?
Пейтън отвори уста. Отново я затвори. Изруга.
Крейг хвърли преценяващ поглед наоколо. Потропа по земята с върха на мокрия си ботуш. Приближи се отстрани, полуприклекнал, и се наведе над бутилките, за да ги разгледа. Повдигна ръба на покривката и надзърна под масата.
След това бавно взе една от бутилките.
Сърцето на Парадайз задумка. Тя също беше обезводнена... дори след като имаше чувството, че се е нагълтала с водата от половината басейн. Не искаше обаче да се натрови.
Господи, никога не бе изпадала в подобна ситуация - умираща от жажда, едва на ръка разстояние от напитка, и все пак беше неспособна да вземе онова, което толкова искаше.
- Тази не е затворена - обяви Крейг и взе нова бутилка. После още една и още една. Най-сетне се разнесе изщракване и той свали капачката. Подуши гърлото, опита мъничко. - Тази е добра.
Подаде я назад, без да поглежда, и в мига, в който Пейтън я пое от ръката му, продължи да проверява капачките, отхвърляйки онези, които не бяха затворени както трябва. Пейтън бе този, който ги разпредели между групичката им, така че да има за всички.
Крейг задържа една бутилка за себе си, но не изпи много, и я втъкна в колана си. След това, без да каже нищо, се залови с енергийните блокчета, изхвърляйки онези, в чиито опаковки имаше дупки, и разделяйки другите с останалите.
Парадайз хапна, въпреки че не беше гладна, защото не знаеше кога отново ще могат да спрат или колко усилия ще са необходими за следващата фаза... а храната беше гориво и нищо повече. Енергийното блокче имаше гадния вкус на смесица от картон, изкуствена сладост и нещо лепкаво, ала това нямаше значение. Щеше да се нуждае от калориите.
Дори и само за да се стопли, помисли си, когато по тялото й премина тръпка. Ноемврийска нощ и мокри дрехи. Определено не се отразяваше добре на телесната температура, когато просто стоиш на едно място.
Особено ако си навън.
- Какво ще правим сега? - попита тя, обръщайки се едновременно към всички и към никого.
Зад тях вратата се затвори с трясък и се чу изщракване на ключалка.
Типът с вид на сериен убиец, Акс, провлачи:
- Още по-добре. Определено не изгарях от желание да повторим това с басейна.
- Ей там има ограда - обади се другата жена и посочи вляво от тях.
- Там също - добави атлетът.
- Бас държа, че по нея тече ток - измърмори Пейтън. - Както по всичко метално досега.
Въпросът беше разрешен, когато някой хвърли една пръчка срещу мрежата... и тя изгоря в порой от искри.
След като поизследваха още малко наоколо, установиха, че са се озовали в нещо като улей, от който имаше само един изход -право напред, в потъналата в мрак гора.
- Ще отидем заедно - каза Парадайз, взирайки се покрай потрепващата оранжева светлина на огъня. - Отново.
- Мразя работата в екип - измърмори Акс.
- А аз толкова се вълнувам, че ще го направя с теб - провлачи Пейтън в отговор.
Без да си дават труда да го обсъдят, те се подредиха така, както и в тунела, и тръгнаха, движейки се като едно цяло, внимавайки да не се приближат твърде много до телената ограда, която започна да се стеснява от двете им страни.
Под мокрите им маратонки пращяха клонки. Някой кихна. Вятърът, долитащ отстрани, вледеняваше ръката на Парадайз.
Ала тя почти не забелязваше. Докато вървеше напред, тялото й беше като оголена жица, енергия струеше във вените й, инстинктите й бяха нащрек, готови да обработят всяко късче информация, всеки признак, че нещо не е наред, прекалено силно изпукване на съчките по земята, особена промяна в тялото на Пейтън до нея, поскърцване на някакъв клон отляво... И всичко, което не можеше незабавно да отхвърли като безопасно, изпълваше потръпващите й мускули и кипящия й мозък с желанието да се закове на място, за да прецени ситуацията. Или да се втурне да бяга.
И все пак те продължаваха да вървят. И да вървят. И... да вървят.
Времето минава, помисли си Парадайз, поглеждайки към звездите.
А те все така вървяха ли, вървяха, разнородна групичка, която се тътреше напред, куцукайки, препъвайки се, всеки от тях - ранен по един или друг начин и все пак - държащ се на крака.
Няколко мили по-късно (а може би бяха сто?) все така не им се беше случило нищо.
Парадайз обаче не можеше да бъде излъгана толкова лесно.
Братята щяха да се върнат. Те имаха план.
Просто трябваше да се държи, да остане с групата и...
Пред тях Крейг и Акс спряха.
Защо й миришеше на... огън?
- Върнахме се там, откъдето тръгнахме - тихо каза Крейг и посочи към земята, където имаше следи от стъпки... техните стъпки.
Масата с храната и бутилките с вода обаче беше изчезнала... а огънят беше угасен... което обясняваше миризмата. Оградата беше преместена на различно място.
Така че да оформи затворен кръг.
- Принудиха ни да обикаляме в кръг? - попита Пейтън. -Какво, по дяволите?
- Защо? - Парадайз се обърна към Крейг, който на практика беше станал техен лидер. - Защо им е да го правят?
Тъй като очите й се бяха приспособили към тъмнината, можа да различи решителните му черти, когато той се намръщи, оглеждайки се наоколо. А после поклати глава и стомахът на Парадайз се сви.
- Какво?
Отговори й единствената друга жена:
- Искат да ни изтощят. Ето защо...
Изстрелите долетяха отляво, нов залп хаос, изригнал в нощта, заедно с проблясващите цеви. Те се скупчиха заедно и от сблъсъка на телата им Парадайз бе пронизана от болка в рамото и долната част на крака.
- Тръгвайте! - изкрещя Крейг. - Тръгвайте и те ще спрат!
И действително беше прав. В мига, в който поеха в посоката, в която бяха вървели допреди малко, всичко отново утихна.
Не беше нужно да си гений, за да се досетиш, че ако спрат, отново ще бъдат обстрелвани с гумени куршуми.
Парадайз си пое дълбоко дъх. Не беше чак толкова зле, каза си. Сега се движеха бавно и равномерно, а тя обичаше да се разхожда.
Определено беше за предпочитане пред това, да я обстрелват.
Всичко щеше да бъде наред.
Това беше по-добре, отколкото в басейна. По-добре, отколкото да я влачат по пода със завързани крака и торба на главата. По-добре от взривовете в спортната зала.
Всичко, което трябваше да прави, бе да поставя крак пред крак.
За да минава по-бързо времето, тя се съсредоточи върху онова, което можеше да види от Крейг пред себе си, проследявайки движенията на едрото му тяло, от широките рамене до начина, по който тазът му се полюшваше с всяка негова стъпка. От време на време, когато вятърът променеше посоката си, Парадайз долавяше миризмата му и тя й се струваше по-хубава от всеки одеколон, който бе помирисвала някога.
Кое ли беше семейството му - чудеше се тя. - Откъде идваше? Имаше ли си жена?
Странно, как при тази мисъл нещо я жегна в гърдите. Разбира се, след всичко преживяно тази нощ, нищо чудно, че в ума и емоциите й цареше хаос...
Те обикаляха ли, обикаляха, докато Парадайз не започна да разпознава дърветата и клоните наоколо, докато стъпките им не изровиха пътека в земята, докато тягостната монотонност не започна да я надвива. Никой не ги нападна, никой не стреля по тях, никой не прескочи оградата, за да ги тероризира.
Което не означаваше, че няма да се случи... Ала колкото по-дълго не се случваше нищо, толкова повече мозъкът й започваше да излиза извън контрол, скачайки от най-различни мисли за Крейг към безпочвена паника, от образа на баща й към тревога за онова, което предстоеше.
Парадайз вдигна очи към небето и й се прииска да знаеше какво означават позициите на звездите. Нямаше представа колко време беше минало, откакто бяха пристигнали в спортния салон, нито откакто бяха излезли тук. Струваше й се, че цял живот я дели от мига, когато се беше записала и я бяха снимали. Дори по-дълго от караницата й с Пейтън в автобуса. Което, разбира се, съвсем не беше така.
Три часа? Не, твърде малко. Пет или шест, реши тя.
Добрата новина бе, че всичко това щеше да свърши призори. Слънцето бе нещо, с което дори братята бяха принудени да се съобразяват... А очевидно никой нямаше да бъде убит. Да, това с пистолетите беше ужасяващо, но онези, които бяха простреляни с истински куршуми, вече бяха на крака, така че раните им очевидно бяха повърхностни, същото важеше и за тези, които бяха яли или пили от храната, в която беше сложено нещо.
Толкова много бяха отпаднали. В началото бяха шейсетима. Сега бяха останали едва седем.
И колкото и да бе невероятно, тя все още беше тук. Всъщност, ако знаеше, че една разходка из гората ще бъде краят на изпитанието, всичко би било далеч по-лесно.
Като се имаше предвид колко ужасно би могло да бъде, това си беше нищо работа.

Един по един те всички рухнаха.
Пръв се отказа мъжът, когото Парадайз познаваше от тържествата на глимерата, нейният много далечен братовчед Анслам: постепенно той забави крачка и започна да куца все по-силно, докато накрая цялото му тяло се предаде. И той просто спря.
Останалите се опитаха да го насърчат, но той само поклати глава и седна, за да развърже връзките на лявата си маратонка.
- Аз съм дотук. Нека ме застрелят. Аз бях дотук.
Дори и в мрака Парадайз видя кръвта по белия му чорап.
- Хайде, Парадайз - побутна я Пейтън. - Трябва да продължим.
Парадайз погледна към гъстата гора и се запита къде ли бяха братята. Какво ли щеше да се случи с Анслам.
Когато групичката отново потегли, тя ги последва, защото не искаше да се откаже и защото, макар да я беше срам да си го признае, никога не го беше харесвала. Той имаше лоша репутация с жените.
Не мина много време, преди още някой да се предаде. А после, един по един, те всички рухнаха. Беше заради краката. Или пък заради бедрото. Рамо. Един по един те се свлякоха на земята, в пръстта, която стъпките им бяха изровили. Парадайз искаше да помогне на всички, особено когато Пейтън започна да се олюлява до нея... а после да криволичи, сякаш не беше сигурен какво има напред.
При него бяха последиците от повръщането. Водата, която беше изпил, бе отказала да остане в стомаха му и обезводняването си казваше думата.
Парадайз не можеше поне да не опита да му помогне. Задърпа го за ръката, опитвайки се да го накара да се изправи, когато той най-сетне рухна на колене.
- ...вкъщи - избъбри той. - Сега си отивам вкъщи. Легло, трябва ми... храна... съвсем близо съм до нас, виж.
Беше ужасяващо да го види как сочи към гората с прехласнат поглед, сякаш наистина виждаше имението, в което живееше.
И тогава Парадайз разбра, че не бива да го притиска повече.
- Хайде - повика я другата жена. - Ако все още си на крака, трябва да продължиш.
Парадайз се взря в синьо-зелените й очи.
- Ненавиждам това.
- Нищо няма да му се случи. Никакви изстрели, забрави ли... за никой от онези, които се предадоха.
- Върви - подкани я Пейтън с внезапно прояснен ум. - Аз ще се оправя.
В крайна сметка Парадайз сама не бе сигурна защо продължи да мести крака. Може би липсата на вглеждане в мотивите си бе симптом на нейното изтощение. Може би тя също не беше на себе си и следваше останалите от групичката, защото умът й ги беше взел за нещо като „дом“.
Може би тялото й беше минало на автопилот.
А после останаха само двама.
Другата жена, онази с яркосините очи, много скоро повтори същото, което на Парадайз вече й беше познато от другите преди нея. Първо забави крачка и започна да се препъва, а после спря. Не падна обаче на земята и Парадайз се върна при нея, мислейки си, че все още има надежда.
- Не - заяви другата жена, слагайки край на какъвто и да било разговор. - Аз ще остана тук. Ти продължавай.
Парадайз погледна към единствения мъж, който още се държеше на крака - Крейг, все така вървеше начело. Както през цялото време.
Не беше спрял заради никого.
Не беше опитал да насърчи никого.
Просто вървеше напред, без да се отклонява и без да се разсейва.
- Не си губи времето и енергията с мен - каза жената. - Аз взех решение. Не си чувствам краката и мисля, че рамото ми е счупено. Ако си в състояние да продължиш, трябва да го направиш. Прекалено си уморена, за да ме носиш, но дори ако не беше, отказвам да бъда товар за когото и да било.
В очите на Парадайз запариха сълзи.
- Ами... по дяволите.
По лицето на другата жена пробяга слаба усмивка.
- Ти ще спечелиш.
- Какво?
- Просто върви. Ще се справиш, момиче.
Е, добре, ето че още някой не беше на себе си.
Другата жена я побутна леко и й кимна.
- Докажи на момчетата, че не само сме им равни, а дори ги превъзхождаме. Не ме разочаровай.
Парадайз поклати глава. Ако някой щеше да спечели войната на половете, много по-вероятно бе да е жената пред нея.
- Върви. Можеш да го направиш.
Ругаейки наум, Парадайз се обърна и продължи напред. Лудост. Истинска лудост.
Докато краката й се носеха по отдавна отъпканата пръст, тя отново вдигна очи към небето. Звездите грееха все така ярко, което означаваше, че до изгрев-слънце остава още много време.
Откога ли вървяха, зачуди се тя. И колко още...?
Крейг вече беше дръпнал доста напред. От време на време Парадайз долавяше миризмата му, довявана от вятъра, ала сега тя бе само далечен повей. Ето кой щеше да „спечели“ това тук - беше по-силен и по-корав... и макар то да беше в разрез с най-съкровените й принципи, тя вярваше, че тази негова целенасочена, непоколебима отдаденост на собствените му интереси щеше да му свърши по-добра работа от нейната състрадателна загриженост към останалите.
Всеки товар, бил той физически, умствен или емоционален, можеше единствено да те забави.
И докато крачеше напред през студения вятър, който вече дори не забелязваше, Парадайз ясно усещаше загубата на всеки от малката им групичка... и всички останали, които бяха страдали по-рано в спортната зала, в басейна...
Не, онзи мъж пред нея щеше да бъде последният кандидат, останал на крака.
Тя зави и установи, че нещо препречва пътя й. Все още беше сравнително далеч, но определено беше препятствие насред пътеката.
Не просто препятствие.
Беше... Крейг.
Умът й мина на по-бърза предавка, заповядвайки й да се втурне към него... тялото й обаче не бе в състояние да реагира на прилива на адреналин. Въпреки че мозъкът й задействаше най-различни аларми, крачката й не се ускори и тя продължи да се тътри с накъсани движения, на които не можеше да се отрази дори паниката.
Когато стигна до него, видя, че се беше свлякъл по лице на пътеката, ръцете му - разперени отстрани, сякаш не бе имал достатъчно сила или съзнание, за да се предпази от удара. Краката му бяха отпуснати, маратонките му - обърнати навътре.
- Крейг?
Парадайз опита да коленичи и на свой ред падна, защото коленете й отказаха да се сгънат, а после, когато понечи да го обърне, пръстите й непрекъснато се плъзгаха от дрехите, от рамото,
от ръката му.
Макар че това може и да се дължеше на това, че Крейг тежеше двойно повече от Пейтън.
Успя да го обърне само на една страна и господи, толкова беше блед, че лицето му сияеше почти като лицето на призрак. Но поне дишаше и след миг клепачите му се повдигнаха с усилие.
Странно, ала първият й порив бе да му предложи вената си... което не й беше хрумнало до този момент, нито дори когато Пейтън беше рухнал.
Импулсът беше толкова силен, че тя вдигна китката към устата си...
Той я спря, сваляйки ръката й надолу.
- Не... - изхриптя.
- Тече ти кръв.
Парадайз кимна към голямото червено петно върху дънките му.
- Нужна ти е сила.
Очите му се впиха в нейните и изведнъж всичко друго сякаш изчезна и в целия свят останаха само те двамата: гората около тях, пътеката, по която се бяха препъвали, усилията им до този миг... всичко това се изпари заедно с болката в тялото и главата й.
Погледът му я пречисти. Освежи я. Вдъхна й енергия.
- Остави ме тук - промълви той, поклащайки глава на земята. - Върви. Ти си последната...
- Можеш да се изправиш. Можеш да продължиш...
- Стига си си губила времето. Върви...
- Трябва да се изправиш.
Той затвори очи и извърна глава, сякаш беше приключил с разговора. После обаче каза:
- Става въпрос за твоето оцеляване. То означава да продължиш, независимо от цената, независимо от жертвата. Така че недей да си хабиш въздуха, изправи се и продължавай.
- Не искам да те оставя тук. - Не искаше също така да се замисля твърде внимателно защо бе оставила Пейтън, а сега не бе в състояние да изостави този непознат. - Няма да продължа без теб.
Очите му се обърнаха към нея; изглеждаше наистина ядосан.
- Какво ще кажеш за това, че не искам помощ от такива като теб. Не искам да ме спасява някаква тъпа жена... някаква тъпа, слаба, смотана жена, която изобщо не е трябвало да бъде допусната в тази програма.
Парадайз се олюля и седна на земята, пронизана от мъчителна болка в гърдите. После обаче поклати глава.
- Не го мислиш наистина. Не това ми каза първия път, когато те срещнах. Каза ми да дойда дори когато баща ми не искаше да го направя.
- Излъгах.
- Сега лъжеш.
Той отново затвори очи.
- Не ме познаваш.
Той замълча и Парадайз усети, че я залива мощна вълна на изтощение.
- Така е, не те познавам.
Погледна покрай него към пътеката напред, опита да си представи как се изправя и продължава по нея... и не можа. Не знаеше кога, но докато седеше на земята, очевидно беше качила няколко хиляди килограма... И това не беше всичко. Някой беше дошъл и я беше налагал по краката с чукове. По главата. По рамото.
Погледна назад, натам, откъдето бяха дошли. Наистина ли си беше помислила, че малко разходка не е чак толкова зле?
- Мястото ти не е тук - чу го да казва и направи физиономия.
- Омръзна ми от това. Ако действително го мислеше, нямаше да ми дадеш онзи съвет в началото на вечерта.
- Съжалих те. Стана ми мъчно за теб.
- Значи, имаш сърце.
- Не.
- Тогава как може да ти стане жал за мен или за когото и да било? - Когато той просто изсумтя, Парадайз съвсем ясно си даде сметка, че са двама тласнати до крайност души, които говорят празни приказки. - Окей, да забравим за мен. Ако нямаш сърце, защо си направи труда да провериш бутилките с вода за всички? Енергийните блокчета. Това не беше само заради мен.
- Напротив, беше.
Парадайз застина. Беше извърнал глава от нея, ала тя изпита странното чувство, че й беше казал истината.
- И все пак ти дори не ме познаваш.
- Казах ти. Съжалих те. Останалите можеха да се грижат за себе си, а колкото сме повече, толкова по-сигурно е.
- Чакай малко, кое е вярното, че си женомразец със съвест или съотборник-въпреки-че-съм-момиче? Сменяш си версията като политик.
Той простена и вдигна ръка.
- Главата ме заболя от теб.
- Мисля, че е от теста за издръжливост, не заради мен.
- Ще се махнеш ли? Още малко от този разговор и ще повърна като гаджето ти.
- Гад... Пейтън? За Пейтън ли говориш?
Окей, наистина ли седяха тук и си приказваха, сякаш не се случваше нищо особено?
Е... всъщност се караха, сякаш не се случваше нищо особено.
- Направи ми услуга - каза той. - Виждаш ли онзи камък ей там?
Парадайз погледна наляво.
- Онзи? С размерите на хладилна чанта?
- Аха. Можеш ли да го донесеш и да ми го пуснеш върху главата? Би било чудесно. Благодаря ти.
Парадайз разтърка очи, а после отпусна ръце покрай тялото си, защото стана прекалено трудно да ги държи върху коленете си.
- Как е цялото ти име? Ако ще те убивам по твое желание, трябва да знам какво да издълбая върху надгробния камък.
Очите му се върнаха към нейните. Небесносини. Смайващо яркосини.
- Какво ще кажеш за компромис? - измърмори той. - Остави ме да си умра тук сам и няма нужда да се притесняваш, че ще си изцапаш обувките с кръв... нито пък за това, как се казвам.
Парадайз извърна поглед.
- На третия път може и да ми излезе късметът.
- Какво?
Тя го зачака да й каже потеклото си и когато той не го направи, го отдаде на изтощението му... и на това, че произхожда от простолюдието.
- Ще си вървиш ли най-сетне, ако обичаш? - прошепна той. -Колкото и да ми беше „приятно“ да си побъбрим, всеки момент ще изгубя съзнание... и май предпочитам да се заема с това. Малко почивка ще ми се отрази добре.
- Можеш да го направиш... можеш да продължиш.
Той не отговори нищо, дори не показа, че я е чул, и колкото и да беше глупаво, Парадайз се почувства така, сякаш бе отхвърлил подарък, който тя се бе опитала да му направи. Ама че арогантно!
- Значи, това беше - каза тя... най-вече на себе си.
Отново не получи отговор, ала не мислеше, че наистина е припаднал.
А после, досущ както преди, той проговори, когато тя най-малко очакваше:
- Време е да решиш коя си. Става в мигове като този. Дали си някой, който се отказва... или продължава.
Ала аз винаги бих спряла, за да ти помогна. А да помогнеш на някого не е същото, като да се откажеш.
- Не искаш ли да откриеш какво още би могла да бъдеш... освен рецепционистка?
Парадайз се намръщи.
- Всяка работа е достойна.
- А може би те очаква величие... стига само да се изправиш и да продължиш напред.
Господи, не знаеше... ами почти нищо в този момент.
След като пламът на гнева й угасна, у нея остана единствено изтощение, което заплашваше да смаже костите й.
Коя съм аз, зачуди се тя.
Добър въпрос.
Нямаше представа какъв бе отговорът. Онова, което знаеше? Парадайз, дъщеря на Абалон, пръв съветник на Рот, Слепия крал, не бе жена, която би останала до някакъв непознат, който не я искаше и не я беше молил да го спасява, когато съществуваше възможността да е в състояние да извърви поне още една крачка, един метър, една миля в това предизвикателство.
Сведе поглед към Крейг. Също като нейните, дрехите му бяха съсипани от кръв, пот и пръст, косата му — щръкнала от това, че беше изсъхнала, без да я среши, тялото му - безжизнено отпуснато и разкривено под ужасни ъгли.
- Пази се - каза тя и се изправи с усилие.
Той не й отговори. Може би най-сетне беше изгубил съзнание? Или просто беше облекчен, че тя си отива. Така или иначе... то не я засягаше.
Когато опита да премести единия си крак, установи, че всеки сантиметър от тялото й - шията, гръбнакът, прасците и всички стави - беше кълбо от болка. Въпреки това успя да сложи крак пред себе си. Отново. И отново. И...
Нямаше представа какво я накара да продължи. Не я беше грижа дали ще спечели. Не го правеше, за да докаже на когото и да било, че греши или че жените имат значение. Дори не си даваше сметка, че са й останали съзнателни мисли.
Просто продължи да върви... защото го направи.
* * *
Гореше.
След известно време единственото, което усещаше, бе, че гори: стъпалата и краката... стомахът и дробовете... гърлото й... господи, гърлото й гореше... черепът... лицето й.
Огън около нея, в нея, през нея, сякаш във вените й течеше пламнал бензин и мускулите й се овъгляваха отвътре.
Ярка светлина я заслепяваше.
Толкова ярка.
Прекалено ярка.
Само че не беше зората. Небето все още беше тъмно... или поне така й се струваше.
Смътно, някаква мисъл си проправи път през агонията. Дали това не беше Небитието? Тази светлина, болката? Горещината?
Възможно ли бе да е умряла?
Не си спомняше да е умирала - не би ли трябвало да знаеш, че си умрял? Ала какво друго би могло да обясни тази изпепеляваща агония?
Вървеше... все още вървеше. А може би светът се движеше под краката й, а тя стоеше неподвижно? Трудно бе да се каже. Виждаше двойно, дърветата се сгъстяваха от двете страни на електрическата ограда, пътеката, която следваше, се разделяше в далечината и тя непрекъснато си мислеше, че трябва да избере дали да поеме наляво, или надясно... ала когато погледнеше надолу, виждаше, че има само една пътека.
Огън... Небитието.
Не, подгониха се объркани мисли в главата й. Господи, баща й! О, това беше ужасно... Абалон щеше да остане съвсем сам, сам-самичък в онова огромно имение сега, когато и двете жени в живота му си бяха отишли...
Парадайз спря.
Пътят й беше препречен.
Съсредоточи се върху високата, солидна бариера пред себе си и двойното й зрение се оправи, давайки й по-вярна представа за действителността. Онова, което видя, беше редица от мъже.
Цяла дузина... може би повече.
До един - облечени в черно, с качулки на главите и въоръжени.
Братята я приветстваха в Небитието?
В това нямаше логика.
Парадайз се олюля, а после си даде сметка, че те се приближават към нея, движейки се заедно, група невероятно огромни тела.
Бягай! - извика един вътрешен глас. — Бягай! Това е ново изпитание!
Само че не й беше останала никаква енергия и пристъпът на паника не можа да предизвика нещо повече от една трескава мисъл.
Олюлявайки се, пламнала както отвътре, така и отвън, тя си помисли: Майната му. Беше нарушила ограничението във времето, не беше издържала тази фаза от изпитанието, провалила се бе в каквато и част от тренировката да беше това... за нея играта беше свършила. Не можеше да опита пак, не й беше останала никаква мотивация. Ако искаха да я застрелят, да я накълцат на парчета, да я съборят, за да я прегазят? Тя не бе в състояние да се съпротивлява.
Значи, това беше краят й. Човече, баща й толкова щеше да се ядоса, когато я убиеха.
Едновременно, сякаш ръководени от един-единствен мозък, братята се заковаха на място пред нея и вдигнаха ръце. Парадайз се приготви за поредното болезнено изживяване...
Те заръкопляскаха.
Приковали погледи в нейния, братята удряха тежките си длани. И докато аплодисментите продължаваха, те свалиха маските си, разкривайки се пред нея.
- Какво? - смотолеви тя. - Не разбирам.
Или по-точно, това възнамеряваше да каже. Само че не й беше останал никакъв глас, нищо, което да изрече думите, които умът й искаше да изговори.
Бъч, онзи с бостънския акцент, пристъпи напред.
- Поздравления - каза той мрачно. - Ти си примасът.
Парадайз нямаше представа какво означава това. И така и не можа да го помоли да повтори.
Досущ сякаш някой бе изключил компютъра... само за миг всичко около нея потъна в мрак.

Бъч се облегна на бетонната стена до стаята за прегледи на доктор Джейн и отпусна глава. От време на време разтъркваше очи.
Което не помагаше особено.
Всъщност изобщо не помагаше. Всеки път щом мигнеше, отново виждаше как Парадайз се олюлява на пътеката, която те бяха направили в гората за кандидатите, изглеждаща така, сякаш беше преживяла война, косата й - разрошена и сплъстена, с пръст по лицето и дрехите и окървавени ръце. А когато най-сетне ги видя, погледът й беше така празен, тялото й - кълбо от отпуснати, некоординирани крайници, духът й - прекършен.
По дяволите, непрекъснато си я спомняше такава, каквато бе предишната нощ, докато приключваше със задълженията си в къщата за аудиенции на Рот. Толкова спретната. Будна, енергична, щастлива, макар и притеснена да не би молбата й за постъпване да бъде отхвърлена от баща й, от Братството, от краля.
Мамка му, може би наистина трябваше да го направят.
Само че не би било честно.
Добрата новина, предположи той, бе, че програмата, която двамата с Вишъс бяха подготвили, беше подействала. Целта им бе да сведат шейсетимата кандидати до по-малко от десет.
Бяха им останали седмина.
Всички, стигнали до пътеката навън, бяха приети.
Не би могъл да каже обаче, че е наистина доволен. Може би ако последният, задържал се на крака, бе един от яките мъже. Като онова хлапе, Крейг, което беше роден водач, някой, който бе съвършен за живота на войник. Ако той беше издържал най-дълго, Бъч бе сигурен, че в този миг нямаше да бъде тормозен от съвестта си.
Не че не вярваше, че жените не могат да се справят. Просто... Вратата на клиниката се отвори, за да пропусне Ви. Докато братът палеше една от ръчно свитите си цигари, Бъч се зачуди дали и той не се измъчва от онова, което бяха направили. Не че коравото копеле някога би си признало.
- Е, това беше забавно - мрачно отбеляза Ви. - Защо не го повторим утре вечер?
- Тя добре ли е?
- Аха. - Ви изпусна струйка дим и прибра запалката. -Обезводнена е. Краката й са разранени. Ожулена е на доста места. Елена тъкмо я настанява в една от стаите.
- Още ли е в безсъзнание?
Мамка му, това беше лошо. Адски лошо.
- От време на време идва на себе си, но не е задълго. Не искаме да падне и да се удари, нали така?
- Аха.
Последва пауза.
- Какво става с теб? Виж, нали ти казвам, че ще се оправи.
Бъч поклати глава. С наклонностите си към садомазохизъм, Ви несъмнено беше свикнал с жени (и мъже), които изглеждаха изцедени докрай и все пак бяха съвсем добре, когато си тръгваха. Като бивш полицай, Бъч виждаше нещата в доста различна светлина — той виждаше жертви.
Пред очите му изникваха местопрестъпления, в които телата на различни жени бяха смазани като катастрофирали коли... и не, те не си тръгваха от там, сякаш не се бе случило нищо.
За бога, до ден днешен не беше забравил как изглеждаше собствената му сестра, когато за последен път я видя жива, докато тя се взираше през задното стъкло на колата на убийците си.
Да, определено мислите на двамата вървяха в съвсем различни посоки.
- Искаш ли нещо за пиене? - попита Ви.
Разбирай: Изглеждаш ужасно.
Бъч извади телефона си. Беше пратил съобщение на Мариса в мига, в който бяха внесли Парадайз вътре, но все още не беше получил отговор. Неговата шелан очевидно имаше натоварена нощ.
- Нещо против да се изнеса? - попита той своя съквартирант.
- Пак ли ще ходиш на църква?
Човече, копелето го познаваше толкова добре.
- Остават ми два часа до зазоряване. — Той потупа най-добрия си приятел по рамото. — Ще се видим на Последното хранене.
Почти беше стигнал до офиса, откъдето се минаваше за тунела, когато Ви извика след него.
- Нищо лошо не си направил тази нощ.
Бъч кимна и погледна през рамо.
- Което не означава, че се радвам, задето се каним да въведем няколко хлапета във войната.
- Или ние трябва да го направим, или войната ще ги намери сама.
- Е, това може и да е необходимо... може би дори е за тяхно добро и все пак не ми е приятно да го правя.
Бъч продължи напред, усещайки диамантените очи на приятеля си върху себе си. Радваше се, че се отдалечава от него -Вишъс прекалено добре разбираше какво става в него, а той предпочиташе да запази в тайна нестабилността в себе си.
И да, именно затова отиваше на църква. Така правеха добрите, богобоязливите католически момчета, когато в главите им се случваха неща като тези, които го измъчваха.
* * *
Парадайз дойде на себе си рязко; не просто изплува от водите на безсъзнанието, а сякаш се изстреля от тях - ръцете й се вкопчиха в онова, върху което лежеше, тялото и се надигна рязко, очите И се отвориха.
Беше готова за всичко.
Освен за чистата, добре осветена стая с двуетажни легла, в която нямаше никой. Освен нея.
- Какво... по...?
Докато се оглеждаше наоколо, вратът И изпука и това отприщи цял куп неприятни усещания: стъпалата И туптяха, тазът я убиваше, бедрата И горяха, единият И прасец бе схванат, а стомахът я болеше така, сякаш я бяха цапардосали в корема.
Спусна крака на пода и установи, че е облечена в болнична нощничка и мек халат.
- Не се притесняваИ, и лекарката, и сестрата са жени.
ПарадаИз обърна рязко глава към вратата.
- ПеИтън?
Приятелят И се беше подал наполовина в стаята; съсипаните му дрехи ги нямаше, бяха заменени от широк халат, пристегнат в кръста. Очевидно си беше взел душ и беше хапнал - изглеждаше почти нормално, красивото му лице със сардоничната си усмивка и тежките клепачи беше съживено.
- Можеш да ми казваш Дядо Коледа. - ТоИ пристъпи навътре и И протегна една чаша. - Все пак ти нося подарък.
- ПочакаИ, почакаИ... къде сме? Какво...
- Ето, изпиИ го. - ПеИтън приседна на леглото до неИното. - И преди да си попитала, в него няма нищо друго освен две пакетчета захар и две сметанки. Не съм забравил как го пиеш.
- Колко е часът? - ПарадаИз взе кафето, просто от любезност. - Господи... баща ми...
- Лично му се обадих. Всички сме в тренировъчния център на Братството. И седмината сме приети в програмата... особено ти. Поздравления, Пари. Ти успя.
Парадайз се намръщи и отпи глътка кафе... след което простена.
- О, господи... това е най-прекрасното нещо, което съм вкусвала в живота си.
Пейтън се изправи и се приближи до една малка масичка.
- Последното хранене, милейди.
Докато той се приближаваше с поднос, отрупан със захлупени чинии, Парадайз трябваше да положи усилие да не изгълта кафето на един дъх.
- Къде са останалите?
- В нещо средно между столова и обща стая в съседство. Повечето спят. Накарах сестрата да те настани тук по очевидни причини.
- Очевидни... - О, ясно. - Благодаря.
- Ами да, тук няма компаньонки. Обаче те наглеждах на всеки петнайсет минути.
След всичко, което беше преживяла тази нощ, целомъдрието й бе последното, за което да се тревожи. Трудно бе обаче да се отърсиш просто така от начина, по който си отраснал.
- Хапни - подкани я Пейтън. - Всичко ще ти се стори по-добре, след като се нахраниш.
Той остави подноса върху леглото до нея и се залови да вдигне похлупаците. Един поглед към ростбифа и печения картоф и Парадайз усети, че умира от глад.
Преди обаче да се залови с яденето, трябваше да попита:
- Седмината? От... когато ходихме заедно? Всички?
- Акс, Бун, Ново, Анслам и Крейг.
Последното име я накара да сведе очи.
- Значи, това ще бъде класът ни?
- Аха.
Тя взе вилицата и ножа и простена, когато се обърна към чинията и ребрата й нададоха вопъл в знак на протест.
- По дяволите, не мога да се движа без...
- Ибупрофен. Ще ги накарам да ти донесат още. - Пейтън се отправи към вратата, но после спря. - Дължа ти извинение.
- За какво?
- Задето си мислех, че не можеш да го направиш. - Той я погледна. - Права беше да ми вдигнеш скандал в автобуса. Доказа ми, че греша. Съжалявам.
Парадайз изпусна дъха си.
- Благодаря ти. Това означава много за мен.
Пейтън кимна.
- Ела при нас, когато свършиш. Ние просто си приказваме.
- Хей, Пейтън? - повика го Парадайз, когато той посегна към бравата.
- Хмм?
- Ще ми направиш ли една услуга?
- Каквото поискаш.
- Не им казвай за това... е, нали се сещаш, коя съм. Не искам да се отнасят различно с мен. Искам да бъда като всички останали.
- Анслам знае. Мога обаче да си поговоря с него и да го накарам да си затваря устата.
- Благодаря ти.
За миг Пейтън се загледа в пода.
- Каквото поискаш.
След като той си тръгна, Парадайз изяде колкото можа... което се оказа всичко върху подноса, включително и прясното хлебче и граха. Довърши кафето и изпи и двете бутилки с вода, които й бяха донесли. След това докуцука до банята в ъгъла.
Душът, който си взе, беше толкова горещ, че беше истинско чудо как не смъкна боята от стените, но как само се отпусна тялото й под мощната струя. Мехурите по стъпалата й пареха, както и още цял куп места по тялото й, като десния лакът и лявото коляно, които бяха ожулени, и дори, по някаква странна причина, двете й рамене. Нея обаче не я беше грижа. Усещането беше божествено.
Отпусна глава и остави водата да се стече по тила й.
Радваше се, че Пейтън се бе обадил на баща й. Много скоро щеше да съмне и не искаше той да се тревожи, но все още не беше готова да говори за станалото. Нуждаеше се от време... да помисли, да прецени, да претегли нещата.
Имаше шампоан. Използва го, без да погледне етикета. Също както и балсама за коса. И сапуна.
Когато най-сетне излезе изпод душа, се чувстваше малко по-близо до истинското си Аз... ала това се промени, когато се погледна в огледалото над умивалника.
Приближи се до него и се взря в чертите си, сякаш принадлежаха другиму... и наистина й се сториха непознати. Лицето й беше много по-слабо и дори без грим, големите й очи като че ли изпиваха всичко наоколо, като очите на дете.
- Коя съм аз? - прошепна Парадайз на отражението си.

Катедралата „Сейнт Патрик“ в Колдуел бе впечатляваща стара сграда, едновременно като доказателство за Божията милост и строителното майсторство на човеците. Докато се приближаваше и паркираше неправилно новия си лексус, Бъч си помисли, че бе доста забавно как от всичките му човешки качества, оцелели при преобразяването му във вампир, онова, което бе запазил в най-голяма степен, бе вярата.
Сега той беше по-добър католик, отколкото докато беше Homo sapiens.
Нахлупи ниско шапката си на „Ред Сокс“ и влезе през главния вход, който беше по-голям от къщата в Южен Бостън, в която беше израснал.
Катедралата винаги беше отворена, нещо като духовен „Старбъкс“, готов да обслужи всяка изгубила се душа.
Монсиньор, бих искал едно капучино от прошка, ако обичате. И кифличка, която магически да ми каже какво не е наред с жена ми.
Пазачът, който седеше на едно кресло в преддверието, вдигна поглед от спортното списание и му кимна. Свикнал бе Бъч да идва преди изгрев-слънце.
- Добър вечер - поздрави го той.
- Добре ли си?
- Аха. Ти?
- Аха.
Винаги един и същи разговор, който се беше превърнал в част от ритуала.
Бъч мина по дебелия червен килим, вдъхвайки дълбоко познатата, успокояваща миризма на тамян, восъчни свещи, политура за под с мирис на лимон и истински цветя. Бутна покритата с дърворезба двукрила врата, отвеждаща във великолепния презвитерий, и макар да не му беше приятно да стои с шапка, трябваше да остане незабележим.
Майка му обаче би получила удар, ако го видеше с шапка в църквата... стига деменцията й да се разсееше достатъчно дълго, че да разбере каквото и да било.
Това, че тя бе изгубила ума си, наистина бе улеснило напускането му на човешкия свят. От време на време двамата с Мариса отиваха да я видят, материализирайки се в стаята й в Масачузетс, знаейки, че тя няма да си спомня за посещението им...
Бъч се закова на място и пое голяма глътка въздух. Кръвта му закипя, по кожата му полазиха тръпки. Обърна се рязко и се намръщи при вида на самотната фигура, седнала на един от задните редове пейки.
- Мариса?
Въпреки че гласът му не беше силен, неговата шелан вдигна глава. Бъч се втурна към пейката, на която седеше тя, опитвайки да не се спъне в покритите с бродерия молитвени столчета.
- Какво правиш тук? - попита, доловил мириса на сълзите й.
Мариса се помъчи да се усмихне, ала очите й бяха влажни и опитът й се провали.
- Добре съм, наистина. Добре...
Бъч седна до нея (всъщност направо рухна) и улови хладните й ръце в своите. Тя все още беше с палто, а крайчетата на косата й бяха оплетени, сякаш беше стояла на вятъра.
Бъч поклати глава, сърцето му думкаше в гърдите.
- Мариса, трябва ми кажеш какво става. Плашиш ме.
- Съжалявам.
Не каза нищо друго, но се облегна на него, оставяйки тялото му да я подкрепи... и това бе обяснение само по себе си: какъвто и да беше проблемът, причината не беше в него.
Бъч затвори очи и я прегърна, разтривайки нежно гърба й.
- Какво става?
Историята излезе от устата й на пресекулки: млада жена... поляната пред „Убежището“... жертва на ужасно насилие... Хавърс я оперирал... но тя все пак починала... никакво име, никаква информация, никакви близки.
Господи, ненавиждаше това, че скъпоценната му шелан трябва да се сблъсква с подобни ужаси. А, да - майната му на брат й.
- И сега не знам какво да сторя за нея. - Мариса изпусна дъха си на пресекулки. - Просто... имам чувството, че докато беше жива, не направих достатъчно, за да я спася, а ето че вече я няма... и знам, че беше непозната, но това няма значение.
Бъч мълчеше, защото искаше да даде възможност на своята шелан да се изговори... и докато чакаше, си помисли колко познато му беше това чувство на отговорност, излязло извън контрол. Когато разследваше убийства за полицията в Колдуел, изпитваше същото към всяка жертва в случаите, с които беше натоварен. Невероятно бе как непознатите можеха да се превърнат в нещо като твои родственици.
- Толкова е несправедливо към нея. Всичко това. - Мариса се обърна към чантата си, извади кърпичка и си издуха носа. - Не исках да ти кажа нищо, защото ти беше страшно зает...
- Грешка - прекъсна я Бъч. - Няма нищо по-важно от теб.
- Въпреки това...
Бъч наклони лицето й към себе си.
- Нищичко.
Очите й отново плувнаха в сълзи и ги избърса.
- Как би могла да се усъмниш в това?
- Не знам. В мислите ми е такъв хаос. - Тя докосна носа си с кърпичката. - И дойдох в църквата, защото ти винаги идваш тук.
Това го сгря до дъното на душата.
- Помогна ли ти?
Мариса се усмихна едва-едва.
- Е, събра ни, нали?
Бъч я намести до себе си и като обви ръка около нея, вдигна поглед над редиците излъскано дърво към великолепния олтар със златния кръст и шестметровата статуя на разпнатия Исус. Заради охранителното осветление отвън стъклописът по внушителните сводести прозорци, издигащи се чак до готическите контрафорси високо под тавана, сияеше, а в параклисите на различните светци блещукаха оброчни свещи, запалени от среднощни посетители, статуите, изобразяващи Дева Мария и Йоан Кръстител, и архангелите Гавраил и Михаил, предлагаха утеха на всеки, който се нуждаеше от нея.
Бъч не искаше любимата му да страда, ала бе обзет от такова облекчение, че се бе обърнала към него. Като обвързан мъж, първият му инстинкт бе винаги да защитава своята шелан и усещането от начина, по който тя се бе отдръпнала от него, макар и само за ден, бе като ампутация.
- Пъкинеискахдатикажазарадисестрати.
- Какво? - промълви той, целувайки връхчето на главата й.
- Сестра ти...
Бъч настръхна, то беше по-силно от него - всяко споменаване на тази част от миналото му бе достатъчно, за да го накара да се почувства така, сякаш му бяха допрели електроди до главата.
- Всичко е наред - каза той.
Мариса се изпъна.
- Не исках да те разстройвам. Искам да кажа, ти никога не говориш за... ами за станалото с нея.
Бъч се загледа в ръцете на своята шелан. Те потръпваха неспокойно в скута й, играейки си с кърпичката, станала вече на топка.
- Не е нужно да се тревожиш за мен. - Той отметна косата над рамото й, милвайки фините гладки кичури. - Това е последното, което трябва да правиш.
- Може ли да те попитам нещо?
- Всичко.
Когато Мариса не проговори веднага, той наведе лице към нейното.
- Какво?
- Защо никога не говориш за живота си, преди да ме срещнеш? Искам да кажа, знам това-онова... но ти никога не говориш за миналото си.
- Сега ти си моят живот.
- Хмм.
- Какво се опитваш да кажеш?
Тя го погледна и сви рамене.
- И аз не знам. Мисля, че просто си приказвам.
Откъм чантата й се разнесе тих звън и тя я взе в скута си. Докато Мариса вадеше телефона си, Бъч я гледаше изпитателно, сякаш отдалеч, макар тя да бе така близо.
- Съобщение от Хавърс. Мога да отида да взема тленните останки.
Бъч се изправи.
- Ще дойда с теб.
Мариса вдигна очи към него.
- Сигурен ли си, че имаш време?
Бъч просто поклати глава.
- Хайде. Ще те откарам до там. Все още остава цял час до края на нощта.
Макар Крейг да седеше в сравнително удобен стол с тапицирани облегалки, всичко го болеше толкова силно, че спокойно би могло да се е настанил върху няколко ръжена. Част от вината си беше негова. След като го донесоха отвън на носилка, той бе отказал да вземе болкоуспокояващите, които му предложиха след прегледа. За сметка на това се беше възползвал от храната, напитките и банята.
Ала нищо повече. Откакто ги бяха довели в тази комбинация между столова и обща стая, издържана в стил студентско общежитие, с бетон и килимчета по пода, телевизор и кухненски бокс, се държеше настрани от останалите петима. Освен дето беше научил имената им, той слушаше разказите им, без да споделя никакви подробности за себе си.
Не че имаше кой знае какво за споделяне. Беше единственият оцелял от семейството си и нямаше намерение да разказва спомените си за нападенията.
За сметка на това много внимателно следеше движенията на онзи Пейтън. Кучият син през десет секунди скачаше от дивана и отиваше да провери стаята с леглата.
Защо просто не останеше в...
Този път, когато Пейтън надникна в съседната стая, последва някакъв разговор. След това той влезе вътре и затвори вратата. Когато се върна малко по-късно, отиде до типа, на име Анслам, и му прошепна нещо. Каквото и да бе то, Анслам сви рамене и кимна в знак на съгласие.
След което Пейтън отново отиде да седне в средата на стаята.
Малко след това се появи Парадайз и в мига, в който тя прекрачи прага, всички я погледнаха и разговорът за „Тош.О“секна.
Крейг се извърна, най-вече защото ненавиждаше това, че кръвното му скочи, а пулсът му се ускори само при вида й.
По дяволите, какво го вълнуваше който и да е от тях. Най-малкото пък тя.
- Дами и господа - заяви Пейтън. - Ето го и нашият примас.
- Не ме наричай така - процеди Парадайз, преди някой да успее да изръкопляска. - Никога вече.
- Защо? - предизвика я Ново. - Ти победи всички ни. Издържа най-дълго. Би трябвало да се гордееш.
Окей, ето това беше жена, по която би трябвало да си падне... не че в този момент искаше нещо сексуално от когото и да било. Въпреки това Ново беше неговият тип - жена, която знаеше как да се оправи в терен с препятствия и която очевидно бе от онези, които първо удряха всеки нахалник и задаваха въпроси едва след като челюстта, която бяха строшили, бе наместена.
Освен това изглеждаше страхотно в широката тениска и хирургическото облекло, с които беше сменила съсипаните си дрехи.
И не само той го беше забелязал. Анслам, Акс и дори копелето Пейтън я оглеждаха скришом... Не че тя се вълнуваше особено, нито дори го забелязваше.
Рецепционистката, от друга страна, без съмнение, беше свикнала всички да я гледат. Блондинки като нея винаги привличаха вниманието.
Което ги превръщаше в мишени.
Именно това си беше мислил, когато, застанал пред онова бюро, й беше предложил да се запише в програмата. Вярно, жена като нея несъмнено беше защитена от мъжете в семейството си, ала това невинаги бе достатъчно, нали така?
Ако това беше вярно, сестра му и до днес щеше да е между живите.
- ...с нас?
Крейг вдигна поглед към Ново. - Какво?
Отиваме да намерим някой, който да ни донесе още храна.
Ометохме всичко в хладилника и шкафовете тук. Искаш ли да дойдеш?
- Не.
- Тогава ще ти донеса още от онези бисквити с двоен пълнеж. Ти ги изяде всичките.
- Не е нужно да го правиш.
- Знам - отвърна тя и се обърна.
Крейг скръсти ръце на гърдите си и потръпна, докато се плъзгаше надолу по стола, за да изпъне крака. Да подремне. Ето от какво се нуждаеше... И изпусна облекчено дъха си, когато чу вратата да се затваря.
- Не си ли гладен?
Отвори рязко очи и вдигна глава. Парадайз все така стоеше до прага на стаята с леглата и изглеждаше толкова спокойна, колкото той вече не се чувстваше, обвила ръце около себе си, реверите на халата й бяха вдигнати до шията.
- Не съм - сопна се той.
По дяволите, не беше нужно да бъде толкова груб.
- Искам да кажа... не съм.
Страхотно, сега пък звучеше като пълен идиот.
- Как са краката ти?
- Добре. - Последва пауза, сякаш тя чакаше и той да я попита същото. - Виж, защо не отидеш с другите...
- Нали ти е ясно, че не можеш да ме изгониш от тук?
Крейг отново затвори очи.
- Трябва да се откажеш от този твой навик да се опитваш да говориш с мен.
- Защо? Какво съм ти направила...
Крейг скочи от стола и прекоси разстоянието, което ги делеше. Навря се в лицето й, давайки й достатъчно време да осъзнае точно колко е едър.
- Какво се опитваше да кажеш? - попита ниско. - Или се канеше да си тръгнеш?
Сините й очи се разшириха.
- Да не би да ме заплашваш?
- Просто изказвам предположение, че и за двама ни ще е най-добре да се преместиш.
- Защо ти не си тръгнеш?
- Аз бях тук пръв.
- Защото се провали... нали така? Защото беше победен от едно момиче... нали така?
Крейг изскърца със зъби.
- Не ме предизвиквай. И аз имах точно толкова дълга нощ, колкото и ти.
- Ти си този, който се държи като развилнял се бик. И бих си тръгнала... защото не те харесвам толкова, колкото очаквах. Истината е обаче, че краката ме болят и не мога да ходя, а съм прекалено горда, за да помоля за инвалиден стол.
Пълен.
Задник.
Да, ето как се чувстваше, когато сведе поглед и видя босите й стъпала в цялото им ранено невеликолепие: яркочервени мехури бяха излезли по тях, а дясното бе толкова подуто, че мястото му сякаш изобщо не беше в края на тънкия й глезен.
Крейг затвори очи за миг. Махни се. Просто се върни на стола си, приятелче, седни си и я остави да докуцука до дивана и да легне на него... или пък да се прибере в стаята с леглата... или да й пораснат крила и да отлети далеч от жалкия ти, гаден задник.
Вместо това се отпусна на пода. И двете му колене изпукаха толкова силно, че звукът отекна в тихата стая като трошенето на съчки, а бедрата и прасците му нададоха вопъл на протест.
- Изглеждат наистина зле - каза той меко.
Не бе възнамерявал да посегне и да докосне кожата й. Наистина. Ала незнайно как, ръката му се вдигна и докосна горната част на лявото й стъпало, единственото местенце, където кожата не беше разранена.
Чу как тя си пое рязко дъх над главата му и по някаква причина усети, че си няма доверие да я погледне.
- Причиних ли ти болка?
Мина известно време, преди тя да му отговори задъхано:
- Не.
Крейг прокара два пръста по горната част на стъпалото й, толкова леко, че едва почувства топлината на кожата й.
По тялото му пробяга тръпка, гласът му също потрепери, когато каза:
- Боли ме да виждам тези белези.
Вероятно не бяха само там. Контузии, синини, ожулвания. Искаше да ги докосне всичките.
Да докосне и други части от нея.
Това не беше хубаво, помисли си. Господи, това никак не беше хубаво...
Сексуалният му нагон спеше толкова отдавна и последното, от което се нуждаеше точно сега, бе той да се събуди, особено пък при тези обстоятелства. Особено с жена като нея.
Не беше нужно да си от аристокрацията, за да бъдеш дама. Дори жените от простолюдието си имаха стандарти и се пазеха, за да се обвържат подобаващо.
А осиротелият син на един майстор на подове определено не беше най-подходящият избор.
Пък и тя бе толкова очевидно девствена. Личеше си по начина, по който се държеше. По начина, по който Пейтън, когото очевидно го биваше с жените, уважаваше личното й пространство.
Ала най-вече си личеше по начина, по който си беше поела дъх и бе прошепнала „не“.
Това определено не беше никак хубаво.

Сърцето на Парадайз думкаше като барабан, а приливите на горещина, бушуващи из тялото й, бяха дръзки и разтърсващи като чинели.
Крейг седеше на пода пред нея, едрото му тяло беше сгънато в някаква причудлива поза, мускулите на раменете му се напрягаха под тънката бяла тениска, която носеше, тъмната му глава беше наведена, докато връхчетата на пръстите му докосваха внимателно горната част на стъпалото й.
Въпреки че беше изтощена, усещаше всеки нюанс на допира му... и мъчително ясно си даде сметка, че е гола под халата и болничната нощничка.
Човече... напълно забрави за болежките и схващането. Каква агония?
Единственото, което усещаше в този миг, бе някакъв огромен, неопределен потенциал, който все още не разбираше напълно, но и не беше в пълно неведение.
Това беше... сексуално привличане. Сласт. Желание.
Тук и сега.
Безмилостно, всепоглъщащо, безкомпромисно физическо привличане.
- Не би трябвало да те докосвам така - тихо каза той.
Не - помисли си Парадайз. - Не биваше.
- Не спирай.
Той вдигна глава и очите му срещнаха нейните.
- Не е добра идея.
Определено не беше. Наистина.
- Чувствам се като пияна.
Крейг затвори очи и потръпна.
- Трябва да спра.
Но не го направи. А плъзна пръст по глезена й и нагоре към прасеца й.
- Не нося никакви дрехи - избъбри тя.
Крейг наведе глава и разтърка лице с ръката, която не я докосваше.
- Моля те, не ми казвай такива неща.
- Извинявай. Не знам какво говоря.
- Ясно ми е.
Тялото му потрепери и тя прошепна:
- Затова ли не ме харесваш? Заради тази връзка?
- Да.
- Значи, ти също я усещаш.
- Би трябвало да съм мъртъв, за да не я усещам - промърмори той.
- За това говорят, нали? За тази нужда.
Крейг простена и се олюля, въпреки че беше седнал.
- Недей...
- Какво?
Той поклати глава и се оттласна от нея. Сви колене, опря ръце върху тях и опита да се овладее. След миг размърда неловко таза си, сякаш нещо там го притесняваше.
- Няма да направя това с теб - каза глухо. - Тренировъчната програма е всичко, което имам. Единственото ми бъдеще. Така че да бъда приет и да завърша, не е въпрос на суета. Не се опитвам да докажа нещо на родителите си, нито пък просто ми е щукнало да отида да се бия. Буквално нямам нищо друго. Така че няма да допусна нищо и никой да ми попречи.
- Не можеш ли да направиш и двете? - попита Парадайз, макар и сама да не беше сигурна какво му предлага.
Как ли пък не. Знаеше точно какво му предлага: след като бе усетила ръката му върху глезена си, се чудеше какво ли би било да я усети навсякъде по тялото си.
- Не - отвърна той. - Не мога да направя и двете.
След това изруга и се изправи, вдигайки ръце към хълбоците си, за да прикрие нещо, докато отиваше там, където седеше допреди малко. Не се отпусна в стола обаче. Остана прав, загледан във възглавниците, едрото му тяло беше напрегнато.
- Не е нужно да ме защитаваш - обади се Парадайз.
След миг той я погледна през рамо и лицето му беше мрачно.
- Майната му. Защитавам себе си.
* * *
Докато прекосяваше реката в колата на Бъч, Мариса се взираше през прозореца. Подпорите на моста се открояваха над водата под тях и й напомняха за чистачки, работещи на бавни обороти. Намираха се твърде високо, за да види дали има вълни. Вероятно не. Що се отнасяше до времето, нощта беше спокойна.
По някаква причина мислите й непрекъснато се връщаха към времето, когато двамата се бяха влюбили - вероятно защото мозъкът й не можеше да се справи с идеята за това, накъде отиват, и се опитваше да избяга в част от миналото, изпълнена с удивление, радост и вълнение.
Нищо не можеше да се сравнява с онова първо докосване. Онази първа целувка. Мига, в който за първи път правите секс, и вдигайки очи към лицето над себе си, си казваш: Не мога да повярвам, че наистина го правя!
- За какво си мислиш? - попита Бъч, стисвайки ръката й.
- Спомняш ли си първата ни целувка?
Хелренът й се засмя меко.
- О, господи, да. Беше на верандата на втория етаж у Дариъс.
Счупих облегалката на онзи ракитен стол.
Мариса се усмихна и го погледна.
- Така беше.
- Не очаквах да бъдеш толкова... силна.
На слабата светлина в колата чертите му бяха точно толкова секси, колкото й се бяха стрували винаги, и тя си помисли за начина, по който изглеждаше, когато беше възбуден: лешниковите му очи се премрежваха, лицето му ставаше сериозно, тялото му застиваше, преди да се разбушува.
- Искам да правим секс, когато се приберем - каза тя.
Главата му се обърна толкова рязко, че лексусът кривна в лентата си.
- Ако щеш, вярвай, но можем да го уредим.
- Чувствам се виновна за това.
- Недей. - Очите му срещнаха нейните. - То е напълно естествено. Искаш да се почувстваш жива пред лицето на смъртта... не означава, че не ти е мъчно за момичето или че няма да направиш каквото трябва за нея. Двете не се изключват взаимно.
- Толкова си умен.
- Просто имам голям опит с нощи като тази.
Мариса се облегна в луксозната облегалка, оставяйки познатите еротични усещания да се разлеят в тялото й... и си представи как се мушва под ръцете му, разкопчава панталона му и го взема в устата, докато той шофира.
Само че той никога нямаше да й позволи да го направи.
Освен това, когато прекосиха реката, мозъкът й превключи на друга вълна.
- Моля те, не го наранявай.
- Кого? Брат ти ли?
- Да.
- Държанието ми ще бъде безукорно. Мариса го погледна.
- Наистина го мисля.
- Аз също. - Той стисна лекичко ръката й. - Няма за какво да се притесняваш. Няма да ти го причиня... а Хавърс е късметлия.
Бъч последва указанията, които тя беше получила в есемес, когато бе попитала как да стигне с кола до клиниката, и след около петнайсет минути те вече подскачаха по един черен път, криволичещ през гората. Този път сградата, през която се влизаше, беше скромна двуетажна ферма, пред която бяха паркирани два седана. Когато слязоха, двамата минаха отзад и отидоха до подобна на навес за земеделско оборудване постройка, ала всъщност беше същото неголямо помещение, през което я бяха пуснали да влезе миналия път.
Процедурата беше същата: съобщиха имената си, пристъпиха напред, бяха сканирани от лазер. А после една стена, пълна с инструменти, се отмести и те се озоваха в асансьор, който ги понесе надолу под земята.
- Построяването на това място трябва да е струвало доста -промълви Мариса, докато двамата се взираха в сменящите се цифри над вратата. - Четири етажа под земята? Леле.
- Трябваше да бъде направено.
Тя го погледна.
- Я чакай, ти си знаел за новата клиника? Защо не ми каза?
Бъч сви рамене.
- Не исках да те разстройвам, като споменавам брат ти. - Той я погледна настойчиво. - Кажи ми, че Хавърс се е държал добре, когато беше тук по-рано.
- Държа се добре.
Бъч кимна и опъна хубавия си черен панталон. Както винаги, когато не беше дежурен, нейният хелрен, бивше ченге от Южен
Бостън, се обличаше като модел от страниците на каталог за мъжка мода, снежнобялата му риза и тънкото като лист велурено сако бяха точно толкова скъпи, колкото изглеждаха. Освен това ухаеше прекрасно и това не се дължеше на никакъв одеколон, а на миризмата на обвързването му; часовникът му на „Пиаже“ и големият златен кръст, който носеше винаги, бяха секси, без да са прекадени.
И все пак беше прав. Ако поискаше, би могъл да убие брат й с голи ръце... и вероятно искаше да го направи. Тя обаче му вярваше, че никога не би го направил пред нея.
- Невероятен е с пациентите си - чу се да промълвява.
- Това никога не е бил проблемът му.
Така си беше.
Асансьорът спря и те излязоха в друга чакалня, по-малка и откъсната от предишната.
Рецепционистката погледна първо към Бъч... и бавно плъзна очи по тялото му. Не че той забеляза.
- Добре дошли - каза тя. - Докторът знае, че сте тук. Да ви донеса ли кафе, докато чакате?
Или пък нещо по-интимно, намекваше тонът й.
- Не, благодаря.
Бъч улови Мариса за лакътя и я поведе към столовете, подредени до далечната стена.
Седнаха един до друг и за нейно удоволствие, той взе ръката й в своята.
- Е, как мина програмата през първата нощ? - попита Мариса, защото наистина се интересуваше.
Бъч свъси вежди.
- Добре... никой не пострада сериозно. Седмина от тях се справиха. Ще прекарат деня при нас... най-вече защото не искаме родителите им да ги видят в това състояние. Пък и така ще имат възможност да се поопознаят. Аз ще поема първия урок след залез-слънце, а после, след една тренировка, ще могат да се приберат у дома.
- Наистина се радвам, че е минало добре.
- Ще видим. Хей, нали знаеш дъщерята на Абалон, Парадайз? Онази, която ни помага в къщата за аудиенции?
- О, тя е очарователна.
- Тя издържа най-дълго. Това момиче има сърцевина от стомана.
- Абалон сигурно страшно се гордее.
- Така ще бъде.
Двамата се умълчаха. Най-сетне Мариса се обади отново:
- Имам чувството, че ще повърна.
Бъч понечи да скочи, но тя го потупа по ръката.
- Просто израз, не буквално.
- Искаш ли да отидеш в колата? Аз ще получа тленните останки.
Мариса поклати глава.
- Не, тя е моя. Докато не открием семейството й, тя е моя.
Бъч я прегърна през раменете и я притегли към себе си.
- Бъди готова това да не се промени дори когато я върнеш на семейството й.
- Така ли... Когато работеше, така ли се чувстваше?
- С всяка от жертвите. - Бъч въздъхна бавно и продължително. - За мен те никога не си отиваха. Дори сега, когато не мога да спя, виждам лицата им върху тавана над леглото ни. Спомням си как са изглеждали приживе и не мога да забравя какъв вид имаха в смъртта си. То е като петно, запечатало се в мозъка ми.
Взирайки се в профила му, в суровия му, красив, несъвършен профил, Мариса усети огромен прилив на любов.
- Защо не ме събуждаш, за да си поговорим, когато се чувстваш по този начин?
Той се опита да омаловажи нещата с усмивка.
- Ти също си имаш работа.
- Да, но...
- Няма значение. Вече е в миналото.
Не и ако все още те държи буден, помисли си Мариса.
- Двамата с теб толкова си приличаме - промълви тя. - И двамата загърбихме миналото си.
- Казваш го така, сякаш е нещо лошо.
Преди тя да успее да отговори, вратата срещу тях се отвори и през нея се появи сестра в бяла униформа, понесла в ръцете си черна кутия, която по някаква нелепа (и неуместна) причина й напомни за кутията, в която бяха пристигнали обувките й на „Стюарт Уайзман“ преди няколко вечери. Същия размер.
Очаквала бе съдът с останките да бъде по-голям. По-малък. Различен.
Господи, нямаше представа.
- Толкова съжаляваме за загубата ви - каза сестрата, докато подаваше кутията на Бъч.
Мариса пристъпи напред и я пое от ръцете й. Беше по-лека, отколкото бе очаквала. Но разбира се, тя беше пълна с прах, нали така.
- Благодаря ви.
Сестрата се изчерви при това нарушаване на протокола. Като жена от едно от Първите семейства, Мариса не би трябвало да докосва нищо, свързано със смърт: в Древната страна това се смяташе за лоша поличба, особено ако жената беше бременна или в детеродна възраст.
Майната му на това.
- Имаше ли някакви вещи у себе си? - попита Мариса.
Сестрата се прокашля, сякаш се опитваше да преглътне неодобрението си и то я давеше.
- Всъщност действително имаше нещо. - Тя погледна към Бъч, сякаш очакваше да се намеси и да накара своята шелан да бъде разумна.
Бъч повдигна вежди, сякаш нямаше представа какво се опитва да му каже тя.
Сестрата отново се прокашля.
- Ами има нещо. Единствената лична вещ, която открихме... беше мушната в нейния...
- Къде? - попита Мариса.
- В сутиена й. - Сестрата бръкна в джоба на униформата си и извади нещо черно с червена панделка. - Сигурна ли сте, че искате...
Мариса го грабна от ръката й.
- Благодаря. Е, ние ще си вървим.
И преди някой да успее да каже каквото и да било, тя се отправи към асансьора и натисна копчето. Сякаш само беше чакат да я отведе от там, асансьорът се отвори и тя пристъпи вътре. Както винаги, Бъч беше до нея.
Едва когато се понесоха нагоре, Мариса сведе погледна към онова, което беше взела от другата жена.
- Какво е това? - попита, завъртайки десетина сантиметровото парче черен метал в ръката си. От единия му край висеше пискюл от червена коприна, а другият завършваше със заострена, покрита с резки част, която изглеждаше така, сякаш би паснала в ключалка.
- Да не би да е ключ?
Бъч го взе от нея и го разгледа внимателно.
- Знаеш ли, мисля, че е напълно възможно.

До залез-слънце на следващия ден Пейтън вече беше решил, че не харесва никого от тях.
Не че се мислеше за по-добър от останалите петима новобранци. Просто с всеки от тях нещо не беше както трябва.
Да вземем Акс, онзи аутсайдер с пънкарско-готическия вид, да-разбрахме-че-си-страшно-опасен-тип. То беше очевидно -копелето беше на един кухненски нож разстояние от това, да стане сериен убиец. Бун, мускулестият Адонис? Да, да, знаем, че можеш да ходиш на ръце и да си подмяташ задника така, сякаш е закачен за гърлото ти с въже... но кой го е грижа? Тук си, за да се биеш, не да си облечеш балетна пачка и да се пробваш за акробат в цирка. Анслам? Третокласен „аристократ“, който дори не беше от едно от Първите семейства. Беше без капчица значение и си бе истинско чудо, че изобщо беше стигнал дотук.
Онзи, когото наистина не харесваше обаче, беше Крейг... но то бе, защото всички, дори Парадайз, се отнасяха с него, сякаш беше помазаният лидер на групата.
Не че Пейтън искаше мястото, но я стига. Никой не знаеше какво им предстои. Нямаше причина да покачват когото и да било на пиедестал.
А и това не беше единственото, което го дразнеше у него. Имаше и още нещо, макар Пейтън да не беше сигурен какво точно. Някакъв инстинкт може би? Усещане за заплаха?
Не знаеше, но беше твърдо решен да разбере.
И разбира се, онази жена Ново.
Изтегнат в стола си в общата стая, Пейтън й хвърли поглед крадешком. Беше се опънала на дивана вляво, невероятно дългите й крака бяха кръстосани в глезените, ръцете й - сключени върху корема, сякаш беше мъртва. Косата й беше с цвят на нощ и съвършено права, кожата й имаше меднокафеникав цвят и той никога, никога не бе виждал жена с такива мускули.
Беше прекарал по-голямата част от деня, мъчейки се да не се опитва да прецени наум размера на гърдите й... най-вече защото не беше сигурен, че тя няма да му отреже топките, ако забележи.
Докато разтъркваше очи, толкова отчаяно му се прииска да запали един джойнт, че трепереше.
Може би Парадайз беше права за наркотиците.
И все пак бяха преживели адски дълга нощ и адски странен ден. След като се беше уверил, че Парадайз е будна и се е нахранила, те (без Великия вампир Крейг, който превъзхождаше всички тях) бяха отишли на обиколка из мястото, открили бяха един доген и бяха помолили за още храна. Когато се върнаха, откриха, че Парадайз отново бе заспала в стаята с леглата, а Крейг седеше на един от столовете, затворил очи.
Вероятно потънал в мисли за това, как и ушната му кал превъзхожда тази на другите.
Тогава, без много приказки, всеки от тях си намери място в простичко обзаведената стая и се опитаха (не особено успешно) да поспят. Колкото и да му беше неприятно да си признае подобна слабост, Пейтън все още подскачаше при всеки по-особен звук, надбъбречната му жлеза беше в бойна готовност, въпреки че сестрата, която го беше прегледала, го бе уверила, че изпитанието е свършило и че не ги заплашва нищо свързано с ток или оръжие...
Без предупреждение, Парадайз подаде глава от стаята с леглата, сякаш очакваше да са я изоставили.
Пейтън отвори уста, за да я поздрави, и в този миг забеляза как очите на Крейг се плъзват по нея... по онзи начин, по който го правеха мъжете, когато бяха шибани женкари.
Та това беше неговата запазена марка, по дяволите.
Преди да успее да му се сопне да престане, вратата към коридора се отвори и двама огромни мъжаги влязоха в стаята така, сякаш си бяха у дома.
Братя.
На това му се казваше да застанеш мирно. И шестимата кандидати скочиха от местата си, сякаш някой ги беше сръчкал отзад. До вратата на спалното помещение, Парадайз се изпъна и пристегна халата около себе си.
Братът вляво беше по дънки и черна тениска... и като нищо бе най-огромното създание, което Пейтън бе виждал, ако не се брояха слоновете. Освен това беше толкова невероятно красив, че не можеше да не се зачудиш защо Скрайб Върджин беше събрала толкова много сексапил на едно място... вместо да го раздели поравно между няколко хиляди.
Мъничко по-нисък, мъжът до него беше як като булдог и носеше червен суйтшърт на „Ред Сокс“. В ръката си държеше чаша с кафе.
- Кралицата на красотата до мен е Рейдж - заяви типът със суйтшърта. - Аз съм Бъч. Вече знаем кои сте вие. Сега е шест часът вечерта. Разполагате с един час, за да си вземете душ в съблекалните, да се преоблечете в униформите, които ще ви бъдат осигурени, и да се върнете тук, за да се нахраните. След това ви искаме подредени в коридора навън. Всеки, който закъснее, ще изхвърчи от програмата.
Бъч, учуди се Пейтън. Името на брата беше Бъч?
Сякаш беше от света на човеците...?
Я чакай.
- Ти си Дистройър - чу се да казва Пейтън. - Мамка му, знам кой си. Ти си обвързан с Мариса, дъщеря на...
- Някакви въпроси? - попита Бъч, без да му обръща внимание. - Много добре. Така си и мислех. Разполагате точно с един час.
След което се обърна и си тръгна.
Мъжът, на име Рейдж, им се усмихна.
- Опитайте филето. Страхотно е. Агнешкото също. О, и картофеното пюре. Пропуснете салатата, само ще си губите времето да дъвчете. До скоро.
Поне не изглеждаше така, сякаш иска да ги убие, помисли си Пейтън, докато вратата се затваряше.
- Чудя се какви ли ще бъдат униформите - каза Парадайз.
- Това не е модно ревю - сопна се Крейг.
Пейтън оголи зъби насреща му.
- Белята си ли търсиш, задник такъв? Защото ще си я намериш.
Крейг обърна глава към него.
- Не говорех на теб.
Пейтън нямаше представа какво накара краката му да се размърдат, но преди да се усети, вече беше заврял лице на сантиметри от това на кучия син.
- Да се разберем за едно. Няма да я гледаш. Няма да говориш с нея. И определено няма да проявяваш неуважение към нея. Ясен ли съм?
Очите на копелето се спряха върху Парадайз.
- Струва ми се, че момчето ти се опитва да си защити територията. Имаш ли нещо против да го озаптиш, преди да е пострадал?
И това беше то.
Пейтън не помнеше да е решавал да се нахвърли върху кучия син, ала в следващия миг вече беше отгоре му, размахал юмруци и сипещ пестници.
Никога досега не се беше сбивал, ала по някаква причина тялото му знаеше какво да прави... не че не му сритаха задника. Крейг беше по-висок и по-едър и ударите му се сипеха отвсякъде, стоварвайки се в лицето, в корема, в гърдите му.
Хората около тях крещяха. Мебели изпопадаха. Пейтън усети, че го блъсват в стената... и си върна за това, като завъртя Крейг и го запрати във вратата толкова силно, че тя се строши и те се озоваха счепкани в коридора.
Без да престават да се бият.
При положение че едва преди дванайсет часа беше полумъртъв, Пейтън установи, че има енергия в изобилие.
* * *
Беше като нещо от „Мори“.
Докато отиваше в коридора след сбилите се, на Парадайз й се стори, че беше излязла от тялото си. Половината от нея беше част от драмата, мъчейки се да се вкопчи в някоя размахана ръка, и крещейки с надеждата поне един от двамата да я чуе, другата половина не знаеше на кой свят е, защото не можеше да повярва, че това се случва пред нея, заради нея.
Пейтън си имаше достатъчно недостатъци, но не беше агресивен.
А Крейг... е, тя не знаеше кой знае колко за него, но й се бе сторило, че е в състояние да се владее по-добре.
- Стига! - викна тя. - Престанете вече!
Двете тела се блъснаха в бетонната стена с ужасяващо пращене - някой от тях сигурно си беше счупил нещо... не, всъщност беше една от бетонните тухли. От тялото на Пейтън шурна кръв и оплиска бялата боя, а тениската на Крейг се скъса, оголвайки...
Леле. Имаше страхотно тяло: яки мускули покриваха гърба му, раменете му се издуваха и отпускаха при всяко замахване с юмрук, невероятно тесният му кръст...
Е, добре, това беше неуместно.
Обаче мамка му.
Парадайз тръсна глава и се хвърли напред в поредния опит да улови някой от тях и да се опита да ги спре. Посегна към дясната ръка на Пейтън, защото не бе в състояние да се справи с цялата голота пред себе си...
Ново я сграбчи и я издърпа назад миг преди да я цапардосат по лицето.
- Остави ги - каза другата жена.
- Някой ще пострада.
- По-добре те, отколкото ти. - Ново направи физиономия. - Мъжете са идиоти. Бият се за надмощие. Лично аз предпочитам да си пазя енергията за истинската работа, вместо да я хабя в подобни тъпи демонстрации и ерчене.
Парадайз изруга, запъхтяна.
- Ще ги изритат от програмата!
- Сами ще са си виновни.
Застанал край биещите се, Анслам се смееше и пляскаше с ръце.
- Сритай му задника, Пейтън!
Парадайз го изгледа свирепо.
- Нали ти е ясно, че това не е бой с петли.
- Как ли пък не.
Добавяйки името му към бързо нарастващия списък със задници, Парадайз се огледа нагоре и надолу по коридора. Никой не се беше появил, но при всички тези врати наоколо това едва ли щеше да продължи дълго...
Изведнъж двамата си размениха местата, Крейг сграбчи Пейтън за раменете, завъртя го и го блъсна в стената така, сякаш възнамеряваше да строши бетона с него.
- Ама че дивотия - долетя провлечен мъжки глас.
Парадайз погледна назад и видя Акс, облегнат на прага на общата стая с невероятно отегчено изражение, скръстил ръце на гърдите си.
Парадайз присви очи срещу него.
- Трябва да ги спреш.
Една от гарвановочерните му вежди подскочи.
- Нима?
- Да! Ще ги изключат от програмата!
- И какво ме засяга това?
Парадайз трябваше да си заповяда да не изтрие с шамар сардоничното изражение върху лицето му, наполовина покрито с пиърсинги.
- Би искал някой да ти помогне, ако беше на тяхно място.
- Аз не бих се сбил заради теб. Не се засягай, но да те изпукам, би било същото, като да правя секс с манекена от някоя витрина. Ти си красива, но в леглото няма да струваш нищо.
Челюстта на Парадайз увисна.
- Това е най-грубото нещо, което някога са ми казвали.
- Значи, си точно онова саксийно цвете, за което те смятах. А това, че си обидена, с нищо не променя истината.
Парадайз се обърна към Бун и отвори уста, но той поклати глава - не, не и аз.
- Какво ви има на всичките? - попита тя.
Поне боят започваше да замира... или пък не: Крейг сграбчи Пейтън през кръста и го метна на пода; двамата се счепкаха, а босите им крака скърцаха по лъснатия под.
И точно в този миг се появиха Бъч и Рейдж.
Парадайз улови главата си в ръце и зачака да се разнесат викове. Ако това се случваше в армията на човеците, за която беше чела и беше гледала по филмите, вероятно всички щяха да отнесат наказание за станалото. Може би щяха да я изхвърлят като подстрекателка, въпреки че не бе направила нищо, освен да подхвърли една притеснена забележка.
Може би щяха да накажат само Пейтън и Крейг.
След като на единия, а може би и на двамата им махнеха гипса.
Когато не се случи нищо и двамата продължиха да се бият, Парадайз погледна братята през пръстите на ръцете си. Те стояха настрани и си приказваха, докато гледаха ставащото. А после Рейдж кимна и те си стиснаха ръцете.
Парадайз потърси с поглед останалите от групичката... и установи, че до един бяха изчезнали в общата стая.
Мина известно време, преди Пейтън най-сетне да изгуби.
Един лошо преценен опит да удари противника си с глава и челото му се заби право в циментовия под. В коридора отекна ужасяващ звук, сякаш някой беше изтървал топка за боулинг върху каменна плоча... и тялото му се отпусна, сякаш костите му се бяха превърнали в течност.
Крейг го блъсна настрани и рухна по гръб, задъхан, кашлящ, триеш; кръвта от очите си.
- Колко каза? - обърна се Рейдж към Бъч.
- Петачка.
- По дяволите, мислех, че моето момче ще се справи по-добре. - Рейдж бръкна в джоба си и измъкна черен портфейл. Извади една банкнота и я плесна върху дланта на Бъч. - Двойно или нищо за следващото сбиване.
Парадайз се дръпна назад, когато те се обърнаха и се отдалечиха, сякаш нищо не се беше случило.
- Вие шегувате ли се! - прошепна тя под носа си.
Искаше й се да извика след тях, че Пейтън все още лежи в несвяст на пода... не, чакай. Той простена и се обърна по гръб.
Поне беше жив, помисли си Парадайз и се приближи до него.
- Какво не е наред с теб, по дяволите? - попита тя. - Искаш да те изритат ли?
Е, вярно, тази заплаха вероятно би прозвучала по-стряскащо, ако двамата им преподаватели бяха направили нещо повече от това, да се обзаложат кой ще спечели проклетото сбиване.
Двамата мъже вдигнаха замаяни погледи. Господи, изглеждаха толкова зле, колкото предишната нощ, ако не и повече. И на двамата щяха да им излязат синини под очите, а устната на Крейг беше цепната толкова дълбоко, че вероятно щеше да се нуждае от шевове.
- Добре... съм - измърмори Пейтън и изплю малко кръв.
- Да - изфъфли Крейг. - Съвсем добре.
Което прозвуча по-скоро като сфсем допре.
- Кажете ми - сопна се Парадайз - колко пръста виждате?
И като вдигна ръка, тя даде възможност на двамата задници хубавичко да се съсредоточат върху факта, че им показва среден пръст. След което се обърна и отиде да потърси някой в униформата на лекар... на медицинска сестра...
Мамка му, на чистач.
Ясно бе, че коридорът трябваше да бъде изчистен... и всеки, въоръжен с метла, би могъл да започне от двамата боклуци, които бяха оплескали всичко.

След двайсет и две минути, два шева на устната и едно бързо хапване, Крейг стоеше насред спортната зала заедно с останалите шест души в класа му. Е, не стоеше отпред, нито пък в средата на редицата им, по-скоро настрани и малко назад. Освен това се олюляваше лекичко.
Последното, от което тялото му се нуждаеше, бе още един юмручен бой, но нямаше намерение да се откаже от часа. А що се отнасяше до Пейтън, така нареченото „не-гадже“ на Парадайз? Да бе, да. Как ли пък не.
Лайно.
Той, не тя.
Добрата новина беше, че колкото и зле да се чувстваше той, Пейтън дори не бе в състояние да се задържи на крака. Бяха го докарали на носилка, като парче месо.
На носилка.
Кой победи, копеле?
А, да - никой от двамата не беше изключен. Освен да се обзаложат за изхода от сбиването, братята явно нямаха намерение да се намесват...
Една от вратите на залата се отвори рязко. Бъч и Рейдж се появиха, облечени в същите широки памучни панталони и тениски, каквито носеха всички останали.
Братът Бъч не губи никакво време, след като спря пред групата.
- С оглед на непредвидения боксов мач, ще започнем с ръкопашен бой, вместо с теоретични уроци.
- Забележете, ако обичате, че униформите ви са бели.
- То е, защото ползваме страшно добри препарати за пране, но сме готови да прибегнем и до белина, ако се наложи.
Крейг преглътна ругатнята, напираща в гърлото му. Точно от това се нуждаеше.
- Ще ви разделим по двойки - продължи Бъч, - за да преценим колко знаете. Тъй като един от вас вече е заел хоризонтална позиция, не се налага никой да се бие с Холивуд.
- От което направо ми иде да зароня сълзи - подхвърли Рейдж. - Е, нека да сложим Ново с Бун... Акс - ти си с Анслам. Което оставя Крейг и Парадайз.
- Задръжте малко - обади се Крейг. - Не мога... няма да го направя.
- Да я удариш? Защо? Защото не можеш да си вдигнеш ръцете? Проблемът си е твой.
Крейг се приближи към Рейдж и понижи глас:
- Няма да я ударя.
Рейдж сви рамене.
- Ами добре, значи, отново ще ти сритат задника.
- Всъщност - намеси се Бъч - той победи, забрави ли? Пазя си твоите пет долара за доказателство.
- Само защото златното ни момче ей там се нокаутира само.
- Загубата си е загуба. - Бъч прикова поглед в Крейг. - Обаче брат ми е прав. Или ще се защитаваш, или доктор Джейн отново ще те шие. Ти решаваш.
След това им наредиха да отидат в различни части на огромната зала, а носилката на Пейтън беше избутана настрани.
Крейг гледаше как останалите се отдалечават, опитвайки се да измисли начин да се измъкне от това. Интересно, когато й беше казал онзи първи път, когато я видя, че би трябвало да се запише в програмата, за да се научи на самозащита, не му беше минало през ума, че ще й се наложи да се защитава срещу него.
Дори и в само в „класната стая“.
- Е - заяви Парадайз, приближавайки се. - Ще го направим ли?
- Смятам да изчакам, докато някой от мъжете приключи.
- Ама ти наистина говориш сериозно.
Той я погледна отвисоко.
- Не искам да те нараня.
- Никак не ти беше лесно да победиш Пейтън - измърмори тя. - Отне ти колко, половин час?
- Ти наистина ли се сравняваш с един напълно пораснал мъж? Който е на носилка заради мен?
- О, прав си. Не би било честно. Защото в сравнение с вас двамата аз съм истински гений.
Тя сложи ръце на хълбоците си и го изгледа свирепо и Крейг се зачуди какво ли друго ще й сервира. Не искаше да й каже истината... която бе, че все още си спомня усещането от меката й кожа... все още вижда колко малък бе глезенът й в сравнение с неговата длан... че си представя толкова много неща, които би искал да направи с нея, и нито едно от тях не включваше насилие.
Неща, които до едно включваха допир на пръстите, устните... езика му.
Крейг скръсти ръце на гърдите си.
- Няма да се бия с теб.
- Значи, ако замахна към теб, ти няма да направиш нищо?
Веждите му подскочиха.
- Не се притеснявам, че ще бъда нокаутиран.
- Нима?
- Да. Дори ако оставим настрани по-слабата ти издръжливост, ти няма да...
Следващото нещо, излязло от устата му, беше пронизителен вик, който накара всички в залата да се обърнат рязко, за да видят какво става. И той сигурно щеше да им каже... стига да не беше прекадено погълнат от това, да се превива надве, закрил топките си с ръце.
Беше го ударила с коляно в слабините.
В слабините. С коляно.
- Какво, по дяволите! - изломоти той. - Защо го направи?
Парадайз изглеждаше не по-малко изненадана от останалите. Съвзе се обаче доста бързо... като улови главата му с две ръце и вдигайки отново коляно, го изрита в лицето толкова силно, че пред очите му изскочиха повече звезди, отколкото бяха светлинките по човешките коледни елхи.
Докато той надаваше нов вой и се олюляваше, изгубил равновесие, Парадайз стисна ръце, протегна ги и замахна, сякаш хвърляше диск... удряйки го в слепоочието толкова силно, че краката му се подкосиха.
Тряс! Крейг се строполи на синия тепих.
Останалите се приближиха тичешком. Парадайз стоеше над него, готова да посрещне онова, което щеше да последва... докато той целуваше пода.
Крейг опря длани в тепиха, повдигна се и я погледна.
- Наистина искаш да го направя.
- Все още не си направил нищо - подхвърли някой.
- Кажи ми - обади се друг, - седнал ли пикаеш?
- От сега нататък ще го прави - долетя отговорът.
Парадайз следеше всяко негово движение, потръпването на всяко мускулче, всяко поемане на дъх, всяко движение на очите му. Нямаше обаче никаква представа какво прави. Крейг го виждаше в начина, по който трепереха ръцете й, и това, че дишаше по-учестено, отколкото би могло да се обясни с физическото усилие, което бе положила току-що.
Освен това беше съвсем мъничко възбудена.
Което беше огромен проблем. Миризмата на възбудата й пробуди една много мъжка част от него... и го изпълни с желание тя да побегне, за да може да се хвърли след нея, да я улови и да я прикове под себе си, за да я обладае яростно. Искаше да почувства как ноктите й се впиват в гърба му, докато свършва... и да я види как оголва вампирските си зъби, преди да ги забие във вената на шията му.
Похотта му беше толкова силна, че би могъл да я изчука тук и сега, въпреки че другите ги гледаха... И сякаш доловила промяната в него, тя направи крачка назад.
А после изведнъж вече никой не му се смееше, нито се шегуваше с него.
Бъч пристъпи между тях.
- Полека, здравеняко. Защо не опиташ с мен?
Братът зае бойна стойка, вдигнал юмруци пред гърдите си и присвил очи.
На Крейг обаче изобщо не му пукаше за него. Той погледна зад яките рамене пред себе си, към Парадайз, която го беше зяпнала с неразгадаемо изражение.
Този път, когато пестникът полетя към него, Крейг беше преминал на пълен боен режим, нещо, което не се беше случило с Пейтън. С него той беше вложил около шейсетина процента от онова, на което беше способен, удържайки част от силата си, защото се боеше, че може да убие копелето или да го нарани сериозно... заради което да бъде изритан от програмата. Сега обаче? Обтегнат до краен предел от възбудата си, той забрави всякакви задръжки, докато се хвърляше в ръкопашна битка: избегна удара, посегна на свой ред, приклекна отново, замахна за кроше. Братът беше жестоко бърз, безмилостно силен, невероятно добре подготвен.
Изобщо не приличаше на Пейтън.
Докато двубоят продължаваше, докато те си разменяха юмруци и ритници, крошета и пестници, се появиха още хора и скоро двамата се оказаха наобиколени от десет, петнайсет... двайсет души.
Бяха минали около петнайсетина минути, когато някой им подхвърли кинжали.
Двата остри като бръснач ножа с черни дръжки и сребърни остриета полетяха във въздуха сякаш от нищото. Бъч улови единия, Крейг сграбчи другия и ето че двамата се въртяха в кръг, търсейки пролука в защитата на противника... хвърляха се напред и отново отстъпваха, тъй като този път залогът беше много по-висок.
Бъч изобщо не беше задъхан. За разлика от него, Крейг се беше запъхтял... и плувнал в пот.
Първата кръв беше пролята, когато Крейг не прецени правилно един замах и върху бузата му зейна рана. Когато допусна нова грешка, кръв рукна и от рамото му. Трето объркване и бедрото му беше порязано.
Едва тогава осъзна, че братът му дава едва шейсет процента от онова, на което беше способен: точността на порязванията беше красноречиво доказателство, че противникът му е по-силен от него и е готов да спечели с помощта на поредица от наранявания, увеличаващи постепенно загубата на кръв.
Крейг обаче нямаше да се предаде. Все още не. Не и докато бе в състояние да се държи на краката си, да вижда, да се движи.
Волята му нямаше да приеме нищо друго.
* * *
Парадайз начаса разбра, че този двубой бе съвършено различен от онова глупаво, непохватно счепкване в коридора по-рано. Всъщност, докато се биеше с Пейтън, по някаква причина Крейг се беше сдържал; но не и сега. Начинът, по който се беше съсредоточил, когато се изправи срещу юмруците на Бъч, а после - о, господи! - и кинжала му, убеди и нея, и всички в залата, че е невероятен боец, притежаващ огромна сила, равновесие и гъвкавост.
Достатъчно, за да накара цялото й тяло да пламне.
И не, помисли си тя, колкото и да уважаваше убедеността на Ново, че жените могат да направят всичко, както мъжете -съвършено ясно бе, че не би могла да се справи с онова, което Крейг демонстрираше в момента. Щеше да я нокаутира само с едно-единствено кроше. Или да й откъсне главата от гръбнака. Или да й строши крака с една хватка.
Не че не би могла да усвои някои защитни техники и начини да му противодейства, просто все още не ги знаеше... А той беше готов да я нападне. Когато бе приклекнал и оголи огромните си вампирски зъби, тя се бе дръпнала назад... И все пак, по някаква безумна причина, не се беше уплашила от него. Което си беше истинска лудост. Той беше с поне петдесет килограма по-тежък от нея и искаше кръв.
Но кое бе най-нелепото? Изведнъж бе обзета от желание да побегне... но не прекалено бързо. Искаше той да се втурне след нея, да я настигне и да...
Е, ами отново се беше върнала към момента, който бяха споделили в общата стая.
Само че - помисли си Парадайз, докато го гледаше, -определено не бих могла да се справя с него. И не само в битка: всяка жена, преследвана от такъв мъж, нямаше да получи просто една сладка целувка, когато бъдеше настигната. Той нямаше да я улови за ръка и да й даде свещен обет, че ще се обвърже с нея, след което да отиде да говори с баща й и срамежливо да поиска ръката й.
Той не беше благовъзпитаният мъж, комуто очакваш да дариш целомъдрието си в нощта на обвързването ви пред Скрайб Върджин и семейството ти.
Не, той беше животно, надарено само със зрънце по-висша мозъчна дейност. И начинът, по който я беше погледнал в онзи миг, говореше, че мозъкът му беше изключил напълно.
Би трябвало да се страхувам, каза си Парадайз.
Вместо това й се искаше той да я хване...
Край нея множеството ахна, когато Крейг получи ново порязване, този път - през гърдите. Вече кървеше на няколко места, по униформата му имаше алени нетна, кръв се процеждаше по брадичката му от порязаната буза, капеше от бедрото, от гърдите му.
Поредното замахване на брата го улучи по другото рамо. А после по врата. Другото бедро, корема, гърба.
- Спри - промълви Парадайз тихичко. - Престани да отвръщаш на нападенията му.
Ала всеки път щом жестокото острие на брата нанесеше удар, Крейг се връщаше за още, отново и отново се хвърляше в атака, докато не започна да се хлъзга в локвичките, които оставяше върху синия тепих, а униформата му, подгизнала от кръв, залепна за тялото му.
Отказваше да отстъпи.
А единствената милост, която Бъч проявяваше, бе да не го убие.
- Крейг! Спри! - извика Парадайз, неспособна да се сдържа повече.
Затисна устата си с ръка и усети как сърцето й се блъска панически в гърдите, докато се питаше дали той действително ще продължи, докато не изгуби толкова много от вените си, че да няма връщане назад.
- Крейг! Това е лудост!
Ала той не спираше, докато краката му не започнаха да омекват, докато не започна да залита, вместо да се хвърля напред, и да се олюлява, когато се отдръпваше. Докато непохватността не го откри.
Господи, толкова беше блед.
- Престани!
Пейтън се надигна в носилката, на която лежеше, и се провикна:
- Крейг! Хайде де, човече... той ще те убие.
Вълни на тревога преминаха през новобранците, но не и през братята, които бяха дошли, за да видят представлението. За разлика от тях, никой от медицинския персонал не изглеждаше във възторг, ала когато русокосата лекарка понечи да пристъпи напред, братът Вишъс поклати глава и я накара да остане до него.
Крейг падна за последен път след четиресет и две минути и много литри изгубена кръв.
Просто се свлече на колене, олюля се за миг... а после рухна по лице в собствената си кръв. Точно както бе станало на пътеката.
Парадайз понечи да се втурне към него, но Рейдж я улови и я дръпна назад.
- Не. Не му отнемай честта.
- За какво говориш? - изсъска тя, ала Рейдж просто кимна към двамата съперници.
- Гледай.
Бъч остана изправен над падналия мъж за миг, давайки му възможност да се надигне. Когато той не го направи, братът изчака Крейг да вдигне поглед към него.
Макар и с огромно усилие, нефокусираните очи насред бялото като платно лице откриха тези на брата. И тогава Бъч улови оръжието в другата си ръка... и поряза дълбоко дланта си.
Парадайз ахна, а той протегна длан към Крейг... който, незнайно откъде, изведнъж намери силата да вдигне ръка и да приеме онова, което му предлагаха.
Братът го издърпа на крака... и го прегърна.
- Добра работа, синко. Гордея се с теб.
Крейг примига няколко пъти, сякаш се опитваше да преглътне сълзи. А после отказа да се съпротивлява на емоциите си, затвори очи и като наведе глава, се отпусна в прегръдката на брата.
- Ето така - заяви Рейдж силно и одобрително - се прави.

Седнала на писалището си в „убежището“, Мариса имаше цял куп работа: файлове на пациенти, които да прочете, документи за постъпване, които да одобри, сметки, за които да се погрижи. Ала вместо да се заеме с каквото и да било, тя просто си седеше в стола и се взираше в черното парче метал с червен пискюл.
След като двамата с Бъч се прибраха, тя беше показала странния, подобен на ключ предмет на голяма част от братята, но никой от тях не го беше разпознал. Вишъс дори бе опитал с търсене на изображение в интернет... без никакъв успех.
Докато двамата с Бъч си легнат, Мариса бе толкова изтощена, че заспа в мига, в който сложи глава на възглавницата.
Това обаче не беше траяло дълго.
Около три часа следобед се беше събудила и бе останала да лежи по гръб, взирайки се в мрака, докато Бъч похъркваше тихичко до нея.
Беше точно както той й беше казал. Образът на непознатата жена бе изплувал върху тавана, фотографски монтаж, от който очите й плувнаха в сълзи. А най-тъжното бе, че желанието да заплаче бе станало още по-силно, когато се бе замислила за тях с Бъч.
Което беше истинска лудост.
Между тях всичко беше наред. Той не би могъл да я подкрепя повече - беше я придружил при Хавърс, помагаше й в усилията й с ключа, проявяваше разбиране към чувствата й.
- Започвам да си губя ума - каза тя.
- Затова съм тук.
Мариса вдигна рязко глава.
- Мери, здравей... извинявай, говоря си сама. Толкова съм объркана.
Жената на Рейдж влезе в стаята и затвори вратата зад себе си.
- Да, и аз останах с такова впечатление... няколко пъти те повиках, без никакъв отговор..
Мариса се облегна в стола, отметна косата над раменете си и се усмихна с усилие.
- С какво мога да ти помогна?
- Би могла да поговориш с мен. — Мери се настани на стола пред бюрото. - Тревожа се за теб.
- О, господи, не се притеснявай за това. Тук има толкова хора, които наистина се нуждаят от помощта ти...
- На добри самаряни като нас двете им е трудно да си вършат работата както трябва, ако не обсъждаме тежките случаи. Това е факт. Искам също така да ти напомня, че съм ти приятелка.
В последвалата тишина, Мариса не сподели за работата, върху която не успяваше да се съсредоточи, защото в главата й ставаше нещо. Не сподели и за деня, който беше прекарала будна. И най-сетне, не каза нищо за странната дистанцираност, промъкнала се между тях с Бъч.
- Не мога да престана да мисля за нея - избъбри тя и в същия миг сълзите най-сетне рукнаха. Тя изруга и си взе носна кърпичка. - Не искам да говоря за това.
- Разбирам - меко каза Мери. - Вярвай ми, имам достатъчно личен опит в задържането на нещата вътре в себе си. Не е добра стратегия.
- о, я стига, ти си най-самоактуализиращият се човек, когото някога съм срещала. Ако ти не умееш да споделяш, значи, никой не го умее.
- Ти виждаш само сегашното ми Аз, Мариса. Не ме познаваше преди. Пък и дори сега понякога ми е трудно, като на всички останали.
Мариса попи очите си с кърпичката и с усилие преглътна нов порив да заплаче.
- Как се справяш с това?
- С трудностите? Говоря за тях. Говоря с Рейдж. Записвам си някои неща.
- Не... със започването на чисто.
- Моля?
Мариса махна с носната кърпичка.
- Приказвам глупости. Забрави...
- Имаш предвид това, че животът ми свърши, а после започнах нов, когато се събрах с Рейдж?
Господи, сърцето й думкаше толкова силно, и то без никаква причина.
- Да. Точно това имах предвид.
Мери кръстоса крака и задъвка долната си устна; докато тя се опитваше да подреди мислите си, Мариса се взираше изучаващо във ведрото й лице, наскоро подстриганата на черта кестенява коса и аурата й на спокойна увереност.
Да, помисли си Мариса, Рейдж беше прав. Мери беше невероятно красива... не по зашеметяващия начин на някоя кралица на красотата, не и по кльощавия, анорексичен начин на някой фотомодел, нито дори като готиното съседско момиче. Мери беше като сиянието на накладен огън, бумтящ в мразовита зимна нощ, топъл и вдъхващ живот, запленяващ и озаряващ.
Нищо чудно, че братът я обожаваше.
Мери изпусна дъха си и започна:
- Мисля, че за мен е различно, тъй като умирах... знаех, че си отивам. Макар да не разбрах от самото начало, че ракът се е върнал, бях се подготвяла за деня, в който ще ми го съобщят. Така че просто се отписах. Събрах си умствения и емоционалния багаж, взех си билета, готова бях да си тръгна. Искам да кажа, майка ми я нямаше, не бях успяла да създам истинска връзка с никого на света... нямах нищо, така че нямаше какво да оставя зад себе си, ако в това изобщо има някакъв смисъл.
Мариса си помисли за нощта, когато брат й я беше изгонил от вкъщи заради това, че излизаше с Бъч.
- Ако съм разбрала правилно - продължи Мери, - при теб не е било така. Нали?
Мариса извърна поглед.
- Не, не беше. Една нощ, малко преди съмване, се прибрах у дома, който делях с Хавърс, и той... - Повече не можеше да сдържа сълзите си и те закапаха една след друга върху блузата и панталона й. Мариса ги избърса и продължи. - Всичките ми вещи бяха опаковани. Каза ми, че не го е грижа къде ще отида, че иска просто да се махна от къщата. Остави пари... - Прокашля се, защото нещо я давеше. - Остави пари върху едно от писалищата. Сякаш не искаше да ме докосне. - Подсмръкна и си взе нова кърпичка, за да си издуха носа. - Задържах парите. Все още ги пазя. Понякога, когато видя стодоларовите банкноти в чекмеджето си, се чудя защо го правя. Защо... о, за бога. — Наложи се да извади трета кърпичка. - Какво ми става? Онова момиче е мъртво, не знам как да намеря семейството й... а аз си седя тук и се оплаквам заради тъпия си брат и нещо, станало преди толкова време. Това е нелепо.
- Травма от миналото - отбеляза Мери спокойно.
- Дразня се на себе си.
- Мислила ли си за това, какво наистина се случи миналата нощ?
- Шегуваш ли се? Само това ми е в главата.
- Не, имам предвид, мислила ли си за него.
- Ако имаш предвид, че бях принудена да гледам как една млада жена умира пред очите ми, а аз бях неспособна да поправя тази трагична загуба на живот, да, естествено, че съм.
Мери поклати глава.
- С цялото ми уважение, не ме разбра. Откакто единственият ти жив роднина е прекъснал отношения с теб, миналата нощ за първи път си била принудена да разчиташ на неговата помощ. Не беше в състояние да спасиш момичето, така че трябваше да се обърнеш към брат ти и да се молиш и надяваш той да постъпи правилно с нея.
- И той действително го направи. — Мариса изруга. - Искам да кажа, беше невероятен с нея.
- И как се почувства, имайки предвид колко лошо се е отнесъл с теб?
И ето че сълзите й отново рукнаха.
- Действително мислих за това. Когато отидох да я видя, точно преди да умре.
- Ще ти кажа в какво съм напълно сигурна. Можем да се опитваме да погребем миналото колкото си искаме. Можем да се отвличаме с най-различни неща, някои от тях - полезни, други -не, за да го накараме да си остане погребано... но когато не си преодолял нещо, то неизменно, абсолютно винаги се връща, за да ти отрови живота. Преди да се влюбиш в Бъч, си водила труден живот и несъмнено е било огромно облекчение да оставиш всичко зад гърба си и да започнеш на чисто. Не можеш обаче да избягаш от това, което е било преди. Не забравяй, Мариса, във всеки миг от живота си ние носим в себе си всяка възраст, на която сме били някога. Носим го със себе си като багаж. Рано или късно, случилото се с брат ти пак ще надигне глава. Такъв е животът.
Мариса отново си попи очите.
- Трудно ми е да осъществя истинска връзка с Бъч точно сега.
- Естествено. Нали той е станал причина за разрива.
Мариса потръпна.
- Хей, почакай малко, задръж... той винаги се е отнасял прекрасно с мен...
- Не става въпрос за вина, Мариса. Ти си вървяла по един път, той се е появил в живота ти и ето че си поела по друг. Не го съдя, нито пък казвам, че е сторил нещо лошо... това е просто факт.
По някаква причина Мариса си спомни как лежи будна, оставяйки Бъч да спи до нея. Това никога не би се случило дори само преди една година.
- Какво да направя?
- Отговорът ми няма да ти хареса.
- Имам чувството, че едва ли може да стане по-лошо.
- Ще трябва да се помириш с брат ти.
Мариса затвори очи.
- Никога няма да успея да му простя.
- Да се помириш с някого, не означава да му простиш всички грешки. Пък и честно казано, той не е единственият, с когото ще трябва да се помириш. От глимерата са се отнесли ужасно с теб, ролята ти в редиците на аристокрацията е била непоносима, а Рот е бил истински задник... и го казвам с най-топли чувства. В себе си носиш огромно количество болка и отхвърляне, които първоначално си криела, защото това е бил единственият начин да оцелееш, а после си захвърлила настрани, защото най-сетне си открила начин да бъдеш щастлива. - Мери кимна към документите върху бюрото. - Ако искаш отново да станеш продуктивна, ще се наложи да надзърнеш под всички тези камъни, да изпиташ всички потискани чувства и да излезеш от другата страна.
Мариса се въоръжи с кърпичка номер четири, но не й се наложи да я използва. Вместо това започна да я върти в ръцете си.
- Не искам да забравя момичето. Не искам всичко да се върти около мен.
- Никой не казва да не се опитваш да откриеш коя е била. Просто не го използвай като извинение отново да заровиш цялото това мръсно бельо дълбоко под земята. Тази стратегия действа само в най-краткосрочен план... и когато миналото ти пак надигне глава - а е сигурно, че ще стане така - ще ти бъде още по-трудно, защото тогава ще преживееш наново и случилото се с момичето.
Мариса продължи да мачка кърпичката в ръцете си.
- Права си.
- Знам.
Пое дълбоко дъх и погледна над бюрото.
- Мога ли да те прегърна?
- Моля те! Шегуваш ли се?
Те се изправиха и Мариса заобиколи бюрото, за да прегърне по-дребничката жена. Прегръдката, която получи в отговор, бе толкова силна и сигурна, че очите й отново се наляха със сълзи.
- Винаги си тук, когато имам нужда от теб - задавено каза Мариса. - С думи не бих могла да изразя колко те обичам.
- За това са приятелите. - Мери се дръпна лекичко. - А един ден и ти ще сториш същото за мен.
Мариса изсумтя и направи физиономия.
- Съмнявам се.
- Вярвай ми.
- В главата ми е прекалено голям хаос.
- Не, ти си човешко същество. - Мери тръсна глава. -Извинявай, навик. Ти си жива и се бориш, и си красива отвътре и отвън... и аз също те обичам.
- Все още не съм сигурна как точно да постъпя.
- Обмисли го. Рано или късно, ще разбереш. Не забравяй, че да простиш, не означава да забравиш, да се криеш, не е дългосрочна стратегия, и да се опитваш да отвлечеш мислите си, не е добра идея. Изправи се очи в очи с миналото си... И знай, че можеш да разчиташ на мен.
След като Мери си тръгна, Мариса отново седна зад бюрото. По някаква причина очите й се спряха върху телефона -стационарния, не мобилния.
Миналото. Брат й. Бъч. Момичето. Глимерата.
Мери беше права. Имаше толкова много неща, с които не се беше справила.
Като за начало, можеше да опита с онова, което й се струваше най-малко страшно. Или поне... най-лесно.
Взе слушалката, извади листчето, което й бяха дали преди две нощи, набра номера и като свали перлената си обица, се облегна в стола. Вдигна една прислужница, помоли я да изчака и след малко от другия край на линията се разнесе надменен женски глас:
- О, здравейте! Толкова се радвам, че се обадихте.
Мариса стисна зъби.
- Ще го направя. Ще организирам бала.
- О! Това е прекрасно! Каква чудесна...
Докато кухите фрази се лееха от другата страна, Мариса затвори очи и гласът на Мери отекна в главата й: Ще трябва да се помириш с брат ти.
Господи, помисли си, че нямаше представа как ще го направи, но поне разбираше от тържества.
Започни с нещо малко. След това се прехвърли на голямото.

Парадайз си изкълчи пръста, докато се опитваше да отбие удара на Рейдж. Беше възнамерявала да се наведе и да се защити, използвайки долната половина на дланта си, ала крайниците й невинаги й се подчиняваха както трябва... и в резултат тя посрещна удара с широко разперени пръсти.
- Мамка му! - извика и отскочи назад, превила се над контузената си ръка.
- Дай да видя - каза братът.
- Ауауауау. - Е, добре де, звучеше като момиченце, но как бе възможно да боли толкова? - Господи!
- Пари, дай да видя.
Парадайз протегна ръка и големите му длани, които сега бяха толкова нежни, опипаха средния й пръст, който беше щръкнал под особен ъгъл.
- Какво му има? - попита, въпреки че знаеше отговора.
- Да вървим в клиниката.
Докато Рейдж я извеждаше от залата, Парадайз хвърли поглед през рамо. Анслам се биеше с Бун и по нищо не му отстъпваше, което доста я учуди. Пейтън беше седнал и си слагаше лед на рамото, гледайки я така, сякаш искаше да знае какво, по дяволите, става. Ново и Акс се обикаляха в кръг под инструкциите на Тор.
- Ще се оправиш - каза Рейдж, докато й отваряше тежката врата. - За нула време отново ще се биеш с тях.
Парадайз изхъмка, когато тръгнаха по коридора. Знаеше, че е прав. Всъщност стига да не поглеждаше пръста си, болката не беше чак толкова силна.
- Днес ви остава само още един час, след което ще ви пуснем да си вървите - каза братът, докато минаваха през летящата врата на клиниката. - А утре ще прекараме по-голямата част от нощта в класната стая.
Още едно мм-хм.
- Крейг изписаха ли го вече?
- Още го лекуват.
Стаята за прегледи беше облицована с плочки и пълна с шкафове от стъкло и неръждаема стомана, медицинско оборудване, което сигурно струваше цяло състояние, и цял куп компютърни екрани. В центъра, под лампа, достатъчно силна, за да превърне нощта в ярък ден на територия от няколко акра, имаше внушителна маса.
Висок, тъмнокос мъж - човек, не вампир - се извърна от нещо, което приличаше на рентгенова снимка на коляно. Облечен в сини хирургически дрехи и бяла престилка, той беше много висок, много едър... и изобщо не приличаше на вампир.
- Хей, какво имаме тук?
Парадайз направи крачка назад. То беше по-силно от нея.
- Да, аз съм човек - потвърди мъжът и се усмихна, разкривайки липсата на дълги кучешки зъби. - Но съм окей, честна дума.
Рейдж се приближи и стисна рамото му.
- Страхотен хирург. Фантастичен тип. Адски добър покерджия, но поне в билярда никак не го бива. Нека ти представя доктор Мани Манело.
- Е, какво имаме?
- Изкълчен пръст - обясни братът.
И двамата мъже, човек и вампир, погледнаха към нея.
Парадайз се прокашля с намерението да отвърне: „Да, пръстът ми е...“. Вместо това избъбри:
- Никога досега не съм виждала човек толкова отблизо.
Доктор Манело се усмихна, разпери ръце и се завъртя бавно в кръг.
- Не съм чак толкова различен от теб. Освен това на няколко пъти съм идвал в къщата за аудиенции, докато ти работеше там.
Тогава не го беше забелязала, вероятно защото беше погълната от работата си... и заобиколена от други вампири.
- Не исках да бъда груба - прошепна тя.
- Не си ме засегнала. Аз реагирах по-лошо, когато научих за вашето съществуване, вярвай ми. - Парадайз го погледна учудено и той сви рамене. - Имай предвид, че в моята култура вие сте лошите. Нали се сещаш, остри зъби, пиене на кръв, Хелоуин.
Парадайз плъзна поглед по чертите му и с изненада установи, че беше красив... освен това изглеждаше умен. Изобщо не приличаше на двукрак плъх.
- Оперирал ме е дванайсет пъти - обади се Рейдж.
- Тринайсет. Миналата седмица отново ти оправяхме рамото.
- Забравих. - Парадайз погледна към брата и той сви рамене. - Изгубих им бройката. Все нещо става.
Парадайз си пое дълбоко дъх и протегна пострадалата си ръка.
- Ще боли ли?
Доктор Манело отново й се усмихна и пое ръката й толкова внимателно, че тя едва усети допира му.
- Приятно ми е да се запознаем, Парадайз. Не се тревожи, ще се погрижа за теб наистина добре.
* * *
И действително го стори.
След като Рейдж ги остави, за да се върне към тренировката, доктор Манело й направи рентгенова снимка, показа й, че няма нищо счупено и намести средното кокалче.
- Няма да се наложи да носиш шината много дълго - увери я, докато стягаше пръста й в подплатена метална обвивка, която закрепи с бели лепенки. - Все още се изумявам колко бързо оздравявате.
Той отстъпи назад и Парадайз сведе поглед към ръката си.
- Много ти благодаря.
- За тази нощ си вън от играта. Двамата с Пейтън може да останете в частта с носилките.
Откъм една врата вляво долетя почукване.
- Влез - каза докторът, докато отиваше да изхвърли яркосините си хирургически ръкавици в едно червено кошче. -Знам, че познаваш Елена, нашата медицинска сестра. - Той се намръщи, видял напрегнатото изражение на новодошлата. - Все още ли отказва?
Сестрата затвори вратата зад себе си, преди да отговори.
- Отпрати Избраницата.
Доктор Манело изруга под носа си.
- Няма да го пусна да си върви, докато не се нахрани.
- За Крейг ли говорите? - попита Парадайз. - Да не...
Доктор Манело се усмихна и не я остави да довърши.
- Ами с теб приключихме. Защо не се върнеш в спортната зала? Сигурно почти са свършили за тази нощ.
- Аз ще го нахраня - каза тя дрезгаво. - Ако има нужда от кръв, аз ще му дам.
Какво. Правеше. По. Дяволите.
Като дъщеря на едно от Първите семейства нямаше право да дава вената си никому. Никога. Това бе запазено единствено за онзи, с когото щеше да се обвърже. А ако тя някога се нуждаеше от кръв, трябваше да го стори в компанията на свой мъжки родственик и няколко свидетели.
Да направи нещо подобно за Крейг, бе равносилно на това, да изгуби девствеността си преди нощта на обвързването си.
- Всичко е наред - увери я доктор Манело. - Ние ще се погрижим.
Парадайз бе придружена до коридора навън и докато вратата се затваряше зад гърба й, чу как двамата заговориха, понижавайки гласове.
Върни се в спортната зала - заповяда си тя. - Върви. Сега. Просто отиди в час и...
Огледа се наоколо и откри, че е сама в коридора, никой не се задаваше, не се чуваха нито гласове, нито стъпки. Наистина трябваше да се върне при останалите.
Само че в мига, в който си го помисли, краката й я обърнаха наляво и я отдалечиха от мястото, където останалите се обучаваха на ръкопашен бой. Приближи се до следващата врата, долепи ухо до нея и се заслуша.
Пое си дълбоко въздух и усети далечен повей от миризмата на Крейг.
Той беше вътре.
Добре, наистина трябваше да се върне в...
Ръката й открехна вратата едва-едва и тя надникна вътре. Ето го и него, легнал върху белите чаршафи, с които беше застлано огромното болнично легло, което изглеждаше смешно малко под тялото. Очите му бяха затворени, дишането - плитко. Кожата му... кожата му не се различаваше особено от чаршафите... ако не се брояха раните по лицето, шията... навсякъде. И разбира се, превръзките, които скриваха най-тежките му порязвания.
Парадайз пристъпи в стаята, затваряйки вратата след себе си, и зачака Крейг да я погледне.
- Какво? - попита той, без да отваря очи.
Тя се приближи до леглото, питайки се дали някога щеше да се намира в негово присъствие, без сърцето й начаса да задумка учестено.
- Защо не се храниш? - попита тя.
- Защо ме тормозиш?
- Отхвърлил си Избраница?
- Защо не си в час?
- Нараних се. Не ми е разрешено.
Това най-сетне го накара да отвори очи и да повдигне глава.
- Добре ли си?
- Бих ти показала, но ще решиш, че ти размахвам среден пръст.
- Ти ме изрита в топките, забрави ли? Да не мислиш, че ми пука за пръста ти?
- И няма да е за първи път. Мисля, че ви показах, на теб и Пейтън, среден пръст и в коридора.
- След ритника в топките паметта ми не е каквато беше.
Щеше й се да приседне на ръба на леглото, ала се боеше от онова, което се канеше да му предложи.
- Можеш да вземеш моята вена, ако искаш.
Крейг я зяпна за миг.
- Може ли да те попитам нещо?
- Давай.
- В семейство на спасители ли си се родила? Да не би да ти е в кръвта или нещо такова? Защото светът е прекалено гадно място, за да се правиш на Майка Тереза.
- Няма да те пуснат да си вървиш.
- Не могат да ме задържат тук.
Парадайз се засмя.
- Говорим за Братството. Сигурна съм, че никой не може да се махне от тук без тяхно разрешение.
Крейг изсумтя и не отговори.
- Хайде де, ще се почувстваш по-добре. - Парадайз протегна лявата си китка. - А аз ще се почувствам по-малко виновна за... е, сещаш се.
- Нали знаеш, че отказах на една Избраница.
Парадайз направи физиономия.
- Имаш странния навик да ставаш истински задник, когато се почувстваш застрашен. В семейство на задници ли си се родил, или гадният свят те е научил да се отбраняваш по този начин?
- Гадният свят уби семейството ми. Двама от тях загинаха пред очите ми. Така че, да, би могло да се каже, че животът ме научи да бъда такъв.
Парадайз отпусна ръка и сведе поглед надолу.
- Съжалявам. Не...
- Освен това, не се ли страхуваш, че ще направя нещо, което не бива?
- Моля?
- Видя какво се случи, когато ме притисна в салона. Много добре знаеш за какво ти говоря.
Парадайз усети как по тялото й се разлива топлина... и най-сетне призна пред себе си, че бе дошла да му предложи вената си, защото искаше още от онова... каквото и да беше то... с него. Онази връзка. Онзи... електрически заряд.
Онзи сексуален плам.
А ако имаше безотказен начин да го получи, той бе да предложи вената си на умиращ от глад мъж: може и да беше девствена, но не беше чак толкова наивна.
- Обичаш ли да си играеш с огъня, момиченце? - изръмжа той. - Защото, ако продължиш да ме гледаш по този начин, ще те изпепеля.
Не беше нужно да отваря уста, за да знае, че бе изгубила гласа си. Така че в отговор просто му предложи китката си. Когато той не я взе, тя увеличи залога, като я поднесе към собствените си устни и разкъса плътта със собствените си зъби.
Това подейства.
В мига, в който мирисът на кръв изпълни въздуха, Крейг забели очи, тялото му под тънкото одеяло се раздвижи, хълбоците му подскочиха.
- Вземи китката ми - заповяда Парадайз с нисък глас. - Ще се почувстваш по-добре.
Ръката му се изстреля и я сграбчи грубо, претегляйки вената й към лицето му. Ала преди да засмуче, той вдигна диви очи към нея.
- Ще трябва да извикаш за помощ.
- Защо? - попита Парадайз задъхано.
- Сега. Направи го.
Само че не я изчака да го направи. Издърпа я към себе си, а после със свирепо ръмжене заби зъби в кожата й, въпреки че тя вече бе разкъсала плътта си. Докато Крейг засмукваше на големи глътки, Парадайз почувства как по тялото й се разлива еротичен заряд. Отвори уста, за да може да диша, и се подпря на леглото със свободната си ръка, заставайки сякаш на ръба на пропаст... пропастта на това, да падне върху него. Умът й беше изключил, тя вече не беше нищо освен инстинкт и тялото й знаеше точно какво иска... гола кожа до гола кожа, най-мъжката му част - потънала в нея, движеща се ритмично... изливаща се.
Майната й на девствеността й.
Той си мислеше съвсем същото. Докато пиеше, очите му се плъзгаха по лицето, по шията, по гърдите й... и нещо ставаше под чаршафите, хълбоците му се движеха, тялото му се изви в дъга, върху лицето му се изписа болка, сякаш желанието беше физическа агония.
Не, Парадайз не извика за помощ.
Това, разбира се, беше истинска лудост, но то като че ли нямаше значение... и смътно, някъде в подсъзнанието й изплува мисълта, че именно заради това храненето при жените от нейната класа бе толкова строго контролирано: нямаше да има никакъв вик за помощ. Не искаше помощ, защото не искаше да спре онова, което предстоеше... този горещ, необуздан момент нямаше нищо общо с произхода й. Не ставаше дума за имението, в което живееше с баща си, нито за парите в банковите им сметки. Нямаше нищо общо с обществено положение и преструвки.
То беше сурово и непресторено, само между тях двамата.
И това го правеше... красиво.
Защото беше истинско.

19


Нищо чудно, че името й беше Парадайз.
Докато Крейг на големи глътки отпиваше от най-невероятния източник на кръв, който бе вкусвал през целия си живот, единственото, за което бе в състояние да мисли, бе колко й подхожда това име.
Е, всъщност не беше единственото, за което мислеше.
Тялото му се събуди със светкавична скорост благодарение на силата, която тя му даваше, дъхавото вино на кръвта й милваше гърлото му и се събираше в стомаха му, преди да плъзне навсякъде като възстановителен огън. Под наранената плът, дълбоко в болящите кости, той започна да се изпълва със сила.
И с тази сила дойде и настойчива, мъчителна нужда.
Под тънките завивки се надигна огромна, стоманено корава ерекция, доказателство, че нейният ритник в слабините не го беше кастрирал, а мозъкът му се вкопчи в една-единствена мисъл - че трябва да проникне в нея със същото настървение, с което зъбите му се бяха впили във вената й.
Все пак се оказа, че е малко по-свестен, отколкото бе предполагал.
Вместо да й съдере панталона, да я сграбчи и да я сложи върху хълбоците си, той си заповяда да остане на мястото си... защото така и тя щеше да остане на своето.
Тазът му обаче беше на друго мнение.
С мощни и отривисти движения Крейг започна да се отърква в чаршафа и одеялото, допирът при всяко от тях бе прекалено мек, за да направи нещо повече от това, да го подлудява, всяко отдръпване го оставяше още по-отчаян.
А после ръката направо го засърбя да се включи.
По никой начин. Парадайз не би си го признала, освен ако някой не опреше пистолет в челото й, но той знаеше, че вече е затънала прекалено надълбоко. Ако сега той вземеше да си направи чекия пред нея? Тя щеше да има страшно интересна история, която да разкаже на баща си, който и да беше той... дори ако това с ръката беше за предпочитане пред другата опция - да я изчука така, че да види звезди посред бял ден.
Което всъщност му се искаше да направи.
По дяволите, защо трябваше да си падне по едно добро момиче?
- Можеш да... - започна тя, но после млъкна и погледна през рамо, сякаш за да се увери, че вратата е затворена. - Можеш да направиш каквото поискаш.
Крейг се смръщи през мъглата на жаждата за кръв, опитвайки се да разбере какво му казва.
- Виждам къде е ръката ти. Не съм глупава.
И тогава на Крейг най-сетне му просветна - мамка му, тя искаше той да го направи...
За частица от секундата съвестта му опита да се възпротиви, ала с очите й, приковани в неговите, и миризмата на възбудата й, струяща от нея, това не трая дълго и почти моментално бе изместено от възторжено съгласие.
Опиянен от вкуса й, измъчван от необуздана похот, с изнурено тяло и замаян мозък, Крейг успя да събере достатъчно воля, за да заключи всички врати с помощта на ума си. Това нямаше да задържи другите завинаги... но със сигурност щеше да им спечели достатъчно време, та целомъдрието й да не бъде напълно...
Пейтън.
В мига, в който името на другия мъж изскочи в главата му, тя се намръщи, сякаш можеше да прочете мислите му.
- Какво каза?
Май го беше изрекъл на глас.
Крейг успя да се овладее достатъчно, за да отвърне ясно:
- Пейтън.
- Казах ти, че нищо... Господи, не. Никога. Той ми е като брат.
Вдигнал очи към нея, Крейг реши, че тя бе или напълно откровена и казваше истината такава, каквато я виждаше, и в действителност и представа си нямаше, че онзи тип я желае... или бе най-добрата актриса извън Холивуд и си играеше с него.
Пое си дълбоко дъх, но не усети и следа от притворност... А после си спомни надменното държание на Пейтън, съвършения му акцент и скъпия му часовник. Като нищо беше истински аристократ, а в такъв случай за нищо на света не би се хванал сериозно с някаква рецепционистка.
А очевидно копелето беше достатъчно достойно, за да не я подлъже. И достатъчно умело, че тя да му повярва, макар да бе реагирал толкова собственически в общата стая.
Май все пак не беше нужно да го мрази чак толкова.
- Между Пейтън и мен няма нищо - повтори Парадайз. - И никога няма да има.
В следващия миг ръката на Крейг изчезна под...
Той простена и изви гръб в дъга, когато обви пръсти около себе си. Започна да се храни по-бавно и установи, че му се иска този момент между тях двамата да се проточи. Искаше и секс, и кръв от нея.
И в този кратък миг като че ли щеше да получи и двете. Това обаче щеше да бъде първият и единствен път, когато то щеше да се случи.
* * *
Имаше нещо неизбежно във всичко това.
Ето каква мисъл се въртеше в главата на Парадайз, отново и отново, докато гледаше как ръката на Крейг се движи под завивките, а огромното му тяло се извива под странни ъгли, докато се носеше на вълните на насладата.
И все пак колкото и неизбежно да й се струваше това, в него имаше и толкова много неочаквани неща.
Не беше очаквала да се чувства толкова... силна: съвсем ясно си даде сметка, че колкото и силен, и едър да беше Крейг, тя бе тази, която държеше нещата под контрол - каквото и да поискаше от него, от каквото и да се нуждаеше, той щеше да й го даде, да го направи за нея, да го открие за нея.
След като приключеше със секса.
Горящи насред насиненото лице, очите му се бяха впили в нея изпод натежали клепачи, мускулите на врата и гърдите му бяха обтегнати така, сякаш всеки миг щяха да се скъсат, а миризмата му бе разцъфнала в нещо ароматно и съблазнително.
А после той застена.
Господи, искаше й се тя да го държи в ръка... никога досега не беше правила нещо такова, но хайде стига, да не би да не можеше да плъзне ръка нагоре-надолу... проблемът бе, че здравата й ръка беше до устните му, а онази с изкълчения пръст не можеше да улови абсолютно нищо в този момент...
Без предупреждение Крейг пусна китката й и от гърдите му се изтръгна животински звук. А после свободната му ръка сграбчи чаршафите до бедрото си и ги стисна в юмрук. Гърдите му се повдигнаха рязко веднъж, два пъти... гърбът му се изви в дъга и той простена, а хълбоците му подскочиха нагоре, отново и отново, докато от устните му излизаха животински звуци, а очите му нито за миг не се откъснаха от лицето й.
Успокоението, възцарило се най-сетне, бе точно толкова изненадващо, колкото и всичко останало: след цяла вечност, както й се стори, тялото му се отпусна и той рухна върху леглото, дишайки накъсано, със затворени очи и блещукащи от пот гърди.
- Близни ги... - промълви той.
- Какво? - Господи, колко дрезгав беше гласът й. - Какво каза?
- Кървиш.
Парадайз сведе поглед към китката си. Прав беше. Раничките върху ръката й не се бяха затворили напълно. Тя поднесе ръка към устата си и ги засмука...
Мекото ръмжене, изтръгнало се от него, я накара да замръзне. Огненият му поглед беше впит в устните й. В следващия миг обаче той се извърна.
- Трябва да си вървиш.
- Какво?
- Чу ме. Върви.
Парадайз изпусна дъха си, когато обзелият я изведнъж гняв измести като булдозер възбудата, на която се бе наслаждавала до този миг.
- Защо винаги ме гониш?
- Защото не мисля, че ще ти хареса някой да влезе в стаята точно в този момент.
Парадайз се огледа наоколо. Е, добре де, върху чаршафа до главата му имаше мъничко кръв, но иначе всичко си беше на мястото.
- Няма нищо...
- Тук мирише на секс - измърмори той. - Току-що свърших... и ако някой се появи в стаята, веднага ще разбере, че е било заради теб. Ще си тръгнеш ли заедно с онази част от целомъдрието, която ти е останала?
Парадайз зяпна, сбърчила вежди.
- Моля?
- Приключихме. - Той сви рамене. - Ти поиска от мен да си направя чекия. Сторих го... и ти видя как изглежда, когато един мъж получи оргазъм. Така че и двамата получихме нещо от цялата история. Какво очакваше, предложение за обвързване ли?
Парадайз занемя, пронизана от внезапна болка в гърдите. А после единствените мисли, останали в главата й, включваха думите „върви“ и „на майната си“.
Тя стана и се отдалечи, изпънала рамене. Когато стигна до вратата към коридора, с изненада установи, че е заключена. Не беше го направила тя.
Може би беше той.
Какво значение имаше?
Докато отключваше, погледна през рамо.
- Не мога да се преструвам на опитна и обиграна в секса, но много добре знам, че само страхливците изпитват потребност да унизят другите, когато се чувстват застрашени. Приятен остатък от нощта. Ще се видим утре... ако решиш да се появиш.
С тези думи тя излезе, оставяйки вратата да се затвори зад нея, и пое по коридора. Няколко крачки, няколко метра... измина половината разстояние до спортната зала.
Искаше да продължи. Ала краката й отказваха да преодолеят остатъка, който я делеше от класа.
Парадайз изруга и като се облегна на бетонната стена, скръсти ръце на гърдите си и се загледа в излъсканите каменни плочи, с които беше застлан подът на коридора... във вграденото флуоресцентно осветление на тавана... във вратите, многобройните врати наоколо. Отдалеч долитаха викове - тренировката в спортния салон продължаваше. Климатичната система бръмчеше тихичко. След миг стомахът й изръмжа, напомняйки й, че калориите, които беше погълнала набързо на Първото хранене, отдавна бяха изразходвани.
Това беше първото й сексуално преживяване. И докато траеше, то бе удивително, вълнуващо, невероятно възбуждащо.
Крейг обаче беше развалил всичко. Само с няколко изречения той беше съсипал всичко и я бе накарал да се засрами от себе си...
- Извинявай.
Парадайз обърна рязко глава и се сепна.
- Защо си станал?
Крейг бе излязъл от стаята, като тътрузеше крака и се подпираше тежко на Стойката за венозната система, сякаш разчиташе на нея повече, отколкото на себе си. Само че очевидно бе твърдо решен да дойде при нея... а вече беше доказал, че е в състояние да продължава, докато рухне.
Парадайз тръгна към него, протегна ръце напред, за да го накара да спре.
- Трябва да се върнеш в...
- Виж, аз... - Той се прокашля. Почеса се под носа. Потърка едната си вежда с палец, а после се заигра с болничната си нощница. - Не мога да бъда някой друг, освен този, който съм сега. Може би в едно друго време, може би ако някои неща не се бяха случили... навярно бих имал енергията да се опитам да омекотя тази острота в себе си. Проблемът е, че в момента просто не съм в състояние да положа това допълнително усилие... а тук не прелива от топли, слънчеви чувства. - Той посочи гърдите си и тръбичката на венозната система се опъна. - Не казвам, че съм прав или че се гордея със себе си. Казвам ти просто как стоят нещата. И това е всичко, което мога да ти дам тази нощ, утре... следващата седмица. Това е всичко, което мога да предложа на когото и да било.
Очите му, взиращи се в нея, бяха мрачни и нетрепващи, а в сериозния му глас и внимателно подбраните думи нямаше и следа от съмнение.
В последвалата тишина Парадайз си спомни думите на великата човешка писателка и ораторка Мая Анджелоу: Когато някой ти покаже кой е, повярвай му от първия път.
Или нещо от този род.
- Ако искаш мъж, върви при твоето момче Пейтън - продължи той. - Толкова си поразителна, че е напълно възможно той в крайна сметка да зареже глупостите на глимерата. Пък и нали не искаш да останеш рецепционистка до края на живота си. Аз не бих могъл да ти предложа нищо, което да се сравнява с това, което може да ти даде той... дори и ако характерът ми се промени драстично.
Той продължи да говори, ала Парадайз едва го чуваше. Единственото, за което бе в състояние да мисли, бе колко е несправедливо, че най-сетне беше срещнала мъж, който я привлича... и то се бе случило в най-неподходящия момент и при най-неподходящите обстоятелства, за да може да прерасне в нещо истинско. И колкото и да й се искаше да каже, че това са глупости, тъжното бе, че като че ли действително беше така.
- Добре - заяви тя най-сетне. - Благодаря ти за откровеността.
Възцари се неловко мълчание... Той сякаш беше очаквал тя да възрази, да закрачи възмутено напред-назад, може би да му отвърне с резки думи.
А после клепачите му се притвориха, сякаш не искаше тя да види какво се крие зад тях.
Свободната му ръка се вдигна към лицето й, но после се отпусна и той поклати глава.
- За много неща в живота си съжалявам. Следващия път когато се зачудиш дали някой го е грижа за теб... знай, че и ти си в този списък.
След това се обърна и закуцука към болничната стая.
Парадайз го проследи с поглед до мига, преди той да отвори вратата и да се скрие от очите й.
Гордостта й заповяда да си тръгне първа.
Тя събра сили и се отправи към спортния салон, към класа, към новите знания и себеоткриването. В крайна сметка, също като него, и нейното бъдеще беше в тренировъчния център. Не някакви празни мечти за един непознат, които никога нямаше да се сбъднат по цял ред причини.

Два часа по-късно един автобус отведе Парадайз от тренировъчния център. Имаше само един автобус, тъй като бяха само шестима (лекарите не бяха разрешили на Крейг да се прибере у дома).
Парадайз погледна през пътеката и улови погледа на Пейтън. Той се беше изтегнал върху седалката насреща, облегнал гръб на затъмнените прозорци, кръстосал изпънатите си крака в глезените.
Струваше й се, че беше минала цяла вечност, откакто предишната нощ се бяха скарали в автобуса на път за насам.
Добре ли си?, оформи той беззвучно.
Парадайз кимна и отвърна също така безмълвно: Ами ти?
Той сви рамене, направи гримаса, докато се наместваше върху седалките, и отново затвори очи.
Останалите също не приказваха много.
Няколко реда пред тях Бун седеше, навел глава, изолирал се от света с помощта на големи слушалки. Очевидно не можеше да си избере песен, която да му хареса, защото палецът му непрекъснато докосваше екрана на айфона, сменяйки албум след албум само за да го отхвърли миг по-късно. Седнал насреща му, Анслам спеше.
Акс се беше настанил далеч назад, откъснат от другите.
От време на време Парадайз се размърдваше и усещаше как прави гримаса, също като Пейтън. Беше изтощена; цялото тяло я болеше; притесняваше се какво ли ги очаква следващата нощ.
Освен това непрекъснато се връщаше към станалото в болничната стая на Крейг.
- Престани - заповяда си тихичко.
Сякаш като го преживяваше отново и отново, би могла да промени изхода от случилото се, а ако трябваше да бъде откровена, искаше й се да може. Би било невероятно да е свободна да изследва тази връзка.
Ала очевидно не й беше писано.
С надеждата да отвлече мислите си, тя погледна към кожената пътна чанта, която беше предала на един доген, след като се бе записала в програмата. Много добре помнеше какво има вътре: протеинови блокчета, резервни чорапи, чисти дрехи и бельо, портфейла й, телефон, снимка на родителите й в стара позлатена рамка. Прекрасно си спомняше как я бе напълнила... чекмеджетата, които беше отворила в дрешника си, изборите, над които беше агонизирала, нещата, които беше искала да донесе, но беше оставила вкъщи.
Най-смущаващо бе, че нещата, които бяха вътре, като че ли вече не й принадлежаха. Те като че ли бяха на нейна по-малка сестра или пък по-млада родственица, която отдалеч приличаше на нея, ала отблизо се виждаше, че е съвършено различна.
Пейтън свали крака на пода и прекоси пътеката между седалките. Този път Парадайз му беше благодарна, когато седна до нея.
- Не изглеждаш добре - тихо каза той.
Загрижеността му едва не срути язовирната стена, удържаща емоциите й, но Парадайз успя да се овладее от страх да не рухне пред съучениците си.
И аз съм един примас, помисли си.
- Не знам - отвърна и поклати глава. Не това бе възнамерявала да каже. - Всъщност добре съм.
- Миналата нощ преживяхме много.
- Но се справихме - промълви тя. - Браво на нас.
- Аха.
Когато приятелят й се умълча, загледан в облегалката на седалката пред тях, тя можеше само да гадае за какво си мисли: за това, как беше повърнал, как го бяха цапардосали по главата, за басейна... за най-дългата разходка в живота им.
Сбиването с Крейг.
- Как се чувстваш? - попита го. - Изглеждаш по-добре.
- Ще трябва да се нахраня.
Той разтърка лице, сякаш за да спре всякакви по-нататъшни спомени от училище, а Парадайз усети как я жегва чувство на вина - за разлика от Крейг, на когото начаса бе предложила вената си, изобщо не й беше минало през ума да помогне на приятеля си.
Освен това не беше сигурна дали би могла да премине през същото и с Пейтън, ако и той щеше да реагира като Крейг.
Не че беше някаква неустоима съблазнителка на мъже, но може би подобна похот беше нещо като естествен страничен ефект на храненето, а тя определено не искаше да прекрачва тази граница в приятелството си с Пейтън.
- Пуснах съобщение на баща ми. - Той потупа предния джоб на якето си. - Вече е повикал някой да се погрижи. За първи път няма да правя секс, когато вземам вена. - Пейтън се намръщи и й хвърли бърз поглед. - Извинявай, това май не трябваше да го казвам.
За какво говореше? А, да.
- Няма нищо. Не съм се засегнала.
Сякаш думите му можеха да се сравняват с онова, което тя и Крейг бяха направили в клиниката. Или по-точно - онова, което той беше направил със себе си.
Парадайз извърна глава, за да скрие пламналото си лице.
- Различна си.
Думите на Пейтън я накараха отново да го погледне.
- В смисъл?
- Не знам. Може би защото си спомням колко добре се справи.
Докато той я гледаше, Парадайз разбра, че отново й се извинява, и без да се замисли, се приведе към него и го прегърна.
- Благодаря ти...
Когато автобусът подскочи няколко пъти и намали скоростта, тя се отдръпна.
- Да не би да стигнахме?
Пейтън извади телефона си и погледна колко е часът.
- Четиресет и пет минути, откакто тръгнахме. Така че нищо чудно.
Догенът, който шофираше, съобщи по микрофона, че действително са пристигнали, и те слязоха един по един.
Нощта беше студена, много студена... и по някаква причина Парадайз си помисли, че ако светлосиньото имаше миризма, тя щеше да бъде онова, което изпълваше носа й, докато вдишваше мразовития сух въздух.
Автобусът си замина, а тя се обърна към останалите и установи, че всички стоят насред откритото поле, сякаш никой не знае какво да прави.
Анслам пръв се сбогува, макар и само с Пейтън, след което си тръгна. Акс се дематериализира, без да каже нито дума.
- Ами до утре тогава - смотолеви Пейтън, поглеждайки към Ново и Бун.
След това се приближи до нея.
- Ще ти звънна след около два часа. Наистина се надявам този път да си вдигнеш телефона.
- Обещавам.
- Добре.
И като й се усмихна за миг, той се изпари.
Парадайз каза нещо на другите двама, но и сама не знаеше какво, не чу добре и техните отговори.
А после вдигна куфарчето си и полетя във въздуха като бъркотия от молекули, което като че ли подхождаше на умственото и емоционалното й състояние много повече от физическата й форма.
Когато тялото й прие очертанията си на моравата пред имението на баща й, тя остана отвън, загледана във внушителната фасада на огромната постройка. Лампите вътре бяха запалени и меката жълтеникава светлина струеше през ромбовидните стъкла на прозорците, създавайки илюзията за топлината на камина. От време на време в някоя пролука между копринените завеси минаваше доген, понесъл сребърен поднос, бърсалка за прах, букет с цветя.
Вятърът тук беше свиреп и колкото по-дълго стоеше върху замръзналата кафява трева, толкова по-дълбоко проникваше той през якето, дрехите, кожата й.
Двамата с баща й живееха тук отдавна и Парадайз познаваше като пръстите на ръката си всички стаи, дори и тайните помещения. И все пак тази нощ имението, също като вещите в чантата й, сякаш принадлежеше на някой друг.
Невероятно бе как едно пътешествие, започнало и свършило в родния град, пътешествие, което дори не те бе отвело особено далеч, може да те откъсне така окончателно от досегашния ти живот.
Когато започна да трепери, Парадайз си заповяда да се размърда. Беше около два през нощта и макар да се чувстваше виновна, радваше се, че баща й все още бе в къщата за аудиенции. Просто нямаше сили да му разкаже всичко за „уроците“ си.
И най-вече - самата тя не беше осмислила станалото, така че бе прекадено рано да обясни преживяното другиму.
Приближи се до входа и посегна към звънеца... но се спря.
Наистина ли — помисли си — ще позвъниш в собствената си къща?
И все пак, докато допираше показалеца си до четеца на пръстови отпечатъци, за да си отключи, се чувстваше като непозната.
Пристъпи в топлината на дома си, затвори тежката врата зад себе си и пое няколко големи глътки въздух. Не усети да я обзема спокойствие, докато плъзгаше поглед по познатите картини с маслени бои и персийски килими. Вместо това почувства усилващо се неудобство...
- Господарке! Вие се прибрахте! - Федрика, икономът, се втурна към нея, грейнал в усмивка, и се поклони толкова ниско, че едва не замете пода с челото си. - Какво мога да ви донеса? Искате ли да хапнете нещо... или не, вана. Ще накарам Вучи да ви напълни...
- Моля те, недей. - Парадайз побърза да вдигне ръце, виждайки посърналото му лице. - Братството ни хранеше много добре... и честно казано, искам само да си легна. - Думи, трябваше да намери подходящата комбинация от думи. - Ще кажеш ли на баща ми, че изживяването беше прекрасно и научих страшно много... кажи му, че съм добре... всъщност много добре, и бях приета в програмата. Вече започнахме с уроците. Всичко е много безопасно.
Строго погледнато, последните две изречения не бяха лъжа: Рейдж наистина беше казал, че утре вечер ще бъдат в класната стая, и никой не беше пострадал сериозно.
- Разбира се, господарке! Той толкова ще се зарадва! Не мисля, че изобщо мигна през деня... но моля ви, позвънете, ако се нуждаете от каквото и да било. Винаги сме на вашите услуги.
- Ще го направя, обещавам. Благодаря ти.
Парадайз побърза да се изкачи по стълбите, гонена от ирационалния страх да не би баща й да се прибере по-рано. След като се затвори в стаята си, погледна към леглото с балдахин, бродираните килимчета по пода и антиките...
...и ужасно й се прииска да беше в някоя анонимна, чиста хотелска стая.
Приближи се до леглото, приседна на невероятно мекия дюшек и остави чантата до краката си. След това отпусна длани върху коленете си и се загледа в стената.
Крейг не беше единственото, за което мислеше. Ала голяма част от ума й беше заета с него.
По дяволите. Сега, когато се беше скрила тук горе, изведнъж се почувства уловена в капан...
Телефонът в чантата й иззвъня и тя направи физиономия. Несъмнено Федрика се бе обадил на баща й в мига, в който тя се беше качила в стаята си, и въпросът сега бе дали би било по-лошо за него да бъде препратен на гласовата й поща... или за нея - да опита да се престори, че всичко е наред.
По-късно нямаше да стане по-добре, реши тя - ако не говореше с него сега, той най-вероятно щеше да почука на вратата й още щом се прибере. И тогава щеше да е принудена да го направи очи в очи.
Парадайз извади айфона си и се намръщи при вида на листа марихуана на екрана.
- Пейтън?
- Здрасти. Не можах да изчакам два часа. Изобщо не ме свърта.
Въпреки че той не можеше да я види, Парадайз кимна.
- Знам. Мен също.
Последва мълчание и тя зачака да чуе познатия звук на дръпване от бонг. Вместо това цареше единствено тишина.
След миг Пейтън каза:
- Имам чувството, че ме е нямало десет години.
- Аз също.
- Дори нямам желание да запаля. Колко прецакано е това?
Парадайз се плъзна назад и се облегна на възглавниците.
- Може би е за добро?
- Просто още нещо странно в това изобилие от странни неща. - От другата страна на линията се разнесе шумолене, сякаш и той се наместваше по-удобно на леглото. - Е, добре, какво му има на онзи Акс? Искам да кажа, видя ли го, когато се биеше с...
Докато приятелят й се впускаше в най-подробни коментари, Парадайз затвори очи и си пое дълбоко дъх. Странно, беше точно както след нападенията. Двамата си говореха през нощта, телефоните бяха невидима връзка между тях двамата, която въпреки това бе осезаема.
Той бе единственият й приятел, даде си сметка Парадайз. И тя бе страшно благодарна, че бяха преодолели скарването си... както и първата нощ от подготовката си.
Изведнъж нещата вече не й се струваха толкова чужди.
* * *
- Човече, страшно съм добра - заяви Мариса и като се облегна в стола, погледна купчината листове пред себе си.
Беше й отнело часове, но с помощта на компютъра беше успяла да направи сто цветни покани за бала. Да, би било далеч по-добре, ако проклетите неща бяха гравирани, само че нямаха време: оставаха едва около две седмици до събитието, което задължително се правеше в нощта на първото пълнолуние през декември, така че никой нямаше да седне да издребнява за подробностите.
На ред беше адресирането на пликовете - Мери и Бела бяха обещали да й помогнат в имението. След това Мариса щеше да помоли Фриц да се заеме с храната и щеше да поразпита за изпълнители на традиционна музика от Древната страна.
О, и Скрайб Върджин да благослови Абалон, който им беше позволил да използват балната зала в неговото имение. Това определено беше за предпочитане пред другата възможност - да го направят в къщата на стария богат мъж и младата златотърсачка, където се беше състояло тайното заседание на Съвета, заговорничещо срещу Рот. Братята за нищо на света не биха се върнали там, освен ако не бяха въоръжени с огнехвъргачки... а и на Бъч едва ли би му допаднало тя да прекара дори и минута под онзи покрив.
Така че - покани. Място. Храна. Развлечения.
Справяше се отлично, но изобщо не се заблуждаваше - знаеше защо я бяха поканили да оглави събитието и й беше ясно, че не е заради уменията й. На онези, които толкова държаха балът да се състои, очевидно им беше трудно да накарат глимерата да се включи след цялата онази драма покрай демократичния избор на Рот. И понеже нямаше нищо, което аристократите да обичат повече от скандалите, какво би могло да бъде по-забавно от това, да я видят в действие на партито?
Присъствието й щеше да увеличи няколкократно приетите покани.
И колкото и да беше странно, Мариса установи, че няма търпение да се озове заобиколена от онези акули, вирнала високо глава... пък и поне Бъч нямаше да е принуден да се занимава с тези простотии. Той щеше да работи и да преподава. Освен това изобщо не понасяше този вид партита.
Тя щеше да извърви пътя, отвеждащ обратно в миналото й, сама.
Погледна часовника си и видя, че е три часът. Обикновено изчакваше до четири, преди да се прибере у дома, но ако с Мери и Бела успееха да адресират поканите, преди всички да се оттеглят за през деня, Фриц би могъл да ги отнесе в пощенската станция на човеците и така те щяха да бъдат получени на следващия ден.
С невероятна експедитивност Мариса прибра поканите и пликовете в чантата на „Луи Вюитон“, която Бъч й беше подарил преди доста време, и изключи компютъра.
Чувството й на удовлетвореност не трая дълго.
След като се обади на персонала и им каза, че си тръгва, тя се дематериализира в имението. Докато чакаше вътрешната врата на вестибюла да се отвори, отново започна да се тревожи за умрялата жена.
Все още не бяха открили нищичко за онзи „ключ“. Не бяха получили и никакви съобщения за изчезнала жена на имейлите на „Убежището“ и на къщата за аудиенции. Нищо в социалните медии. Никакви телефонни обаждания и есемеси.
Ала семейството й не може да не беше забелязало липсата й, нали така?
Фриц, обичният им иконом, отвори вратата с широка усмивка.
- Господарке, как сте?
Ужасно, благодаря.
- Много добре, ами ти? - Тя поклати глава, когато Фриц посегна да вземе чантата й. - Няма нужда, благодаря. Виждал ли си...
- Готови сме! Мери също идва!
Мариса погледна към свода на билярдната. Бела, Бет и Есен стояха заедно, държейки писалки и чаши с бяло вино.
- Готови сме за работа - заяви Бела. - А след това помолихме да ни поднесат Последното хранене в кинозалата, защото ще си направим филмова вечер.
- „Магическият Майк ХХЪ“5 току-що излезе на DVD - обади се Бет. - Наше морално задължение е да подкрепяме изкуството, дори и то да е на човеците.
- Не съм гледала първия филм - измърмори Есен. - Казаха ми, че сякаш имал двойни стави на таза. Вярно ли е?
Бет пристъпи напред и пое чантата на Мариса.
- Хайде, изглеждаш така, сякаш наистина имаш нужда от момичешка вечер. Пейн и Хекс също ще се присъединят към нас.
Както и Кормия, Лейла, доктор Джейн и Елена. Всички ще се съберем, крайно време беше.
За частица от секундата Мариса се почувства виновна, задето бе готова да се остави на приятелската подкрепа, която й предлагаха. Струваше й се прекалено лекомислено, когато си помислеше за всичко онова, което не бе в състояние да стори за непознатата жена.
Бела се приведе към нея.
- Казахме на мъжете, че не са поканени. Най-вече защото, ако видят онзи тип Чанинг на големия екран...
-... салонът ще има нужда от основен ремонт, когато те приключат с него - довърши Бет.
- Кажете за ставите му - знаеше си своето Есен. - Така де, как изобщо ходи?
- Много добре, моето момиче. - Бела прегърна Мариса през раменете, докато отговаряше на шелана на Тор. - Наистина, наистина добре.
Мариса се остави да бъде отведена в билярдната, където върху малките масички бяха наслагани мастилници и вече й бяха напълнили чаша. Тя запримигва учестено - част от емоцията се дължеше на това, че жената, която бе умряла, никога нямаше отново да познае нещо такова... ако бе имала късмета да бъде заобиколена от толкова добри приятели приживе.
Останалото беше благодарност - толкова огромна, че едва се побираше в гърдите й.
- Дами - заяви тя, обвивайки ръка около кръста на Бела. - Да се залавяме за работа... така че по-скоро да се отдадем на удоволствието.

- Извинявайте... какво правят? - Бъч огледа групичката мъже, насядали около масата в трапезарията на имението. Нито един от братята, нито пък от войниците не се смееше, нито говореше на висок глас. Групичката окаяни нещастници просто си седяха пред полупълните чинии и недокоснатите чаши с водка, бърбън и уиски, като басети, които са си изгубили антидепресантите.
Определено не това беше очаквал да завари, когато с известно закъснение се появи за Последното хранене.
След като Мариса му прати съобщение, че трябва да свърши нещо заедно с останалите жени, му се беше сторило добра идея да се погрижи за някои неща в тренировъчната програма. Не беше очаквал подобна погребална атмосфера само защото дамите бяха заети с някаква задача.
- Ехо? - повика ги той. - Да не сте си изгубили и слуха, освен топките?
Рот си пое дълбоко дъх с вид, сякаш се канеше да направи съобщение за смърт в семейството.
- Ще си правят киновечер.
Бъч извъртя очи и се отправи към стола си. Е, да, беше малко странно да седи на масата без своята Мариса до себе си, но за бога, не беше нещо, заради което да изпаднеш в клинична депресия. Освен това се радваше, че неговата жена си има приятелки в къщата...
- Ще гледат „Магическият Майк“ - подхвърли някой.
- Това някакво детско предаване ли е? - Облегна се назад, докато Фриц поставяше препълнена чиния с агнешко пред него. -Благодаря, мой човек... ъ, да, благодаря, нещо за пиене би било супер. Лагавулин с лед...
Млъкна, усетил, че всички мъже около масата са го зяпнали.
- Какво?
- Не си чувал за „Магическият Майк“? - попита Рейдж.
- Не съм. - Бъч се облегна назад, защото в този момент му донесоха питието. - Благодаря. Нещо като „Динозавърът Барни“ ли е?
- Става дума за стриптийзьори - обясни Холивуд.
Бъч се намръщи и свали чашата, която тъкмо поднасяше към устните си.
- Моля?
Ви се появи от килера с препълнена торбичка тютюн, тесте цигарени хартийки и толкова смръщено лице, сякаш някой беше задигнал батериите на любимата му секс играчка.
- Голи - измърмори, докато се настаняваше там, където обикновено седеше Мариса. - Чисто голи. И са човеци. Исусе, то е, като да те надцака глутница псета.
- По прашки - изфуча някой друг. - Псета по прашки.
Бъч отново поднесе чашата към устата си и отпи голяма глътка, наслаждавайки се на парещото усещане в стомаха. Е, добре, малко се изненада, когато се улови, че продължава, докато чашата не се изпразни, но си имаше толкова неща, за които да мисли. От една страна, това, че неговата шелан гледаше филм с приятелките си, дори и този филм да включваше малко голота, не беше кой знае какво.
От друга страна, искаше му се да открие бушоните и да прекъсне тока на онази част от имението.
След което да подпали DVD плейъра. И екрана.
И да заведе жена си в леглото само за да й покаже колко повече го бива от някакъв си актьор по... о, господи, прашка?
- Какво пък толкова - чу се да казва, докато даваше знак на догена да му напълни чашата. - Искам да кажа, първо на първо, те ни обичат... и второ, не е, като да е порно или нещо такова...
- Показват пенис помпа - обади се Ласитър с широка усмивка, сякаш помагаше. - В действие. Нали се сещаш, върху пенис. И помпат...
Вишъс извади отнякъде един кинжал и се прицели в главата на падналия ангел.
- Продължавай в същия дух и ще ти подкастря косата. Със затворени очи.
Ласитър се разсмя.
- Все тая, здравеняко. Мислех, че повече те бива в леглото, та да се впрягаш заради нещо такова. Наистина ли си толкова несигурен в себе си?
- Искаш да видиш какво значи несигурен? - каза Ви. - Ще те накарам...
- Окей, окей - намеси се Бъч. - Стига, Ви. Всичко е наред, всичко е супер... те просто се забавляват. Какво лошо има в това? Не е, като да спят с онзи тип.
- Сигурен ли си? - ухили се Ласитър. - Не мислиш ли, че си фантазират за...
Всеобщото ръмжене, изтръгнало се от гърлата на Братството, бе толкова силно, че кристалният полилей над масата издрънча. А падналият ангел може и да беше идиот, но не беше глупав.
Бавно, сякаш беше взет на прицел от цял куп пистолети, той вдигна ръце в знак, че се предава.
- Съжалявам. Забравете. Ще престана, преди това ваше тъпо неудобство да ме е довършило.
- Мъдро решение - сухо отбеляза Бъч. - Не че бих имал нещо против да ти фрасна един точно сега. И не че това е единствената причина.
Ласитър отново се залови да се тъпче.
Братята обаче не превключиха толкова бързо и продължиха да се взират в ангела с голямата уста, с присвити очи и оголени зъби.
- Хайде де, момчета, всичко е наред. - Бъч отряза парче
агнешко и го лапна. - Ммм. Адски вкусно.
В действителност имаше вкус на картон, но той продължи да се преструва, че страшно му харесва. Не можа обаче да продължи много дълго.
Две минути по-късно бутна пълната чиния настрани и вдигна втората си чаша с уиски.
- Наистина. Би трябвало да имат малко независимост. Не е нужно да са вързани за нас и чуйте, животът тук се върти около нас. Крайно време е да направят нещо само за себе си. Наистина. Това е страхотно.
До него Ви запали цигара.
- Нима? Значи, ти харесва мисълта Мариса да зяпа оная работа на някой друг?
- Не е порно... - Гласът му изтъня и той се прокашля. - Искам да кажа, не би могло да бъде наистина... не, не може...
- Вече проверих - измърмори Рейдж. - Взели са DVD-то, вероятно гледат пълната, неорязаната версия.
- Значи, стриптийзьорите не са обрязани? - Ласитър вдигна отбранително ръце, преди ръмженето да се усили още повече. -Исусе, ама че сте докачливи.
Бъч поклати глава и реши, че ангелът трябва да се оправя сам.
- Е, добре де, може би ще има малко въртене на задници и разни такива. Нищо, за което да се впрягаме чак толкова. Фриц, ще ми сипеш ли още едно?
Икономът побърза да вземе празната чаша.
- Някой ще желае ли десерт? Имаме домашен сладолед и шоколадово суфле.
Бъч хвърли поглед към Холивуд.
- Какво ще кажеш, мой човек?
Когато Рейдж просто разклати джинджифиловата бира в чашата си, Бъч изруга и се обърна към Фриц:
- Е, аз няма да ти откажа, дори ако никой друг не иска.
- Донеси ми десерта - обади се Рейдж.
Фриц се поклони с чашата на Бъч в ръка.
- Разбира се, господарю. Незабавно ще ви напълня една чиния...
- Не. Искам целия десерт. Всичкото суфле и всичкия сладолед.
И ето как, под вкиснатите погледи на останалите, Холивуд погълна петнайсет малки шоколадови суфлета и седем килограма ванилов сладолед.
Беше толкова забавно, колкото да гледаш как съхне боя, само че без гадната миризма.
Добрата новина бе, че пиячката си вършеше работата -замайваше главата на Бъч и правеше тялото му едновременно вцепенено и възбудено.
- Може ли още едно? - помоли той догена, който тъкмо отнасяше последната изцапана с шоколад чиния. - Много ти благодаря.
Когато чашата му се върна, той бутна стола си назад.
- Аз се изнасям. Имам да свърша нещо.
И не че искаше да ги засегне, но да стои с тях, когато бяха в подобно настроение, още повече го сдухваше. Още малко и щеше да си окачи примка на шията. Излезе от трапезарията и поспря в голямото фоайе. Вдигна поглед към стълбището. Опита да си представи как Мариса зяпа някакъв актьор по бельо.
- Наистина. Това е хубаво за нея.
Извади телефона си и отвори съобщенията си с нея. Поколеба се дали да не й изпрати нещо, така де, за да й напомни, че...
Леле.
Докато беше човек, изобщо не му беше пукало за подобни неща. Мариса не просто беше любовта на живота му, тя беше достойна жена, която никога не би му изневерила. Пък и ехо!, да не би да беше отишла в някой долнопробен мотел с онзи тип, за бога. Просто прекарваше време заедно с приятелките си така, както той се забавляваше със своите приятели.
Това беше нелепо. Той не беше от ревнивите...
Тропотът на ботуши, приближаващи се зад него, го накара да погледне през рамо. Беше Рейдж, с пенеща се чаша алка зелцер в ръка.
Холивуд вдигна очи към стълбището и Бъч беше готов да се обзаложи, че си мисли съвсем същото, което и той.
- Качвам се горе.
- Чакай, чакай, чакай. - Бъч сграбчи мускулестата му ръка и я стисна. - Не можеш просто да нахлуеш там.
- И защо не?
- Защото това е момичешка вечер.
- Значи, ще си облека рокля.
- Мамка му, Рейдж. Сериозно?
Следващите, които излязоха, бяха Ви, Джон Матю и Тор. И всички останали, включително и Рот... и дори Мани, който, макар да беше човек, имаше същата увиснала като на басет физиономия, както и другите.
- Няма да се качим при тях - заяви Бъч. - Ще поиграем билярд, ще се напием и ще си говорим за това, колко лесъри изтребихме в нападението над „Браунсуик“. Ще си изкараме страхотна нощ... ден, каквото е там. А сега си вдигнете топките от пода и започнете да се държите като мъже.
* * *
- Трябва да му се признае, че наистина го бива.
Думите на доктор Джейн бяха приети с всеобщо и съвсем не приглушено съгласие от запленената от киноекрана групичка.
Пейн отново изсвири с пръсти (което беше нейната запазена марка).
Хекс изруга, запрати шепа шоколадови дражета към екрана и се провикна:
- Само така, мойто момче, само така!
Мариса отново се разсмя. Не беше сигурна кое е по-забавно -филмът или компанията... вероятно компанията. Макар че човеците определено бяха приятна гледка за окото, не можеше да им го отрече.
А после дойде време за нов взрив от викове и подсвирквания.
Господи, не помнеше кога за последен път се беше смяла толкова. Това, че беше заедно с момичетата, правеше шегите едновременно по-лоши и по-хубави, кикотът - по-силен, а забавната несериозност - още по-забавно несериозна.
И това бе нещо прекрасно.
То й напомни колко невероятно бе да те приемат такъв, какъвто си, без никакви очаквания от страна на околните, които да не оправдаеш. Никакво неодобрение, единствено обич.
Когато към това се добавеха и няколко голи мъже, които бяха почти толкова секси, колкото и нейният хелрен? Определено не можеше да се оплаче.
Когато филмът свърши и тръгнаха надписите, те заръкопляскаха, сякаш актьорите можеха да ги чуят.
- Ще ме научиш ли как да свиря с пръсти? - попита някой Пейн.
- Просто лапаш пръстите си и духаш - отвърна Пейн.
- Това не беше ли от някакъв филм? - подхвърли някой друг.
- Ще има ли и трета част...
- Гигантският магически Майк...
- Ще трябва отново да изгледаме първите две, за да си ги преговорим... имаме си традиция, към която трябва да се придържаме...
- Някой да е гледал наскоро „Девет седмици и половина“...
- Какво е това...
Една по една, те се надигнаха от меките кресла и се протегнаха в сумрачната стая без прозорци, така че гърбовете им изпукаха, а схванатите им рамене се раздвижиха. И странно, Мариса бе обзета от желание да каже нещо дълбоко, за да изрази благодарността си за онова, което бяха споделили току-що. Ала така и не успяваше да открие точните думи.
Вместо това рече:
- Хей, може ли да го направим отново някой ден?
А може би именно това бяха точните думи.
И я виж ти - останалите определено бяха навити: възторжените им викове бяха толкова силни, колкото и онези по време на сцените с танци, и при мисълта, че този специален момент няма да си остане нещо еднократно, Мариса усети как я изпълва огромно облекчение.
- Смятам, че следващия път трябва да си направим маратон с Крис Прат. „Пазители на галактиката“ - подхвърли Бет.
- Това онзи с брата ли е? - попита Бела.
- Това е Хемсуърт - обясни някой.
Докато поемаше към изхода по средната пътека, Мариса смачка пакетчето от шоколадовите си дражета на топка и го метна в кошчето за боклук. Изведнъж си даде сметка, че няма търпение да види Бъч... и не заради всички онези сцени с полуголи тела. Той й липсваше... което беше абсурдно, при положение че никой от тях не беше ходил никъде.
Усмихвайки се, тя бутна вратата до стъкления шкаф с шоколадови десерти и...
- Господи! - избъбри и се дръпна назад.
Коридорът отвън беше пълен с мъжете на къщата - братята и останалите воини, и Мани бяха насядали по пода, облегнати на голите стени, протегнали крака пред себе си.
Очевидно беше паднало сериозно наливане с алкохол - по пода се търкаляха празни бутилки от водка и уиски, в ръцете и по бедрата им имаше чаши.
- Не сме чак толкова жалка картинка, колкото изглеждаме -изтъкна Бъч.
- Лъжец - измърмори Ви. - Точно толкова сме. Мисля, че наистина ще се захвана с плетене.
Наизлезли зад нея, останалите жени също се сепнаха, слисани, а после се развеселиха.
- Само на мен ли ми се струва - измърмори един от мъжете, -или току-що сами се кастрирахме?
- Според мен това чудесно описва положението - съгласи се друг. - От днес нататък ще нося бикини под кожения панталон. Кой ще се присъедини към мен?
- Ласитър вече го прави - отбеляза Ви, докато се изправяше на крака, за да отиде при Джейн. - Хей.
Докато останалите двойки се откриваха един друг, Бъч се усмихна на Мариса, която се приближи и му протегна ръка, за да му помогне да се изправи. Прегърнаха се и той я целуна по шията.
- Престана ли да ме обичаш? - промълви той. - След като видя какъв съм женчо?
Мариса се дръпна лекичко назад.
- Защо? Защото тъгуваше по мен, докато аз гледах с приятелките си мръсен филм, който не беше чак толкова мръсен? Всъщност смятам - приготви се да го чуеш! - че е адски сладко.
- Все още съм истински мъж.
Мариса се притисна в него и от гърдите й се откъсна едно мммм, когато почувства ерекцията му.
- О, да, забелязвам.
Миризмата на обвързването му изригна и като улови своята жена за лакътя, Бъч я издърпа в крилото за прислугата. С изключение на Ви и Джейн, всички останали трябваше да изминат по-кратко разстояние от тях двамата: Дупката се намираше в двора на имението, ала слънцето вече беше изгряло, което означаваше, че трябва да слязат на долния етаж, да минат през тунела и през подземния проход, за да стигнат до спалнята си.
Той нямаше да издържи толкова дълго.
По никой начин.
Първото място, предлагащо някакво подобие на усамотеност, се появи под формата на празна спалня за прислугата, с дръпнати завеси, двойно легло без чаршафи и чудесно месингово резе.
Бъч не си даде труда да запали осветлението - просто притегли тялото на своята жена към себе си и започна да я целува необуздано, докато затваряше вратата с ритник и без проблем пусна резето.
- Толкова силно те желая — изръмжа той.
- Имаш ме - отвърна тя до устата му.
Съвършено, изрева пенисът му в панталона. Бъч я отведе до леглото, сложи я да седне и коленичи пред нея. Пое си дълбоко дъх и се разсмя.
- Какво? - промълви Мариса с натежали клепачи и напълно неустоима.
- Възбудена си.
- Естествено, че съм.
- Не беше, когато излезе от салона.
- И защо да бъда? Онова беше приятно изкарване с момичетата. Като посещение в музея. Оценяваш изкуството, но не искаш да си го отнесеш у дома.
- Значи, аз все още съм любимият ти вкус?
- Ти си единственият ми вкус.
Егото на Бъч изпъчи гордо гърди и той оголи зъби.
- Само това искам да чувам.
- Наистина ли ревнуваше? — попита тя. - От някакъв си филм?
- Да.
Смехът й бе толкова естествен и лек, толкова весел, че Бъч усети как се надява тя и приятелките й отново да си направят подобна вечер и, да, дори да гледат как разни сексапилни човеци си въртят задниците на екрана, ако това щеше да накара неговата шелан да се отпусне така. Е, да, едва ли щеше да стане пръв фен на онзи Чанинг Тейтъм, ала наистина беше благодарен за всички онези жени и тяхното приятелство.
Всеки и всичко, което помагаше на неговата шелан, имаше благословията му.
Отново се съсредоточи и като разтвори бедрата на Мариса, се плъзна надолу върху неголямото легло. Беше си представял как я люби с уста в продължение на няколко часа... ала пенисът му нямаше да издържи толкова дълго.
Нуждаеше се да проникне в нея. Сега.
Разкопча панталона й и с едно дръпване по дългите й прелестни крака я освободи от него, така че тя остана гола от кръста надолу. В следващия миг дланите му вече се плъзгаха нагоре по прасците, по бедрата й. Тя простена и се разтвори още по-широко за него, сякаш го искаше също толкова отчаяно, колкото и той, разкривайки голата си влажна сърцевина... и тогава Бъч си изгуби шибания ум.
Освободи ерекцията си и нахлу в нея без никакво встъпление, без никаква любовна игра - и двамата бяха повече от готови.
- Мариса - простена, докато проникваше дълбоко в нея, усещането беше едновременно познато и възбуждащо наелектризиращо.
Изпусна рязко дъха си и изруга, след което се надигна и хълбоците му поеха контрола - потъваха яростно и ритмично в нея, а тя се вкопчи с всичка сила във врата и раменете му.
- Вземи вената ми - нареди му.
Вампирските му зъби вече се бяха издължили и той ги оголи със съскане. Впи ги в любимото си място, от лявата страна на шията й, и засмука с всичка сила, опиянявайки се както от секса, така и от вкуса й.
Не можа да издържи много дълго по този начин. Нещата там долу започваха да стават прекадено неудържим прекадено бързо. Бъч близна раничките, за да ги затвори, след което я намести така, че да потъне още по-дълбоко, и като сграбчи хълбоците й, направи именно това и тласъците му бяха толкова яростни, че тънката метална рамка на леглото се блъсна в стената, а пружините на матрака заскърцаха оглушително.
Чу онова, което очакваше - как тя свършва, обикновеното му нищо и никакво име отекна в пропития с миризма на секс въздух... И той поиска да забави темпото, за да може да почувства ритмичното туптене на сърцевината и, вкопчена в него. Само че вече беше твърде късно за това. Напрегнати, топките му започваха да пламтят, тазът му бе в плен на онези неконтролируеми тласъци, които той бе в състояние да спре толкова, колкото и ударите на сърцето си, а пенисът му беше достигнал онова странно състояние на вцепененост и хиперчувствителност едновременно...
Свърши толкова мощно, че пред очите му сякаш изригнаха фойерверки, и дори докато започваше да еякулира, знаеше, че едва сега започва.
Продължи да я чука, надвесен над нея, задържайки тежестта на тялото си върху ръцете и стъпалата си, за да не я смачка.
Още по-дълбоко. Което беше невероятно.
Не и за леглото, което пое нанякъде по пода.
Ала и този път нямаше спиране и Бъч пое след него... докато рамката не се заклещи в един от ъглите.
Точно опората, от която се нуждаеше.
Съвършено.
Продължи да я люби и на свой ред неговото тяло също се отпусна, седмиците (може би дори месеците, ако беше откровен със себе си), през които се беше чувствал откъснат от нея, се стопиха в горещината на мига.
Цял куп оргазми. От онези фантастични грозни оргазми, при които цялото ти лице се разкривява и знаеш, че когато се събудиш, цялото тяло ще те боли и там долу е истинска бъркотия.
Когато всичко най-сетне свърши, Бъч рухна върху нея. Искаше да се претъркули настрани, наистина, така че да й е по-лесно да диша. Честна дума.
Щеше да го направи ей сега.
Аха.
Три... две...
...едно.
Само дето усилието беше прекалено голямо: имаше чувството, че някой бе паркирал джип върху гръбначния му стълб.
Мариса прокара длани по ръцете му.
- Беше невероятен.
Бъч се опита да повдигне глава. И установи, че копелето с джипа беше паркирало и едно АТВ в основата на черепа му.
- Не, ти беше. - Или поне това възнамеряваше да каже. Онова, което излезе от устата му в действителност, бяха нечленоразделните думи на човек, прекарал инсулт.
- Не... ти беше - повтори.
- Какво?
Единственото, което беше в състояние да направи, бе да се разсмее и ето че Мариса също се разсмя... и той най-сетне заповяда на тялото си да се размърда и да се отдръпне от горката жена. Тя го последва и ето че двамата се наместиха удобно върху леглото. От телата им все още струяха горещи вълни, така че и на двамата им беше топло, топло, топло, дори без одеяло.
- Обичам те, Бъч - каза тя.
Дори в гъстия мрак Бъч знаеше, че го гледа, и усещането беше невероятно. Искаше цялото й внимание, жадуваше го, нуждаеше се от него по един отчаян, на-това-му-се-казва-кастриран начин. Никога обаче нямаше да настоява тя да му го даде... и за нетърпелив кучи син, какъвто си беше, определено беше напълно готов да чака тя да му го даде сама. Господи, получени по този начин, любовта й, цялото й внимание бяха дар, на който той никога нямаше да се насити.
Затворил очи, Бъч почувства колко много го обича тя... и странно, понякога, когато си с някого от толкова дълго, когато си женен за него, когато живеете заедно, моменти като този бяха точно толкова изумителни и магически, колкото и онзи невероятен миг, в който за първи път изречете думите „Обичам те“.
- Господи, аз също те обичам.
Този път целувката му беше мека и нежна, и не понеже беше изтощен... защото, честно казано, ако Мариса беше готова за нов рунд, той беше напълно способен да се справи. Не, целуна я внимателно, защото емоционалната връзка между тях бе едновременно силна като стомана и деликатна като стръкче трева.
Съвсем лекичко тя прокара пръсти по гърдите му.
- Никога ли не ти се иска да бях различна?
- Невъзможно. Съвършенството не може да бъде подобрено. И не, не ми се иска.
- Толкова си сладък.
- Това е единственото, което никога не са ме наричали.
- Е, с мен си сладък. - Мълчание. - Може ли да те помоля за малко помощ?
- Бих се разсърдил, ако не го направиш.
Ново, още по-дълго мълчание. Което се проточи толкова дълго, че Бъч се обърна настрани и подпря глава на ръката си. Изведнъж му се прииска в стаята да имаше повече светлина, отколкото се процеждаше под вратата.
- Какво има?
- Ами знам, че си зает с работата и тренировъчния център...
- Спри. Ти сериозно ли? - Бъч се намръщи, макар да знаеше, че тя едва ли може да го види. - Нима се опитваш да ми кажеш, че има нещо по-важно от теб?
Мариса изруга тихичко, сякаш се предаваше.
- Можеш ли да ми помогнеш да открия кой е убил онази жена? Коя е, какво се е случило с нея, кой й е причинил това?
Бъч изобщо не се поколеба.
- Да, ще го направя. За мен ще бъде чест.
Въздишката на облекчение, откъснала се от нея, бе още един от онези комплименти, на които той никога нямаше да се насити.
- Благодаря ти - промълви тя.
- И сам щях да ти го предложа, но не исках да те притискам.
- Не мога да я оставя в необозначен гроб.
- Няма да се случи. Аз ще се погрижа. - Бъч отново се смръщи в мрака. - Трябва обаче да знаеш нещо.
- Какво?
- Не съм от онези, които се отказват.
- О, знам това. Двамата с теб ще се разровим, докато не открием всичко.
Бъч поклати глава.
- Нямах това предвид. Вампирската раса няма полиция. Няма затвори...
- Някъде на запад има наказателна колония. Или поне някога имаше. Не съм сигурна какво се случи с нея.
- Именно за това говоря. В расата няма процедура, няма законово регламентирани последици при извършването на престъпление. Няма как да накажем виновните, нито пък начин да се оправим с фалшиви обвинения. Това, че Рот отново започна да дава аудиенции, помага при някои конфликти, ала той е и съдия, и съдебно жури едновременно... което е окей, докато не стане дума за наистина сериозни престъпления. А това, рано или късно, ще се случи. То е неизбежно във всяко общество, било то човешко или вампирско.
- Е, какво се опитваш да кажеш?
Гласът на Бъч стана толкова нисък, че заприлича на ръмжене:
- Ако открия кой е причинил това на едно невинно момиче, няма да съм в състояние да оставя подобно нещо безнаказано. Разбираш ли ме?

Огромна ерекция.
На следващата вечер, когато Крейг изплува от дълбокия си, подобен на кома сън, пенисът му беше в пълна бойна готовност. Лежеше на една страна (очевидно по някое време през нощта се беше обърнал в любимата си поза) и ръката му беше на няколко сантиметра от пениса му... а от вътрешната страна на затворените му клепачи се редяха картини с Парадайз - прожекция, от която той начаса се втвърди и очевидно щеше да си остане така, докато не се погрижеше за себе си.
Е, да, съвестта му опита да се възпротиви, ала това беше обречена битка.
Нямаше обаче да го направи в леглото. Сестрата идваше да го нагледа през петнайсет секунди и с неговия късмет, със сигурност щеше да избере най-неподходящия момент, за да надникне и да провери дали все още диша.
Крейг събра сили и...
...се надигна без никакъв проблем. Преметна крака през ръба на леглото. Изправи се. Всъщност струваше му се, че е спал цял месец.
Беше заради кръвта на Парадайз, разбира се. И по някаква причина от това мъничко го достраша от нея.
Откачи една по една машините и торбичките с течности, висящи по него, и когато алармата запищя, той занатиска копчетата по монитора, докато не млъкна. След това се отправи към банята, пусна душа и се затвори вътре - сестрата, която несъмнено щеше да дотърчи като пожарникарски отряд при пламнала къща, щеше да установи, че той вече е достатъчно добре, за да става.
И наистина - едва беше свалил болничната нощница и се беше пъхнал под струята, когато на вратата се почука.
- Крейг? Всичко наред ли е?
- Аха. Вземам си душ и съм готов да хапна нещо.
- Чудесно. Все пак внимавай... имаш ли нужда от помощ?
Той сведе очи към огромната ерекция, щръкнала право напред.
- Не, мисля, че и сам ще се оправя.
- Добре. Знаеш къде е копчето за помощ, ако се наложи, нали? Повикай ме, ако ти се завие свят.
- Да. Благодаря.
Изчака още миг, за да види дали има нещо друго, и когато от другата страна долетя единствено прекрасна тишина, той взе сапуна. .. но не посегна към пениса и топките си. Прокара го по гърдите и раменете си, по шията и лицето, краката и стъпалата, давайки възможност на тялото си да се откаже от блестящата си идея.
Как ли пък не. Тъкмо обратното - кадифеното усещане на сапунената пяна върху кожата му го накара да си спомни как седи на пода пред Парадайз и милва нежната й кожа.
Насапунисването на косата също не помогна. Когато въздухът в банята натежа от влага, а на него вече не му оставаха места, които да измие, той най-сетне се предаде и се примири с неизбежното.
- О, господи - простена, когато се улови.
Подпря се на стената с една ръка и облегна чело в сгъвката на лакътя си. Усещането беше страхотно... всъщност не помнеше някога самозадоволяването да му се беше струвало толкова невероятно. Беше... рай.
Или Парадайз.
По-силно, по-бързо, а после свали другата си ръка и улови топките си в шепа...
Разтърсен сякаш от поредица мълнии, пенисът заподскача в ръката му и обля стената на душ кабината.
Когато най-сетне се отпусна безсилно, от гърдите му се изтръгна ругатня, отново и отново.
След всичко, което беше преживял, защо точно сега? Защо точно сега мислите му трябваше да са обсебени от една жена?
Беше просто стрес, каза си. Привличането беше реакция на стреса, под който се намираше, нещо, върху което да се съсредоточи, за да не експлодира.
Излезе изпод душа и се избърса. Откри самобръсначка, така че се обръсна, имаше и дезодорант за под мишниците, както и гребен за косата му, колкото и да беше къса.
Мамка му, нуждаеше се от дрехи.
Излезе от банята...
И откри чиста униформа (панталон и широка риза) върху леглото, както и чифт спортни обувки с неговия размер. Разсеяно се запита по колко ли комплекта имаха за новобранците. При записването бяха дали размерите си, но все пак...
Няколко минути по-късно излезе в коридора и се отправи към подобната на столова обща стая.
На това му се казваше трапеза. Първото, което видя, бе маса, върху която имаше достатъчно храна за цяла армия. Грижливо подредени чинии, чакащи да бъдат напълнени, красиво сгънати салфетки от плат, в които бяха пъхнати сребърни прибори, и „бар“, предлагащ, общо взето, всяка безалкохолна напитка, за която можеш да се сетиш... включително и машина за млечни шейкове.
Братята очевидно усъвършенстваха условията с всеки изминал ден.
- Всичко е недокоснато - разнесе се мъжки глас зад него.
Крейг се завъртя рязко и вдигна юмруци, сякаш очакваше да го нападнат. Бъч седеше на масата в ъгъла, вдигнал крака върху един празен стол, а до него имаше чиния с храна. С внимателни, прецизни движения той напълни устата си с бъркани яйца, без от вилицата да падне и трошичка.
- Давай - подкани го, като дъвчеше. - Сипи си нещо. Седни при мен. Нищо няма да ти направя.
Крейг кимна и отиде при храната. Не се стесняваше с порциите - нямаше представа какво ги очаква, но можеше да се досети, че най-добрият начин да се подготви за вечерта бе, като се запаси с енергия.
Настани се през два стола от брата, така че да има добра видимост към вратата, както правеше обикновено: винаги имай открит път за бягство. Именно така беше оцелял, когато убийците нахлуха у тях.
- Виж, ще го кажа направо - заяви братът, преди Крейг да бе успял да лапне дори един залък.
Страхотно. Значи, го беше планирал, знаейки, че Крейг е в имението и вероятно ще се нахрани рано.
Крейг свали вилицата с картофен крокет и забрави за храната, приковал поглед в изхода.
- Какво?
- Смятам, че ще е най-добре да останеш в тренировъчния център.
- Моля? - Очите му се преместиха върху брата. - Имам си дом.
Другият мъж стана и се приближи, така че двамата застанаха очи в очи.
- Знам къде живееш.
Нещо в директния поглед, впит в него, го смути и той се престори, че е адски погълнат от храненето.
- Аха. Нали ви дадох адреса си.
- Не е безопасно.
- Там съм от нападенията насам.
- Онова място едва ли има водопровод. И не предлага никакво убежище от слънцето.
- Аз съм в мазето.
- Един пожар страшно бързо ще се погрижи за това и ще те постави в положение да избираш дали да бъдеш изпепелен от пламъците, или от слънцето.
Крейг разряза една наденичка на две и лапна половината.
- Тук ще имаш храна и вода... и хубаво легло, където да спиш. Пък и няма да плащаш наем.
- Не се нуждая от подаяния. - Окей, започваше сериозно да се ядосва. - Дойдох тук, за да се науча да се бия, не да ви помогна да се почувствате по-добре.
Бъч се приведе към него.
- Мислиш си, че искаме да ти бършем задника всеки път щом се изсереш? Сериозно ли смяташ, че е това?
- Виж, нямам нужда от...
- Задник - изплющя гласът на Бъч. - През следващата година се каним да инвестираме няколкостотин хиляди долара в теб, безвъзмездно... да не мислиш, че искаме всичко това да отиде по дяволите, защото гордостта ти има собствено мнение? Това не е подаяние и не търпи възражения. Тази нощ след края на часовете ще те откарам у вас, ще те изчакам да си събереш нещата, след което ще върна жалкия ти задник обратно тук. Или пък можеш да вървиш на майната си. Е, какво решаваш, здравеняко?
Крейг изруга, грубо и продължително, но тихо.
На това му се казваше да те хванат натясно.
- Е, добре - измърмори той.
Бъч го тупна по рамото.
- И за да ти докажа, че не тая лоши чувства, задето се държа като задник, ще ти уредя хубав телевизор, интернет и календар със снимки на Рейдж, та да си имаш нещо хубаво, което да гледаш.
С тези думи братът стана от масата, вземайки все още пълната чиния със себе си. Значи, беше дошъл да „хапне“ тук, за да му покаже, че храната е безопасна.
- Ще се видим в часа - обади се Бъч от прага, след като изсипа чинията си в умивалника. - Тази вечер сме в класната стая. Бомби, системи за детонация, обезвреждане. Все такива забавни неща.
Останал сам, Крейг улови главата си в ръце.
Планове, имал беше планове за всичко това.
По дяволите.
* * *
- Какво се случи после?
Докато баща й мажеше мармалад върху препечената си филийка без корички, Парадайз се мъчеше да измисли поредната лъжа, с която да му отговори. Което, като се имаше предвид, че беше спала едва около два часа и все още се възстановяваше от всичко, бе, като да се мъчиш да закопчаеш риза в тъмното.
- Ами... - Тя отчупи парченце кроасан и го намаза с ягодов конфитюр. - След като се записахме, имаше нещо като коктейл. -С повръщане. - Събрахме се в спортния салон и се запознахме. - И едва не ни екзекутираха с ток в тъмното. - Отидохме да поплуваме. - Направихме си парти с давене. - Накрая излязохме да се поразходим. - Марш на смъртта като от роман на Дикенс.
- Накрая всички преминахме през медицински преглед. -Реанимация. - Нощта беше дълга, затова поискаха да останем там.
- Полумъртви и едва дишащи. - Това беше.
Страхотно. Ето че започваше да разтяга истината като професионален политик.
Баща й кимна.
- Братята бяха безкрайно мили да ми се обадят... както и Пейтън. Казаха, че си се справила прекрасно... че си първа в класа.
- И аз се изненадах от себе си.
А сега се чувстваше изгубена в собствения си дом. Седнала заедно с баща си на същите места, където сядаха винаги, със същите порцеланови чинии и чаши, под погледите на все същите картини на своите предшественици, Парадайз имаше чувството, че е попаднала в луксозен хотел, обзаведен като замък, с персонал, предугаждащ всяко нейно желание... и намиращ се в чужда страна.
И разбира се, баща й... Господи, баща й...
Седнал начело на дългата, лъскава маса, той грееше от облекчение и гордост (най-вече облекчение)... и от това Парадайз се почувства още по-зле. Фактът, че измислиците й имаха желания успокояващ ефект, като че ли още повече увеличаваше разстоянието между нея и баща й... да не говорим пък за угризенията й.
Които далеч не бяха свързани единствено с обучението.
Мислите й постоянно се връщаха към това, което беше направила с Крейг, и онова, което той беше направил със себе си. Част от нея отново и отново преживяваше и най-малката подробност от случилото се: погледите им, впити един в друг, всички онези звуци, миризми... изражението на лицето му, докато...
Окей. Нямаше да мисли за това на проклетата маса.
За какво обаче да мисли? Господи, колкото и да й беше неприятно да си го признае, наистина се притесняваше, че този инцидент, дори и да не се повтореше никога вече, я правеше недостойна за обвързване в очите на глимерата. Е, да, все още беше сексуално недокосната, но същото не можеше да се каже за вената й, а това бе довело до известна доза... да го наречем ексхибиционизъм от страна на Крейг.
И колкото и да ненавиждаше факта, че губи дори миг от времето си с подобни глупости, докато седеше на масата с баща си, то беше неизбежен товар.
Не можеш просто така да захвърлиш ограниченията на възпитанието, с което си отраснал. Особено когато се замислиш за нещата, които най-близкият ти родственик иска за теб.
- Парадайз?
Парадайз се отърси и се усмихна.
- Извинявай, какво?
- Струва ми се, че вече сложи достатъчно конфитюр, милинка.
Парадайз сведе поглед и видя, че беше намазала близо половината от буркана с конфитюр върху парче кроасан с размерите на палеца й. Червената сладост капеше върху чинията, ножа, ръката й.
- Ама че съм разсеяна. - Тя се зае да избърше изцапаното. - Е, как мина нощта ти?
За щастие, баща й се впусна да й разказва за работата си и за великолепния бал, който се задаваше, и тя трябваше просто да слуша и да кима от време на време.
Какво ли са ни подготвили братята за тази вечер, мислеше си в същото време. И как, по дяволите, щеше да успее да се държи нормално в присъствието на Крейг?
Трийсет минути по-късно, в униформа и с пътна чанта в ръка, тя излезе от имението и се дематериализира до мястото, от което щяха да ги вземат. Автобусът вече беше паркирал в гористата местност и шофьорът отвори вратата, щом я видя.
Парадайз изкачи трите стъпала, разкопча палтото си и срещна погледите на останалите. Ново се беше изпънала на една от по-задните седалки със слушалки в ушите и айфона пред себе си; Бун правеше същото. Акс отново спеше отзад, несъмнено сънувайки неща, които бе най-добре да си останат в ума му. Анслам пишеше нещо на телефона си - вероятно обновяваше статуса си във фейсбук, обявявайки, че е обвързан с поршето, което баща му току-що му беше купил, задето го бяха приели в тренировъчната програма. Пейтън разтъркваше лице, сякаш това щеше да го събуди.
- Здравей - каза той, когато Парадайз се приближи.
Докато тя се настаняваше на седалката от другата страна на пътеката, той се облегна на затъмнените прозорци и изпъна крака.
- Готова ли си? - попита я.
- Вероятно бих знаела как да ти отговоря, ако имах представа какво са ни подготвили.
Пейтън изсумтя.
- Добре де, ще сменя темата. Знаеш ли какво чух?
Пейтън открай време беше източникът й на клюки. Именно той й беше казал за новата играчка, паркирана в семейния гараж на Анслам, както и за последния скандал около втората му братовчедка и това, че лъжела семейството си за мястото, където отсяда в града, както и за някаква жена, която била омъжена за дърт козел и чукала цели тълпи мъже в къщичката за гости в имението им.
Ала това последното сигурно беше преувеличено.
- Какво? - Ако не друго, бъбренето щеше да отвлече мислите й от Крейг. - И не се възпирай да разкрасиш историята. Чака ни поне половин час пътуване.
- Имам и други истории. Не се тревожи.
- Слава богу. - И това, въпреки че през деня бяха прекарали толкова часове на телефона. - Споменавала ли съм наскоро, че те обичам?
- Да, но ако наистина искаш да го докажеш, ще си направиш татуировката, за която си говорихме.
- Няма да си сложа снимката ти на дупето си.
- Но пък така, когато ме задминаваш, ще имам нещо хубаво, което да гледам.
- Не и ако съм с панталон. И хей, не трябва ли да се засегна от тази забележка?
- Ами неприятно ми е да ти го съобщя, Пари, но блондинките със съвършени тела и интелигентни сини очи не стигат доникъде в този свят. Най-добре ще е отсега да се примириш с тази печална истина.
Парадайз отметна глава назад и се разсмя.
- Е, разказвай.
- От един трети братовчед научих, че тази година балът по случай Фестивала на дванайсетия месец ще се състои в балната зала на баща ти. Защо не си ми казала?
- И аз чух нещо такова - обади се Анслам, без да вдига поглед от телефона си.
Парадайз се огледа наоколо. Бун и Ново нямаше как да са чули каквото и да било, а Акс все така спеше. Тя понижи глас.
- Пейтън, не трябва да разправяш подобни неща наляво-на-дясно, забрави ли?
Приятелят й изпука кокалчетата на пръстите си.
- Извинявай. Ама нали сме на практика сами... а това си е голяма работа. Искаш ли да отидеш с мен? Или пък аз мога да го направя с теб. - Той й отправи подкупваща усмивка. - Хей, това прозвуча доста многозначително, нали?
Парадайз го стрелна със сърдит поглед, но изобщо не се беше засегнала.
- Ти си прасе. И да, наистина искам да ме придружиш. Ще имам нужда от теб, за да преживея нощта.
- Ще бъда истински кавалер... е, поне през по-голямата част от нощта. Може би някъде докъм два часа. Държа обаче отсега да те предупредя, че възнамерявам здравата да се натряскам.
Парадайз се наведе през пътеката и докато двамата пляскаха длани, тя си помисли: Слава богу, поне ще отида с приятел.

Шибаната Бритни Спиърс.
Докато седеше в задната част на класната стая, единственото, за което Крейг бе в състояние да мисли, бе тъпото видео на „Още веднъж, бейби“ отпреди цяла вечност. Беше гледал проклетото нещо само веднъж, когато един негов по-голям братовчед, преминал през преобразяването си, го беше зяпнал, запленен по начин, който Крейг не беше могъл да разбере. По онова време единствената му мисъл бе как някаква си тъпа ученичка с плитки, плисирана поличка и полугол корем би могла да привлече чието и да било внимание.
А сега? Разбираше го, и още как.
- ...този детонатор е от оловен азид, оловен стифнат и алуминий. Поставя се ето тук, около заряда в основата, който в този случай е от тетрил. - Бун вдигна ръка и братът Тормент кимна. -Да?
- Има ли други заряди?
- Добър въпрос. Може да използвате диазодинитрофенол, както и живачен фулминат, смесен с калиев хлорат. Ала ние в Братството използваме първия тип.
Урокът продължи: Тор, както им беше казал да го наричат, ги въвеждаше в правеното на бомби, а Бун го прекъсваше от време на време с поредния „добър въпрос“.
Ако не го биваше толкова в ръкопашните двубои и ако не беше тих и не създаваше никакви проблеми, спокойно можеше да се превърне в задника на класа.
Междувременно двете полукълба на мозъка на Крейг си прехвърляха топката и той си каза, че в етикетите творческа и аналитична половина май действително имаше някаква истина: „аналитичната“ му част беше погълната от ставащото отпред, където върху дългия плот бяха подредени цял куп химикали в различни състояния и контейнери, а черната дъска беше изписана с диаграми.
„Творческата“ му страна (или както вероятно би било по-точно да я нарече - „женкарското вместилище за всякакви сексуални мисли“) непрекъснато го караше да поглежда към Парадайз. Тя седеше напред и малко вдясно и за разлика от него, изглеждаше напълно съсредоточена: беше се привела напред, погълната от информацията, която им преподаваха, и си водеше записки.
Половината от косата й беше прибрана в хлабав кок, който беше вързала с дебел черен ластик, и носеше същата широка бяла униформа, както и останалите в класа. Само дето спокойно би могла да е по бикини под цялото това изобилие от руси вълни, спускащи се по раменете и гърдите й.
Престани.
Как ли пък не, сопна се либидото му.
Страхотно. Сега не само се разсейваше, но и спореше със самия себе си. Ако продължаваше в същия дух, мозъкът му много скоро щеше да изпуши. Буквално.
Миг по-късно отново се взираше в нея.
Проблемът му (освен оргазмите, които беше получил под душа) беше основата на тила й.
Кожата там със сигурност беше толкова мека, колкото и онази на стъпалото й.
Нямаше как да бъде другояче.
Крейг се раздвижи на стола и скришом пъхна ръка под чина, за да се намести. По дяволите. Трябваше да престане с това.
И все пак, докато се съсредоточаваше върху Тор и лекцията за бомбите, в ума му изплува фантазия, в която той става, приближава се до нея и плъзва устни по бледата ивица между линията на косата й и яката на широката й бяла риза...
- Крейг?
- Какво? - изписука той в отговор на Тор. Побърза да се прокашля и опита с доста по-мъжествен глас: - Искам да кажа... какво?
- Ела тук и ни помогни с тази демонстрация.
Крейг хвърли поглед надолу, чудейки се какво ли представление ще изнесе на всички, ако се изправи на крака.
А после почувства погледа на Парадайз върху себе си... и пенисът му ритна толкова силно, че хълбоците му подскочиха.
Да, дълбоко се съмняваше, че това бе детонацията, за която говореше учителят им.
- Крейг?
* * *
Възцарилата се неловка пауза накара Парадайз да събере сили и да погледне през рамо.
През цялото време мъчително ясно си даваше сметка за това, къде бе избрал да седне Крейг... дотам, че сякаш бе извадила пудриера и бе нагласила огледалцето така, че да го вижда. Което беше нелепо. След речта му от снощи („Не ти, не сега“) беше почти сигурна, че той вече изобщо не мисли за нея, така че беше абсурдно да му посвети дори секунда от времето си, когато не беше свързано с ученето.
Пък и той не беше сторил нищо, с което да привлече вниманието върху себе си.
За разлика от останалите в класа. Бун беше задал цял куп въпроси, започвайки със: „Защо не мога да използвам лаптоп, за да си водя записки?“. На което братът Тормент бе отвърнал: „Защото от тракането на клавиатура ми иде да си извадя пушката. А едва ли си в настроение за дупка в главата тази вечер“. И свършвайки, две секунди по-рано, с поредния въпрос, който, ако трябваше да е откровена, беше от полза за всички.
Бун беше умният.
Акс си седеше сам, допрял връхчетата на пръстите си пред себе си, сбърчил вежди, без да си записва нищо, ала благодарение на мрачната му аура не беше нужно да казва каквото и да било, за да си сигурен, че е в стаята. Ново също не приказваше много, но когато го направеше, всички слушаха. И разбира се, Пейтън, който подхвърляше по някоя и друга шега от време на време.
И все пак Крейг, безмълвният, мрачният Крейг бе онзи, на чиито вълни бе настроена Парадайз.
Освен това нямаше представа защо, по дяволите, не се изправя.
Тук обаче ставаше нещо повече. Той си седеше на чина като сърна, попаднала под светлините на връхлитаща кола, и се взираше в черната дъска така, сякаш бе забравил как се става от стол.
- Крейг? - подкани го Тор. - Къде се отнесе? Почивка ли реши да си вземеш?
Пейтън стана и се отправи към черната дъска зад плота с химикали.
- Нека аз да опитам. - Взе парче тебешир така, сякаш беше мъртъв паяк, и погледна към брата. - Това нещо не беше ли забранено със закон в началото на миналия век?
- Да не предпочиташ да пишеш с лицето си? - провлачи Тор.
- Разрешено ли ти е да говориш такива неща на учениците?
- Достатъчно добър воин ли си да ме спреш?
Пейтън поклати глава.
- Не. Ни най-малко.
- Добър отговор, синко. Усещам, че ще се справиш в програмата. - Тор го потупа по гърба. - Защо не спасиш срамежливото си приятелче и не ни покажеш какво знаеш?
Парадайз сведе поглед към записките си. В началото на нощта й беше наистина трудно да отиде в общата стая, където се бяха събрали всички, и да се държи нормално в присъствието на Крейг. Той, от своя страна, като че ли изобщо не се беше впечатлил - нито от нейната поява, нито от появата на когото и да било. Не срещаше ничий поглед и надали беше казал повече от три думи.
Точно както Парадайз беше очаквала. И все пак, като се имаше предвид колко й беше трудно дори да диша нормално, когато той беше наблизо, това й се струваше несправедливо.
Вземи се в ръце, заповяда си тя. Трябваше да се съсредоточи върху урока. Това бе не само правилно, полезно и причината да се намира в тази стая... но и бе далеч по-малко вероятно да я подлуди.
Почти успя.
Два часа по-късно им позволиха да станат, за да се раздвижат и да отскочат до тоалетната. Парадайз бе възнамерявала да отиде до дамската съблекалня сама, ала Ново я настигна и тръгна с нея.
- Може ли да те попитам нещо? - попита тя, докато отваряше вратата и я задържа, така че Парадайз да може да влезе. - Лично е.
- Ами... разбира се. - Парадайз си избра една от петте кабинки и се опита да не се замисля върху това, че тя и една жена, която й беше почти непозната, ще пишкат на едно и също място. - Какво има?
Ще се справиш, каза тя на пикочния си мехур.
Ново, естествено, нямаше никакъв проблем. Тя вероятно с нищо нямаше проблем.
- Някога правила ли си го с жени?
Парадайз обърна рязко глава към стената на кабинката. Първата й мисъл? Мамка му, май трябва да си закопчая панталона. Усилията й бяха обречени на провал, след като й бяха сервирали нещо подобно.
- Шокирах ли те? - Ново се засмя и пусна водата.
Разнесе се звук от отваряне на врата, а после - от пусната чешма.
- Ехо?
- Ъ... - Парадайз се огледа наоколо, сякаш прасковените метални стени на кабинката, белият таван или пък бледосивият под можеха да й помогнат.
- Да разбирам, че отговорът е „не“. - Нов смях. - Не се учудвам.
За миг Парадайз се поколеба дали да не излъже, просто за да не изглежда по-малко готина, отколкото очевидно беше Ново. Но също както с разсейването в час - не за това беше тук.
- Всъщност с никого не съм го правила.
- Да, и за това се досетих.
Парадайз се намръщи.
- Тогава защо ме попита?
- Харесва ми да съм права.
Какво, по дяволите става, помисли си Парадайз, докато се взираше в сивите плочки в краката си.
- Но ти си го правила? С жени, имам предвид.
- В миналото. И с мъже. Обичам, когото обичам. Онези части долу нямат значение.
- Леле.
Гласът на Ново стана остър.
- В това няма нищо нередно.
- Не, аз не... не те критикувам или съдя. Просто смятам...
- Че е мръсно и неправилно, разбрах те.
Парадайз се замисли за всички ограничения на благородния си произход. А после си представи какво ли би било да бъде онази, която е, без извинения и компромиси.
- Не - заяви тя. - Смятам, че това е наистина невероятно.
И я виж ти, при тези думи най-сетне свърши онова, заради което беше влязла в кабината. След като пусна водата и отвори вратата, с изненада (като се имаше предвид царящата тишина) установи, че Ново все още беше там.
Лицето й беше придобило предпазливо изражение, сякаш искаше да прецени дали Парадайз не се преструва.
Парадайз срещна синьо-зелените й очи без никакво колебание, докато си миеше ръцете с топла вода и сапун с аромат на лимон.
- Всъщност ти завиждам - промълви, докато поглеждаше отражението си в огледалото.
Никакъв грим и флуоресцентно осветление не бяха особено добра комбинация, когато не си спал от близо четиресет и осем часа... и си преминал през организирано изтезание.
- Защо при теб да е различно? - попита другата жена.
- Моля?
- Ако харесваш момичета.
- О, не. - Парадайз си спомни как бе реагирала на Крейг. И за удоволствието от представата за ръката му под одеялото, която беше запечатала в ума си. - Не, аз си падам по мъже.
Ново сви рамене и се изпъна.
- Значи, въпросът ми си остава. Защо при теб да е различно?
Парадайз се взря в отражението си и се замисли за своето потекло. За баща си.
- Дълга и скучна история.
- Дългите истории, за които хората не искат да говорят, никога не са скучни.
Промяната в тона на Ново накара Парадайз да я погледне. Другата жена беше приковала очи във вратата на тоалетната, силното й тяло беше изопнато като струна, ръцете й стискаха ръба на умивалника така, че кокалчетата й бяха побелели.
- Какво се е случило с теб? - прошепна Парадайз.
Ново тръсна глава и се съсредоточи.
- Нищо, което да има значение вече. Отиваме в стаята за тежести, нали?
- Така ли казаха?
- Аха.
Парадайз сигурно е била прекалено погълната от това, да гледа как Крейг излиза от класната стая.
- Започвам да си губя ума.
- Съвсем добре си. Наплискай си лицето със студена вода. Ще ти помогне да се съвземеш... при мен винаги действа.
Другата жена излезе и Парадайз я проследи с поглед, след което пусна кранчето за студената вода.
Нищо не пречеше да опита.
Може би водата щеше да поохлади и либидото й.

Седнал на бюрото в кабинета на Тор, Бъч закрепи Отвесно дългия, тънък ключ с червен пискюл... и го остави да падне върху попивателната с глух звук. Изруга, вдигна го, изправи го на другата страна... и го остави да падне. И пак. И пак...
- Готов ли си?
Вдигна поглед и видя Тор да подава глава през стъклената врата.
- Аха. Кого ще ми пратиш пръв?
- Аксуел. Реших, че ще е най-добре да започнеш да ги преценяваш от онзи, който най-много прилича на социопат.
- Отлично. - Бъч се обърна към компютъра, вкара няколко команди и включи скритата видеокамера. - Изкарай го от тренировката.
- Слушам.
Стъклената врата се затвори и Бъч отново се заигра с ключа. Не беше искал да го каже на Мариса, но на тях с Ви им беше напълно ясно какво представлява. Проблемът? Когато не откриха нищо в интернет, Ви се обърна към контактите си в нелегалния свят на вампирите... но от никой от секс клубовете не беше изскочило нищо.
Ключ, който те допуска там, където се допуска всичко. Така да се каже.
При обикновени обстоятелства Бъч би се запитал дали не са ги излъгали, или не се опитват да скрият нещо от тях, но Ви бе пълноправен член на прекрасния свят на по-особения секс... пък и не страдаше от излишни скрупули, които да му попречат да прибегне и до сила, за да си набави нужната информация.
Още една причина двамата да са толкова гъсти.
Така че какво друго би могло да бъде? Къде другаде...
Чул почукването на вратата, той вдигна очи и направи знак с ръка.
- Здрасти, мой човек, влизай. Седни.
Докато пристъпваше в стаята, Аксуел понечи да напъха ръце в джобовете... обречен опит с панталона на униформата.
- Може ли да остана прав?
- Не. - Бъч кимна към стола срещу бюрото си. - Седни там. Това не е предложение, а нареждане.
Трябваше да са сигурни, че камерата в ъгъла зад Бъч ще хване лицето на новобранеца.
Аксуел (или Акс, както се наричаше сам) скръсти ръце на гърдите си и се настани в стола.
- За какво става дума?
- Просто искам да си поприказваме. Да те поопозная. - Бъч се намръщи и се облегна назад. След това размаха ключа за червения му пискюл. - Това познато ли ти е?
- Не.
- Тогава защо очите ти току-що се спряха върху него?
- Защото е в ръката ти, а ти не държиш нищо друго. Бюрото също е празно.
Бъч улови пискюла между палеца и показалеца си и остави ключа да се разлюлее.
- Значи, това е единствената причина?
- Приличам ли ти на някой, който се тревожи за ключове?
- Откъде знаеш, че е ключ?
Очи, които бяха почти толкова жълти, колкото тези на Фюри, се впиха в неговите, без да трепват.
- Какво друго би могло да бъде?
- Ти ми кажи.
- Мислех, че съм тук, за да се опознаем. Какво общо има това, каквото и да е то, с моя задник?
Бъч се вгледа изпитателно в лицето на хлапака насреща, търсейки издайнически признаци. Я виж ти. Без половинчатите татуировки и пиърсингите, този тип би могъл да бъде дори красив. Би могъл да стане и отличен играч на покер, като се имаше предвид безстрастната маска, която си беше надянал.
Акс завря физиономията си на сантиметри от ключа.
- Все още се взирам в него. Доволен ли си?
Бъч изчака доста дълго, преди да смени темата. Мълчанието много често бе най-голямото изпитание за лъжците и той се вглеждаше за издайнически тикове, примигвания и шаване.
Най-сетне се усмихна.
- Някога виждал ли си някой да умира?
Не беше в списъка с въпроси, които Мери му беше дала, за да може да прецени психологическото състояние на новобранците. Само че него страшно го биваше с импровизациите.
- Какво се опитваш да кажеш?
Мисълта за това, как Мариса плаче над тялото на мъртвата жена, го направи по-агресивен от бик, но той се овладя.
- Просто питам. - Загледа се в ключа, за да даде на другия мъж малко „лично пространство“. - Това е един начин да те опозная по-добре, не е ли така? Начин да разчупим леда. Както когато двама души са на среща за първи път и се опитват да поддържат разговора.
- Искаш да знаеш дали съм убил някого?
- Въпросът беше друг. Попитах те дали си виждал някой да умира.
Когато доста дълго време не последва отговор, Бъч вдигна очи. Акс вече не се взираше в ключа. Беше вперил поглед някъде пред себе си.
Ясно, помисли си Бъч.
Заповядвайки си да говори по-меко, отколкото досега, той попита:
- Кой беше, Аксуел?
- Не ме наричай така.
- Защо, нали това ти е името?
- Вече не.
- Защо?
Яростният поглед се впери в Бъч като дулото на пистолет.
- Защото така, окей?
- Окей. Да се върнем към Мрачния жетвар. Разкажи ми какво е станало.
- Върви на майната си.
При всякакви други обстоятелства Бъч би се метнал през бюрото и би сграбчил копелето за шията заради подобно отношение, но целта на тази среща беше твърде важна.
- Хммммм - бе всичко, което каза вместо това.
Акс се облегна в стола и скръсти ръце. Раменете му се издуха и беше трудно да не се възхити човек на всички тези мускули. Само че сила без мозък, съчетана с немалка доза психарщина, нямаше да им свърши никаква работа.
- Може ли вече да си вървя? - попит Акс.
- Не, синко, не мисля така. И преди да ми се разфучиш, нека те уведомя, че тази задушевна среща е първата от най-малко три такива.
- Да не си психиатър?
- Ти майтапиш ли се? - Бъч се изсмя. - Всъщност гордея се със собствената си лудост.
В края на краищата той беше адски религиозен, така че доброволно оставяше целия ход на живота си в ръцете на система от вярвания, която не можеше да бъде физически доказана. А това беше лудост, нали?
От друга страна, вярата обогатяваше дните му като пленник на тази тленна обвивка и им даваше смисъл дори след като беше „преобразен“ в друг вид... и това бе достатъчно доказателство за него.
Той сви рамене и заяви:
- Единственият начин да си тръгнеш от тук е да ми кажеш какво е станало. В мига, в който го направиш, си свободен да се върнеш в стаята с тежести и да вдигаш щанги, докато коленете ти се подкосят или докато започнеш да повръщаш. Такива приятни перспективи, нали?
* * *
А той си беше мислил, че е трудно да седи зад Парадайз в клас. То беше нищо в сравнение с това, да я гледа как се набира на лост.
От другата страна на тепихите, под съпровода на дрънченето на тежести, тя се набираше на лоста и отново се отпускаше надолу... набираше се... и отново се отпускаше. Коленете й бяха присвити успоредно на пода, дупето й беше... мъчително стегнато (мъчително за него, естествено, не за нея), тялото й - съвършено овладяно от кръста до раменете.
Всеки път щом стигнеше до най-ниската точка, гърдите й изопваха широката риза, каквато те всички носеха...
- Мамка му. - Крейг легна обратно на пейката и сграбчи щангата над главата си.
Откачи двестате килограма от опората им и ги свали към гърдите си, след което ги оттласна нагоре толкова яростно, сякаш щангата беше обидила мъртвата му майка.
- Имаш ли нужда да ти асистират? - попита Ново.
Когато Крейг изпръхтя (единственият отговор, на който беше способен), тя застана зад главата му, поставяйки ръце под превитата от тежестта щанга.
- Три... - започна да брои тя. - Две. Едно... добре. Направи го.
Докато тя му помагаше да върне щангата на поставката й,
Крейг отпусна ръце на гърдите си и се опита да успокои дишането си.
Лицето на Ново изникна пред очите му.
- Според мен имаш нужда от почивка.
- Друг път.
- Говоря сериозно.
- Имам сили за поне още четири серии.
- Не се тревожа за издръжливостта ти. - При тези думи погледът й се спусна към хълбоците му. - Не че не оценявам гледката. Просто не съм сигурна какво ще си помисли девственият обект на твоите въжделения.
Крейг вдигна глава. И побърза да седне.
Ново се разсмя.
- Да, защо не се погрижиш за това и не се върнеш?
- По дяволите - изсъска той и скочи на крака.
Отправи се решително към вратата, подхвърляйки към брата Вишъс:
- Трябва да отида до тоалетната.
Вишъс се ухили.
- Определено се налага.
Крейг излезе в коридора, чудейки се дали всички бяха забелязали, че е получил ерекция. Единствената добра новина? Парадайз като че ли и представа си нямаше... което означаваше, че или страшно я бива да прикрива емоциите си, или наистина бе в такова неведение за малкия му проблем, колкото той се надяваше.
Което го накара да се почувства още по-голям задник.
Блъсна вратата на мъжката съблекалня толкова яростно, че тя се удари в стената и полетя обратно към него, та трябваше да я улови, преди да го е праснала по лицето.
- Не е това, не е това.
Докато крачеше напред-назад, сложил ръце на хълбоците си, осъзна, че изобщо не трябваше да взема вената й. Размяната на кръв беше създала някаква връзка между тях, дотам, че си даваше сметка за всяко нейно движение, навсякъде, по всяко време... И реакцията му?
Пенисът му навирваше глава само при мисълта да се здрависа с нея.
Което нямаше да го бъде. Никога.
Крейг продължи да крачи из съблекалнята и да ругае.
Все така корав.
- Да ти го начукам! - изрева той.
Да, моля, отвърна пенисът му и подскочи.
За миг в главата му изплуваха най-различни фантазии: как цапардосва проклетото нещо с някоя по-тежичка книга. Как пуска тухла отгоре му. Автомобилни врати, чукове, цепеници.
Не можеше да се случва наистина. Най-трудната част от това, да се превърне във войник под ръководството на Братството, за да отмъсти за семейството си, не можеше да бъде някаква си русокоса жена. Отказваше да го повярва.
Не беше възможно...
С поредния мощен ритник под униформата, ерекцията му като че ли му се надсмиваше.
Крейг наведе яростен поглед към хълбоците и изръмжа:
- Млъквай, идиот такъв.

Бъч следеше всяко движение на хлапето, от едва забележимите потръпвания на мускулчетата под лявото му око, през тика на брадичката, чак до изпукването на врата му.
- Кажи ми и ще те оставя да си вървиш - повтори той. Човече, сега беше толкова по-лесно да го прави, отколкото когато все още беше ченге. Права на арестанта? Друг път. Противозаконно задържане? Дрън, дрън, дрън. Принуда?
Е, в интерес на истината, тогава също се бе случвало да прибягва до принуда.
Мислите му се върнаха към онова хлапе, Били Ридъл, което беше нападнало Бет, преди тя да се озове в света на вампирите, вземайки и Бъч със себе си. Човече, колко само му беше харесало да натрие носа на онова малко копеленце в линолеума в Спешното отделение. Хмм, строго погледнато, това не беше принуда, защото не се беше опитвал да изкопчи информация. Беше си чиста проба отмъщение, задето заедно с приятелчето си кучият син беше нападнал една напълно невинна жена и се беше опитал да я изнасили.
Да, защото определено можеш да дадеш урок на подобно животно, като пипаш с ръкавици.
Шибаняк.
Бъч се съсредоточи върху мъжа пред себе си и каза:
- Чакам.
Акс сви рамене.
- Изритайте ме от програмата, ако искате, направете ми нещо друго, ако искате, но това не ви дължа. Няма да ви дам късче от душата си, не сте го заслужили.
Солидна логика, помисли си Бъч... И точно това е, което би казал на неговото място.
Той се приведе напред.
- Рано или късно, преди да бъдеш приет окончателно, ще се наложи да ми кажеш.
- Защо изобщо те е грижа?
- Не ме е грижа.
Очите срещу него се ококориха.
- Тогава защо настояваш, по дяволите?
Бъч подпря лакти на бюрото и разпери пръсти.
- Искам да знам как ще реагираш, когато отново го видиш. Ето защо. Един от начините за преценка на бъдещото поведение е поведението в миналото. Онова, което преживявате тук, по време на тренировките, е нищо в сравнение с истинския свят. Трябва да си готов за ситуации, в които няма да имаш никакво време да мислиш, когато всичко, на което ще можеш да разчиташ, за да спасиш живота си и този на онези, заедно с които се биеш, са инстинктите ти и волята да оцелееш... И ти гарантирам, че последното, от което се нуждаеш в подобен момент, е мозъкът ти да зацикли. Колкото повече травматизиращи преживявания си имал, толкова повече закоравяваш към тях и толкова по-сигурно става за теб. И колкото и гадно да ти се струва, това е самата истина.
Акс сведе очи към ръцете си.
- Върни се в спортния салон - нареди Бъч. - Помисли върху думите ми. Просто искам да знаеш, че не разполагаш с цяла вечност. Няма да си...
- Излъгах.
- Моля?
Коравият, опасен на вид мъж си пое дълбоко дъх.
- Никого не съм виждал да умира. Не знам... как изглежда. Не знам какво е усещането.
Промяната в изражението му от враждебна маска до бездънна тъга бе смайваща, ала винаги ставаше така. Когато някой се прекършеше, когато решеше да се предаде, той се превръщаше в своя напълно различна версия, доказвайки, че самозащитата и откровението се изключваха взаимно.
- Тогава защо си тук? - прошепна Бъч. - Кажи ми... защо дойде при нас?
- Не знам.
- Напротив, знаеш.
Бъч посегна скришом към телефона си, за да се увери, че звукът му е изключен, а когато Тор се появи от другата страна на вратата, той вдигна длан... и братът се отдръпна.
- Защо си тук, Акс?
Минутите пълзяха едва-едва, тихите шумове на офиса като че ли отслабнаха още повече, сякаш от уважение към онова, което се случваше.
- Баща ми беше никой - разнесе се дрезгав глас най-сетне. -Не направи нищо с живота си. Беше дърводелец... нали се сещаш, работеше с ръцете си. Майка ми не искаше да има нищо общо нито с него, нито с мен - напусна ни преди преобразяването ми. Изобщо не я беше грижа за нас. Баща ми обаче остана, без него щях да се озова на улицата като претранс, а и двамата знаем колко дълго щях да изкарам. - Акс поклати тъмнокосата си, наполовина татуирана глава. - Не бях... добър. Никога не съм бил. Баща ми не си тръгна, защото нямаше никой друг, предполагам.
Бъч не помръдна, не издаде нито звук. Прекъснеше ли го по някакъв начин, щеше да му напомни, че говори на глас, а не преживява миналото в себе си.
Очевидно бе накъде отива историята.
- Харесвам екстази. Кокаин. Както и някои по-силни неща. Преди две години направих сериозен запой. Нямаше ме цяла седмица. Една нощ баща ми опита да се свърже с мен по телефона. Остави ми съобщения... аз бях толкова надрусан, че се издразних. -Гласът му заглъхна. - Издразних се...
Акс млъкна; измъченото му изражение беше покъртително.
- Какво направи, синко? - меко попита Бъч, защото то беше по-силно от него.
Акс се прокашля няколко пъти. Потърка си носа, сякаш го сърбеше от сълзите, които сдържаше.
- Изтрих съобщенията. - Още няколко прокашляния. -Изтрих всички съобщения, без да ги изслушам.
- А после?
- Убиха го. Лесърите. Работел в една от аристократските къщи, които бяха нападнати. Той... издъхнал, докато ми оставял съобщение на гласовата поща. - Акс поклати глава. - Когато разбрах какво се е случило, проверих датите в телефона си и пресметнах.
Бъч затвори очи за миг.
- Съжалявам, синко.
- Не научих веднага... предполагам, че синът на един от другите служители отишъл там и ги намерил. Той, който и да е бил, се погрижил за... всичко. Когато най-сетне се прибрах вкъщи - три дни по-късно - на вратата имаше бележка. Някой звънял по телефона и оставил съобщения, но когато не получил отговор, написал всичко в... една бележка.
- Брутално. Наистина брутално.
- Запазих я. - Акс подсмръкна силно и поклати глава. -Задържах онази бележка. Останките му все още са в имението... мисля, че сега къщата се намира в човешки ръце.
- Искаш ли да си ги върнеш?
- Не знам. Не. Не, не мисля. Просто още едно доказателство, че съм лош син, а?
- Къде е майка ти?
- Чух, че се била издигнала в обществото, оженила се за някакъв богаташ и си живеела живота. Не знам... и не ме интересува. - Акс вдигна рязко глава; лицето му си беше възвърнало предишната овладяност, заключвайки всякакви чувства така, както можеш да затръшнеш вратата под носа на някой натрапник. - Така че, не, не съм виждал смъртта отблизо. В това отношение още съм девствен. Сега мога ли да си вървя?
На Бъч му се стори, че трябва да каже нещо дълбоко, ала онова, което Акс искаше наистина, не беше насърчителна реч, а да се махне.
- Да, можеш.
Столът изскърца върху цимента, блъснат рязко назад, и Акс се отправи решително към вратата. Преди да я отвори обаче, спря. Погледна през рамо.
- Какво е?
- Смъртта ли? - Акс кимна и Бъч си пое дълбоко дъх. -Сигурен ли си, че искаш да научиш?
- Нали каза, че трябва да знам.
Едно на нула за него, помисли си Бъч. А после си представи как Акс се прибира в скромната къща, където живееше съвсем сам, напива се до забрава и си прерязва вените. Или пък взема свръхдоза. Или пък скача през прозореца.
Нищо от това не беше изключено, като се имаше предвид огромната болка, спотайваща се под татуировката и пиърсингите.
- Искам да се пренесеш в тренировъчния център. - Бъч разтърка големия златен кръст през ризата си. - Крейг ще остане тук, искам и ти да направиш същото.
- Защо, страх те е да не се обеся в банята?
- Точно така. - Бъч видя как тъмните вежди на другия мъж се повдигнаха. - Ще останеш тук, Акс. По-безопасно е, ще бъдеш защитен и ще можеш да се съсредоточиш върху онова, което трябва да направиш.
Щеше да му се опъне за това. Задници като този тип винаги...
- Окей, обаче ще имам нужда от някоя и друга свободна вечер от време на време, за да... е, нали се сещаш.
Интересно, помисли си Бъч. Значи на някакво ниво горкото копеле си даваше сметка какво се случва в ума му... и беше уплашено.
- Имаш нужда от секс, а? - провлачи Бъч.
- Аха.
- Не те виня. Можеш да се разбереш с догените да те откарат и да те върнат обратно. Няма да е проблем.
- Е, какво е?
Бъч се умълча, докато пред очите му се заредиха ужасни, потресаващи образи от миналото му. За момент се зачуди дали да му каже, но после си даде сметка, че истината е нещо, което трябва да бъде изречено дори когато беше ужасна. Може би най-вече когато беше ужасна.
И със сигурност трябваше да бъде казана на всеки, който искаше да вземе участие в тази война.
Ако Акс не беше в състояние да се справи с демоните си, последното, от което биха имали полза, бе да му дадат кама и пистолет и да го изпратят из уличките на Колдуел.
Бъч сви рамене.
- Някога разследвах убийства в човешката полиция - не питай - така че съм видял доста смърт. За да отговоря на въпроса ти, зависи колко е отдавнашна и как е станало. Наскорошната, особено ако е била насилствена, може да бъде наистина гадна. Тялото определено не обича да бъде намушквано или накълцвано на парчета и обикновено изразява възмущението си, като оплисква всичко наоколо. Ние сме колко, седемдесет процента или нещо такова вода? С очите си се убеждаваш, че е така, когато видиш някое скорошно местопрестъпление. Локви. Петна. Пръски. А после имаш и изцапани дрехи, килими, чаршафи, стени, подове. .. или, ако е навън, земя, цимент, асфалт. Да не забравяме и миризмата.
Кръв, пот, урина, други гадости. Този ароматен букет те удря право в синусите и остава там часове наред. - Той отново поклати глава.
- При по-отдавнашните случаи... миризмата е по-ужасна от бъркотията. Удавянията са просто грозни, с цялото онова подпухване... а ако газовете, насъбрали се вътре, излязат навън? Вонята може да те нокаутира. Не си падам особено и по изгарянията. Искам да кажа, няма как да не си дадеш сметка, че по нищо не се различаваме от който и да било бозайник. Печеното месо си е печено месо, точка по въпроса. Само че никога не съм виждал голям човек да си повърне кафето и поничките заради средно опечена пържола. - Бъч отново се съсредоточи върху Акс. -Искаш ли да знаеш какво мразех най-много?
- Да.
Той посочи главата си.
- Косата. Косата... господи, шибаната коса, особено ако беше жена. Сплъстена от кръв, пръст, малки камъчета... оплетена и разчорлена, разпиляна върху сивкава кожа. Когато не мога да спя, именно това виждам. Косата. - Бъч потърка автоматично ръце. -Винаги носиш ръкавици, нали се сещаш, за да не оставиш отпечатъци някъде, да не оставиш частица от себе си. Преди използваха латекс, после започнаха да ги правят от нитрил. Понякога, докато се занимавах с тялото, косата полепваше по ръкавиците... беше, сякаш иска да се добере до мен. Сякаш можеш да прихванеш смърт чрез убийство от някого. - Той поклати глава.
- Шибаните ръкавици бяха толкова тънки. И не помагаха.
Акс се намръщи.
- Тогава защо трябваше да ги носиш?
- Не, не, помагаха срещу пръстови отпечатъци. Ала аз оставях нещо от себе си във всички онези мъртви тела. Всяко едно от тях... има частица от мен.
Започвайки от сестра ми, помисли си той. Всъщност тя бе отнесла най-голямото парче от него.
Възцари се дълго мълчание.
- Бил си в света на хората? - попита Акс. - Искам да кажа, звучи така, сякаш...
- Да, преди доста време. Сега... съм нещо друго. - Бъч се прокашля. - Хайде, върви. Имаш нужда от тренировка. С теб и Крейг ще идем да ви съберем нещата... може би ще помогне и ти да си в колата заедно с онова твърдоглаво копеле. Имам чувството, че ще ми се наложи насила да го задържа да не изскочи навън и да не побегне.
- Окей.
- Съжалявам за баща ти. Той не е бил никой. Това, че се е грижил за теб, означава, че е бил достоен мъж.
Акс се извърна и отново спря, сякаш събираше сили. След това излезе в коридора.
Докато вратата се затваряше тихичко, Бъч се взираше право напред. Не беше възнамерявал да му разкрие толкова много — никога не говореше за това с когото и да било.
Улови главата си в ръце, пое си няколко големи глътки въздух... и се помоли на Господ никое от останалите интервюта да не вземе същия обрат.

Парадайз най-сетне стъпи на тепиха, но не пусна лоста. Дробовете й горяха, раменете и бицепсите й крещяха, а по гърба й се спускаше струйка кръв. За щастие, вече знаеше, че усещането за слабост бързо ще отмине и после ще дойде ред на нова серия.
Хвърли поглед към Пейтън и нямаше как да не се впечатли. Той беше на бягащата пътека и тичаше с всичка сила, едрото му тяло бе в съвършена форма, вдигнал глава, очите му изглеждаха нефокусирани, ала нащрек. Никога не би го взела за атлет... разбира се, преди той правеше маратони само с бонга.
Въпросът бе къде беше...
- Хей.
Ново се приближи до нея и Парадайз се усмихна.
- Добра работа с коремните преси. Направи колко, поне петстотин?
- Всъщност бяха петстотин осемдесет и две. Слушай, Крейг току-що си тръгна. Изглеждаше разстроен. Хрумна ми, че би могла да идеш да му помогнеш с проблема му.
Парадайз се обърна към вратата, но после спря.
- Не... искам да кажа, аз дори не го познавам.
- Че кой от нас го познава? Пък и съм доста сигурна, че именно с теб иска да говори.
- И защо?
- Просто имам такова чувство.
- А... окей. Благодаря.
Докато се отправяше към изхода, тя погледна към брата Тормент.
- Разрешавате ли ми да отида до тоалетната?
- Естествено, Парадайз.
Тя излезе в коридора и се огледа на двете страни, очаквайки да завари Крейг седнал на пода или кръстосващ напред-назад. Не видя обаче никого.
Тялото й бързо се охлади, докато отиваше към мъжката съблекалня. Пое си дълбоко дъх и когато улови миризмата му, разбра, че е вътре. Не долови друго присъствие, така че се приближи до металната врата и почука.
- Крейг?
Когато не получи отговор, открехна лекичко вратата, но не видя нищо освен бетонна стена. Пристъпи вътре и тръгна наоколо, докато не се озова насред голямото открито помещение с всички шкафчета. Леле. То беше десет пъти по-голямо от женската съблекалня, ала без диваните и симпатичното местенце, където да седнеш и да си оправиш косата и грима. В случай че се налага.
Човече, толкова беше нервна, че говореше празни приказки на себе си.
- Крейг? - повика го малко по-силно.
До ушите й достигна звукът на течаща вода - чешма, не душ -и тя се прокашля.
- Крейг!
- Какво, по дяволите!
Разнесоха се още ругатни, а после той се появи от друга част на помещението. От лицето и ръцете му капеше вода, яката на тениската му беше влажна.
- Какво търсиш тук? - Прокара ръка по мократа си коса, отмятайки я назад.
Господи, очите му бяха невероятни, толкова дълбоки и бледо-сини. А раменете му бяха толкова широки. А гърдите му бяха...
- Ново каза, че имаш нужда от помощ.
- Какво е казала?
- Каза ми, че...
- Не, не. - Крейг размаха ръка във въздуха, сякаш искаше да изтрие въпроса си. - Защо й е... — Той млъкна. След това измърмори нещо като: - Ще й сритам задника.
- Защо? - Парадайз се намръщи. — Добре ли си? Имаш ли нужда от още кръв...
- Не. - Той завря пръст в лицето й. - Никога вече от твоята. Никога.
Парадайз се дръпна назад.
- Моля?
- Чу ме. - Крейг тръсна глава и тръгна в кръг, приковал очи в плочките на пода. - А сега ти ще се махнеш от тук...
- Имам точно толкова право, колкото и ти, да...
Той впи яростен поглед в нея.
- Намираш се в мъжката съблекалня. Така че, освен ако през нощта не ти е пораснал пенис, нямаш толкова право, колкото и аз.
Парадайз отвори уста. Отново я затвори.
Тъкмо се канеше да се махне, когато Крейг се обърна и отново тръгна към нея.
И тогава тя най-сетне видя точно какъв му беше „проблемът“.
Тялото й реагира мигновено... А когато той се закова на място и я погледна, стана адски ясно, че беше усетил възбудата й.
Странно поражение, в такъв контраст с характера му, се разля по лицето му и го накара да отпусне рамене.
Двамата дълго, дълго се взираха един в друг.
- Не е нужно да го казваш - прошепна тя. - Знам, че не го искаш. Знам, че моментът не е подходящ. Знам... че последното, от което и двамата имаме нужда точно сега, е подобно усложнение. Ала аз прекарах целия ден, мислейки си за теб, и какво е най-лошото, което би могло да се случи? Телата ни искат... онова, което искат.
Този път, когато Крейг отметна косата си назад, ръката му трепереше.
На Парадайз трепереха краката, ръцете, цялото й тяло. От главата до петите.
Крейг се приближи бавно, сякаш й даваше време да размисли, да отстъпи, да си тръгне. Нямаше да стане. Парадайз не помръдна от мястото си, вдигнала глава, така че да срещне очите му.
- Целуна ли те - изръмжа той, - няма да има връщане назад. Може и да не те изчукам тук и сега, но ще те просна по гръб при първата удала ми се възможност.
Парадайз остана с впечатлението, че й говори грубо, за да я накара да размисли, и за частица от секундата наистина се поколеба. .. но не заради езика му. Това дори още повече я възбуди. Не, възпитаната й от глимерата съвест надигна глава и нададе вик на протест, всички онези морални норми, правила и очаквания излязоха на преден план в ума й и потиснаха похотта. Да изгуби девствеността си от когото и да било, щеше да бъде проблем... Да я даде на някой от простолюдието? Щеше да бъде опетнена до края на дните си. Недостойна за обвързване. Извор на срам за своя баща, своя род, своята класа.
От друга страна, освен ако не се броеше някой като Пейтън, тя бе сигурна, че никой „благопристоен“ мъж нямаше да я поиска, не и след тренировъчната програма. Дори и да не се биеше във войната, подобна подготовка не се връзваше с онова префинено знание, което се очакваше от жени като нея.
Решението, предположи тя, бе никога да не се обвързва.
При тази мисъл Парадайз усети как по цялото й тяло се разлива опияняващо облекчение, толкова силно, че й се прииска да заподскача... и в този миг в главата й отекна гласът на Ново:
Защо при теб да е различно?
Впила поглед в пламналите очи на Крейг, тя се удиви как най-лесният избор в някои отношения бе и най-трудният. Но ако никога не се обвържеше, щеше да бъде свободна да взема решения по начин, за който дори не беше мечтала.
И именно с помощта на тази мисъл тя взе решение.
* * *
Парадайз щеше да се откаже.
Извисяващ се над нея, Крейг го усещаше с костите си. Въпреки възбудата си, тя щеше да дойде на себе си и да спести и на двама им същински океан от главоболия. Щеше да го прецени, с масивното му тяло и огромната ерекция, и да осъзнае, че няма нужда от усложненията и от стреса...
С елегантност, която го ужаси, тя вдигна ръце и ги сложи върху раменете му... не, върху гърдите му, защото не беше достатъчно висока. Отметна глава още по-назад и за миг той бе поразен от това, колко съвършено грозната флуоресцентна светлина, струяща от лампите на тавана, огрява деликатните й черти, русите кичури, изплъзнали се опашката й, линиите на ключицата й.
- Целуни ме тогава - каза тя.
Някъде дълбоко в ума си Крейг чу звука на два джипа, сблъскали се челно.
Мамка му. Нямаше връщане назад.
Изруга и затвори очи. Олюля се. Осъзна, че това наистина щеше да се случи.
А после отвори очи и посегна да я докосне. За миг бе обзет от неловко усещане, сякаш не знаеше къде да сложи ръцете си... На раменете й? На шията й? Лицето й?
Всичкият секс, който беше правил в живота си, бе груб и бърз, от онзи, който правиш с човешки жени или пък онези сред вампирите, които не ги е грижа за кого си отварят краката. Парадайз беше пълна противоположност на това... и именно там беше проблемът. Колкото и силно да я желаеше, искаше да постъпи с нея както трябва.
Виж го ти, откога стана такъв благопристоен вампир?
В крайна сметка пръстите на разтрепераните му ръце проследиха линията на челюстта й и когато устните й се разтвориха, той наклони глава на една страна и преодоля разстоянието между тях.
Почти.
Когато ги делеше едва милиметър на нетърпеливо очакване, той прошепна:
- Последен шанс.
- Чакам.
Така че я целуна.
Стонът, изтръгнал се от гърдите му, беше смесица от глад и подчинение и той смътно си даде сметка, че във въздуха се бе появила нова миризма, нещо, което беше неделима част от горещината между тях, ала едновременно с това бе истинско откровение.
Все едно. Парадайз беше мека и сладка, и колеблива, и силна. Всичко онова, което той си бе представял, че ще бъде.
Докосвайки устните й със своите, Крейг протегна език и си проправи път в нея. И тогава цялата му сдържаност отиде по дяволите. С едно рязко движение той обви ръце около нея и я притегли към тялото си, оставяйки я да го почувства... дори там долу, където, въпреки двете освобождавания, които си беше дал в кабинката преди малко, все още беше корав като стомана.
О, господи, тя беше толкова по-дребна от него, но когато гърдите й се повдигнаха и тя се притисна в него...
Крейг разбра, че тя бе тази, която владее положението.
Целуваха се цяла вечност и пак им беше недостатъчно, но някакъв вътрешен будилник в Крейг се раздрънча достатъчно силно, за да надвика рева на желанието му за нея.
Отдръпна се назад и изпита мощен прилив на мъжко задоволство, когато видя, че лицето й беше зачервено, устните й -разтворени, а дишането й - учестено.
Опита се да измисли кога ще може да я види насаме, къде и как биха могли да се усамотят.
- Дай ми телефонния си номер - каза дрезгаво.
Тя го направи и се огледа наоколо.
- Искаш ли да си го запишеш?
Как ли пък не. Седемте цифри се бяха отпечатали в ума му.
- Ще ти се обадя. - Още една причина (освен досадния проблем с изпепеляването от слънцето) да се радва, че ще се нанесе тук. Нямаше свой собствен телефон. - В седем сутринта.
- За да си уговорим среща? Не мога да изляза през деня. Баща ми ще ме убие. Не мога и да се измъкна тайно, защото веднага ще разбере.
Да, и той не беше забравил какво е да живееш със семейството си в малка къща.
Целуна я по устните веднъж. Два пъти.
- Просто си вдигни телефона.
- Радвам се, че искаш да говорим.
- Изобщо не ми е до разговори. - Той остави очите си да се плъзнат надолу по гърлото и гърдите й. - Ще те науча на това-онова.
- Например?
Крейг се наведе и лекичко я ухапа по шията.
- Болката, която те измъчва сега? Между краката?
- Да... - прошепна тя.
- Ще те науча как сама да се погрижиш за това. А ти ще ме накараш да свърша, докато те слушам. - Той се изправи и кимна към вратата. - Върви, преди някой да те е заварил тук.
Не беше нужно това да се отрази на положението й в програмата. Във формуляра за кандидатстване нямаше правило, забраняващо романтични връзки между новобранците, но я стига - подобно нещо бе най-добре да си остане в тайна.
- Върви - повтори Крейг, когато тя не помръдна.
Просто се взираше в него с широко отворени пламнали очи.
Мамка му, единственото, за което беше в състояние да мисли, бе как я чука тук и сега, прав, краката й са широко отворени и обвити около хълбоците му, пенисът му е потънал толкова дълбоко в нея, че трябваше да положи усилие да не изгуби съзнание.
- Върви, Парадайз.
Най-сетне тя се обърна, ала преди да свие зад бетонната преграда, зад която беше вратата, Крейг изръмжа:
- Вдигни си телефона.
- Ще го направя - увери го тя. - Веднага.
Останал сам, Крейг затвори очи. И се зачуди как, по дяволите, щеше да издържи дотогава.

Три часа по-късно Крейг седеше на мястото до шофьора в един хамър, приведен към стъклото пред себе си, докато Бъч излизаше от подземния гараж на тренировъчния център, и се опитваше да различи нещо в странно размазания пейзаж.
- Времето ли се е развалило? - обади се Акс от задната седалка.
- Не - отвърна братът, докато се приближаваха до огромна бетонна стена, излязла сякаш от „Джурасик Парк“, висока поне шест метра, със солидни метални прегради и бариери, през които несъмнено течеше ток.
Да, понеже братята вече бяха доказали колко си падат по електричеството.
Крейг поклати глава.
- Не си поплювате с охраната си, нали?
- Не.
Колата се понесе през гъста гора, минавайки на различни интервали през други бариери, които постепенно ставаха все по-малко сложни и непреодолими. Последната по нищо не се отличаваше от онези, на които можеш да се натъкнеш в някоя изоставена ферма, разнебитена „стара“ преграда, която, както се оказа, нарочно бе направена да изглежда така.
Страшно умно.
Когато Бъч най-сетне излезе на един асфалтиран път, странната замъгленост на пейзажа изведнъж се разсея. Интересно обаче - въпреки че очите на Крейг привикнаха без проблем, същото не можеше да се каже за ориентацията му. На запад ли отиваха? На изток?
- Естествено, знаеш къде живея - измърмори Акс.
Бъч му хвърли поглед в огледалото за обратно виждане.
- И представа си нямам.
Пътуването им отне около четиресет и пет минути и Крейг съвсем ясно си даде сметка колко малко познава Колдуел. Беше прекарал живота си като претранс у дома с майка си, а след преобразяването си не бе имал кой знае колко възможности да излиза - нападенията се бяха случили едва шест месеца по-късно. А след клането, след като майка му и сестра му бяха умрели пред очите му и след като беше научил от първа ръка за смъртта на баща си, едва не беше полудял. С течение на времето, обзет от странно вцепенение, бе започнал да работи, за да си плаща сметките и да се подслони далеч от къщата на родителите си.
Не се беше връщал там, откакто беше разчистил всичко и бе погребал майка си и сестра си, и останките на баща си... които беше донесъл от къщата на аристократите.
Господи, баща му. Беше го обичал... и да открие, че един толкова достоен мъж бе умрял, защото няколко страхливци от глимерата се бяха заключили в скривалището си, изоставяйки баща му и останалите си прислужници да умрат навън...
А хората се чудеха защо толкова мрази богатите копелета.
- Искаш ли да те изчакаме навън, Акс? - попита Бъч.
Крейг се отърси и видя, че бяха спрели пред...
Къщичката на шибаните Хензел и Гретел. Това беше първата му мисъл. На светлината от фаровете на хамъра къщурката беше като слязла от пощенска картичка, с бели стени, заострен покрив и дърворезба по стрехите, толкова деликатна, че приличаше на дантела.
- Ти - избъбри Крейг, - ти си израснал тук?
- Аха. - Акс отвори вратата. - Проблем ли имаш с това?
- Майната му, идваме с теб - заяви Бъч и угаси двигателя. -Най-вече защото искам да видя колекцията ти от порцеланови куклички.
Крейг беше възнамерявал да остане в колата, но после си каза: по дяволите, да не би да имаше нещо по-добро за правене?
Акс ги отведе до една странична врата и отключи с меден ключ. Когато прекрачи прага, се обади аларма, но бързо замлъкна, след като той натисна няколко копчета на стената.
А после запали осветлението и в продължение на няколко мига Крейг не бе в състояние да прави нищо друго, освен да мига на парцали.
- Дево Марийо, майко божия... - измърмори Бъч.
- Все се надяваше, че тя ще се върне, окей? - сопна се Акс и метна ключовете си върху големия кухненски плот. - Направи го за майка ми.
Крейг никога през живота си не беше виждал толкова много розови и червени рози: стените на живописната кухня бяха покрити с тапети, изрисувани с рози и пълзящи зелени стъбла, завесите в нишата и на прозореца над умивалника бяха със съвсем същия десен.
- Изчакайте ме тук - измърмори Акс. - Ей сега се връщам с проклетия багаж.
Тежките му стъпки отекнаха из къщата - качиха се на втория етаж, а после се изгубиха към тавана.
- Виж само дърворезбата - каза Бъч и прокара ръка по корниза на една от вратите. - Невероятно.
Крейг се приближи до резбованата маса и се настани в един деликатен стол, от който му се прииска да не беше ял толкова много на Първото хранене. Когато се вгледа по-внимателно в дърворезбата, покриваща корнизите, вратите, шкафовете и дори первазите на прозорците, установи, че тя образува органичен рисунък - стъбла, като тези по тапетите, лъкатушеха и криволичеха изящно и красиво около брави и кранчета. Лакиран с безцветен лак, кленът, борът или каквото и да беше, лъщеше така, както може да лъщи единствено грижливо обработено дърво.
- Със сигурност и в останалите стаи е същото - отбеляза Бъч, показвайки се от кухнята. - Да. Това е истински шедьовър...
Акс се появи с черен спортен сак и раница.
- На следващото...
- Баща ти ли е изработил всичко това? - попита Бъч.
- Аха.
- Бил е много повече от „никой“.
- Може ли да вървим вече?
- Почакай малко - обади се Крейг. - Баща ти е бил дърводелец? Моят изработваше подове.
- Е, и?
Възцари се мълчание, в което двамата се спогледаха.
- Той в „Енделвю“ ли умря? - Крейг с усилие изрече името на имението, нападнато през онази ужасна нощ.
Мрачното изражение на Акс стана направо буреносно по начин, от който татуировките му придобиха почти зловещ вид.
- Аха.
- Моят също. - Крейг се вгледа изпитателно в лицето на другия мъж, чудейки се колко ли знае за случилото се там. Мамка му... ужасно бе да осъзнае, че бе докосвал трупа на баща му. Някой друг обаче беше съобщил на семействата за станалото. Дотогава той вече бе приключил с всичко това. - Лоша нощ.
- Аха. - Акс се прокашля и извърна поглед. - Е, може ли да вървим?
- Не - отсече Крейг. - Вие двамата стойте тук, докато отида до нас, за да си взема нещата. Веднага се връщам.
- Значи, няма да вземеш кой знае колко - провлачи Акс.
Крейг се изправи и се отправи към вратата.
- Нямам кой знае колко.
Гласът на Бъч го догони на последното стъпало на верандата:
- Ако не се върнеш до двайсет минути, изхвърчаш от програмата.
- Знам - измърмори Крейг, - знам.
* * *
Когато автобусът спря, Парадайз си взе чантата и се приготви да се измъкне от седалката.
- Е, ще дойдеш ли у нас? - попита Пейтън, докато ставаше. -Все още имаме поне два часа, а Анслам също ще се отбие.
Навеждайки глава, така че той да не види пламналото й лице, Парадайз се престори, че си търси телефона, въпреки че знаеше точно къде се намира - в джоба на якето й.
- Искам да съм вкъщи, когато татко се прибере.
- Което ще е на зазоряване - изтъкна Пейтън, докато си слагаше тъмните очила. - Дотогава има още два часа.
Е, добре, може и да беше така, ала колкото и да беше часът, Парадайз нямаше намерение да си признае, че възнамерява да следи стрелките на часовника върху нощното си шкафче, докато голямата не спре върху дванайсет, а малката - върху седем.
- Съжалявам, имам работа. Защо не ми се обадиш? - Мамка му, всъщност не искаше да го прави, не и днес. - Искам да кажа...
- Няма нищо. - Пейтън се обърна към Анслам. - Готов ли си за един хубав бонг?
Другият мъж му се ухили в отговор.
- Винаги.
Докато двамата поемаха по пътеката, Парадайз тръсна глава и стана от мястото си. Е, поне някои неща бяха тръгнали постарому... и честно казано, с всичкия стрес покрай тренировките тя установи, че не може да вини Пейтън, задето иска да избяга за малко в някакво приятно изживяване. Може би и тя правеше същото с Крейг?
И като стана дума за пристрастяване... Начинът, по който се чувстваше, когато той беше наблизо, когато я гледаше, когато я докосваше, когато я целуваше, бе толкова невероятен, че изобщо не би се учудила, ако се пристрастеше към това усещане... поради което и броеше минутите. Проблемът бе, че той не беше нещо, което можеше да се купи и изконсумира като трева, сладолед или вино. Той беше живо същество и колкото и да беше странно, фактът, че бе избрал да бъде с нея, дори и само по телефона, бе част от опияняващия ефект.
Беше избрал нея. Измежду всички на планетата...
Парадайз се закова на място между седалките. Нещо беше изпърполило на земята и тя се наведе, за да го вдигне. Беше снимка, отдавнашна моментна снимка, от онези с лъскав квадрат в средата и бяла матова част, тясна на три от страните и по-голяма отдолу, за да можеш да я държиш и надписваш.
Образът върху нея беше толкова размазан, че почти не можеше да бъде различен, нещо червено и розово на ивици.
- Пейтън, сериозно - измърмори тя.
Един господ знаеше какви ги върши, когато беше друсан. Случвало се бе да пробва доста силна психеделична дрога и да опита някои наистина странни неща... за които, естествено, й разказваше с огромно удоволствие.
Стиснала снимката в ръка, Парадайз благодари на догена шофьор, слезе от автобуса и отвори уста, за да повика приятеля си. Двамата с Анслам обаче вече се бяха дематериализирали, така че тя прибра снимката на чаршафите, килима или халата му, или пък шибаното му мартини в джоба си.
- Помогна ли на Крейг с малкия му проблем? - обади се Ново от сенките.
Парадайз се обърна, докато автобусът се отдалечаваше, а камъчетата скърцаха под гумите му.
- Ти ме излъга.
- Нима? - Другата жена се усмихна на студената лунна светлина. - Не мисля така. Не бях ли права? Той се нуждаеше от теб и само от теб.
Парадайз се изчерви, спомнила си усещането от тялото на Крейг до своето, възбудата му, притисната в корема й.
Изобщо не беше малък проблем - помисли си тя. - Ама никак. Беше голям, твърд и...
- Е? - подкани я Ново.
- Не ти влиза в работата.
- Толкова благопристойна и порядъчна. Няма нищо. Радвам се, че сте си прекарали добре. Това са важните неща в живота... а предположих, че доникъде няма да стигнете без мъничко помощ.
Парадайз се разсмя.
- Никога не бих те взела за сватовница, Ново.
- Опитвам нови начинания. - Другата жена сви силните си рамене, облечени в черно кожено яке. - Нали именно затова сме тук всички?
За частица от секундата на Парадайз й се прииска да я покани на гости. Никога не бе имала истинска приятелка. В средите на аристокрацията социалното ти положение определяше в чие присъствие може да те виждат, а никоя от братовчедките, с които бе принудена да води празни разговори, не й се беше сторила особено интересна. Освен това не можеше да им се има доверие. Жени като тях си съперничеха за ограничена бройка силно желани мъже... което ги правеше опасни като пасаж пирани.
Беше като в „Ергенът“, повдигнато на стотна степен.
Освен това Ново знаеше за Крейг, поне донякъде, и Парадайз имаше чувството, че няма чак толкова за криене... пък и другата жена определено изглеждаше достатъчно сексуално освободена, за да има поне някакъв опит в изкуството на съблазняването. Може би дори доста опит. Парадайз отвори уста и...
...си спомни къде живее.
- Ще се видим утре - смотолеви тя.
- Не си ми сърдита, нали?
- Не, ни най-малко. - Парадайз се изчерви и се зарадва, че наоколо е тъмно и клоните на дърветата спират по-голямата част от лунните лъчи. - Всъщност дори съм ти благодарна.
Ново отново сви рамене.
- Почини си добре през остатъка от нощта и деня. Ще се видим утре вечер.
Парадайз вдигна ръка.
- Чао.
Останала сама, тя отметна глава назад и се загледа в звездите. След това притисна чантата до гърдите си, обви ръце около нея и се дематериализира.
Докато приемаше физическите си очертания на съвсем същото място на моравата, както и предишната нощ, се надяваше този път да не се почувства, сякаш е попаднала на напълно чужда територия.
Напразно.
Докато отиваше към входната врата, се чувстваше също толкова откъсната от това място, колкото и миналата нощ. Този път обаче дистанцията беше свързана с Крейг.
Болката, която те измъчва сега? Между краката? Ще те науча как сама да се погрижиш за това. А ти ще ме накараш да свърша, докато те слушам.
Само при спомена за дълбокия му дрезгав глас, изричащ тези думи, тялото й се превърна в пещ... дотам, че й се прииска да си свали якето, въпреки че навън беше около нулата. И все пак, когато вдигна поглед към изобилието от ярко осветени прозорци, усети, че й се повдига. Мисълта, че щеше да вдигне телефона и най-вероятно да бъде гола, докато един мъж, когото баща й никога не би одобрил, й обяснява какво да направи в най-малки подробности? В стаята, в която беше израснала? Докато баща й беше в къщата?
Жени като нея не можеха да...
- О, майната му на това - измърмори тя и посегна към вратата.
Животът беше прекадено кратък, а Крейг - прекадено сексапилен, за да си губи времето с чувство за вина, когато не беше сторила нищо лошо.
Не забравяй - напомни си тя. - Никога няма да се обвържеш. Ти си свободна.

28


- Излъгах.
Гласът на Акс накара Бъч да го погледне. Другият мъж се беше облегнал на плота до печката, скръстил ръце на гърдите си; беше навел глава, така че там, където трябваше да бъдат дълбоко разположените му очи, се виждаха единствено сенки.
- За какво?
Отне му известно време, докато отговори, и той го запълни, играейки си с редичката черни халки, които минаваха от външната страна на ухото му.
- За онзи ключ. В кабинета.
И просто така, Бъч изведнъж застана нащрек... не че го показа с нещо.
- Така ли?
Акс си потърка носа и Бъч си отбеляза наум да запомни този издайнически жест за в бъдеще.
- Откъде го имаш? - попита Акс.
- От един приятел. - Сякаш щеше да изиграе картата с умрялата жена, преди да се налага. - Добър приятел.
- Не е разрешено да се дават назаем. Против правилата е.
- Значи, ако отида там, може да загазя? - попита Бъч на сляпо.
- Не знам. Зависи от нощта. Ако носиш маска, може и да не те усетят. Никога не съм водил някого, но политиката им е, че можеш да си доведеш един гост, стига той да се придържа към правилата. Ти поемаш отговорността, в случай че ги наруши. Могат да те изхвърлят.
- От колко време членуваш?
- Отпреди нападенията. Там бях, когато... е, нали се сещаш, когато се случи това с баща ми. Човеците никога не разбраха, и все още не знаят, истината за мен. Всякакви ги има там... сигурно си мислят, че просто се правя на вампир.
- Кога ходи за последен път?
- Преди няколко вечери. Не знаех как ще се развият нещата с тренировъчната програма. Реших, че може би ще ми бъде за последен път за известно време напред.
Горе-долу по същото време, когато момичето бе открито на моравата пред „Убежището“.
- Ти по какво си падаш? - Бъч извъртя очи. - И преди да решиш, че се опитвам да сваля един от учениците си, имай предвид, че съм щастливо обвързан за жена, която, прекрасно си давам сметка, е прекалено добра за мен... просто се намирам на приказка, докато чакаме.
Изражението на Акс се отпусна, тялото му - също.
- Обичам да ги карам да ми се подчиняват.
- Мъже или жени?
- И двете.
- Двамата с Ви страшно ще си паснете. Макар че сега за него има една-единствена жена. - Бъч протегна ръце над главата си, така че гръбначният му стълб изпука. - Кога ще ходиш пак?
- Кога ще имаме свободна нощ?
- Ще ме вземеш ли със себе си, за да ми покажеш мястото? Така че да не изложа приятеля, който ми даде ключа.
- Току-що ми каза, че си щастливо обвързан.
Бъч го стрелна с поглед, който казваше: не ставай глупав!
- Обичам да гледам, задник такъв. Не изневеряваш, ако не забъркваш ръцете, езика или пениса си.
Акс кимна, сякаш тази логика му се струваше добра.
- Да, ще те взема. Но само когато сме маскирани. Ако объркаш
нещо, не искам да разберат, че имам общо с теб.
Мислите на Бъч се върнаха към една нощ с Вишъс, нощ, в която бяха направени някои разкрития, след като... Беше сторил за приятеля си някои неща, от които той имаше нужда.
- Знам как да се държа - заяви сухо. - Не се притеснявай. Звукът от тежки стъпки отвън оповести завръщането на Крейг.
- Бързо беше - отбеляза Бъч, когато Крейг влезе в къщата, понесъл само един опърпан сак.
- Казах ви - отвърна Крейг. - Нямам кой знае какво.
* * *
Мариса се прибра рано, защото я болеше главата. И не, не беше като мигрените на Трез, просто тъпа, пулсираща болка зад очите, от която й беше трудно да се съсредоточи и да чете на хартия и направо невъзможно да работи на компютърен екран.
Докато изкачваше стъпалата на величествения вход на имението, си мислеше, че знае къде е проблемът: беше пропуснала Първото хранене, а после, погълната от работа, и закуската, която поднасяха всяка вечер в „Убежището“.
- Ама че съм глупава - каза си, докато влизаше във вестибюла и заставаше пред охранителната камера.
Когато й отключиха, пристъпи във великолепното фоайе и се усмихна на Фриц.
- Ужасно съжалявам, че те безпокоя, но дали ще може да ми приготвиш нещо за хапване?
Древният доген плесна с ръце и само дето не припадна от щастие, сякаш му беше връчила печеливш лотариен билет или пък най-прекрасния подарък за рождения ден, получаван някога от когото и да било.
- О, господарке, да! Мога ли да ви донеса яйца и препечени филийки? Сандвич? Супа? Нещо по-солидно...
Мариса се засмя.
- Изненадай ме.
- Незабавно! Да, да, незабавно!
Скоростта, с която изчезна, и енергичната му походка говореха, че му остават още дълги векове, и това беше прекрасно...
- Здравей, момиче.
Мариса се обърна към билярдната. Ласитър се беше облегнал на свода с купа пуканки в ръка, увит в огромно, подобно на торба одеяло с леопардови шарки, от чиито ръбове се подаваха босите му крака и силните му голи ръце.
- Здравей... - Мариса се намръщи, осенена от една внезапна мисъл. - Носиш ли нещо отдолу?
- Естествено. - Ангелът метна шепа пуканки в устата си. -Искаш ли да погледаш телевизия заедно с мен? Сега си правя маратон с „Макгайвър“, но може да бъда навит и на нещо друго.
Мариса отвори уста, за да откаже, но после реши: защо пък не? Просто щеше да хапне нещо и да изчака Бъч да свърши в тренировъчния център. Беше му пратила съобщение, че си тръгва по-рано от работа, и той й беше отговорил незабавно, че до двайсет, най-много трийсет минути ще бъде при нея.
- Защо не.
- Супер. - Ангелът се изпъна. - Каква е твоята слабост, когато става дума за телевизия?
Той се обърна и Мариса изписка.
Защото се взираше в голия му задник.
- Какво има? - попита той загрижено.
Мариса закри очите си с ръка.
- Каза ми, че носиш нещо отдолу.
- Бандаж. Много ясно.
В този момент Фриц изникна до нея с поднос, върху който бяха натрупани толкова много чинии с похлупаци, че спокойно можеше да е предназначен за Рейдж.
- Ъ... - Мариса потърка вежди, връхлетяна от нов прилив на главоболие.
- Ще хапне тук - обясни Ласитър. - И да, Мариса, ще си обуя проклетите дънки.
- Слава богу - промърмори тя, докато влизаше в билярдната.
Докато Фриц оставяше подноса върху бара вляво, Ласитър нахлузи чифт дънки и се пльосна на един от диваните срещу огромния екран, монтиран над камината.
- Имай предвид, че ако се протрия, вината ще е твоя.
Мариса се настани на едно от меките барстолчета до плота.
- Ти пък имай предвид, че хелренът ми всеки момент ще се появи. Така че току-що си спести сериозно сритване на задника.
Ласитър насочи дистанционното към телевизора и програмата се появи на екрана.
- Все тая. Мога да се справя с него.
- Съмнявам се.
- Всъщност тази нощ нямам нищо по-интересно за правене, така че, ако иска да се бием, малко упражнения изобщо няма да ми се отразят зле.
Мариса се засмя на обнадеждения му тон, облягайки се назад, за да може Фриц да отхлупи всички чинии и да опише с точността и елегантността на сервитьор в най-луксозен ресторант какво предлага заведението.
- Много ти благодаря - промълви тя, докато вземаше вилицата, за да опита от пилафа. - Ммммм.
Нямаше да изяде и половината от нещата пред себе си, но това като че ли никога не смущаваше иконома. Разбира се, за него удоволствието, че прислужва, бе най-важното нещо на света.
- О, господи - възкликна Ласитър и се изправи рязко. - Не
мога да повярвам.
- Какво? И ако отново става дума за маратон с „Плажове“, изобщо не си познал. - Мариса разтърка центъра на гърдите си със свободната си ръка. - Отказвам да гледам как някой умира дори и само в две измерения.
Напоследък бе видяла достатъчно от това. Прескъпа Скрайб Върджин, ами ако не успееха да научат нищо за...
- „Мелроуз Плейс“. Обожавам този епизод... където Кимбърли откачи.
- Я чакай, да не искаш да ми кажеш, че тя невинаги е била откачена?
- Е, така е, но в този епизод си махна перуката и можеш да видиш белега. Като нищо един от най-значимите и влиятелни моменти в историята на телевизията.
- А пък аз си мислех, че това е кацането на човек на Луната или нещо такова.
Ласитър я погледна.
- Я чакай, да не би двукраките плъхове да са отишли на Луната? Поднасяш ме. Та те дори не могат да решат колко е часът, непрекъснато си сменят часовниците от сезон на сезон. Да не забравяме и простотиите със здравето им - яж това и ще живееш по-дълго, не, забрави, то ще те убие, в действителност трябва да направиш ето това. Интернет тролове. Отвратителни проповедници и политици. И най-добре изобщо да не подхващам темата за дупките по пътищата. Защо не си оправят пътищата?
Мариса отметна глава назад и се разсмя.
- Та ти дори не шофираш. Нито пък те е грижа за което и да било от тези неща.
Падналият ангел сви рамене, при което златните му пиърсинги и верижки пробляснаха като слънчеви лъчи.
- Просто повтарям нещата, за които говорят във вечерните новини.
Мариса поклати глава с усмивка. Тъкмо се канеше да го попита какво прави, освен дето заема място на дивана пред телевизора и по обяд се пече на слънце винаги когато не е облачно... ала в този миг очите им се срещнаха и тя видя, че неговите бяха съвършено сериозни. Докато ангелът отново насочваше вниманието си към екрана, тя осъзна, че беше доловил настроението й и правеше всичко по силите си, за да я ободри.
- Ти си окей, Лас - меко каза тя. - Знаеш ли го?
- Аз съм повече от окей. Аз съм не-вееееро-я-тен - пропя той. - Означава ли това, че искаш да те запиша за дузина от моите календари?
С всеки друг от къщата Мариса би отписала въпроса като шега, ала с него?
- Не, не означава. Дори не знам какво представляват, но отговорът е „не“.
- Е, добре, половин дузина. Струват само пет долара. Трябва да си покрия разходите по отпечатването. Добрата новина? Не беше нужно да плащам на фотограф - направих снимките сам със селфи стик.
Мариса върна парчето пилешко, което беше набола на вилицата си, обратно в чинията.
- Действително си направил календар със свои снимки?
- Защо според теб си бях свалил панталона?
- Лас. Сериозно. Направил си си дванайсет голи снимки...
- Бандаж. Носех бандаж, не забравяй. Току-що направих снимката за декември край огъня. Толкова съм секси, че е направо ненормално.
Мариса плъзна поглед из стаята и потрепери при мисълта за това, на колко ли места си беше паркирал голия задник, преди най-сетне да си хареса огнището пред бумтящата камина.
- Откъде ти дойде подобна идея?
Ласитър направи физиономия.
- Колко нощи ни остават до края на годината? Трябва да си ги взема от „Кинко“ преди трийсет и първи декември.
Изведнъж Мариса съвсем ясно си представи как някаква нещастна служителка в клона на „Федекс“ вижда падналия ангел в цялото му почти голо великолепие.
Без никакво предупреждение, тя се разсмя толкова силно, че в очите й избиха сълзи. От хубавите.
И докато тя се отдаваше на нелепостта на ангела, Ласитър просто си седеше на дивана и гледаше „Мелроуз Плейс“, а по красивото му умопобъркано лице играеше лукава усмивчица.
Какъв ангел беше само - помисли си Мариса. - Истински ангел.

Когато излезе от скритата врата под голямото стълбище в имението, единственото, за което Бъч си мислеше, бе да намери своята шелан.
Звукът на смеха й бе едновременно начин да я открие и източник на огромно облекчение. Изглеждаше толкова разстроена от мига, в който се бе събудила от неспокойния си сън, товарът на онова, което я измъчваше, й придаваше вид на някой, който влачи след себе си роял.
Бъч прекоси фоайето с мозайка, изобразяваща разцъфнало ябълково дърво, влезе в билярдната и...
Излегнат на дивана, Ласитър побърза да вдигне ръце.
- Обух си панталона. Бях добро момче.
Вампирските зъби на Бъч едва не се издължиха, горната му устна потръпна.
- Моля? И добре си помисли, преди да ми обясниш. Намираш се опасно близо до границата.
Мариса отпи глътка вино.
- Съвсем невинно е.
- Правя гол календар - обяви падналият ангел.
- Носеше бандаж.
- Всичко беше направено със селфи стик.
Докато двамата говореха един през друг, Бъч бе обзет от желание да си запуши ушите и да затвори очи.
- Знаете ли, май изобщо не искам да знам повече.
За която и да било от щуротиите на Ласитър всъщност. Копелето притежаваше способността да прави простото - сложно, а обикновеното - същинска лудост.
Беше си истинска дарба.
Само питай падналия ангел. Той ще ти каже.
- Ще ни извиниш ли за миг? — каза Бъч и като се приближи до Мариса, положи целувка върху челото й. Господи, ухаеше прекрасно, а простичките й дрехи (обикновен панталон и блузка) й стояха като бална рокля. - Трябва да поговоря с моето момиче.
- Как ли пък не! Гледам „Мелроуз“.
- Това не беше молба, ангеле.
- Какво не е наред? - попита Мариса, попивайки устни с копринената салфетка. - Да не би някой да е пострадал по време на тренировката?
Бъч си притегли едно от барстолчетата и седна до нея.
- Лас, нали си тръгваше.
- Друг път.
Бъч направи физиономия и колкото и да му беше неприятно, предложи:
- Може да използваш дивана в Дупката.
- Ще ме накарате ли да сменя канала, когато се приберете?
- Ще си тръгнеш ли още сега, ако кажа „не“?
- Означава ли това, че сега казваш „не“?
За бога, Ласитър беше напълно способен да си играе на въпроси до зазоряване... или докато противникът му гушнеше букета от обезводняване и изтощение.
- Да, казвам „не“.
- Чакай, означава ли това, че мога да гледам „Мелроуз“, или не? Двойното отрицание ме обърка...
- Исусе Христе, ще се махнеш ли най-сетне!
- Колко пъти да ти повтарям, че не се казвам така -измърмори Ласитър, докато се изправяше.
- Имам нужда от питие - заяви Бъч, когато падналият ангел излезе, и като мина зад бара, си напълни чаша лагавулин, след което започна направо, защото знаеше, че неговата шелан би искала така: - Мисля, че направих пробив.
- Така ли? - Тя остави вилицата в чинията си. — Какво? Как?
Бъч пусна две кубчета лед в кехлибарената течност в чашата си.
- Онова парче метал е ключ и осигурява достъп до клуб само за човеци.
- О, господи, ако успеем да се доберем до списъка с членовете им, може би ще открием името й.
Да, определено не си говорим за кънтри клуб, обич моя, помисли си Бъч, докато отпиваше голяма глътка.
- Как го разбра? - попита тя.
- Един от новобранците е член на същия клуб. Ще ме заведе там възможно най-скоро. Трябва само да си уредя графика с останалите братя. Мисля, че ако разместя няколко урока, мога да си освободя петъка.
- Значи, ще отидем! Това е невероятно! - Той замръзна, докато поднасяше чашата към устата си, и Мариса се намръщи. -Защо ме гледаш по този начин, Бъч? Сериозно, идвам с теб.
Той поклати глава и отпи глътка скоч.
- Не, аз ще се погрижа. Не се тревожи, ще ти кажа какво съм научил веднага щом...
- Идвам с теб.
Виждайки решително стиснатата й челюст, Бъч остави чашата си на бара.
- Мариса, това не е място, покрай което искаш дори да минеш с колата си, още по-малко пък да влезеш. То е секс клуб.
- Е, и?
Бъч примига.
- Миличка, това не е...
- Трябва ли да ти напомням какво правихме след филма? Четири пъти?
- Мариса.
- Бъч.
За да не изругае, Бъч пресуши питието си и си сипа още едно.
- Не си готова за нещо такова. Навсякъде ще има хора, които се чукат и правят всякакви откачени неща. Не можеш да се справиш с нещо такова.
- Или пък ти не можеш да се справиш с мисълта да бъда на подобно място.
Бъч извъртя очи. По-силно беше от него.
- Не знаеш какво говориш. Нито какво представлява онова място.
Мариса сгъна салфетката си бавно и грижливо и я постави до почти пълната си чиния.
- Е, значи, ще открием, когато отидем заедно, нали така?
- Няма да те заведа там. Това не подлежи на обсъждане.
- Напротив, ще ме заведеш. - Тя се плъзна от стола и взе подноса с храната. - А ако открия, че си отишъл сам, ще го сметна за върховно предателство спрямо връзката ни... и това наистина не подлежи на обсъждане.
Бъч опита да си я представи, застанала до двама типове, облечени в черни латексови дрехи, докато две доминиращи мадами ги чукат с лилави пенис колани.
- Мариса. Няма да имам време да ти държа ръката - грубо заяви той. - Ще бъда принуден да се съсредоточа върху това, да не привличам вниманието, да открия къде са служителите, да намеря подходящите хора, с които да говоря. Ако вниманието ми е раздвоено, няма да мога да помогна на мъртвото момиче.
- Да не си посмял да ми излизаш с това. Прекрасно си давам сметка защо отиваме и искам да ти напомня, че ти си ми хелрен, не настойник. Така че зарежи тези покровителствени глупости и глътни няколко валиума, преди да тръгнем, ако се налага. За едно обаче да сме наясно - идвам с теб и ще ти помогна да разгадаем всичко това. - Тя се приведе към него. - Само защото имам яйчници, не означава, че нямам мозък... нито пък правото да мисля независимо.
В последвалата тишина единственото, което Бъч бе в състояние да стори, бе да поклати глава. Думите, напиращи на върха на езика му, нямаше да помогнат... а и не можеше да повярва, че отново спорят.
Дотук беше с бутона за рестартиране, който бяха натиснали предишната нощ.
- Или пък се тревожиш за това? - предизвика го тя.
- Какво?
- Че може да ми хареса.
И след като пусна тази граната в краката му, Мариса си тръгна с вирната глава и изопнати рамене.
Бъч се подпря на гранитния плот, мъчейки се да не изкрещи от безсилен гняв.
Поне бутилката с уиски „Лагавулин“ беше почти пълна.
Щеше да има нужда от нея.
* * *
Пейтън изпусна струя дим и отпусна глава върху възглавницата.
- Ето.
Подаде бонга на Анслам и затвори очи, обзет от усещането, че се рее над тялото си. Познатото чувство на облекчение му напомни, че Пари вероятно беше права, вероятно не трябваше да го прави. Обаче майната му, след всичко преживяно през последните две нощи, определено имаше нужда да се отпусне. Мамка му, заслужил си го беше.
- Е, какво мислиш за останалите? - попита той.
Начинът, по който Анслам изпусна дъха си, бе досущ, както когато някой се разсмее на същото място във филма като теб. Другарството бе хубаво нещо.
- Бун е готин. Акс е шибан изрод. Искам да кажа... я по-полека с черните дрехи, щръкналата коса и тъпите татуировки, задник такъв.
Пейтън го изчака да продължи.
- Ами Ново?
- Страшно парче.
По някаква причина, въпреки че беше съгласен, никак не му хареса мисълта, че Анслам се разхожда наоколо с подобно мнение... или, дори още по-лошо, с ерекция заради това.
- Не знам - измърмори той. - Предполагам, че е окей.
- Видя ли я, като правеше лицеви опори? Не мога да повярвам, че на Бун му се падна да й държи краката. Определено не бих отказал аз да имам подобна гледка.
- Тя ще те скърши надве. - Макар че, ако Анслам продължаваше в същия дух, Пейтън като нищо щеше да го направи и сам. - Освен това не съм сигурен дали си пада по мъже.
- Аз ще я накарам да смени резбата - заяви Анслам ниско. -Ще я науча на това-онова.
- Ами Крейг? - попита Пейтън.
- Той е онзи, с когото трябва да се съревноваваме. Моите уважения към Парадайз, задето завърши първа през онази нощ, но Крейг вероятно ще стигне до края.
- Да. - Поне за това бяха на едно мнение... без да се налага да стигат до физическа саморазправа. — С кого ще отидеш на бала у баща й?
- За момента с никого. Обичам да имам свобода на действие.
Хей, преди да се отрежем окончателно, може ли да се наядем?
Пейтън отвори очи и погледна към старинния часовник „Картие“ върху нощното шкафче.
- Определено. Нека само първо се обадя на Парадайз. Искам да се уверя, че се е прибрала.
- Сигурен ли си, че между вас няма нищо?
- Не, ние сме само приятели.
- Готино парче е.
Пейтън се обърна рязко и му отправи свиреп поглед.
- Мери си приказките.
Анслам поклати глава и вдигна ръце.
- Май имаш нещо неразрешено с нея, мой човек. Недей да лъжеш себе си.
Все тая.
Пейтън взе телефона си, набра номера на Парадайз и докато чакаше тя да му вдигне, плъзна поглед из стаята. Имението на родителите му беше от по-новите, с големи сводести прозорци в задната част, гледаща към градината. С високия си таван и хубавата дървения, той открай време смяташе, че стаята му е достатъчно просторна дори с купищата старинни простотии, с които майка му настояваше всички да се заобиколят, независимо дали им харесва, или не...
- Ало!
Пейтън се намръщи.
- Добре ли си, Пари?
- О. - Моментна пауза. - Ти ли си?
- Че ти кого очакваше?
- Ъ, никой. Леля ми. Братовчед й. Братовчеда на леля ми. Не го познаваш... нея, имам предвид.
- Да не би и ти да си запалила една? - Пейтън се усмихна. -
Защото, ако си, май ще е най-добре да спреш и да поспиш, за да ти мине.
- Не, не съм. За разлика от теб. По гласа ти познавам.
- Как?
- По-дрезгав е от обикновено.
За частица от секундата Пейтън се поколеба дали тя го намира за секси, или не. След това тръсна глава и каза:
- Просто исках да се уверя, че си се прибрала. Баща ти върна ли се вече? Трябва да си е дошъл от работа.
- Да, дойде си за Последното хранене. Вече съм в стаята си.
- Двамата с Анслам здравата се надрусахме. - Анслам вдигна палци насреща му от другия край на леглото. - Възнамеряваме да се натъпчем и да му дръпнем един хубав сън. Ще бъде страхотно. Както и да е, радвам се, че си добре.
- Недей да ядеш твърде много сладолед. От него се издуваш и утре ще вземеш да се оплакваш, че си си изгубил момичешката фигура.
- Никога не съм го правил.
- Сигурен ли си?
- Е, добре де - измърмори той.
- И не ме карай да ти напомням за инцидента с тестото за бисквити.
Пейтън простена.
- Бях готов да се закълна, че съм си изсрал вътрешните органи.
- Именно. Аз все още твърдя, че като нищо имаш непоносимост към млечни продукти. Просто идея. Обичам те.
Пейтън хвърли поглед към Анслам - не искаше той да го чуе да изрича тези думи в отговор.
- И аз. До утре...
- Хей, слушай. Намерих снимката ти.
- Кое?
- Снимката. В автобуса. Изпадна от раницата или от джоба ти.
- Нямам никакви снимки за губене, сладурче. Но благодаря, че си се сетила за мен... и ако става дума за нещо голо и женско, ще те освободя от отговорността за нея, и то безплатно. Само защото съм истински добър самарянин.
Парадайз се засмя.
- Не. Всъщност нямам представа какво има на снимката. Помислих, че ти си я изпуснал, но явно съм се объркала. Едновремешен полароид е.
- Полароид? Исусе, ама че антика.
- Е, както и да е. Ще я задържа, докато някой не си я потърси. Приятен ден. И наистина не би трябвало да пушиш.
- Да, знам, непрекъснато ми го повтаряш. Приятен ден и на теб, бейби.
Пейтън затвори и се протегна, за да остави телефона до часовника на нощното шкафче.
- На това му се казва свястна жена.
- За какво говореше? Някаква снимка?
- Не знам. Намерила някакъв полароид в автобуса. - Пейтън се надигна. Стана. Опита се да направи няколко крачки. - Леле, това беше адски силно. Да слезем в кухнята по задното стълбище, та да не ни видят как се клатушкаме и залитаме.

Докато крачеше боса из стаята си, Парадайз внимаваше да стъпва първо на връхчетата на пръстите си, за да не вдига шум, макар че, като се имаше предвид колко силно бие сърцето й, беше истинско чудо как не бе събудила хората от другата страна на реката.
Спиране за миг. Поглеждане към часовника.
Шест и петдесет и осем. Или пък шест и петдесет и девет, трудно беше да е сигурна със стария часовник до леглото й, особено от другия край на стаята.
Изтри изпотените си длани в дънките и се приближи, за да погледне мобилния си телефон. Нарочно го беше оставила обърнат нагоре и сега се взря в тъмния екран. Беше му изключила звука, но той щеше да завибрира, когато Крейг се обадеше. Всеки момент.
Наистина.
Парадайз се намръщи и натисна едно копче, за да го събуди и да провери дали не е пропуснала нещо. Което, ако трябваше да е честна, би било, като да не забележи неонов знак в стаята си. Не. Никакви пропуснати обаждания, нито есемеси.
Просто за да е напълно сигурна, тя въведе паролата си и провери списъка с обаждания.
Нищо.
Господи, това беше ужасно. Имаше чувството, че е застанала върху някакъв парапет и се взира в дълбока бездна, без нищо, за което да се залови. Което беше истинска лудост... и знак, че надбъбречната й жлеза определено се беше самозабравила с преценката на опасността за личната й сигурност. За бога, та тя нямаше да изгуби някой крайник, ако Крейг не се обадеше, както беше обещал. Нищо нямаше да й се случи.
А и той все още дори не беше закъснял.
Парадайз остави телефона на нощното шкафче и отново закрачи из стаята.
Това не трая дълго. Две минути по-късно отново беше при телефона.
Нищо.
Извърна се и усети, че се ядосва на себе си. Уж беше решила да извоюва своята независимост и да се отърси от ограниченията на глимерата... и все пак се тревожеше дали някакъв си мъж ще й се обади за нещо, което вероятно щеше да се окаже телефонен секс, целящ да му донесе облекчение.
Да, това определено я правеше истинска феминистка.
Освен това никога досега не беше получавала оргазъм. Какво го караше да мисли, че ще успее...
Бръмченето, разнесло се откъм нощното шкафче, я накара да се втурне към леглото толкова бързо, че се препъна в килима.
- Ало! - отговори трескаво, след като си възвърна равновесието.
Миг тишина, а после в ухото й се разнесе прекрасен, дълбок мъжки глас.
- Къде си.
Парадайз се огледа наоколо.
- В стаята ми?
- Осветлението запалено ли е.
- Да?
Интересно, уж той задаваше въпросите, а тя отговаряше, но в действителност беше обратното. Струваше й се, че тя е тази, която пита.
- Легни си в леглото. Загаси лампите.
- Окей. - Парадайз отиде до вратата и натисна ключа за осветлението, след което се върна до леглото, събу си обувките и се излегна върху мекия дюшек. - Тъмно е.
Непрогледно.
От Крейг се откъсна някакъв звук, който тя не можа да определи... и усещането беше невероятно. С угасените лампи той сякаш беше до нея.
- Направо ме убиваш в часовете - каза гърлено.
- Защо?
- Не мога да откъсна очи от теб. Гледам извивката на шията ти. - Звукът се разнесе отново и Парадайз осъзна, че е нещо средно между мъркане и ръмжене... очевидно вече беше напълно възбуден. - Представям си как се приближавам зад теб и отмятам главата ти назад. Прокарвам ръце по гърлото ти... под униформата... върху гърдите ти.
Парадайз отвори очи.
- О, господи... наистина ли?
- Непрекъснато. Защо според теб онази вечер не можах да стана, когато ме повикаха.
Парадайз отново го видя, замръзнал на мястото си, лицето му беше напълно безизразно, огромното му тяло - напрегнато.
- За какво говориш?
- Имах ерекция. И всички щяха да видят.
Гърбът на Парадайз се изви в дъга, когато си представи как би изглеждал широкият му панталон, опънат от голямата му корава дължина.
- Трябва да започна да сядам отпред, за да не те виждам. -Парадайз се засмя тихо и той простена. - Направи го отново.
- Кое?
- Този смях. Толкова е секси. - Парадайз се подчини и от другата страна на линията долетя някакво шумолене. - Някога докосвала ли си се, Парадайз?
За миг тя си представи Ново, толкова сигурна, толкова сексуална, толкова уверена. И се поколеба дали да не излъже.
- Не съм.
- В мислите си те докосвам, откакто се прибрах.
В мрака на стаята й се заредиха още образи с него: как се бие с брата Бъч с такова достойнство; как вдига тежести; как се взира в нея в мъжката съблекалня.
- С какво си облечена? - прошепна той.
- Имам чувството, че си тук с мен.
- Наистина съм. С какво си облечена?
Парадайз сведе поглед в мрака и не видя нищо.
- Блузка с копчета отпред.
- Не я сваляй - простена той. Или пък беше още едно мъркане. - Пъхни ръка под яката.
Да направи онова, което той й каза, като че ли бе най-естественото нещо на света, и от усещането на пръстите й, плъзнали по кожата й, по тялото на Парадайз пробягаха тръпки.
- Носиш ли сутиен?
- Да.
- Докосни една от презрамките. Тя е топла от кожата ти, нали?
- Да - прошепна Парадайз.
- Разкопчай най-горното копче. Направи го за мен. А сега бръкни по-дълбоко... зърното ти е кораво в чашката, нали?
Парадайз се подчини и поиска да му отговори, ала дишаше прекадено тежко, а мозъкът й даваше накъсо. Крейг обаче като че ли нямаше нищо против мълчанието й.
Засмя се и дълбоката тъмна вълна разтърси тялото й.
- Искам да го взема в устата си. Искам да вдигна очи и да те гледам как ахваш, докато те ближа и смуча.
За мъж, който не говореше много, определено го биваше с думите.
- Непрекъснато си мисля за клиниката - чу се да казва тя. -Ръката ти под чаршафите. Спомням си точно как изглеждаше, движеща се нагоре-надолу..
- Мамка му.
- ...докато ти...
- Разкъсай блузата си.
- Какво?
- Смъкни я от тялото си - излая той. - Остави шибания телефон и я разкъсай!
Навсякъде се разлетяха копчета.
И усещането беше толкова невероятно, че гърбът й отново се изви в дъга, докато разкъсваше дрехата, влагайки цялата си сила.
Когато отново се отпусна на леглото, побърза да грабне телефона... и го чу да диша все по-тежко и по-тежко... но изведнъж спря.
С напрегнат глас, сякаш стискаше зъби, той й заповяда да бръкне в чашките на сутиена си, да разтърка зърната си и да вземе гърдите си в шепи, а после да се отърве от сутиена. Без изобщо да се поколебае, Парадайз се изуми от усещането на пръстите си, изследващи меката кожа и твърдите зърна, изпращащи електричество и горещина до самата й сърцевина. И през цялото време Крейг й говореше с кадифения си глас, казвайки й какво точно да прави, засилвайки еротичния заряд на случващото се бавно и неумолимо. Колкото повече се издигаше тя, колкото по-гореща и влажна ставаше, толкова по-малко я беше грижа за глупости като моминско благоприличие... и толкова по-силно копнееше за онова, което той й даваше.
Все пак успя да запази достатъчно самоконтрол, за да остане относително тиха. Въпреки че искаше да изкрещи името му, мисълта, че някой доген или пък баща й може да чуят нещо и да се опитат да влязат в стаята й, щеше да доведе до разговори, с които нямаше да успее да се справи.
- Сега какво? - простена тя.
* * *
В мрака на спалнята, която му бяха дали, Крейг бе напълно изгубен. Безвъзвратно. Тренировъчният център можеше да избухне в пожар или да бъде сринат от земетресение, ала той пак не би прекъснал връзката.
Нямаше представа как изглежда стаята на Парадайз, къде се намира леглото й, на колко възглавници се беше облегнала, нито какъв беше цветът на покривката. Въпреки това я виждаше с кристална яснота, изтегнала се отгоре му, гърчеща се, парчетата на разкъсаната блуза висяха от ръцете й, простичкият й, скромен сутиен беше разкопчан, гърдите й - голи.
Малки зърна, щръкнали и корави, готови за устата му.
- Усещаш ли ме върху себе си?
- Да... — изохка тя.
Много добре, значи, беше дошъл моментът да се спусне по-надолу. Не върху себе си обаче. Трябваше да свали ръка от пениса си, защото така свършваше почти незабавно и от това мозъкът му изключваше, а повече от всичко, повече от собствения си оргазъм искаше да се погрижи както трябва за нея.
Защото това бе всичко, което щяха да имат някога. Нямаше никакво намерение да й отнеме девствеността... и ако искаше да спази това решение, трябваше да се погрижи между голите им тела да има непреодолимо разстояние. Единственият безопасен начин да го направят като че ли беше по телефона. Тя щеше да си остане порядъчна жена и след онова, което предстоеше, защото да се докосва сама изобщо не можеше да се сравнява с това, някакъв неандерталец като него да проникне дълбоко в нея и да свърши няколко дузини пъти... и да отнеме на мъжа, за когото тя щеше да се обвърже, рано или късно, онова, което му принадлежеше.
Стига само никога да не оставаше насаме с нея достатъчно дълго, щеше да успее. А изобщо не се заблуждаваше -привличането им може и да беше взривоопасно, но след като подготовката им приключеше? След като всичко това свършеше (при положение че и двамата стигнеха до края)?
Всеки щеше да поеме по своя път. Дори и ако понякога се случеше да работят заедно.
За едно Крейг беше напълно сигурен - не можеше да й предложи семейно щастие. Особено след като се заемеше с истинската цел зад подготовката си: отмъщение. Над
аристократите, оставили баща му да бъде убит от врага.
Нямаше да намери покой, докато не пролееше кръвта им.
- Плъзни пръсти по корема си - нареди той. - Какво има там?
- Колана на дънките ми.
- Разкопчай копчето.
- Да...
Разнесе се шумолене, последвано от гласа й.
- А сега?
- Ципа.
Ново шумолене. По време на което Крейг си представи как неговите пръсти го разкопчават и разтварят плата, а после устните му докосват дантелата на гащичките й. Или памука, както бе по-вероятно в нейния случай.
- Свали си дънките. Остави бельото.
Още шумолене.
Крейг не можа да се сдържи и като се улови под лекия чаршаф, който покриваше голото му тяло, плъзна ръка по протежението си. Ала когато връхчето на пениса му запари така, сякаш щеше да изригне, беше принуден да спре.
Стисна зъби и процеди:
- Сложи ръка между бедрата си, разтвори дългите си крака... хайде.
Искаше да го направи по-бавно, но беше прекалено алчен. Тя също: накъсаният стон, изтръгнал се от нея, го тласна над ръба и пенисът му се отказа да чака ръката му.
- Потъркай се - простена, докато ерекцията му подскачаше под чаршафа и горещи струи обляха корема му. - О, господи, Парадайз, потъркай се през памука... - Когато тя изкрещя, Крейг разбра, макар и в плен на собствения си оргазъм, че е съвсем близо. - Отдолу... бръкни отдолу, почувствай влагата и горещината... почувствай ги... о, господи... толкова е гладко...
Парадайз дишаше тежко, а после името му се изтръгна от гърлото й.
- Представи си устата ми там долу.
И тогава тя свърши. Също като него - за втори път. Слушаше я как си поема накъсано въздух и отново го изпуска, невероятен умоляващ звук, долитащ през слушалката.
Само звукът на оргазма й го накара да свърши за трети път. И четвърти.
- Не спирай - дрезгаво каза той, - почувствай езика ми, който те ближе, устните ми, засмукващи...
След известно време, когато всичко най-сетне свърши, двамата просто дишаха заедно.
По някаква безумна причина на Крейг му се прииска да бъде до нея и да я държи в прегръдките си... или нещо такова. И сам не беше сигурен. Единственото, за което си даваше сметка, бе изпепеляващият порив да се погрижи тя да бъде добре след онова, което се бе случило.
Това, че ги деляха мили, му се струваше истинско мъчение.
- Добре ли си? - попита я дрезгаво.
О... да...
Доловил усмивката в гласа й, той се ухили широко... и страшно се зарадва, че е сам в мрака. Вероятно приличаше на пълен идиот.
- Красива си - чу се да казва. - Невероятна. Неповторима.
Парадайз избухна в смях.
- Ама че си смешен.
- Надали. Родил съм се без чувство за хумор.
- Наистина ли?
- Аха. Аз съм най-незабавният мъж, когото познавам, и никога не схващам шегите.
- Знаеш ли, сега като се замисля, май никога не съм те виждала да се усмихваш.
- И едва ли ще ме видиш скоро. - Пресегна се, отвори чекмеджето на нощното шкафче и извади цигарите и запалката, които си беше купил, преди да се прибере в тренировъчния център. - И между другото - пуша.
Само след секс, едва не й обясни, ала по някаква причина точно сега не искаше да споменава, че някога е правил секс с друга.
Наклони глава на една страна, за да закрепи телефона до ухото си, отвори пакета „Марлборо“ и извади цигара. Щракна запалката и видя юмрука си на светлината й, докато поднасяше пламъчето към лицето си. Първото всмукване едва не го накара отново да простене и той захапа цигарата между зъбите си, докато намери пипнешком пепелника и го сложи върху голите си гърди.
- Знам, че е гаден навик - каза извинително. - Но поне вампирите не се разболяват от рак.
В мига, в който беше уредил това обаждане с нея, бе започнал да планира как да си намери цигари за после. Не беше особено романтично.
Не че се вълнуваше от романтика, напомни си той.
- Е, защо не се усмихваш, Крейг?
На пръв поглед въпросът й изглеждаше безгрижен, почти шеговит, ала сериозният й тон говореше друго.
И колкото и да бе странно, в отпуснатото си следоргазмено състояние той й отговори, вместо да затвори, както би трябвало да направи.
- Колко души изгуби в нападенията? - прошепна той.
- Седем братовчеди - отвърна печално Парадайз. - Останахме само аз и баща ми, и двамата извадихме голям късмет.
- Аз изгубих най-близките си. Майка ми и сестра ми бяха у дома заедно с мен. Баща ми беше на работа. Взели адреса ни от подправената му шофьорска книжка, след като го убили. Така ни откриха. - Той отново всмукна от цигарата. - Ето защо не се усмихвам.
- Толкова съжалявам.
- И аз. - Още нещо, което не би си признал при други обстоятелства. - Не можах да ги спася. Майка ми и сестра ми имам предвид.
- О, господи...
Крейг сви рамене.
- Изгубих твърде много кръв. Лесърите изкъртиха вратата и аз се спуснах по стълбите, щом чух шума. Нападнаха ме и когато решиха, че са ме убили, ме оставиха. И до днес не знам как оцелях. Използваха мачете. Останах в съзнание достатъчно дълго, за да чуя как майка ми изкрещя на сестра ми да бяга... а после и двете бяха жестоко убити. - От Парадайз се изтръгна задавен звук и той поклати глава. - Извинявай, не трябваше да навлизам в чак такива подробности.
- Аз... изобщо не е достатъчно, но е всичко, което бих могла да кажа... толкова съжалявам.
- Благодаря.
- Как оцеля? Да не би някой да е дошъл да те спаси?
- Събудих се в локва от собствената си кръв точно преди да съмне. Бях ужасно слаб... едва успях да затворя входната врата, преди слънцето да ме изпепели. Запълзях из къщата и открих техните... ами да. Беше толкова странно, да ги видя проснати върху линолеума, навсякъде имаше кръв, а кожата им беше толкова бледа... бяха посегнали една към друга, ръката на майка ми... - Крейг беше принуден да спре и да се прокашля. - Майка ми беше протегнала ръка към сестра ми, а тя се мъчеше да я достигне. Очите им бяха отворени... Не знам, след като видях това, нещо в мен се пробуди. Само така бих могъл да го опиша... и именно тогава започна всичко. Тогава реших, че някога, някак си ще открия начин да се включа във войната срещу лесърите. Само така мога да продължа да живея, без да искам да си пръсна мозъка. - Той се изсмя дрезгаво. - Реших също така и че мразя аристократите, но то се случи две нощи по-късно.
- Защо... - Парадайз се поколеба. - Защо мразиш глимерата?

Докато Парадайз чакаше от другата страна на слушалката да долети отговор, сърцето й отново заби учестено и тя запали лампата. Уви кораловата покривка на леглото около голите си крака, загърна скъсаната си блуза, вдигна колене към гърдите си и зачака.
Доста време мина, преди Крейг най-сетне да й отговори.
- Първото, което сторих, когато събрах достатъчно сили, бе да се опитам да открия баща ми в имението, където беше отишъл да работи... когато стигнах там, заварих същото, което и у нас. Кръв и тела навсякъде, разграбени бяха и доста неща - картини, сребро и разни такива. Слънцето беше изпепелило някои от труповете. Онези, които бяха по-навътре в къщата, все още бяха цели. Открих баща ми в стаята, където полагаше нов махагонов под. И какво друго открих? Зейналата врата на шибаното скривалище, където семейството не беше пуснало нито него, нито когото и да било от прислугата и работниците.
- Какво... искаш да кажеш?
- Семейството, което живееше там, аристократите, които живееха там, се затворили в сигурното си скривалище... и отказали да пуснат когото и да било от работниците. Заключили се вътре, оставяйки ги да бъдат изклани навън... Видях отворената врата и стъпките им в кръвта на баща ми и другите от неговата класа, когато те най-сетне излезли и избягали, преди да съмне или пък на следващата вечер. - Отново се възцари мълчание, а после Крейг добави по-ниско: - Погребах всички там, освен баща ми. Него отнесох у дома. Просто не можех... не можех да оставя другите така. Един доген се върна, докато се оправях с телата, и ми каза, че се опитвали да намерят близките, ала в домовете на работниците всички били убити... също като у нас. Буквално нямаше кой да се погрижи за загиналите. А онова изискано семейство? Бяха избягали. Опитах се да ги открия... и няма да спра, докато не го направя. Живееха в имение, на име „Енделвю“. - Крейг се прокашля дрезгаво. - Искам да кажа, как може да постъпиш така с някого? Как можеш да живееш със себе си, знаейки, че си имал възможност да помогнеш някому и не си го сторил? Персоналът, прислугата са служили на онова семейство поколения наред. А в онзи салон имаше страшно много тела. Дошли, както научих от догена, защото строителните работници знаели за скривалището и ги повели натам. Блъскали по вратата, за да ги пуснат, когато къщата била превзета... Знам го, защото много от телата бяха паднали до стената. Ала не, не били достатъчно добри, достатъчно важни, достатъчно достойни.
Господи.
Това бе единствената мисъл в главата на Парадайз... защото тя също бе чувала тази ужасна история. Пейтън й я беше разказал по време на един от дългите им разговори около месец след като тя и баща й бяха отишли да се укрият на сигурно място. Първородният син, дъщерята, майката и двама братовчеди твърдели, че били извън града и когато се прибрали, заварили клането в дома си... ала може би през цялото време са били там?
Оттогава били изчезнали. Навярно са намерили друго скривалище далеч от Колдуел.
- Както и да е, имам планове за тях. Когато открия къде са.
Парадайз затвори очи.
- Не всички аристократи са зли.
- Когато години наред си слушал как баща ти се прибира от работа всяка сутрин и разказва как са се държали с него като с някаква отрепка, докато той се опитва да си изкара прехраната с честен труд? Трудно ми е да събера и капчица съчувствие към тях... и това беше, преди те да станат причина за смъртта както на баща ми, така и на майка ми и сестра ми.
- Съжалявам.
- Няма нищо.
Напротив, имаше.
И Парадайз изобщо не се учуди, когато той заяви рязко:
- Трябва да затваряме. Имаме нужда да поспим.
- Да. Да, разбира се. - Тя стисна здраво телефона, мъчейки се да измисли какво да каже. - Аз, ъ...
- До утре.
Щрак.
Парадайз свали телефона и се взря в него. Естествено, номерът не се беше изписал, защото телефонните линии в тренировъчния център, също като тези в къщата за аудиенции, бяха скрити.
Ала тя не би му се обадила отново, дори да можеше.
Остави апарата до себе си и плъзна поглед из стаята си, хубавата си, уютна стая, издържана в коралово и розово, с копринени завеси с пискюли и бродирани килимчета. Трудно й бе да вини Крейг за това, което мислеше и чувстваше. Тя би изпитвала съвсем същото. Ала решението не беше да издири някого и да го убие, за да си отмъсти. Още по-малко пък да убие жени заради това.
Или поне се надяваше, че не това е решението.
Расата и така бе понесла твърде много смърт. Несъмнено имаше и друг начин да бъде изкупена подобна злина?
Телефонът й избръмча и тя подскочи. Нямаше номер. Крейт? Отново?
Парадайз вдигна и прошепна:
- Ало.
И този път последва моментно мълчание.
- Съжалявам - избъбри той. — В случай че не си забелязала, никак не ме бива с чувствата. Ти не си виновна за станалото.
Парадайз изпусна дъха си с облекчение.
- Толкова се радвам, че се обади отново. Не очаквах да го направиш.
- Нито пък аз.
- Мислиш ли, че изобщо ще успееш да заспиш?
- Сега, когато отново чух гласа ти? Може би. Ще опитам.
- Крейг?
- Какво?
Парадайз се заигра с дантеления ръб на покривката на леглото, докато се опитваше да подбере правилните думи.
- Нощта на нападенията... не казвам, че мъжът или който и да е бил онзи, заключил всички навън, е бил прав. Ни най-малко. Ала око за око е толкова... варварско.
- В Древната страна винаги е било така.
- Вече не живеем там. Времената се промениха. Помисли за постигнатия напредък. Кръвното робство беше отменено, жените и простолюдието започват да постигат равенство. Не казвам, че трябва да забравиш за станалото, нито да простиш... ала отговорът ти не е нужно да бъде убийство.
- Няма да бъде убийство. Ще бъде разплата за моите мъртъвци.
- Как иначе би го нарекъл, когато убиеш някого хладнокръвно? - Парадайз нарочно говореше меко и тихо. - Не искам да споря с теб, честна дума. И изобщо не си мисля, че знам какво е усещането семейството ти да... - Гласът й пресекна и тя се прокашля. - Не мога да си представя дори. Но ако направиш това, за което говориш, ти също ще бъдеш убиец. По нищо няма да се различаваш от лесърите.
Възцари се дълго мълчание. Ала Парадайз знаеше, че не беше затворил.
- Рядко съм срещал някого, надарен с толкова емпатия, колкото теб - каза той най-сетне.
- Не е вярно.
- Напротив. Ти наистина си добра, Парадайз.
- Не ме слагай на пиедестал. Така само ще те разочаровам.
- Съмнявам се. - Последва пауза. - Наспи се добре, окей? И ако през деня се събудиш от усещането за нечии ръце върху тялото ти, знай, че съм аз. Или поне в моите сънища ще съм аз.
- Караш ме да се изчервявам.
- Хубаво. А когато влезем в час, ще се постарая да не те гледам през цялото време.
- Не се старай прекадено усърдно.
При следващите думи тонът му стана по-сериозен:
- Трябва да защитаваш целомъдрието си.
- Моето целомъдрие си е мой проблем. Не твой.
От другата страна Крейг издаде странен звук.
- Утре отново ще ти се обадя в седем часа. Вдигни си проклетия телефон.
Парадайз се разсмя.
- Някой някога казвал ли ти е колко си властен?
- Не, защото никога не слушам какво ми говорят.
- Значи, ако спомена, че ти също си невероятен, отново ще ми затвориш?
- Вероятно.
- Окей. Хубав ден тогава, ти си невероятен. - Парадайз изведнъж седна и притисна телефона до ухото си. - Я чакай, да не би току-що да чух смях?
- Не. Нищо такова.
- Лъжец. - Усмихна се толкова широко, че бузите я заболяха. -Смях беше. Чух го.
- Не беше смях.
- О, защото кикотенето е далеч по-мъжествено, така ли? Е, добре, ти се изкикоти, Крейг. Залових те.
- Трябва да престанеш. - Този път от него се откъсна нещо, което прозвуча като...
- А сега се изкиска.
- Не!
- О, да, направи го. - Парадайз продължи да се закача с него, мислейки си, че то бе нещо като словесния еквивалент на това, да го гъделичка. - Току-що се изкиииииска...
- Трябва да затварям! Чао!
- Ти си невероооооооятен...
Щрак.
Този път, когато остави телефона до себе си, Парадайз се чувстваше лека и въздушна като мехурчетата в чаша шампанско.
И мъничко пияна.

Когато падна нощ, Мариса открехна вратата на спалнята и надникна в коридора. Откъм хода на Дупката не се чуваше нищо, така че тя се отправи натам в копринената си нощничка, стъпвайки с босите си крака по студения дървен под. Сви зад ъгъла и погледна към дивана, очаквайки да открие своя хелрен, заспал там с глава към кухнята и крака към тяхната стая. Винаги спеше по този начин, така че да вижда телевизора покрай джагата.
Черният кожен диван беше празен. А одеялото на „Ред Сокс“, което тя му беше подарила за човешката Коледа преди една година, беше сгънато и преметнато през облегалката. Дори не се беше опитал да спи вкъщи.
Одеялото беше издайническата улика. Мариса обичаше своя хелрен с цялото си сърце, ала той беше физически неспособен да се завие и да го върне на мястото му, когато свърши с него. Това беше нещо като отколешна шега между тях, като неспособността му да прибере отварачките за бутилки и това, че никога, никога не пускаше съдомиялната.
Мариса изпусна дъха си и се облегна на касата на вратата, затворила очи.
- Не се прибра снощи.
Ниският глас на Ви я накара да погледне към редицата компютри. Братът беше отметнал глава и суперинтелигентните му диамантени очи се взираха в нея покрай екраните, без да мигнат... и без да я съдят. Нямаше никаква причина да крие болката си от него. Той беше като роден брат на Бъч и освен това я познаваше толкова добре, че веднага би прозрял лъжата й, ако се опиташе да му излезе с някое „добре съм“.
- Снощи се скарахме ужасно.
Ви дръпна от ръчно свитата си цигара.
- За какво?
Мариса се приближи до дивана и седна, опъвайки нощничката върху коленете си.
- За един секс клуб.
Пристъпът на кашлица, който последва, вероятно би бил адски смешен, ако тя беше в по-добро настроение - имаше нещо невероятно удовлетворяващо в това, поне веднъж да успее да шокира невъзмутимия брат. За съжаление, причината за тази реакция бе това, какво добро момиченце беше тя.
- Моля? - Веждите му бяха подскочили толкова високо, че разкривяваха татуировката на слепоочието му. - Секс клуб?
Обяснението й беше кратко и ясно и когато свърши, обичайното сардонично изражение се беше завърнало върху лицето на Ви.
- Аха. Той ми спомена, че ще ходи. Помоли ме да отида с него.
Мариса не можа да скрие потръпването си. Вярваше, че Бъч никога не би й изневерил... За бога, като обвързан мъж, той никога не забелязваше другите жени; от сексуална гледна точка за него те спокойно можеха да бъдат ходещи тостери. Имаше обаче нещо смущаващо във факта, че беше замесил Ви, може би защото то я накара да се почувства... изключена, въпреки че това беше лудост.
Изключена и недостатъчно способна, защото хелренът й се нуждаеше от Вишъс до себе си, а не от нея.
Освен това беше вярно, начинът на живот на Ви открай време я шокираше мъничко... не защото го смяташе за перверзник, а защото сексуалният му живот беше изпълнен с толкова крайности... и разнообразие.
- Знаеш, че те обича - измърмори Ви. - Хайде де.
- Знам.
- А аз няма да направя нищо с него.
- Не исках да те засегна.
- Не си.
- Напротив. - Когато братът не отговори, Мариса разбра, че е права. - Просто... понякога не искам да ме защитават, ако в това има някакъв смисъл. Искам да кажа, проблемът с жената, която умря пред очите ми... той е мой. Аз съм отговорна. Благодарна съм му за помощта, нуждая се от нея... но да ме отблъсне, защото съм „добро момиче“ и има неща, с които не мога да се справя, ме кара да се чувствам така, сякаш според него съм слаба и лекомислена.
- Виж, не искам да се замесвам в това.
- Знам. Съжалявам.
Мариса понечи да стане, но гласът на Ви я спря:
- Ала той те боготвори. Ти си... ти си като онази Дева Мария, жената, на която се моли. За него ти си най-съвършената жена, раждала се някога, най-съвършената, която някога ще се роди. Да те заведе на подобно място, би било равносилно на това, да гледа порно в църква. За него ти си чиста и добродетелна, и прекрасна, и той иска - приготви се, ще използвам онази дума - да те защитава в свят, който е жесток и мръсен, и отвратителен.
Мариса поклати глава и си помисли за Бъч и проблема му със свирките.
- Просто не искам да бъда толкова едноизмерна. Не искам да бъда затворена в кутия, дори ако той ме е сложил в нея, защото обича някои неща у мен.
Столът на Ви изскърца, когато той се облегна назад и изпусна струйка дим. Интересно, когато за първи път се бе нанесла тук, ненавиждаше тази миризма. Сега тя й се струваше като тамян, означаваше сигурност и дом... и обикновено дори не я забелязваше.
Дори присъствието на Ви, колкото и студен и интелектуален да беше понякога, означаваше комфорт.
- Нямам лесен отговор на това. - Той сбърчи вежди. - Искам да кажа, момчето ти е от онези, които живеят в свят на черно и бяло, на добро и зло. Заложено му е в гените. Но то си има и добрите страни. Той никога няма да прояви неуважение към теб. Никога няма да се държи лошо. Винаги ще те поставя на първо място.
- О, знам всичко това. Ала когато се държи така, възпрепятства нещо, което не само е страшно важно за мен, но и с което имам пълното право да се заема. А когато обичаш някого, не бива да постъпваш така, дори ако си тласкан от любов и добри подбуди.
Възцари се дълго мълчание.
- Нека поговоря с него.
- Ще ти бъда задължена. - Мариса изруга тихичко. -Напоследък имахме известни проблеми. И от това сърцето ми се къса.
- Случва се дори в най-стабилните връзки.
- Предполагам.
- Виж, той не иска да бъде с никой друг, освен с теб. - Ви вдигна ръка. - Да, знам, че го знаеш, но трябва да го повторя. И за добро или зло, твоите изящество и елегантност, и да, това, че си добро момиче, са част от онова, което го привлича у теб. Така де, направи го с Хекс, но то беше просто секс... и винаги ще си остане само това. Ти си неговият тип, не тя.
Мариса се изпъна рязко, сякаш някой беше лиснал кофа студена вода отгоре й.
- Правил е секс с нея?
* * *
В офиса на тренировъчния център, Бъч седеше зад бюрото на Тор и се взираше в цветните линии, които трептяха върху компютърния екран.
Онова, което предъвкваше, което бе предъвквал цял ден, бе въпросът какво не беше наред с него, по дяволите. След като Мариса го беше направила на нищо в билярдната, той се беше напил толкова, че се бе оказало напълно непосилно да се завлече до Дупката и да си легне.
По дяволите, да се дотътри дори до един от диваните край билярдните маси, се бе оказало истинско предизвикателство.
Умът му обаче си беше останал мъчително бистър.
Най-лошото? По някаква причина последният образ на сестра му, в който тя го поглеждаше през задното стъкло на колата, отвеждаща я там, където щяха да я изнасилят и убият, непрекъснато изникваше в ума му.
„По някаква причина“, друг път - беше заради мъртвото момиче на Мариса. Досещаше се, че ако отиде при Мери, та любимата терапевтка на Братството да се поразрови из мозъка му, тя щеше да му каже, че настоящето му събужда травми от миналото и че страда от посттравматичен шок...
Вратата на складовото помещение се отвори рязко и единствено благодарение на следите от алкохол, останали в него, Бъч успя да не подскочи и да изписка като някакъв женчо.
- Ви?
А си беше мислил, че той страда от не знам какъв си шок. Никога не беше виждал най-добрия си приятел в подобно състояние: очите му заплашваха да изскочат, черната му коса стърчеше във всички посоки и дишаше тежко, сякаш беше взел тунела на бегом.
- Какво има? Доктор Джейн добре ли е? Да не е Дупката? Исусе, какво е станало?
Ви заобиколи бюрото и се хвърли в любимия, потресаващо грозен зелен стол на Тор. Облегна глава върху ръката с ръкавицата и измърмори:
- Една от старите ми мечти току-що се сбъдна.
Паниката на Бъч утихна и той извъртя очи.
- И каква беше тя?
- Току-що наистина ти го наврях.
Бъч примига няколко пъти, а после избухна в смях.
- Да, да, страхотна шега. Окей, какво е направил Лас този път?
- Не, говоря сериозно. Току-що те преебах. Ама наистина. Адски съжалявам.
Бъч се облегна на ръцете си и изруга.
- Не се засягай, обаче нищо, което би могъл да направиш, не може да е толкова страшно.
- Казах на Мариса, че си изчукал Хекс.
Челюстта на Бъч увисна и той я чу как изпука.
- Как... защо... какво...
Ви вдигна безпомощно ръце.
- Мислех, че тя знае, честна дума! Нямах представа, че не си й казал! Не минахте ли през онова „всички, с които съм спал преди теб“?
Ако не беше минал на режим паника, Бъч сигурно отново щеше да се разсмее. Никой не можеше да се сравнява с Ви по невъзмутимост, той беше типът овладяно копеле, което би седнало върху тенекия с бензин насред горяща къща просто за да си отдъхне.
Ето че най-сетне знаеха какво бе в състояние да задейства надбъбречната му жлеза. Добра новина.
Но не и за Бъч.
Той взе главата си в ръце и разтри лицето си.
- Какво каза тя?
- Не много. Върна се в стаята ви, облече се и отиде на работа, съвършено спокойна. От което едва не се насрах в гащите.
Бъч искаше да му каже, че всичко ще е наред, че всичко ще се оправи. Ала като знаеше как с неговата шелан непрекъснато се разминаваха напоследък...
- Как изобщо стигнахте до тази тема? - попита той.
Ви вдигна отбранително ръце.
- Виж, тя започна да говори за вас двамата.
- За онова с клуба?
- Аха. Има чувството, че си й отредил роля в някакъв твой модел девственица/курва и я задушаваш. И слушай, не че си приритал за съвети от мен, но наистина трябва да престанеш с това. Само защото е видяла няколко човеци да се чукат на обществено място, не означава, че ще се промени. Какво си мислиш, че ще се случи? Изведнъж ще стане като мен? Първо, ще има нужда от операция за смяна на пола и второ, ще трябва да стане много по-грозна... и по-глупава, очевидно.
В последвалата тишина половината от ума на Бъч даде накъсо при мисълта за онова с Хекс, но другата половина бе осенена от внезапно прозрение.
Мариса беше права. От мисълта да я види на подобно място се чувстваше много по-некомфортно, отколкото тя.
По дяволите.
- Както и да е - измърмори Ви, - двамата трябва да си поговорите. Веднага. И съжалявам.
- Няма нищо.
- Мислех си, че помагам. Просто исках да изтъкна, че тя е твоят тип. Тя е твоето момиче и ти не се нуждаеш от нищо повече, нито по-малко от нея.
- Така е. - Бъч се огледа за мобилния си телефон. - Отиде на работа, нали?
- Аха. Така каза, преди да излезе.
- Ще й се обадя. - Ви се надигна от стола и Бъч му протегна ръка. - Между нас с теб всичко е наред, мой човек. Сам съм си виновен. Предполагам, че трябваше да й кажа. Просто за мен нищо от станалото преди нея няма значение, нали разбираш?
Ви стисна ръката му.
- Чувствам се отвратително. Ако искаш райт, само ми кажи.
- Едва ли, но може да се наложи да ми вземаш дрехите от химическото поне месец занапред.
- Фриц вече не го ли прави?
- Това е човешка шега.
- Което обяснява защо не е смешна. - Ви се приближи до стъклената врата. - Кога каза, че искаш да си вземеш свободна нощ, за да отидеш в онзи клуб?
- Мислех си за утре. Защо не?
- Окей. Аз ще поема тренировката в спортния салон. А после Зи ще им обясни това-онова за отровите... сигурен ли си, че няма да имам нужда от дегустатор на храната?
- Не се притеснявай. Но ако Зи има нужда от някой, върху когото да се упражнява, нека вземе Ласигьр за опитно зайче.
- Имаш го. Със сигурност го имаш.
След като вратата се затвори безшумно зад Вишъс, Бъч се обади на своята шелан, молейки се да му вдигне. Когато бе прехвърлен на гласовата й поща, той изруга, надявайки се, че е, понеже е заета, а не защото му е толкова бясна, че го е блокирала.
Не би го сторила. Със сигурност не би го сторила.
От друга страна...
- По дяволите.

На това му се казваше да добавиш солидна доза вълнение към всяка секунда.
През цялата тренировка в спортния салон и последвалия невероятно информативен урок за това, как да убиваш с помощта на мазила и отвари, Парадайз имаше чувството, че знае най-невероятната тайна на планетата. С всеки юмрук и ритник, с всяка записка, която си водеше, трябваше да полага усилие да скрие усмивката от лицето си.
Не помагаше и това, че Крейг, знаеше тя, изпитва съвсем същото.
От време на време го улавяше да поглежда към нея с премрежени очи, които говореха, че за каквото и да си мислеше, то определено не беше съдържанието на урока.
Не, очевидно беше в тъмното, на телефона. С нея.
И естествено, Парадайз изобщо не се учудваше, че тялото й отново копнее за него... толкова силно, че непрекъснато шаваше и се въртеше, и не можеше да си намери място.
Никой друг обаче като че ли не забелязваше... макар да беше възможно да се заблуждава. Ами ако наистина беше така? Майната му. Преди да излезе от дома си, за да се дематериализира до мястото, откъдето ги вземаше автобусът, Парадайз бе проверила формулярите за постъпване в програмата (включително и частите, които не беше показала на баща си, защото не искаше да го плаши) - никъде не се споменаваше, че се забраняват връзки между участниците в нея.
Или романтични отношения.
Или... каквото и да бе онова, което те правеха.
Така че двамата не вършеха нищо нередно, поне що се отнасяше до правилата. Освен това бяха пълнолетни и вярно, възможността Пейтън и Анслам да научат истината можеше да доведе до усложнения с глимерата, ала: 1) Парадайз знаеше за Пейтън достатъчно, за да може да го изнуди да си мълчи, ако се наложи, и 2) Анслам беше най-обикновено разглезено богаташко синче, което не би забелязало и розов слон в стаята, освен ако не можеше да извлече някаква лична облага от това.
Когато стигнаха до последната част от уроците за тази нощ, Парадайз влезе в стаята с тежести след Крейг и като никога си позволи да плъзне оценяващ поглед по него, възхищавайки се на широките му рамене, високия ръст и спотаената сила, с която се движеше.
Както и невероятното му дупе.
Леле.
После обаче нямаше време за нищо друго, освен за задачите, които братът Бъч им възложи, изпращайки всеки от тях на различен уред.
- Парадайз, тази нощ ти ще тичаш - заяви той и й посочи бягащата пътека. - Един час. С пауза на двайсетата и четиресетата минута, за да пийнеш малко вода. Само на равно, докато загряваш.
Парадайз прекоси тепихите и се качи на най-близката машина, включи я и зададе шейсет минути с бързичко темпо. Гумената лента започна да се върти и тя подхвана ритъм, който й се стори по-труден от обикновено, но разбира се, бедрата й все още бяха изморени от приклекналата отбранителна позиция, в която беше стояла по-рано тази вечер. Постепенно обаче стана по-леко, машината поддаваше и скърцаше под подметките на маратонките й, дишането й ставаше все по-дълбоко и по-дълбоко.
Крейг беше изпратен на Смит машината.
На това му се казваше шоу.
Тежестите, с които той можеше да се справи, бяха толкова големи, че Бъч и Тор се видяха принудени да му асистират, застанали от двете му страни, в случай че изгуби контрол над близо тристате килограма. Крейг се намести под закрепената за машината щанга, вдигна ръце, изпусна дъха си и изпръхтя, докато я освобождаваше, поемайки тежестта с тялото си. Лицето му почервеня, а мускулите на шията и вените му се изопнаха, когато отстъпи назад, за да заеме стабилно положение.
Нагоре...
...надолу.
Нагоре...
...надолу.
Въпреки начина, по който кожата му потрепваше от напрежение, яките му мускули и желязното му тяло бяха солидни като скала, докато отново и отново вдигаше щангата. По лицето му се застича пот, не че той забелязваше, а Парадайз нямаше как да не опита да си представи как ли изглеждат масивните мускули на бедрата му под уж широките крачоли на панталона на униформата: платът се изопваше като втора кожа всеки път, щом Крейг приклекнеше, толкова огромни ставаха мускулите му. Всъщност изглеждаше така, сякаш всеки миг панталонът ще се скъса...
Стана толкова бързо.
В един момент Парадайз тичаше ритмично, без да изостава. В следващия десният й крак стъпи наполовина върху лентата, наполовина върху бордюра отстрани.
Политна прекалено бързо, за да се улови или поне да се подпре на ръката си. Вместо това се удари силно в конзолата, отскочи и едва не си остърга лицето във въртящата се лента, защото ключът за спиране, който толкова внимателно беше пъхнала в машината, не беше закачен за дрехите й.
Така че пътеката продължи да върви.
За частица от секундата бе твърде поразена, за да помръдне... ала парещата болка, жегнала я миг по-късно, я накара да се преметне настрани от мястото, върху което се беше приземила. Господи, отвратителната воня на изгорена плът, я накара да сбърчи нос.
И в този миг видя тежките ботуши.
Точно до лицето си.
Изведнъж над нея един през друг заприказваха цял куп хора и тя се опита да различи думите им, ала в очите й имаше нещо. А главата я болеше. Защо я болеше главата?
- ... доктор Джейн, незабавно.
- ... носилка?
- Бързо. Хайде!
Парадайз се опита да вдигне ръка и да избърше потта от очите си, за да вижда по-добре.
Не беше пот. А кръв. Когато погледна дланта, която беше прокарала по лицето си, видя, че беше поаленяла от кръв.
По дяволите, май беше пострадала сериозно.
И то само защото се беше държала като момиче.
По дяволите.
* * *
Когато в другата част на стаята Парадайз падна, Крейг замалко да хвърли щангата и да се втурне към нея. Това обаче не беше нещо, което правиш с тристакилограмова тежест... не и ако не искаш да нараниш себе си или някой наблизо.
Повиквайки на помощ целия си самоконтрол, той пристъпи напред и с помощта на братята върна тежестта на стойката. След това и тримата изхвърчаха от там. Крейг светкавично издърпа ключа за спиране, защото тя се намираше твърде близо до проклетата лента, сгърченото й тяло лежеше наполовина върху проклетото нещо.
- Парадайз? - повика я той.
Бъч коленичи до нея и Крейг едва не го изблъска настрани, но това беше нелепо. Като за начало, братът беше учител. Освен това едва ли би могъл да обяви по-красноречиво, че между тях с
Парадайз има нещо, ако започнеше да се държи собственически в подобна ситуация.
- Парадайз? - повтори той. - Парадайз...
Тя се надигна, чула го да изрича името й, и се обърна, за да го погледне... о, господи. Имаше кръв. Толкова много кръв... господи, щеше да припадне.
Братята си разменяха заповеди, а после Тор излезе, за да доведе помощ. Което означаваше, че точно до нея се освободи място и тялото на Крейг се възползва, още преди мозъкът му да бе оформил съзнателна мисъл.
- Добре съм. - Парадайз отблъсна ръцете, протегнати към нея, и седна. - Просто се чувствам глупаво. Нямам нужда от помощ.
Крейг свали тениската си с рязко движение, направи я на топка и я притисна до кървящата рана над окото й.
- Млъкни - измърмори, когато тя понечи да възрази. -Отиваш в клиниката. Вероятно имаш нужда от шевове.
- Просто малко порязване.
- Какво според теб означава цялата тази кръв?
- Няма повод за истерии...
- Не съм аз този, който дрънка...
Двамата продължиха по същия начин, остри думи прелитаха във въздуха, обезвреждайки се една друга. Едва когато спряха, за да си поемат дъх, Крейг си даде сметка, че всички в залата ги бяха зяпнали с изражения, които сякаш казваха: Я виж ти!
Мамка му.
Все тая. Преди всичко трябваше да се погрижи тя да се съгласи да я лекуват. След това щеше да се тревожи за заключенията, които наобиколилите ги несъмнено си вадеха.
И да, именно той бе този, който я вдигна и я сложи върху носилката.
И да, ако някой от другите мъже, включително и приятелчето й Пейтън или пък някой от братята я беше докоснал, той щеше да му откъсне ръката.
Парадайз продължи да спори с него и когато излязоха в коридора - беше уплашена и по този начин се опитваше да се справи със страха, разбра той.
- Нелепо. - Но все още притискаше тениската му до челото си. - Просто трябва да си измия лицето и кръвта ще спре.
- Да, защото малко вода със сигурност ще затвори петсантиметровата рана там горе.
- Нямам нужда чак от носилка!
- Кога, казваш, завърши медицинския университет?
Стигнаха до клиниката и Крейг понечи да влезе с нея, но Бъч се изстъпи пред него.
- Трябва да се върнеш в час.
Крейг отвори уста, за да възрази... и в този миг осъзна, че си беше изгубил проклетия ум. Беше се запознал с нея наистина кога, преди не повече от четири нощи? Това беше неуместно.
И все пак поклати глава.
- Няма да си тръгна.
- Ще трябва да я прегледат - възрази Бъч. - Цялата, ако ме разбираш.
Крейг изруга и хвърли последен поглед през бавно затварящата се врата към стаята, където Парадайз се прехвърляше от носилката върху масата за прегледи. Сякаш усетила, че той вече не е до нея, тя вдигна объркано глава, търсейки го с поглед.
- Аз, ъ... - Крейг се прокашля. - Искам да я видя, когато приключат.
- Стига тя да е съгласна, имаш го.
Крейг кимна и заповяда на краката си да направят кръгом и да го отведат в залата с тежестите. Мина поне половин минута, преди те да се подчинят... и го направиха толкова бавно, че и охлюв
би стигнал по-бързо.
Пейтън го чакаше пред вратата на залата.
Крейг изруга под носа си и се приготви отново да се сбие с него.
- Кога се случи? - попита Пейтън.
- Кое?
- Ти и тя.
Другият мъж го гледаше със странно спокойствие, което можеше да означава приемане или пък подготовка за атака. Странно, съвършените му черти и излъчването му на аристократ, който смята, че целият свят му е длъжник, съчетани с изисканото му потекло, го правеха далеч по-добър кандидат за всяка жена.
И все пак Парадайз по някаква причина беше избрала него.
Сигурно не беше с всичкия си.
- Между нас няма нищо - заяви той.
- Не ми излизай с тия, окей? Обвързал си се с нея.
- Как ли пък не.
Сините очи на Пейтън го изгледаха изпитателно, а после той се намръщи.
- Я чакай, ти си сериозен.
- За какво говориш?
- Наистина не си даваш сметка. Не забелязваш, че мирисът на обвързването ти е задействан... нито че оголи зъби насреща ни, когато се приближихме, за да й помогнем. Ти наистина и представа си нямаш.
Известно време единственото, което Крейг беше в състояние да прави, бе да примигва като крава. А после отмести поглед вляво от Пейтън и се опита да прецени разстоянието между челото си и бетонната стена. Може би ако си цапардосаше черепа достатъчно силно, последвалата мозъчна травма щеше да доведе до загуба на паметта, от която да забрави, че някога изобщо се е запознал с тази жена.
Пейтън избухна в смях.
- Знаеш ли, искам да те мразя, наистина. Тя е една от най-свестните жени, които съм срещал някога. Вместо това ми е гадно за теб.
- И защо? - сопна се Крейг.
- Защото си затънал толкова надълбоко, а все още се съпротивляваш. Ще стане интересно.
- Радвам се, че мога да те позабавлявам.
Пейтън има нахалството да го потупа по рамото.
- Гледай да се погрижиш за нея както трябва... в противен случай ще те намеря и ще те убия. Бавно.
Крейг отстъпи назад.
- Не знам за какво говориш.
- Да, да, не знаеш.
Смеейки се, Пейтън се обърна, за да отвори вратата, ала Крейг го сграбчи.
- Откъде я познаваш?
Моментна пауза.
- Тя работи в къщата за аудиенции.
- И аз я срещнах там.
- Нека сме наясно за едно. Понякога и на мен ми се струва, че съм влюбен в нея. - Пейтън отново направи физиономия. -Господи, ще престанеш ли с това?
- С кое?
- Да ми ръмжиш насреща.
Я виж ти - горната му устна беше повдигната, оголвайки издължените му вампирски зъби.
- Съжалявам.
- О, да, определено не си се обвързал. Ни най-малко. - Пейтън скръсти ръце на гърдите си. - Както и да е, преди да си ме разкъсал на парчета, нека ти кажа, че дори не съм я целунал. И по-добре. Аз съм истински задник и освен това, както тя ми повтаря, имам някои наистина гадни навици. Както и да е, не забравяй какво ти казах.
- Аз пък се надявах, че и двамата ще забравим за този разговор.
- Няма да го бъде, мой човек. - Изведнъж Пейтън присви очи и от него заструи неподправена агресия. - Всеки, който нарани тази жена, е мой враг. А аз може и да съм аристократ, но съм способен да се превърна в истински звяр, когато се налага да защитя своето. Ясно?
Крейг го изгледа преценяващо.
- Нищо не мога да ти обещая.
- Какво означава това?
- Имам... някои неща, които трябва да свърша, когато приключим тук, и те не включват да уседна и да се задомя. Обвързан или не, нищо няма да промени това. Нито дори Парадайз... и тя го знае.
Пейтън понижи глас толкова, че следващите му думи едва се чуваха:
- Значи, си глупак. Шибан идиот. - После обаче сви рамене. -Но пък това е страхотна новина. Така де, значи, все още имам шанс с нея. И преди пак да си се запенил от бяс, майната ти. Тръгнеш ли си, сам ще си си виновен и те уверявам, че аз наистина ще се пробвам с нея.
Звярът в Крейг надигна глава и изрева... и вероятно беше за добро, че другият мъж се обърна и влезе в залата с тежести.
Един от участниците в програмата вече беше в клиниката. Не беше нужно класът да намалее с двама.
Особено когато щеше да се наложи да го изнесат на парчета.

Мариса цяла нощ говори с Бъч.
Дори докато провеждаше срещи с персонала, интервюираше кандидат за свободното място по психично здраве и се отби, за да си поприказва с Мери, някъде на заден план в ума си тя непрекъснато разговаряше с Бъч.
Въображаемите сценарии, в които, тласкана от справедлив гняв, го правеше на нищо, задето й беше спестил истината, се разиграваха на фона на пълното му съгласие, признанието му, че наистина е невероятен задник и има нужда от сериозна психиатрична помощ. Това, че през последните няколко часа й беше звънял три пъти и бе оставил две съобщения, изобщо не му помагаше... Разбира се, той можеше да бъде защитаван от самия Пери Мейсън и пак щеше да получи доживотна присъда, без възможност някога отново да прави секс със своята шелан.
Не беше отговорила на никое от съобщенията му... и си казваше, че го държи на разстояние, защото иска първо да подбере точните думи. Истината обаче далеч не бе толкова похвална: чувстваше се наранена от него, отблъсната, захвърлена настрани и искаше той да изпита същото.
Което изобщо не беше привлекателно.
Прескъпа Скрайб Върджин, та тя не беше злобна и мразеше това, че най-скъпоценното за нея - връзката й с мъжа, когото обичаше - я бе накарало да стане такава.
Ето защо си тръгна рано от работа и твърдо решена да проведат трудния разговор, който беше неизбежен, му изпрати съобщение, че ще го чака след края на тренировката.
Когато се прибра в имението, първата й мисъл при вида на огромното фоайе бе колко души минаваха оттам непрекъснато. Двамата с Бъч се нуждаеха от усамотение, така че май щеше да е най-добре да отиде в тренировъчния център. Като за начало, след като реши, че трябва да говорят, искаше да го направят възможно най-скоро и освен това Дупката беше прекалено клаустрофобична, а и не беше сигурна дали Ви, или Джейн няма да са там.
А последното, което искаше, бе някой да ги чуе.
Остави палтото и куфарчето си до скритата врата под голямото стълбище, въведе кода (1914) и взе няколкото стъпала на бегом. След като отново въведе същите цифри, излезе в подземния тунел и пое към тренировъчния център. От време на време изтриваше изпотените си длани в панталона и оправяше косата си, която като никога бе оставила пусната.
Докато мине през складовото помещение и влезе в офиса, сърцето й думкаше в гърдите, устата й беше пресъхнала, а стомахът й беше станал на топка.
След като години наред беше страдала от пристъпи на паника, сега се молеше нервите й да не я върнат обратно в онзи ад.
Погледна изящния часовник на „Картие“, който Бъч й беше подарил за първата им годишнина, и видя, че ще трябва да почака известно време. Поне час.
Страхотно, сега се чувстваше като пленена в стъклен аквариум.
Погледна през рамо към вратата и се поколеба дали да не излезе в коридора и да започне да крачи напред-назад, с надеждата, че физическото усилие ще й помогне, но идеята не й се понрави. Освен това, рано или късно, дори да не беше получил съобщението й, Бъч щеше да е принуден да се върне в имението за Последното хранене и това бе най-добрата й възможност да го хване.
Така че се настани зад бюрото, включи компютъра и отвори пощата, която си беше направила за кореспонденцията относно бала.
- Леле. - Тя се приведе към екрана. Беше получила цял куп отговори. - Освен ако не сте само откази, разбира се.
За бога, та тук имаше поне сто непрочетени съобщения и когато започна да ги отваря едно по едно, тя откри... че са единствено приети покани.
С удоволствие приемаме любезната покана...
Но разбира се, както моят хелрен, така и аз ще...
С огромно нетърпение, смирено приемаме...
Мариса извади един тефтер от страничното чекмедже, направи таблица с колони, озаглавени Име, Отговор и Номер, и се зае да въведе данните от пощенската кутия. Беше стигнала до половината, когато видя името на брат си.
Отвори писмото му, затаила дъх... и го изпусна.
Нямаше да дойде. С три учтиви изречения той обясняваше, че ще бъде ангажиран в клиниката, но наистина оценява това, че са го включили.
Странно, при този отговор Мариса се почувства едновременно облекчена и мъничко разочарована. Беше очаквала брат й да дойде, особено след като онази жена бе споменала, че именно той я е препоръчал за организирането на бала.
Облегна се в стола и се замисли за плановете си да се изправи срещу своето минало. Рот много отдавна й се беше извинил и начинът, по който от все сърце беше приел Бъч и тяхното обвързване, значеше толкова много. Никога не се бе замисляла особено върху станалото между нея и краля, ала връщайки се назад към обречения им годеж и всичко, случило се след това, си даде сметка, че наистина му беше простила. Сега изпитваше към него единствено обич и знаеше, че ако има нужда, той на драго сърце ще говори с нея. Тя наистина беше в мир с него.
С глимерата обаче положението беше съвсем различно. Все още изпитваше единствено гняв към тях и техните порядки, но не беше, като да може да ги събере и да им се навика за глупавите им предразсъдъци и закостенялост. Да живее далеч от всичко това, бе много по-удачна стратегия.
Що се отнася до Хавърс, беше възнамерявала да говори с него на бала... ала едва ли би било особено разумно. Това определено беше разговор, за който щяха да се нуждаят от усамотение... а може би и предварително подготвени бележки - дори не беше сигурна
какво ще му каже.
Там беше проблемът с вземането на подобни решения - не можеш да се принудиш да направиш нещо, за което не си готов. А и емоциите й все още бяха толкова нестабилни.
Да, помисли си Мариса, това, че брат й нямаше да дойде на бала, щеше да я улесни. И да й помогне да не направи зрелище за членовете на глимерата.
Решението най-вероятно бе още мъничко време и... да му се не види, май би било най-добре да си поговори с него в присъствието на Мери... стига той да беше съгласен. Кой знае.
Основният й проблем беше Бъч. Както и убитата жена, разбира се.
Мариса се съсредоточи върху задачата си, довърши списъка и излезе от имейла, след което преброи получените отговори. Ако това почти стопроцентово приемане на изпратените покани продължеше в същия дух, у Абалон щяха да се съберат близо четиристотин души. Което беше два пъти повече, отколкото бе предвидила, когато изчисляваше разходите за храна и напитки... които, като организатор на събитието, тя трябваше да покрие.
Май беше подценила колко много членовете на глимерата искаха да видят и да бъдат видени.
Облегна се в стола и отново си погледна часовника. Поне бе успяла да запълни цели трийсет минути.
Нервна, неспокойна, като на тръни, тя си играеше с мишката, гледайки кръгчетата, които бялата стреличка описваше на екрана.
Човече, все още му беше толкова ядосана. Въпреки че доста се беше поуспокоила, беше наранена и...
Мариса се намръщи и спря броденията на мишката по екрана.
В дъното на редичката иконки имаше мъничка снимка, която приличаше на... тила на нейния хелрен?
Не можеше да е това.
Щракна върху снимката и на екрана изникна диалог, искащ парола. Мястото за потребителското име вече беше попълнено (БЪЧДИСТ), а това за паролата беше празно.
Нямаше заглавие, нищо, което да й подскаже за какъв файл става дума. И колкото и да беше тъжно, като се имаше предвид какво се случва между тях в момента, Мариса усети, че я изпълва подозрение.
Разбира се, когато криеш разни неща от партньора си, нормално бе той да започне да се съмнява във всичко.
Въведе паролата, която Бъч използваше обикновено (1МАРИСА1!)...
...и файлът се отвори.
Беше видео клип, в който Бъч седеше на бюрото, а камерата беше зад главата му.
Мариса го пусна и загледа как нейният хелрен си играе с ключа с червения пискюл. Нямаше звук, но тя ясно можеше да си представи тупването, разнасящо се всеки път щом Бъч го пуснеше върху попивателната.
В стаята се появи млад мъж, несъмнено един от участниците в програмата, и двамата заговориха.
Очевидно беше интервю, касаещо тренировъчната програма... и ако се съдеше по лицето на младия мъж, не вървеше никак добре.
Стана й ясно за какво говорят, когато Бъч вдигна ключа.
Време бе да пусне звука, реши Мариса и се заигра с разни бутони... напълно безуспешно, поне докато не си даде сметка, че трябва да включи тонколонките... което й отне доволно дълго време, тъй като някой по незнайно каква причина ги беше изключил от компютъра.
- ...какво е? - попита мъжът.
Мариса се изправи и се съсредоточи върху тила на Бъч. Той не отговори веднага.
- Зависи колко е отдавнашна и как е станало. Наскорошната, особено ако е била насилствена, може да бъде наистина гадна.
- За какво говориш? - попита Мариса на глас.
- Тялото определено не обича да бъде намушквано или накълцвано на парчета и обикновено изразява възмущението си, като оплисква всичко наоколо. Ние сме колко, седемдесет процента или нещо такова вода? С очите си се убеждаваш, че е така, когато видиш някое скорошно местопрестъпление. Локви. Петна. Пръски. А после имаш и изцапани дрехи, килими, чаршафи, стени, подове... или, ако е навън, земя, цимент, асфалт. Да не забравяме и миризмата.
Господи, помисли си Мариса, усетила как я залива тъга. Бъч продължи:
- При по-отдавнашните случаи... миризмата е по-ужасна от бъркотията. Удавянията са просто грозни, с цялото онова подпухване... а ако газовете, насъбрали се вътре, излязат навън? Вонята може да те нокаутира. Не си падам особено и по изгарянията. - Той замълча за миг. - Искаш ли да знаеш какво мразех най-много? - Бъч посочи косата си. - Косата. Косата... Господи, шибаната коса, особено ако беше жена. Сплъстена от кръв, пръст, малки камъчета... оплетена и разчорлена, разпиляна върху сивкава кожа. Когато не мога да спя, именно това виждам. Косата.
- Бъч разтри ръце. - Винаги носиш ръкавици, нали се сещаш, за да не оставиш отпечатъци някъде, да не оставиш частица от себе си. Преди използваха латекс, после започнаха да ги правят от нитрил. Понякога, докато се занимавах с тялото, косата полепваше по ръкавиците... Беше сякаш иска да се добере до мен. Сякаш можеш да прихванеш смърт чрез убийство от някого. - Бъч поклати глава.
- Шибаните ръкавици бяха толкова тънки. И не помагаха.
Другият мъж се намръщи.
- Тогава защо трябваше да ги носиш?
- Не, не, помагаха срещу пръстови отпечатъци. Ала аз оставях нещо от себе си във всички онези мъртви тела. Всяко едно от тях... има частица от мен.
Мариса изключи звука. Спря видеото. Улови главата си в ръце.
* * *
- До утре ще си като нова.
Доктор Джейн й подаде огледалце и Парадайз се приготви да види отражението си... ала то далеч не беше толкова страшно, колкото беше очаквала.
- Колко шева са това?
- Дванайсет. Няма обаче да ти остане никакъв белег. Парадайз вдигна ръка и докосна линийката от малки черни възелчета над веждата си.
- Имаше толкова много кръв, че бих могла да се закълна, че ще ми трябват поне стотина.
Доктор Джейн сложи малка бяла превръзка върху творението си и свали ръкавиците със звук, които отекна в покритата с плочки стая.
- Тази част от челото се отличава с висока степен на васкуларизация. Би било добре да се нахраниш, ако отдавна не си вземала вена. Не е спешно, но действително изгуби доста кръв, а знам колко здраво работите в програмата.
Което в нейния случай се изразяваше в това, да се разсее и да се изложи пред всички.
- Можеш да изчакаш автобуса да те отведе у дома или пък бих могла да помоля един от догените да те откара до някое сигурно място, откъдето да се дематериализираш.
Парадайз свали огледалцето и опита да си представи как ще реагира баща й, ако я види в подобно състояние.
- Може ли да остана за деня? Не мога... не искам да се прибера вкъщи, изглеждаща по този начин.
Доктор Джейн се усмихна и прокара ръка през късо подстриганата си руса коса, тъмнозелените й очи гледаха мило.
- Всъщност и аз си мислех същото... но не бих искала да карам когото и да било да остане тук, освен ако не се налага от медицинска гледна точка. А в твоя случай не е така. Просто... така би било по-добре за баща ти.
- Може ли да му се обадя по мобилния си?
- Разбира се. Ако няма сигнал, което се случва понякога, в столовата има стационарен телефон, който можеш да използваш.
- Много ти благодаря. - Парадайз свали крака от масата за прегледи. - Изобщо не усетих, докато ме шиеше.
- Справяш се чудесно, Парадайз. Всички толкова се гордеят с теб.
- Благодаря.
Тя погледна надолу, докато стъпваше на пода, и направи физиономия. Маратонките й бяха опръскани с кръв... което не беше чак толкова страшно, стига да не се появеше с тях пред баща си.
Да, определено беше най-добре да преспи тук, помисли си, докато излизаше в коридора.
Едва когато стигна до общата стая и бутна вратата, си даде сметка, че...
...двамата с Крейг щяха да бъдат под един покрив.
През целия ден.
Какво пък, помисли си, когато тялото й направи същата сметка и получи чисто гол отговор - след като се бе наложило да я закърпят с игла и конец, защо пък да не се възползва от възможността някой да я целуне, за да й мине.
Мммм.
Взе чантата, която беше оставила на пода заедно със саковете на останалите, сложи я на масата и се опита да намери телефона си. Безуспешно.
Сбърчила вежди, тя я обърна и изсипа съдържанието й на масата. Докато ровеше из пакетчета с кърпички, портфейла си, шишенца с туш за мигли, електронния й четец, дребни монети и вазелин за устни, и какво ли още не, прекрасно си даваше сметка, че би било хубаво да е по-подредена. Е, добре де, къде беше...
Телефона й го нямаше.
Какво, по дяволите? Да не би да го беше забравила вкъщи? Би могла да се закълне, че го пъхна в чантата при останалите боклуци.
Наведе отворената чанта към себе си и опипа празното й дъно, след което разкопча предния джоб, просто за да види какви други безполезни боклуци...
Телефонът й беше там.
Парадайз се намръщи и се огледа из празната стая. Проблемът бе, че никога не слагаше телефона си там - винаги бързаше твърде много, за да си губи времето с ципове. Освен това се боеше, че ще забрави да го затвори и ще си изгуби телефона.
Никога, нито веднъж, не го беше слагала там.
Да не би някой да беше ровил из нещата й?
Една по една, тя прегледа вещите си върху масата. Като че ли нищо не липсваше, не че беше сигурна какво точно бе сложила вътре. В портфейла й всичко си беше на мястото - документи, кредитни карти, кеш.
Е, ако нещо беше взето, едва ли струваше повече от два цента.
Зае се да прибере нещата си, мъчейки се да преглътне обзелото я притеснение. Какво можеше да направи? Да отиде при братята и да им сервира нещо от рода на: „О, между другото, телефонът ми се е преместил в предния джоб и...“.
Да, как ли пък не.
Нямаше обхват, така че отиде до стационарния телефон, закачен на стената до хладилника със стъклена врата, пълен с електролитни напитки, кока-кола и най-различни сокове. Вдигна слушалката и чувайки същия сигнал, с който бе свикнала в къщата за аудиенции, тя натисна девет за външна линия и набра номера на баща си.
Отговори й Федрика и Парадайз му съобщи жизнерадостно, че ще прекара деня в тренировъчния център, защото работела върху нещо допълнително. Увери го също така, че ще бъде подобаващо наглеждана.
Което си беше така. Нямаше да бъде сама... не и ако зависеше от нея.
Крейг щеше да се погрижи.
- Боли ли те?
Парадайз затвори и погледна към вратата. Крейг стоеше на прага, голите му гърди лъщяха, мускулите му изпъкваха на светлината, струяща от тавана.
Парадайз притвори клепачи, изпивайки тялото му с поглед и си помисли, че всъщност, да, изведнъж я заболя.
- Ехо? - повика я той.
- Днес ще остана тук.
Докато той присвиваше очи, вкаменен от шок, Парадайз вдигна мобилния телефон в ръката си.
- Няма обхват. Май ще трябва да измислим друг начин да се съберем в седем часа.

В гаража на тренировъчния център Бъч придружи четиримата новобранци до вратата на автобуса и след като се увери, че се качиха по живо по здраво, си влезе вътре и пое бавно по коридора, отвеждащ в офиса. Нямаше представа къде е Мариса, но се надяваше, че когато се появи в имението, ще открие, че му беше позвънила, пратила съобщение, каквото и да е.
Без да иска, беше оставил телефона си на масата в трапезарията, ала може би така беше по-добре. На Първото хранене едва не се беше побъркал от непрекъснатите проверки.
Докато вървеше по празния коридор, съвсем ясно си даде сметка, че на практика е сам: Ви и Тор вече се бяха отправили към имението заедно с доктор Джейн, Мани и Елена, за да се приготвят за Последното хранене, всички догени бяха в кухнята, а Парадайз, Крейг и Акс се хранеха в общата стая.
Господи, ами ако Мариса се беше изнесла от Дупката?
Мамка му, какво щеше да прави...
Отвори вратата на офиса и се вкамени.
- Здравей - каза неговата шелан иззад бюрото.
Беше толкова красива, седнала там със служебните си дрехи и разпусната руса коса. Господи, обожаваше тези вълни, стелещи се по раменете й, сякаш беше излязла от „Игра на тронове“, а нежнорозовата копринена блузка подчертаваше кожата й така, сякаш беше слязла от страниците на каталог на „Есте Лодер“.
- Получих обажданията ти. Съобщенията ти - заяви тя, впила поглед в него.
Бъч пристъпи в стаята и остави вратата да се затвори зад него, несигурен дали трябва да седне. Да падне на колене и да започне да се извинява.
- Съжалявам...
- Съжалявам...
Те млъкнаха и в последвалата тишина и двамата зачакаха другият да продължи. Най-сетне Бъч реши да хване бика за рогата:
- Виж, трябваше да ти кажа за Хекс. Не го направих, защото... то беше, преди нещата между нас да станат сериозни. Срещнах я една вечер в клуба на Рив... беше само тази нощ и не означаваше нищо за никой от нас. Нямах представа, че в крайна сметка всички ще заживеем заедно, а когато това се случи, тя вече беше само още нещо, което оставях зад себе си. Разбираш ли?
- Разбирам. Продължавай.
Бъч почака Мариса да каже още нещо, но когато тя просто сведе поглед към ръцете си, той се намръщи и се настани в стола насреща й.
- Сигурна ли си?
- Да.
Бъч поклати глава във възцарилото се мълчание.
- Знам, че не постъпих както трябва, но ако си мислиш, че бих предпочел нея вместо теб, здравата ще се вбеся.
- Не, знам, че не е така.
И отново Мариса не каза нищо повече. В последвалия вакуум, докато се мъчеше да не изскочи от собствената си кожа, Бъч си спомни как двамата с Хекс пляскат тържествуващо длани и се шегуват как й е длъжник, защото му беше спасила живота в битка с няколко лесъри.
- Тя е една от нас, за бога.
- Знам.
Бъч вдигна ръка и разтърка лявото си око, което бе започнало да играе.
- Нима?
Исусе, какво им ставаше? Открай време им беше толкова лесно да говорят, беше като дишането. А сега цялото това мълчание...
- Просто го кажи - промълви той. - Каквото и да е, колкото и да ме заболи, изречи го на глас... но не ме оставяй да си седя тук и да се чудя за какво си мислиш. Главата ми ще експлодира.
- Защо не ми каза за косата? - избъбри тя на един дъх и Бъч вдигна рязко глава.
- Моля?
- Видях интервюто. С онзи новобранец. - Мариса махна към компютъра. - Изгледах част от него. Частта, в която казваш на един съвършено непознат нещо, което никога не си споделил с мен.
- Интервюто...? О, онова интервю.
- Да, онова интервю.
Бъч отново потърка окото си.
- Не беше нищо важно.
- Ами да, предполагам, че не ми остава друго, освен да се чудя за колко още неща си решил съвсем същото. Искам да кажа, какво още не знам за теб? След цялото това време, прекарано заедно, мислех, че знам всичко... мислех... - Думите сякаш я задавиха, но тя успя да продължи. - Какво още не знам, Бъч?
Бъч се взря в очите й и усети как по гръбнака му се разлива смътна тревога. Гледаше го така, сякаш изобщо не го познаваше.
- Мариса...
- Гледката на онова пребито момиче върху дивана в „Убежището“ ме сломи. Цялата... насилствена грозота, страданието, болката, видяна толкова отблизо, начинът, по който тя ме гледаше, молбата в очите й. - Крехките рамене на Мариса потръпнаха. - Не ти го казах, защото се боях, че то ще ти напомни за сестра ти. Не говорих с теб за станалото, защото не исках да те разстройвам. Ето, казах го. Това не ме радва, пито ме кара да се чувствам по-добре... но то е, което криех от теб. О, и да видя брат си, отново разби сърцето ми, просто ме смаза. Усетих как ми липсват някои неща от предишния ми живот и имах чувството, че те предавам. - Мариса вдигна ръце. - Това е всичко. Какво криеш ти?
Бъч отвори уста, но тя го спря.
- Преди да ми отговориш, искам да знаеш, че те обичам. Обичам те с цялото си същество. Но ако не можеш ми покажеш истинското си Аз, ще отида в Дупката, ще си събера нещата и ще се преместя в „Убежището“ за известно време. - Очите й, приковани в неговите, не трепваха. - Връзката ни няма да оцелее дълго, независимо от любовта и обвързването ни, ако ти продължаваш да замазваш нещата. Ако аз го правя. Не е добра стратегия и ако сега се чувстваш притиснат до стената? Ако ти се струва, че ти поставям ултиматум? Не ме е грижа. Ако нещо, каквото и да е, застане на пътя на връзката ни, ще го срина със земята... дори това да си ти.
Бъч си даде сметка, че е престанал да диша, едва когато дробовете му пламнаха... и глътката въздух, която си пое на пресекулки, не облекчи особено усещането, че се задушава.
Мариса поклати мрачно глава.
- Не става дума за това, че си бил с Хекс. А за това, че си решил, че не мога да се справя с истината. Не си искал да нараниш чувствата ми и това е благородно, но недей да омаловажаваш станалото между вас, като казваш, че не означава нищо. Това е... -Тя поклати тъжно глава. - Същото е и с онзи секс клуб. Както и проблемът ти със свирките... за който също отказваш да говориш с мен. Истината е, че си си създал страшно ласкателна, но и ужасно ограничаваща представа за мен. Искаш да ме закриляш, но по този начин ме затваряш в клетка... и не се засягай, ала аз израснах в глимерата, слушайки непрекъснато какво не мога да правя заради това, коя съм. Повече няма да го търпя.
Господи... имаше чувството, че са го простреляли. И не защото го болеше. А заради усещането за настъпващ студ, докато кръвта ти изтича. Същото чувство на замайване и откъсване от реалността.
- Е, какво избираш, Бъч? - попита тя тихо. - Как ще постъпиш?
* * *
Когато млъкна, Мариса нямаше никаква представа къде се намира нейният хелрен, за какво си мисли и дали изобщо беше чул и дума от това, което му беше казала. Колкото и да беше странно, сърцето й не думкаше в гърдите, а дланите й не бяха изпотени... което, като се имаше предвид кръстопътят, на който се намираха, бе истинска изненада.
Разбира се, тя бе говорила толкова спокойно и мило, колкото й беше възможно. Сега всичко зависеше от него; бъдещето им бе в неговите ръце.
Бъч се раздвижи в стола си и тя се приготви да го види как излиза от стаята, ала той просто облегна лакти на коленете си и потърка челюстта си, потъмняла от едва наболата брада. Другата му ръка извади огромния кръст, който носеше под черната си тениска.
Е, добре, сега ръцете й започнаха да се изпотяват мъничко.
- Аз, ъ... - Той се прокашля. - Това си е доста за преглъщане.
- Съжалявам.
- Недей.
- Окей.
По някаква причина тихото бръмчене на компютъра изведнъж стана адски силно, сякаш ушите й, мъчещи се да доловят и най-слабия звук откъм нейния хелрен, усилваха всичко наоколо.
Той отново се прокашля.
- Не знаех, че съм се справял толкова ужасно с това.
- С кое?
- С връзката ни.
- Все още те обичам. Все още те желая. Не си се провалил във всичко... пък и аз също имам вина. Едва ли бих могла да се нарека особено приказлива.
- Не съм толкова сигурен. За провалянето ми.
Мариса се приведе напред и протегна ръка през бюрото, въпреки че не можеше да го достигне... и това като че ли беше
съвършената метафора.
- Бъч, недей... моля те, не се измъчвай. То няма да помогне на никого. Говори с мен. Трябва да говориш с мен... само това се опитвам да ти кажа.
- Казваш много повече.
Мариса вдигна отчаяно ръце.
- Не е нужно да отида в клуба, ако това толкова те ужасява. Не е нужно да те карам да свършиш в устата ми, ако това не те възбужда. Искам просто да ми казваш защо, така че да можем да го обсъдим... трябва да съществува друг начин да го направим, освен ти да млъкнеш, след като ми заявиш, че е, понеже съм „добро момиче и добрите момичета не правят такива неща“.
Бъч долепи връхчетата на пръстите си пред себе си и ги допря до устните си.
- Не ти казах за кошмарите, защото те са толкова ужасни, когато ме връхлетят, че последното, което искам, е да говоря за тях, когато си отидат. Адски се вбесявам на всички гадости, които все още ме преследват, и имам чувството, че ако говоря за тях, сякаш им давам още по-голяма власт над себе си.
Мариса си спомни разговора си с Мери от предишната нощ.
- Сигурна съм, че Мери ще каже обратното. Колкото повече говориш за нещо, толкова по-малка власт има то над теб.
- Може би. Няма откъде да знам.
На Мариса й се прииска да продължи да настоява, но не го направи. Струваше й се, че вратата се беше открехнала и последното, което искаше да стори, бе да го уплаши и да я накара да се затръшне.
- Що се отнася до свирките... - По бузите му плъзна червенина. - Права си. Не искам да говоря за това, защото се срамувам от себе си.
- Защо? - прошепна Мариса.
- Защото...
Кажи ми, молеше го тя наум, докато го гледаше как се бори със себе си. Можеш да го направиш... кажи ми.
Очите му се вдигнаха към нейните.
- Виж, не искам да ми изнесеш лекция за това, което ще ти кажа сега, окей? Да не ставам глупав и разни такива. Ясно?
Веждите на Мариса подскочиха.
- Разбира се. Обещавам.
- Искаш да говоря, добре тогава. Но ако ми излезеш с някакви политически коректни простотии, няма да го понеса добре.
Тъй като никога не му беше излизала с „някакви политически коректни простотии“, Мариса се досети, че поставя условия, защото се чувства уязвим.
- Обещавам.
Той кимна, сякаш бяха сключили сделка.
- Бях отгледан като католик. Истински католик, не някаква бледа имитация. И съжалявам, обаче резултатът бе, че ме научиха... че само курвите и уличниците правят такива неща. А ти... ти си всичко, за което някога съм мечтал у една жена.
Изведнъж Бъч наведе очи, сякаш не бе в състояние да продължи.
- Защо се срамуваш? - прошепна Мариса.
Той направи такава гримаса, че лицето му почти се скри във веждите.
- Защото...
- Защото искаш да те накарам да свършиш по този начин?
Той кимна, а после вдигна рязко глава.
- Защо изпитваш облекчение от това?
- Моля?
- Току-що въздъхна така, сякаш бе обзета от облекчение.
По устните на Мариса се разля усмивка.
- Мислех, че никога няма да ми позволиш да го направя... а винаги ми се е искало да разбера какво е усещането.
Лицето на хелрена й почервеня като домат. Като. Домат.
- Аз просто... не искам да проявя неуважение към теб. А възпитанието ми казва, че именно това става, когато го направиш в устата на едно момиче - не я харесваш, не я обичаш, не я уважаваш. И да, знам, трябва да се отърся от тези предразсъдъци, но не е толкова лесно.
Мариса се замисли за борбата, която самата тя водеше с остатъците от собственото си възпитание.
- Човече, разбирам те, и още как. Знам, че трябва да престана да се чувствам озлобена и несигурна по отношение на брат ми и годините, прекарани в глимерата. Ала то е, сякаш съм се опарила прекалено силно, разбираш ли?
- Абсолютно. - Бъч се усмихна лекичко. А после разтърка лицето си. - Толкова ли съм червен, колкото си мисля?
- Да. И е очарователно.
Той се разсмя... но после отново стана сериозен.
- Има и още една причина. Е, поне за клуба, има и още една причина... само че е наистина лудост. Ама наистина.
- Не се боя. Докато говориш с мен, не се боя от нищо.
Вече усещаше как връзката между тях укрепва... и то не по онзи краткотраен начин, когато просто споделяте страхотни оргазми, след което се връщате към всичко онова, останало неразрешено.
Тази връзка беше солидна. Като скала.
От типа и-преди-обичах-партньора-си-ала-сега-го-обичам-още-повече.
Мариса разбра, че се кани да заговори за сестра си - видя го в начина, по който се вкамени цялото му тяло, толкова, че сякаш бе престанал да диша. А красивите му лешникови очи овлажняха.
Изправи се, за да отиде при него, но той махна рязко с ръка.
- Да не си посмяла. Не ме докосвай, не се приближавай. Ако искаш да говорим, точно сега трябва да ми дадеш лично пространство.
Мариса бавно се отпусна в стола си. Сърцето й задумка в гърдите и тя отвори устата си, за да не се задуши.
- Открай време съм суеверен... - започна той тихо, сякаш говореше на себе си. - Нали се сещаш, суеверно мислене. Виждам цял куп връзки между нещата, които в действителност изобщо не съществуват. То е като онова, което казах на Акс за ръкавиците на местопрестъплението. Рационално погледнато, знам, че не оставям част от себе си върху онези тела, но на мен ми се струва другояче.
Той замълча, ала Мариса остана на мястото си.
- Сестра ми... - Ново прокашляне, но въпреки това, когато отново заговори, дрезгавият му глас бе станал още по-хриплив. -Сестра ми беше добър човек. Семейството ми беше доста голямо и не всички бяха мили с мен. Тя обаче беше.
Мариса си спомни онова, което знаеше за момичето: изчезването, изнасилването, убийството, тялото, открито седмица по-късно. Бъч бе последният, видял я жива.
- Тя обаче си имаше и друга страна - продължи той. -Излизаше с доста... по дяволите, трудно ми е да го изрека... излизаше с доста момчета, нали се сещаш?
Сега лицето му беше пребледняло, устните му бяха стиснати, а лешниковите очи - полупритворени, сякаш отново преживяваше лоши спомени.
А после млъкна. Не каза нищо повече, така че Мариса трябваше сама да попълни празнините.
- Мислиш, че е била убита - прошепна тя, - защото не е била добро момиче. Мислиш си, че може би, ако не беше правила секс с онези момчета, нямаше да се качи в колата, те нямаше да сторят онова, което са сторили с нея, и тя нямаше да умре.
Бъч затвори очи. Кимна.
- И се ненавиждаш, задето мислиш така, тъй като по този начин стоварваш вината върху нея... и това ти се струва предателство. Обвиняваш жертвата... а то е нещо, което никога, никога не би причинил на когото и да е, най-малкото на родната си сестра.
Бъч кимна, отново и отново. А после избърса една сълза.
- Сега вече може ли да дойда и да те прегърна? - попита Мариса с пресекващ глас. - Моля те.
Той кимна и тя се втурна покрай бюрото, обви ръце около него и го притегли към себе си, така че в крайна сметка приседна на писалището, а главата му се отпусна в скута й.
Приведена над него, вдъхвайки миризмата на косата и афтършейва му, милвайки широките му рамене, Мариса почувства, че го обича повече отвсякога... всъщност онова, което изпълваше сърцето й в този миг, бе толкова огромно, че не знаеше как тялото й успяваше да го задържи.
- Вината не беше нейна — дрезгаво каза той. - Знам го. Това, че си го помислих дори за миг, е толкова... грозно. Толкова ужасно, колкото и че не можах да я спася - спокойно бих могъл лично да я натикам в онази кола. Исусе, да вярвам, че проблемът са били постъпките й? - Бъч надигна глава. - Умът ми не може да го побере... ако имах дъщеря и опазил Господ - при тези думи той се прекръсти, - с нея се случеше нещо и някой се опиташе да стовари вината върху късата й пола или това, че е изпила едно... или пък седемдесет и пет питиета, или се е съгласила да прави секс, а после се е отказала по средата? Имаш ли представа какво бих направил с това сексистко копеле?
- Ще го убиеш веднага след като убиеш виновника.
- Абсолютно. И още как. Ала после... - Ръката на Бъч описа кръг до слепоочието му, - старата плоча отново се включва и от време на време пак чувам онази ужасна мисъл... и се чувствам толкова виновен, че ми се иска да повърна. Всъщност дори и в този момент преценявам разстоянието между мен и кошчето за боклук и се чудя дали ще стигна навреме.
Очите му се вторачиха някъде встрани от нея и на Мариса й се прииска Мери да беше с тях в стаята. Ето защо хората ходеха при терапевти, помисли си тя - когато язовирната стена рухнеше по този начин, вероятно не беше зле наблизо да има професионалист.
- И между другото - добави той, - гордея се с религията си. Църквата не е съвършена, но аз също не съм съвършен... а тя е донесла толкова добро в живота ми. Без вярата ми, без теб щях да бъда бледа сянка на онова, което бих могъл да бъда.
- Разбирам те напълно - и аз изпитвам същото за моята вяра.
Двамата помълчаха, а после Мариса взе ръцете му в своите.
- Ако утре вечер отида в секс клуба, ще си развалиш ли мнението за мен?
- Господи, не.
Тя кимна.
- И ако някой ден се съгласиш да те накарам да свършиш в устата ми, ще ме погледнеш ли отвисоко?
Бъч се разсмя.
- Вероятно ще започна да те боготворя още повече.
- Ще мислиш ли все още, че съм добро момиче?
- Знаеш ли... всъщност, да. - Звучеше облекчен. - Ами да, никога досега не се бях замислял за това... но все още ще те обичам, абсолютно.
- Значи, си в състояние да превъзмогнеш стария си начин на мислене, когато става дума за мен, нали така?
- Да.
- Иначе казано, когато в главата ти се появи мисъл, ти я разглеждаш от всички страни и я слагаш настрани, нали?
- Да. - Той изпусна дъха си. - Да, точно това правя.
- Ами тогава... защо не можеш да сториш същото и със сестра си? Остави мисълта да изплува в главата ти. Сравни я с всичко, което знаеш за нея, и я съпостави с дълбоката ти убеденост, че жертвата никога не е виновна, независимо с какво е облечена или други такива... и съм готова да се обзаложа, че начаса ще отхвърлиш възможността сестра ти по какъвто и да било начин да е допринесла за едно ужасно, непростимо престъпление спрямо едно невинно момиче. Бас държа, че ще се справиш с това съвсем сам и никога вече няма да се връщаш към тази част от болката.
Бъч примига веднъж. Втори път. А после каза:
- Забрави за свирката.
- Моля?
Гледаше я с безкрайно обожание, сякаш тя бе положила света в краката му.
- Струва ми, че току-що още повече се влюбих в теб. А не мислех, че... не бих могъл да си представя, че това изобщо е възможно.
И наистина, миризмата на обвързването му изригна в стаята, а лешниковите му очи преливаха от такова благоговение, че Мариса почувства как й се завива лекичко свят.
Улови лицето му в ръце и го целуна.
- Това е толкова по-добре от преди.
- Преди кое?
- Ако отново ще ме покачиш на пиедестал - тя притисна устни до неговите, - искам да бъда там като твоя съвършен партньор, а не защото ме смяташ за съвършено добро момиченце.
Хелренът й се усмихна.
- Имаш го. Както и мен.
Докато той я целуваше по гърба, Мариса си помисли какво представляваха щастливите завършеци и реши, че „истинска любов“ не означава „без никакво усилие“ и „завинаги“ не означава „безоблачно плаване“. Всичко започва с привличане, а после отваряш сърцето и душата си... но това, макар изобщо да не беше малко, е само началото.
Предстоят още много, много пътувания, отвеждащи до все по-дълбоки нива на приемане и разбиране.
И именно тогава откривате истинското щастие. А „завинаги“ са усилията, които винаги си готов да положиш, за да останете близо един до друг, да се учите и да израствате заедно.
- Обичам те - каза той, обвивайки ръце около нея, — Господи, обичам те.
Мариса се изви лекичко назад и като се усмихна, прокара пръсти по лицето му. Искаше да му отговори със същите свещени думи, но те не й се струваха достатъчни.
Така че каза единственото, което означаваше още повече за него:
- О, миличък... само „Ред Секс“.
Бъч отметна глава назад и се разсмя толкова гръмогласно, че стъклената врата на офиса се разтресе. И докато му се усмихваше в отговор, Мариса си помисли: Да, „обичам те“ може да бъде казано по толкова различни начини, нали?

Невероятно бе как един телевизор е в състояние да превърне всяко помещение в място за лентяйстване.
Не че Крейг гледаше повторенията на „Теория за Големия взрив“, които течаха на екрана, но все пак се зарадва, когато един доген се появи и го монтира в ъгъла на стаята. Защото без приятното бърборене на заден план, да седи в една стая с Акс и Парадайз, окончателно щеше да го довърши.
Нуждаеше се от нещо, каквото и да било, с което да отвлече мислите си от нея.
Естествено, докато се взираше във ветрилото от карти, които държеше в ръка, изобщо не ги виждаше. Седнал насреща му, Акс определено не страдаше от същия проблем... поради което след всичките ръце на джин руми, които бяха изиграли, Крейг му дължеше петдесет долара.
- Е, аз май ще си лягам - обади се Парадайз откъм дивана. Невероятно бе как само няколко думи, изречени от една определена жена, бяха достатъчни, за да получи той ерекция.
Така че, да, трябваше да се намести тайничко под масата... преди кръвообращението в бедрената му артерия да бъде напълно прекъснато.
Междувременно Парадайз се надигна от дивана и Крейг постигна забележителен успех, като не я проследи очи. Или поне не директно: с периферното си зрение видя всяка нейна стъпка по покрития с плочки под, като особено ясно забеляза начина, по който тя се наведе над една от масичките, за да си вземе чантата.
- Лек ден - измърмори Акс, докато разместваше картите. Крейг изсумтя.
Вратата се затвори и той се зачуди колко дълго ще му се наложи да чака, преди да може да си тръгне...
- Можеш да вървиш - подсмихна се Акс. - Ще наредя някой и друг пасианс... и ще погледам порно. Което е друг, по-забавен начин да си играеш сам.
- Не съм чак толкова уморен.
- Да, знам. - Акс отметна глава назад и се разсмя. - И слушай, направи ми услуга - не ми се подигравай, като се преструваш. След онова представление в стаята с тежестите за колко тъп ме имаш?
- Не съм с нея.
- В такъв случай, значи, си идиот.
- Не за това съм тук. - И все пак още докато го казваше, остави картите си на масата. - Дължа ти петдесетачка.
- Четиресет и пет. Но щеше да изгубиш и тази ръка.
- Вероятно. Сега ли ги искаш?
- Няма проблем, знам, че няма да ме излъжеш.
Крейг се изправи и докато погледът му се плъзгаше по пиърсингите върху лицето и в ушите на Акс, неволно се зачуди колко ли още метал си беше окачил по тялото на места, които не се виждаха.
- Болеше ли, когато си слагаше?
- Да. Това е част от причината да го направя. След това сексът става още по-фантастичен.
- И татуировките ли?
- Аха.
- Гледай ти. Знаеш ли, по-умен си, отколкото предполагах. Както и по-добър играч на карти.
- Само защото си падам по мастило и метал, това ме прави тъп, така ли?
- Какво да ти кажа, раснал съм в саксия.
Крейг вече беше стигнал до вратата, когато Акс проговори:
- Аз пък си мислех, че си задник.
Крейг се намръщи и погледна през рамо.
- Въз основа на?
- Ти си вампирският еквивалент на селяндур. Мислех, че единственото забележително у теб е размерът ти... а честно казано, за това има камиони.
- А сега?
- Все още мисля, че си задник. - Акс се поусмихна. - Оказва се обаче, че нямам нищо против задниците. Както сам каза, гледай ти. Пък и бащите и на двама ни...
Той не довърши и Крейг му беше благодарен за това.
- Е, да. Ами хубав ден.
- Изкарайте си добре, хлапета.
- Нищо няма да се случи.
- Ти така си мислиш.
Крейг излезе в коридора и се огледа наоколо. Мястото беше притихнало, хоризонтът, както се казваше, беше чист и все пак той си остана там, където беше. Наляво по коридора имаше пет самостоятелни спални. Неговата беше първата. След това беше Акс. И Парадайз...
Той обаче не отиде веднага при нея. Въпреки че беше горе-долу толкова романтичен, колкото и някой камък, в крайна сметка се озова под душа в стаята си, търкайки се така, сякаш щеше да срещне Скрайб Върджин на живо. След това се обръсна. И дори отиде при спортния сак, който беше пуснал на пода предишната нощ, и като извади дрехите си от него, ги подреди на пода.
Бяха чисти. Това беше всичко.
Сини дънки. С дупки. Тениски. Без дупки. Оранжевата му шапка на „Сиракюз“.
Изругавайки, той си избра един от панталоните на униформата и чиста тениска. Остана бос, молейки се от цялото си сърце да успее да отиде на пръсти до стаята й, без никой да го залови.
Излезе в коридора. Отново се огледа, за да се увери, че наоколо няма никой. А после се втурна по циментовия под, стъпвайки на пръсти, без да вдига никакъв шум. Стигна до стаята на Парадайз и почука тихичко.
- Влез! - долетя изтънелият й, мъничко уплашен глас.
Крейг не загуби нито миг, подавайки първо главата си.
Не, пъхна се вътре целият, затваряйки трескаво вратата след себе си.
- Толкова се радвам - засмя се Парадайз. - Тревожех се... е, както и да е.
Единствената светлина в стаята идваше откъм банята и тя почти беше затворила вратата към нея - седеше на леглото в полумрака, облечена в къс бял халат, пристегнат в кръста... и нищо друго.
Леле. Крака. Изобилие от... прасци, бедра...
Крейг се олюля от похот.
- И ти ли си взе душ? - попита Парадайз.
Той кимна. Защото очевидно си беше забравил гласа в коридора.
- Искаш ли да дойдеш тук?
Той кимна отново.
В следващия миг вече стоеше пред нея. А после коленичи. Сложи разтрепераните си ръце върху краката й и ги пъхна под ръба на халата. Кожата й беше точно толкова гладка, колкото си я спомняше.
Наведе глава и прокара устни по коляното й.
По дяволите, трябваше да кара по-леко, да я целуне, да я положи внимателно на леглото... да се погрижи за нея с ръце... а после да се пръждоса от там.
Това определено нямаше да се случи.
Дланите му се плъзнаха от двете страни на бедрата й и поеха нагоре... придърпвайки халата със себе си. Плътта й се разкри пред очите му и Крейг видя как тя потрепери и се вкопчи в чаршафите.
- Боиш ли се? - попита я. Защото трябваше да е сигурен.
- Не - прошепна Парадайз.
- Знаеш ли какво ще ти направя сега?
- Не...
Крейг кимна, без да откъсва устни от коляното й, милвайки го с тях.
- Отвори крака за мен.
Тя затрепери още по-силно, ала се подчини, разкривайки съвършено скромни памучни гащички, от които Крейг едва не свърши в панталона си.
А миризмата й го подлуди.
- Няма да ти причиня болка - каза гърлено.
- Знам. Вярвам ти.
Премести се от вътрешната страна на коляното й и без да бърза, започна да го изучава с език, плъзгайки го по бедрото й, прокарвайки вампирските си зъби нагоре-надолу.
- Сложи ръце в косата ми — каза й. — Води ме. Знаеш къде искаш да ме почувстваш. Покажи ми.
В началото докосването й беше предпазливо, пръстите й съвсем лекичко разрошиха късата му коса.
- Толкова е мека - прошепна тя.
- Също като теб.
Ръцете му вече бяха на хълбоците й и той я стисна, наслаждавайки се на усещането в дланите си. А после за миг изгуби нишката на мислите си, обзет от неудържим порив да се озове отгоре й.
Това обаче нямаше да го бъде.
Тя започна да го придърпва леко към себе си и той се подчини на нейната скорост, опознавайки я с устните си, подготвяйки я за онова, което предстоеше. А после стигна до гащичките й. Вдигна очи нагоре, но не можа да я види ясно заради халата, надиплен около кръста й, така че развърза колана му и разтвори двете половини. Отдолу Парадайз носеше тясно бяло потниче, без сутиен... така че коравите й зърна хвърляха сянка дори на слабата светлина.
Крейг простена и като си пое дъх, притисна устни до сърцевината й, засмуквайки я през памука, напоявайки я с влага.
Пръстите й го сграбчиха с всичка сила - срамежливото докосване си беше отишло, отстъпвайки място на настойчива заповед... което означаваше, че е време да сменят позата. Крейг се надигна светкавично от пода, уверявайки се с помощта на ума си, че вратата е заключена, и като качи краката й върху леглото, разтвори бедрата й и продължи онова, което беше започнал, целувайки я, повдигайки коленете й нагоре, така че да може по-добре да се погрижи за нея.
Задъхана, дишайки тежко, тя се притискаше в лицето му, притегляше го към себе си, отдаваше му се с невъздържаност, която го шокира и невероятно го възбуди. Ръмжейки, той повдигна потничето й нагоре и ръцете му откриха невероятните й гърди... и докато гърбът й се извиваше в дъга на леглото, беше толкова готов да се отърве от гащичките й...
Ала първо щеше да я подразни още малко.
Вдигнал поглед към нея, Крейг усещаше как спомените се врязват дълбоко в ума му, звуците и миризмите, стоновете и накъсаното й дишане, неподправената й красота.
Истински рай.
* * *
Беше много повече, отколкото беше очаквала.
Заровила пръсти в косата на Крейг, Парадайз се носеше върху изпепеляваща вълна от удоволствие, която сякаш я накара да излезе от тялото си и едновременно с това - да го почувства по-отчетливо от когато и да било. Усещането от триенето, горещината в женствеността й не приличаше на нищо, което бе познавала до този миг... и все пак тя все още беше...
Не.
С рязко движение той дръпна от едната, а после и от другата страна и ето че гащичките й вече ги нямаше.
А после усещанията станаха хлъзгави и горещи, нищо не разделяше устните и езика му от сърцевината й.
Благодарение на онова, което бяха направили предишната нощ, Парадайз знаеше какво предстои, така че, когато оргазмът я връхлетя, тя му се отдаде, приветствайки пулсиращата наслада, гърчейки се конвулсивно върху леглото, събаряйки възглавниците на пода.
Когато най-сетне се върна на земята от искрящите висини, където се беше издигнала, видя Крейг да се изправя между краката й.
- Вземи ме - нареди му тя. - Направи го.
А после с едно движение свали потничето си и остана да лежи гола пред огромното му тяло, пред невероятната му ерекция, пред едва сдържаната му мощ. И все пак той се колебаеше, въпреки че от жаждата, бушуваща по лицето му, приличаше на демон.
- Крейг... - Парадайз се протегна и улови гърдите си в шепи, милвайки се, така че гърбът й отново се изви в дъга; горещината, отчаянието, сладостното задушаване отново се завърнаха, десетократно усилени.
Той обаче приседна на пети, отпусна ръце върху бедрата си и наведе глава.
- Крейг?
- Не... - простена. - Не мога.
- Какво...?
- Няма да правя секс с теб.
Ъ, какво?, помисли си тя.
Когато Крейг не каза нищо повече, тя се подпря на лакти и покри гърдите си с тениската.
- Защо не?
- Няма... да го бъде.
- Какво не е наред? Какво направих?
- О, господи, то... не, ти си прекалено добра, ти си...
- Крейг, трябва да престанеш с това.
Достатъчно, помисли си Парадайз и посегна към него. Когато прокара пръсти по ръцете му и почувства обтегнатите въжета на мускулите му, разбра борбата, която водеше със себе си.
- Свали това - нареди тя, подръпвайки крайчеца на тениската му.
Очакваше да понечи да се възпротиви. Ала той не го направи. Отпусна ръце и я остави да му свали тениската, а после... господи, беше красив, гладката му кожа, без нито едно косъмче, изопната върху такава мощ... а когато понечи да плъзне ръце по него, той й позволи, отметнал глава назад, така че шията и раменете му се напрегнаха.
А после я шокира.
- Вземи вената ми - нареди й дрезгаво. - Ако не мога да те имам... искам да вземеш от мен.
Също като оралния секс, то стана толкова бързо - вампирските й зъби се издължиха, очите й се впиха във вената на врата му с настървение, каквото никога досега не беше изпитвала.
Парадайз изсъска и впи зъби в него с жажда, на която той се подчини изцяло. Издърпа го настрани, така че той се оказа легнал под нея, и го възседна, сякаш беше нейната плячка, а вкусът му нахлу в нея, разля се в корема й, изпълвайки я отвътре по начин, по които никаква храна или почивка не можеха да го сторят.
Смътно си даде сметка как тоИ разпери ръце и сграбчи таблата на леглото, извивайки тялото си към нея, стенеИки, докато хълбоците му подскачаха конвулсивно. Беше в плен на оргазъм, миг по-късно - тя също, и всичко стана адски необуздано, адски бързо, когато тя се плъзна надолу и почувства коравината му точно там, където жадуваше за нея.
Ала когато се опита да свали панталона му и да достигне ерекцията му, той блъсна ръцете И настрани и ги стисна в желязна хватка. Парадайз опита да се бори, да се съпротивлява и тогава светът се завъртя и тя отново се озова по гръб.
Кръв се стичаше по шията и гърдите му там, където го беше ухапала, но него не го беше грижа.
Ръцете му се спуснаха към хълбоците и като смъкнаха яростно ципа на панталона, освободиха възбудата му.
Очите на Парадайз се извиха нагоре, но тя си заповяда да се съсредоточи, защото искаше да го види.
Тежката му длан се обви около дебелата му мъжественост и той започна да я движи нагоре-надолу. Не гледаше какво прави -очите му бяха впити в нея. И въпреки горещината между тях, в изражението му имаше нещо невероятно дистанцирано.
Нямаше да я вземе, разбра Парадайз... ала в следващия миг остави настрани объркването и разочарованието си, защото гърбът му се изви и той се изля върху нея.
Може и да не искаше да вземе тялото й изцяло.
Но я белязваше като своя.
Парадайз разтвори широко крака, откривайки се напълно пред него, оставяйки го да се измъчва от изтезанието, на което сам се беше подложил, докато освобождаването му покриваше сърцевината й, изливайки се на горещи, напористи, милващи я струи.
Тя може и да беше девствена... но с цялото си същество знаеше, че това е битка, която Крейг щеше да изгуби.
Може би не тази вечер, ала съвсем скоро той щеше да се прекърши и да я люби.
И тя нямаше търпение.

Две нощи по-късно Бъч най-сетне бе свободен да заведе своята шелан в секс клуба.
Сякаш някога би могъл да си представи, че ще отидат на подобна среща.
Докато я чакаше във фоайето на имението, той крачеше напред-назад, чувствайки се така, сякаш беше облякъл особено тъп хелоуински костюм. Черният кожен панталон беше окей, впитият черен потник - също. Останалото беше ...
Какво, по дяволите, носеше?
Същинско изобилие от кожа и коприна, помисли си, разпервайки дългото си черно палто. То беше огромно и все пак едва докосваше пода, защото беше обул повдигащи рокерски ботуши, с които беше по-висок дори от Рот.
Взети назаем от Акс, те бяха покрити с катарами от пръстите до под коленете му. И освен това тежаха поне двайсет кила, но бяха учудващо стабилни и удобни.
И разбира се, маската. Изработена от тънък метал и пластмаса, тя закриваше цялото му лице, превръщайки го в сиво-черно-бял скелетов ужас, който се движеше, когато той говореше.
Да, тази нощ бе нощ за маски в онзи клуб и Бъч определено щеше да се впише прекрасно в тълпата.
Извади си телефона и провери колко е часът. Мариса беше дошла от Дупката по-рано, та момичетата да й помогнат да се приготви. Двамата щяха да отидат в клуба заедно, докато Акс щеше да бъде закаран отделно.
Докато трополеше напред-назад, тъпчейки мозайката с ябълковото дърво, Бъч се изуми колко добре бе приел мисълта да вземе Мариса със себе си в тази разходка из света на мрачното и долнопробното. След разговора в офиса нещо като че ли се бе освободило в него, някакъв разкривен, болезнен спазъм в начина, по който беше устроен, се бе отпуснал, позволявайки му да диша по-свободно.
Ненавиждал бе тежкото положение, в което се бяха озовали по-рано. И обожаваше новия изглед, който се разкриваше пред тях сега.
Като по даден знак, Бъч усети присъствието на своята шелан на върха на голямото стълбище. Обърна се и...
Енагбу джио кдф ахтаж; фжжкд поукл.
Или нещо такова.
Красивата принцеса в дизайнерски дрехи бе изчезнала, отстъпвайки място на невероятно еротична секс бомба, облечена в прилепнали по тялото черни латексови дрехи, които тръгваха от обувките на високи тънки токчета и стигаха до върха на главата й. Единственото, което издаваше коя е, бе дългата руса опашка, показала се през един отвор на върха на костюма, покриващ тялото и лицето й.
И разбира се, маската й.
Приличаше на индустриална газова маска, с кръгли черни дискове за очите и отвори за носа и устата, които не разкриваха нито сантиметър от кожата й, защото латексът, закриващ лицето й, беше херметически затворен. Изработена от черно стъкло и лъскав сив метал, тя беше грозно произведение на истинско изкуство.
Когато Мариса тръгна към него, пенисът на Бъч се изпъна в толкова светкавична ерекция, че той сведе поглед надолу, за да се увери, че панталонът му си е на мястото.
Тялото й беше... абсолютно умопомрачително, светлината се разливаше по страхотните извивки на гърдите й, хвърляше сенки около тясната й талия, подчертаваше хълбоците и бедрата й.
Когато най-сетне застана пред него, тя се завъртя бавно и мили боже, от механизирания звук на дишането й топките му се напрегнаха до болка. Е, от това и от дупето й. Всемогъщи боже, дупето й...
- Е, какво мислиш?
Разнеслият се глас не беше нейният - сякаш променен от някакъв резонатор, - бе металически, изопачен, непознат и чуждоземен.
- Оджкдла хгдио лвено ио.
- Какво? - попита електронният глас.
- Каза, че си просто не-ве-рояяяяятна - долетя мъжки глас от другия край на фоайето.
Бъч обърна рязко глава и впи яростен поглед в Ласитър, който се беше показал от билярдната и стоеше на прага. Бъч вдигна показалец и го насочи срещу него като пистолет.
- Занеси си нещастния задник обратно в шибаната стая, преди да съм ти изтръгнал очите и да съм те удушил със собствения ти език.
Падналият ангел вдигна отбранително ръце и даде на заден ход.
- Окей. Отивам си. Ето, махам се, без да кажа абсолютно нищо за нея.
Оттеглянето му щеше да бъде по-убедително, ако копелето не беше подсвирнало силно в мига, в който се скри от поглед.
- Ще го убия, кълна се.
- Моля те, недей.
Бъч отново се съсредоточи върху Мариса и поклати глава.
- Господи, изглеждаш... хей, ето че отново заговорих на английски. Бонус.
Притегли я към себе си и като я притисна до тялото си, плъзна ръце по гладкия, леко лепкав костюм. От гърдите му се откъсна стон и като се наведе настрани, той спусна ръце по хълбоците й и стисна дупето й.
- Няма да изкарам тази нощ - простена той. - По дяволите, едва съм в състояние да ходя.
Сексапилният й смях, изменен от устройството в маската, го накара да се олюлее в тежките си ботуши. Мили. Боже.
* * *
- Сприятели ли се с някого в класа?
Седнала в голямото кожено кресло в кабинета на баща си, Парадайз подви обутите си в чорапи крака под себе си и се зачуди как точно да му отговори... молейки се той да не вдигне поглед от документите, които преглеждаше, и да я види как се изчервява.
Да, как да отговоря на този въпрос, помисли си тя.
Двамата с Крейг бяха прекарали последните две утрини на телефона, говорейки си в продължение на часове... е, говорейки и правейки разни други неща. Така че, да, би могло да се каже, че са приятели... и тя възнамеряваше да го види на живо отново както тази нощ, така и утре през деня.
Ето защо беше тази импровизирана среща с баща й.
Ако много скоро не го докоснеше отново, щеше да полудее. Телефонният секс беше страхотен... освен ако не си правил истински.
Или почти.
- Парадайз? Добре ли си?
Парадайз тръсна глава и стана, за да отиде до весело припукващия огън в камината. Студеният фронт, нахлул предишния ден, беше проникнал през стените на имението и навсякъде в къщата се спотайваше мраз, нещо, което щеше да продължи, докато пролетта не доведеше топлото време през май.
Така че сега тя имаше съвършеното оправдание да обърне гръб на баща си, докато вдигаше ръжена, за да разрови цепениците.
- О, запознах се с някои прекрасни хора, а часовете са страшно интересни. - Също като откраднатите погледи, които си разменяха с Крейг. - Невероятно е колко много неща не съм знаела.
- Например?
Например, че ако замърка в телефонната слушалка и изреди всички неща, с които не е облечена, можеше да бъде сигурна, че той ще...
Оранжеви искри подскочиха в тлеещата жарава и тя заповяда на мислите си да не поемат натам.
- Ръкопашният бой е истинска наука, татко. Никога досега не съм гледала смесени бойни изкуства и дори не съм подозирала колко много техники има. Преподават ни най-различни дисциплини и всяка от тях си има своите силни и слаби страни. Много често спаринг-партньор ми е Пейтън или пък един друг от мъжете, Крейг.
Парадайз върна ръжена на месинговата му поставка и отиде да седне на креслото.
- Страшно ме бива...
Тя млъкна, осъзнала, че баща й се беше вкаменил, стиснал лист хартия, сметка, банково извлечение или кой знае какво, във въздуха.
Изражението му бе такова, сякаш някой току-що му беше съобщил, че къщата му ще бъде срината от човеци.
- Татко... Наистина съм щастлива. Наистина... научавам толкова неща за себе си, за това, коя съм, какво искам, какво мога да направя.
Баща й погледна към листа хартия, сякаш се чудеше какво прави във въздуха пред него. А после дойде на себе си.
Прокашля се и попита:
- И до какви заключения стигна?
Е, най-важното бе това, че вероятно се влюбваше в Крейг. Но понеже знаеше, че от новина като тази баща й не просто ще се вкамени, реши да го запази в тайна... Пък и все още не беше казала на Крейг, а й се струваше правилно той пръв да го научи.
Влюбваше се. Нещо толкова огромно и едновременно с това така простичко.
И бързо. Ала тя бе чувала, че с истинското обвързване е така.
- Ами искам да направя нещо добро за расата - отвърна тя.
- Как точно?
- Татко, това не означава да се бия във войната.
- Като се има предвид, че току-що ми каза колко те бива в... -Баща й разтърка слепоочията си. - Предполагам, че би трябвало да очаквам нещо такова.
- Какво?
- Да смениш посоката. Онова, за което не бях сигурен, бе как ще се почувствам.
- Нищо не сменям.
Господи, това прозвуча като лъжа дори в собствените й уши: не беше сигурна как изглежда бъдещето й, нито коя ще бъде след края на програмата (колкото и дълго да продължеше тя), но нищо нямаше да бъде както преди.
Свършено беше с нощите, прекарани като благовъзпитана жена в тази къща или пък в някоя друга, в очакване на шанс да се появи на някое социално събиране. И да, не се беше отказала от решението да не се обвързва (освен ако не ставаше дума за Крейг).
- Ще ми се майка ти да беше с нас.
- И на мен. - Ала несъмнено по съвсем друга причина. Парадайз определено не би отказала малко съвети за любовта. -Толкова ми липсва.
- Нали знаеш, че ние наистина се обичахме? Обвързването ни беше уредено от семействата ни, ала... наистина се влюбихме. Тя беше всичко за мен.
По дяволите, помисли си Парадайз. Деликатното му застъпничество за Пейтън не просто не успя, а й подейства като шамар, защото не можеше да бъде заблудена толкова лесно.
Думите му, колкото и верни, и важни да бяха, бяха изречени с надеждата тя да погледне благосклонно на едно традиционно обвързване с приятеля й.
От доста време насам подозираше, че това е нещо, което баща й иска за нея. Той харесваше Пейтън, одобряваше потеклото му и знаеше, че между двамата вече съществува приятелство. За главата на едно аристократично семейство това бе съвършената възможност за неговата дъщеря.
Какво би си помислил той за Крейг?
Крейг, за когото в света на човеците биха казали, че е от работнически произход. Дали баща й някога би могъл да прозре силата на характера му, душата, скрита под липсата на външен блясък?
- Мога да се приспособя към почти всичко - мрачно продължи баща й. - Мога да привикна към всичко, което решиш, че искаш от живота... ала едничкото, за което никога не бих отстъпил, е това, че искам да откриеш същата обич, която имахме аз и майка ти. По този въпрос няма да приема възражения.
Разбирай: мъж от твоята класа, способен да ти осигури живота, с който си свикнала.
- О, татко - отвърна тя печално.
- Съжалявам, просто така го чувствам.
- Знам.
Големият часовник във фоайето удари осем пъти и Парадайз се изправи, разпръсквайки сянката, легнала в стаята.
- Трябва да вървя. - Тя опъна дрехите, които си беше избрала за вечерта. - Ще изляза със съучениците ми, а през деня ще работим върху един проект, така че ще се прибера утре след часовете. И да, ще бъдем подобаващо наглеждани.
Докато се взираше в баща си в съвършено подредената стая, тя особено ясно си даде сметка за атмосферата на старо богатство и изтънченост, която не беше купена, а бе грижливо подбирана през вековете, в които семейството й бе имало пари.
Дали Крейг някога би се почувствал удобно тук?
Вероятно не.
- Татко?
- Прости ми. - Баща й сведе поглед към листовете на бюрото си. - Но естествено, разбирам, че трябва да вървиш. Знай обаче, че ще ми липсваш. Знай също така, че братята не споделят особено с мен, но онова, което ми казват... ме кара наистина да се гордея с теб.
Вече познатата болка в гърдите на Парадайз, онази, която идваше от лъжите й, отново я жегна, когато си помисли, че ако знаеше, изобщо не би се гордял с нея.
Защото тази вечер възнамеряваше да изгуби девствеността си от мъж, когото той никога не би одобрил.
Проблемът бе, че братята дори не бяха намекнали колко дълго ще продължи тренировъчната програма, нито какви бяха дългосрочните перспективи за това, класът да остане заедно. А тя се нуждаеше от тялото на Крейг до отчаяние... и прекрасно си даваше сметка, че времето лети.
Нямаше да пропусне шанса си. Пък и имаше чувството, че колкото по-дълго са заедно, толкова повече приоритетите на Крейг се променят. Той започваше да се привързва към нея.
Усещаше го.
Ако не беше всичко онова, което премълчаваше пред баща си, Парадайз би била на седмото небе.
- Ще се видим утре след часовете - каза тя.
- Ще бъда тук. Грижи се за себе си.
- Обещавам. - Парадайз му кимна. - Обещавам, татко.

Крейг не помнеше кога за последен път бе излизал с „приятели“. Всъщност никога не го беше правил.
Нахлузи си чифт дънки и изруга заради дупките по тях... а после си каза да не се занася. Никога не се беше интересувал от „модата“: първо на първо, не би могъл да си го позволи, дори да му пукаше, и второ, да се тревожиш за това, какво ще облечеш му се струваше престъпна загуба на умствена енергия.
- Изглеждаш невероятно обикновен.
Крейг направи физиономия, обърна се към Акс и...
- Какво, по дяволите, си облякъл, задник такъв?
Акс имаше още по-ненормален вид от обикновено: едрото му тяло бе обгърнато от лъскава черна материя, която прилепваше по него, миришеше на химикали и издаваше странен скърцащ звук на всяка крачка. В ушите и по лицето му имаше черни пиърсинги, а от едното му ухо чак до носа минаваше верижка.
Трябваше обаче да му признае, че изобщо не приличаше на някой женчо. От копелето се излъчваше агресия, сила, мощ. Секс.
Нестандартен секс.
Акс сви рамене, сякаш не носеше нищо по-странно от бабешки пеньоар.
- Отивам да прекарам време със себеподобните си. Ако съвсем скоро не правя секс, сигурно ще се затрия... по дяволите, още малко пуритани като вас и като нищо ще ми трябва виагра, за да го вдигна. Действате ми като кофа студена вода, лисната върху пламъци.
- Не се засягай, но последното, от което се нуждаеш в този тоалет, са пламъци.
И ето че се появи и маската. Черна, естествено... не че Крейг беше очаквал нещо в розово или зелено. Тя пасна върху чертите на Акс като ръкавица, превръщайки далеч-не-лошо-изглеждащото му лице в нещо, чисто и просто, ужасяващо... нещо, което вече не беше вампир, а съвсем различен вид.
От друга планета.
- А аз и преди те смятах за грозен - отбеляза Крейг.
- Пак ти повтарям. Вие ще ме довършите с вашата нормалност.
И ето как Крейг и онова-в-което-се-беше-превърнал-Акс излязоха заедно от тренировъчния център.
Докато автобусът се носеше по пътя, спирайки на всички онези охранителни пунктове, и двамата мълчаха, но Крейг бе сигурен, че си мислят за едно и също: Акс очевидно нямаше търпение да се развихри по неговия си изродски начин, а Крейг отчаяно се мъчеше да убеди сам себе си, че е в състояние да запази контрол с Парадайз.
На пръв поглед това събиране на класа не би трябвало да е кой знае какво - отиваха в обикновен клуб, с музика и пиячка. Тотално различно от онова, което си беше набелязал Акс.
Ала сексът щеше да заема централно място, поне за Крейг.
Мамка му, Парадайз го убиваше... и той беше установил какъв е основният проблем. Още от първата нощ в програмата бе издигал бариера след бариера, с която да я държи настрани, и всяка от тях бе рухнала. Той сякаш беше алпинист, който бе паднал... и нишките на въжето, което трябваше да спаси живота му, се бяха скъсали една по една.
- Знаеш ли, изглеждаш ужасно, и то не само заради нелепите ти дрехи - подхвърли Акс и Крейг го погледна през пътеката.
- Аз ли изглеждам нелепо? Поглеждал ли си се в огледалото? Не знаех, че дрехи от смазочно масло са последният писък на модата.
- Стига си го усуквал. Какво има, мой човек?
Докато автобусът ги караше към мястото за дематериализиране, Крейг усети, че започва да говори:
- Не мога... Разбираш ли, не е редно.
- Кое?
- Не мога да го направя.
- Все още чакам съществителното. Наясно съм, че си селяндур, но ако не се заблуждавам, знаеш достатъчно думи.
Крейг поклати глава. За нищо на света нямаше да прояви неуважение към Парадайз, като извади личните им работи на показ... дори и пред тип като Акс, който по всяка вероятност би го запазил в тайна, ако не по друга причина, то защото сам твърдеше, че е закоравял нарцисист.
- Не знам. - Акс изпъна крака върху седалките и се облегна на затъмнения прозорец на автобуса. - Тя ми се струва различна. Не мисля, че има защо да се притесняваш.
Да, жените бяха пълна противоположност на мъжете, нали?
А в този случай той се държеше като женчо, не тя. Тя беше готова да преминат на следващото ниво... а той като че ли се криеше зад нейното целомъдрие, докато всъщност отново защитаваше себе си. А когато се замислеше за това, как го караше да се чувства тя?
Все още му се струваше разумен... макар и не особено приложим план.
Исусе, тази вечер, рано или късно, щяха да останат насаме. То беше неизбежно. И след два сеанса телефонен секс, той бе по-отчаян отвсякога, задъхан, зажаднял, подлуден мъж, чийто пенис бе винаги готов, и с достатъчно оргазми в резерв, за да се обезводни дотам, че да има нужда да го включат на система.
Искаше му се да вярва, че ще успее да удържи на взетото решение, наистина.
Проблемът бе, че нищо не го правеше по-късоглед от това, да чуе името си, откъснало се задъхано от устните й.
Една най-обикновена сричка, ала достатъчно бе тя да я изрече и с него беше свършено. Превръщаше се в мека глина в ръцете й.
Забравил всякакво друго намерение, освен нуждата да проникне в нея и да остане там.
Човече, наистина имаше сериозен проблем.
* * *
Когато пристъпи в човешкия клуб „сЕнКи“, Парадайз се огледа наоколо и си помисли... няма да го бъде. Силната музика кънтеше в черепа й. Тъмнолилави и червени лазерни лъчи прорязваха въздуха, натежал от човешки миризми. А вниманието, което привлече, беше последното, от което се нуждаеше.
Без никаква представа къде са Крейг, Бун и Ново, тя си запроправя път през танцуващата тълпа и докато вървеше, човешки мъже я гледаха, преценяваха, надяваха се да уловят очите й. Някои от тях, помисли си Парадайз, вероятно биха могли да минат за привлекателни, но го направи по същия начин, по който би забелязала стол с хубава тапицерия, докато прекосява някоя стая.
Платът може и да беше хубав, но никога не би го взела у дома си.
Нито пък би седнала върху него.
Сградата, в която се помещаваше клубът, изглеждаше като преустроен склад и имаше нещо странно в клаустрофобичното усещане на отвореното триетажно помещение. Разбира се, то беше наистина претъпкано. Къде ли отиваш, ако просто искаш да се видиш с приятели, зачуди се тя. И откъде ли всички се познаваха? Всички като че ли докосваха... всекиго около себе си.
Проправяйки си път през множеството, тя откри, че по периферията на гърчещите се тела има сепарета. Може би приятелите й бяха в някое от тях? Господи, дали изобщо беше отишла в правилния клуб...
- Хей, бейби, ела с мен.
Груба ръка я сграбчи през кръста и я притегли към нечие потно тяло. Парадайз се взря свирепо в човешкия мъж и се опита да го отблъсне, но той стисна китките й и я притисна към себе си.
- Знам че го искаш - каза той, заваляйки думите, докато отъркваше бедрата си в нея. Миришеше на стар одеколон, още по-стар цигарен дим (или пък беше трева?) и адски отблъскващо отчаяние. - Целуни ме.
- Сигурно се шегуваш.
- Хайде де, знам, че го искаш.
Майната му, помисли си Парадайз и с едно рязко движение освободи дясната си ръка и го прасна в гърлото с кокалчетата... а когато той се преви надве, тя едва се сдържа да не му строши носа с коляно.
Остави го да хъхри, обърна се и...
...се блъсна право в гърдите на Крейг.
- Идвах да те спася - сухо обясни той. - Но вече от личен опит знам, че и сама можеш да се грижиш за себе си... така че май не би трябвало да се учудвам, че нямаш нужда от мен.
Начаса всичко в клуба се промени: въздухът вече не беше задушаващ, а изпълнен със сексуална горещина. Лазерите не заслепяваха, а възбуждаха. Музиката не беше силна, а еротична.
Човеците все още бяха дразнещи, но дори силата на истинската любов не беше неограничена.
Господи, изглеждаше невероятно. Висок и широкоплещест, едър и силен, нахлупил същата шапка, с която го беше видяла за първи път. Простичката бяла тениска подчертаваше мускулите му. Дънките... Исусе, изтърканите меки дънки, през чиито дупки можеше да зърне късчета от бедрата му.
- Танцувай с мен - каза Парадайз, привеждайки се към него, за да може да я чуе през шума.
Козирката на шапката й пречеше да види очите му, ала въпреки това ги усети да се плъзгат по дрехите, които беше облякла, преди да излезе от вкъщи: изрязаната й блузка, късата й поличка и впитото яке бяха само за него и очевидно го заплениха. Хареса му и косата й, която бе оставила пусната, както и гримът й.
- Крейг - повтори тя. - Танцувай с мен.
- Не мога - промълви той.
- Защо?
- Защото, ами... не се движа по този начин.
Каква лъжа, помисли си Парадайз, спомняйки си усещането от тялото му върху нейното. Движеше се съвсем добре.
- Направи го въпреки това. - Тя го сграбчи за хълбоците и го притегли към себе си. - Танцувай с мен.
Движейки се в ритъма на музиката, притисната в него, тя почувства мигновената му реакция: пенисът му се надигна, отърквайки се в корема й, защото той бе много по-висок от нея.
- Другите ще разберат - процеди той... ала ръцете му вече бяха на кръста й, прилепвайки долните половини на телата им. - От класа.
- Много важно. Сякаш вече не го знаят.
Ново знаеше. По дяволите, та тя бе част от причината двамата да се целунат за първи път. Пейтън? Както беше решила по-рано, можеше да се оправи с него. Бун? Той се интересуваше единствено от тренировъчната програма; Парадайз не беше сигурна дали изобщо знае имената на някой от останалите. Акс нямаше да дойде. Нито пък Анслам. А никой член на глимерата не би се появил в място като това.
Живей за мига, помисли си, изгубвайки се в усещането да бъде с него, близо до него, да се намира в прегръдките му.
Придърпа главата му към себе си и прошепна:
- Не нося бельо.
Стонът, изтръгнал се от него, бе по-силен дори от музиката.
- Извини ме - заяви той и се изправи. - Трябва да отида да свърша нещо.
- Мммм - измърка Парадайз, представяйки си го как се погрижва за възбудата си в тоалетната. - И какво е то?
- Трябва да убия всички човешки мъже в клуба, които те гледат. Няма да отнеме дълго, те са слаби и не могат да тичат бързо.
Парадайз се разсмя, отметнала глава назад, и усети как сърцето й се зарея високо, високо, особено когато силните му ръце я прегърнаха още по-силно.
Това щеше да бъде най-прекрасната нощ в живота й. Сигурна бе.

Оказа се, че ключът не е нещо, което пъхаш в ключалката. По-скоро беше пропуск, даващ възможност на двама души да минат покрай приличащия на канара охранител пред невзрачната врата на една също толкова невзрачна, подобна на гараж постройка в полупразния индустриален парк на Колдуел.
Следвайки Бъч, ала вървейки пред новобранеца, който ги беше взел със себе си, Мариса установи, че с маската на лицето е изпълнена с увереност, каквато в противен случай едва ли би изпитвала. Имаше нещо освобождаващо в това, да скриеш лицето си, когато отиваш на място, с което не си сигурен как ще се справиш. То означаваше, че не е нужно непрекъснато да се притесняваш за изражението и престореното си спокойствие, както и че можеш по-свободно да се вживееш в ролята на някой, който може да се справи с всичко.
Защото кой щеше да разбере истината?
В гъстия мрак на вътрешността на клуба успокояващата ръка на Бъч се протегна назад, търсейки нейната, и щом я улови, Мариса начаса се почувства още по-уверена. Нищо нямаше да я засегне, да я нарани, да я смути. Не и докато Бъч беше с нея.
Първото, за което си даде сметка, бе усилващо се думкане и предположи, че трябва да бе басът на някаква музика. Когато свиха зад един остър, архитектурно напълно ненужен ъгъл, тя установи, че звукът не идва от мощни тонколони. Беше ритмичният тропот на нещо, което приличаше на... машина за шлайфане, която като че ли нямаше друга функция, освен да...
А, ясно.
Една жена бе разтворила крака над машината, която проникваше в нея с...
Мариса извърна глава и видя мъж, чието голо, разкривено тяло бе напъхано в огромна прозрачна кутия, едната й страна -отворена, така че хората да могат да...
Мариса отново премести поглед и видя редица маси за прегледи, върху които лежаха завързани хора, облечени в латексови дрехи като нейните, телата им - разкривени гротескно, половите им органи - изложени за употреба от редица анонимни непознати.
О, да, определено се намираха в секс клуб.
И колкото и да бе странно, отвътре мястото бе двайсет пъти по-просторно, отколкото изглеждаше отвън, което означаваше, че сигурно бяха срутили стените на съседните сгради, сливайки ги в едно. Всичко тънеше в полумрак, всички носеха костюми и маски и навсякъде преливаше от секс, във всичките му форми и комбинации.
Беше отприщена еротика, намерила израз в низ от експерименти и форми, стоновете на участниците в нея -саундтрак, който техно музиката допълваше, а не заглушаваше.
Колкото и да бе странно, всичко това й се стори парадоксално... нешокиращо. И съвсем не грозно. Хората изглеждаха наистина възбудени и... господи, бяха толкова мили. За разлика от няколкото пъти, когато бе присъствала на събирания на човеци, където всички я зяпаха, хората тук се усмихваха, когато погледите ви се срещнеха, сякаш си част от техния... ами клуб. А когато се бутнеш в някого, реакцията беше спокойна и съвсем не агресивна.
Всичко изглеждаше толкова... нормално?
Може би се дължеше на разкрепостената му природа. Може би бе заради маската, която криеше самоличността й. Може би бе жизненоважната причина, поради която тя бе тук. Каквато и да бе причината, Мариса изпита истинско облекчение.
Във вътрешността на клуба тя, Бъч и Акс застанаха в кръг. Бъч я погледна в скелетоподобната си маска и тя кимна, потупвайки го по ръката и вдигайки палци в знак, че всичко е наред.
Той й кимна в отговор, след което се обърна към Акс. Двамата доближиха глави и размениха няколко думи, а Парадайз се огледа наоколо, опитвайки се да открие кои дрехи означават, че някой е част от персонала.
Дали загиналата жена бе дошла тук, преди да умре?
Вляво от нея нещо присветна и тя присви очи. Някой правеше снимки на хора, завързани за въртящи се колела, докато мъже еякулираха върху тях и ги бичуваха до кръв.
И в този миг Парадайз осъзна, че колкото по-навътре навлизаха, толкова по-хардкор ставаха нещата.
Дали някой не бе отишъл прекалено далеч в подобна игра с онази жена, зачуди се тя. Дали не я беше убил погрешка?
* * *
След като се увери, че Мариса е окей, Бъч се залови за работа... и то без да се разсейва. Онзи еротичен момент във фоайето на имението беше наистина възбуждащ. Това тук? Спокойно можеше да е косачка за трева. Купичка овесена каша. Учебник по химия. Докато си изграждаше стратегия наум, той отново се превърна в ченге и умът му се настрои на онзи режим, в който забелязваше всичко особено ясно и в същото време бе откъснат от средата, която го заобикаляше.
А сега бе настъпил моментът да вземе решение. През последните две нощи обмисляше дали да каже на Акс истинската причина да дойдат в клуба. От една страна, така би могъл да постигне напредък по-бързо, но от друга, можеше да се издаде пред убиеца, директно или индиректно.
Само че беше изгледал записа на разговора им в кабинета сигурно сто пъти... и не смяташе, че Акс е убиец. В битка? Абсолютно. По време на тренировките Акс беше кораво копеле, способно да смаже противника си в ръкопашен бой, дори той да беше по-едър от него; страшно го биваше и с пистолет, и с ками -никога не се колебаеше да натисне спусъка или да нанесе смъртоносния удар.
Ала то бе различно от това, да издевателства над една жена. И
въпреки готик излъчването си, той не беше жесток, нито луд.
- Излъгах те - заяви той в ухото на Акс, надвиквайки стоновете и техно музиката.
- Нима.
- Просто следвах твоя пример.
- Поласкан съм.
- Не получих „ключа“ от приятел. Беше намерен у една жена, пребита до смърт. Тук съм, за да открия кой я е убил, и ще имам нужда от помощта ти.
Акс се дръпна леко и присви очи. След това отново се приведе към него и каза:
- Откъде си сигурен, че не съм бил аз?
- Не съм. - Бъч го погледна право в очите. - Изобщо не съм сигурен.
Съсредоточен върху погледа зад маската, той зачака да види как ще реагират зениците. С всичко, което се случваше наоколо, и фактът, че лицето на другия мъж беше скрито, бе още по-вероятно да има нервна реакция.
Очите на Акс обаче не трепнаха.
Което подкрепяше вътрешния му глас — наистина не го беше излъгал, когато му беше казал, че никога не е виждал смъртта отблизо.
- Е, не съм - заяви Акс. - Никого не съм убивал.
Бъч кимна.
- И аз така предположих. Имаш добра съвест... доказа го с това, как си се почувствал след смъртта на баща си. Виж, модните ти предпочитания са истинска трагедия.
- Да, ама ти вкараха задника тук.
- Така си е. - Бъч се огледа наоколо. - Е, кой отговаря за това място?
- Почакай, кажи ми още за онази жена. Може би съм я виждал. Една от нас ли беше?
- Да. И това е всичко, което знам. Не носеше никакви документи за самоличност, единствено ключа. Успяла да се дематериализира до едно безопасно място... и именно там я открила моята Мариса. - Акс хвърли поглед към Мариса; изглеждаше потресен, че някой, особено една жена, е бил изложен на подобен ужас. - Беше преминала през преобразяването си, с тъмна коса и тъмносини очи. Само с толкова разполагаме.
- Мамка му.
- Именно.
Не за първи път на Бъч му се прииска някой да я беше снимал, дори и след като бе починала. Господи, какво не би дал някой да беше направил фотографии на нараняванията й, да беше остъргал под ноктите й, да беше претърсил дрехите и тялото й за влакна. Ала нищо от това не беше направено, разбира се. Вампирската раса нямаше процедури, които да бъдат следвани в подобни ситуации.
Колкото и да бе странно, той никога досега не се бе замислял за тази слабост в обществото им. Прекалено зает бе да се бие в челните редици във войната, за да се притеснява за проблемите на расата.
Човече, няколко простички следователски процедури биха им помогнали толкова много.
Акс тръсна глава, сякаш за да се съсредоточи.
- За персонала търси червено по дрехите. Обикновено се държат по периферията, освен ако няма нарушение на правилото за съгласие или нещата излязат извън контрол, в който случай те незабавно прекратяват онова, което става. И под „извън контрол“ имам предвид всичко по-сериозно от мъничко кръв.
- Има ли камери?
- Вероятно, но не мога да ти кажа къде, нито как да стигнеш
до тях.
Нито как да пресее стотици часове записи... което би било неизбежно, като се имаха предвид размерите на това място и колко нощи бяха изминали.
Мамка му.
На това му се казваше игла в копа сено. И като се имаше предвид какво бе заложено на карта, това го успокояваше толкова, колкото и нож, опрян до гърлото.
И все пак в миналото се бе справял и при по-неблагоприятни изгледи.
- Да влезем по-навътре - каза той, обвивайки ръка около своята шелан. - Трябва да видим всичко.

- Има места... места, където можем да отидем.
Докато изричаше тези думи в ухото на Парадайз, Крейг съвсем ясно си даваше сметка колко близо е до ръба. Ала колкото по-дълго тя танцуваше, притисната в него, толкова повече сексът завладяваше ума му, правейки здравия му разум на нищо и превръщайки го в пещерен човек. Никакво бельо? Мамка му. Трябваше да получи още от нея, така че, да, време бе да изчезнат в задната част, където, както го беше осведомила Ново, имаше самостоятелни тоалетни, които можеха да използват. Това беше единственият начин, по който можеха да се усамотят тази нощ. Призори Парадайз трябваше да се прибере у дома, а не можеше да го вземе със себе си... не и без да разкрие истината за него, което би я поставило в адски странна и преждевременна ситуация с баща й.
А той по-скоро би умрял, отколкото да я заведе в дупката, където живееше.
Мамка му, ако скоро не получеше освобождаване, щеше да изригне.
В панталона си.
- Заведи ме - простена Парадайз.
Крейг я улови за ръка и я поведе сред множеството. Докато минаваха покрай сепарето, където Ново танцуваше в скута на Бун (и като нищо му даваше първата му ерекция в живота), Крейг й помаха с ръка.
Тя му отвърна със същото... както и с един адски многозначителен поглед.
Самостоятелните „тоалетни“ се намираха под втория полуетаж и когато влязоха в сумрачния коридор с черни стени, Крейг видя, че наоколо е пълно с безброй затворени врати. Дискретни знаци „Заето“ висяха на първите седем, покрай които минаха. На осмата им излезе късметът.
Той задържа вратата отворена, изръмжавайки, когато
Парадайз мина покрай него, за да влезе в малката, застлана с плочки стая. Имаше кабинка за тоалетна, умивалник и пейка и квадратното тясно помещение бе учудващо чисто. Разбира се, в средата имаше хлътнал канал и пръскачка на тавана.
Вероятно миеха с белина всяка нощ.
След като се увери, че вратата е заключена както трябва, Крейг я сграбчи и я притисна към себе си; алчните му ръце се пъхнаха под дрехите й, наслаждавайки се на пълнотата на гърдите й, гладката кожа на дупето й, влажната горещина на сърцевината й. Целуваше я несдържано и тя му отвръщаше със същото, и господи, човек би могъл да се закълне, че тази сутрин не бяха прекарали три часа, довеждайки се до оргазъм след оргазъм по телефона.
Ала на живо... на живо бе съвсем друго.
А после тя заотстъпва назад, притегляйки го след себе си, водейки го към умивалника.
С изяществото на танцьорка, Парадайз сложи дупето си на плота... и като сви колене, подпря високите си токчета на стената в нишата.
Предлагайки му спираща дъха гледка на черните си чорапи, стигащи до средата на бедрата й, и гладката й, лъскава, гола женственост.
- Знаеш какво искам - заяви тя. - И като никога, то не е устата ти там долу.
Крейг се олюля, сигурен, че моментът беше настъпил: волята му бе изгубила битката, либидото ревеше в главата му, пречейки му да мисли ясно, и мамка му, онова, което виждаше...
- Сигурна ли си? - измърмори той.
Докато разкопчаваше дънките си.
- Да не искаш да ти се моля?
- Не, иначе бих свършил още сега.
Крейг се огледа и не видя камери. Което не означаваше, че небяха скрити някъде.
- Ще ми се да имаше друго място, където да го направим.
- Сякаш ме е грижа къде сме.
С тези думи тя разкопча блузката си и я разтвори, а после смъкна чашките на сутиена си надолу, предлагайки му щръкналите си корави гърди. Русата й коса бе разпиляна около раменете, сините й очи бяха полупритворени и когато тя прокара език по устните си, връхчето на пениса му пламна така, сякаш всеки миг щеше да изригне.
- Моля те - простена тя, извивайки се, сякаш беше в агония.
И това бе всичко, което му трябваше.
Ерекцията на Крейг изскочи от сваления му цип и като улови коравата тежест в ръка, той преодоля разстоянието между тях. Мамка му, не можеше да повярва, че това наистина се случва. Не сексът - и преди беше правил секс.
А това, че прави секс с нея.
Особено когато видя главичката си толкова близо до всичко, което искаше. Затвори очи за миг и му се прииска да каже нещо, което да превърне случващото се в нещо прекрасно, да я погледне по начин, който да й покаже, че осъзнава колко голям момент е това за нея, да направи нещо, каквото и да било, което да преобрази това преживяване със селяндур като него в някакъв си клуб в благоговейното, боготворящо събитие, което щеше да бъде то за него.
- Да, искам го - тихо каза тя. - Искам го с теб... само с теб.
Клепачите на Крейг се повдигнаха и той се взря в хипнотизиращите й очи... И в този миг се случи нещо странно. На фона на приглушения бас на музиката и стотиците човеци, и изгарящата жажда, пулсираща във вените му, всичко сякаш тръгна по-бавно.
Направи така, че да бъде запомнящо се - каза си той. -Направи го специално за нея.
Доближавайки главичката си до сърцевината й, той я плъзна нагоре-надолу по плътта й... и тя подскочи, прехапала устни.
Бедрата й затрепериха. Дишането й се учести. Уханието й стана по-силно, по-опияняващо.
Крейг простена и разтвори женствеността й... но не можа да продължи така. Всеки момент щеше да свърши върху нея. Приведен над тялото й, той се подпря на свободната си ръка.
- Ще го направя бавно - бе последното осъзнато нещо, което каза.
* * *
Парадайз беше толкова готова за това, тялото й -едновременно отпуснато и напрегнато от очакване. А после го почувства да се докосва до горещината й и едва не свърши.
Имаше толкова много причини да не го прави, толкова много разумни доводи защо би трябвало да изчака по-подходящ момент, по-стабилно място в живота й и в този на Крейг. Ала ако беше научила нещо от нападенията, то бе, че времето е лукс, който никой смъртен не може да си позволи да пилее.
Думите, които баща й беше изрекъл, преди да тръгне, отекнаха в главата й, но не като предупреждението, което той бе искал да отправи, а като цел, към която тя трябва да се стреми.
Влюбена беше в този мъж. Да, не го познаваше отдавна и да, беше лудост, ала не, никога досега не бе изпитвала нищо, което дори да наподобява тази връзка, и как другояче би могла да нарече подобно чувство? И не, нямаше никакъв контрол над това, дали Крейг щеше да остане, или щеше да си тръгне още утре вечер, следващата седмица, месец, година... ала нали беше с нея тук и сега.
И това бе повече, отколкото бе очаквала някога.
Внезапно усети лек натиск, заоблената му главичка се опитваше да проникне в нея. А после палецът му помилва горната част на женствеността и, подлудявайки я, изпълвайки я с онази замайваща, вълнуваща, изпепеляваща горещина, която, знаеше вече тя, предшестваше освобождаването, което тялото й жадуваше.
Посегна към него и привлече устните му към своите, за да го целуне, прониквайки в устата му с език. Изобщо не се боеше. Навярно би трябвало, ала почти й се искаше да оставят това зад себе си, така че еротичната им връзка да намери пълен израз.
Хълбоците на Крейг започнаха да се движат - ту се отдръпваха, ту отново се притискаха в нея и всеки път ерекцията му проникваше мъничко по-дълбоко.
А после той я раздвижи, намествайки хълбоците й.
Пръстите му се върнаха върху нея, галейки женствеността й с леки кръгови движения, докато тялото му застина странно. Парадайз понечи да възрази, ала усещанията станаха прекалено силни и мозъкът й мина на заден план, когато оргазмът я връхлетя...
В същия миг с мощно движение той преодоля една бариера, която се разкъса без никаква болка.
Цялото му тяло затрепери и трепетът му се предаде и на нея от мястото, където се бяха слели. А после той започна да се движи в нея, все по-дълбоко и по-дълбоко, с нарастваща мощ. Плътен, беше толкова плътен, и пълнотата беше... невероятна. И разбира се, усещането от устата му, милваща нейната, докато проникваше в нея с тласъци.
Независимо какво я очакваше в бъдеще, нищо нямаше да промени факта, че той й беше първият.
Когато Парадайз достигна върха, достигна го и той.
И да, то бе точно толкова съвършено и красиво, колкото се беше надявала. Дори и в един човешки клуб, на място, пълно със стотици непознати от другата страна на тънката врата... то беше божествено.
Ала така става, когато си с правилния мъж, нали?

41


Когато Крейг най-сетне застина, Парадайз се отпусна върху умивалника, останала без сили, и макар че кранът на чешмата се впиваше в гръбнака й, а огледалото й убиваше на главата, не я беше грижа. Тя се рееше във въздуха, сякаш беше безтегловна... поне докато не сведе поглед надолу и не видя, че хълбоците му бяха притиснати в разтворените й бедра, част от него беше все още дълбоко в нея.
Същински рай.
Само дето той изглеждаше притеснен... сякаш мислеше, че е припаднала, защото я беше наранил или нещо такова.
Искаше й се да го успокои, да го увери, че беше невероятно... ала умът й беше прекалено замаян, за да е в състояние да говори членоразделно, така че тя вложи всичко, което изпитваше, в усмивката, която му отправи.
- Господи... - прошепна той. - Толкова си красива в този миг.
Съсредоточавайки се с усилие, Парадайз промълви:
- Радвам се, че го направихме. Кога ще го направим отново?
- Утре вечер. Но ще бъдеш малко схваната. Нормално е.
- Ще прекарам деня в тренировъчния център.
Веждите му подскочиха.
- Така ли?
- Възнамерявах да те съблазня.
- Е, далеч съм от мисълта да се опитам да попреча на една такава цел.
Той се наведе, за да я целуне, и за миг Парадайз усети как я жегва болка при мисълта, че го беше правил и е други жени, може би дори и тях бе вземал за първи път... което обясняваше защо толкова го бива. Но не, подобни мисли не бяха добре дошли в този миг.
Тук бяха само те двамата. Нямаше място за нищо друго.
- Защо не го направим отново още сега? - предложи тя, раздвижвайки хълбоци така, че женствеността й се отърка в него.
- Парадайз... сигурна ли си, че си добре?
Тя простена едно „даааааа“ в отговор, а после се подпря на умивалника и използва тялото си, за да разпали отново огъня между тях.
И я виж ти - то подейства.
За частица от секундата се озова притисната до тялото му, краката й бяха обвити около хълбоците му, ръцете й - вкопчени в яките му рамене, глезените й - сключени зад дупето му.
Стискайки я здраво, той започна да я движи нагоре-надолу по възбудата си, по-бързо и по-яростно от първия път. За да му помогне (не че той не се справяше прекрасно), Парадайз се присъедини към него, удвоявайки силата на движенията им.
Още оргазми, отново и отново, докато косата й се удряше в лицата им, тъмна миризма струеше от тялото му, а насладата сливаше душите им сякаш завинаги.
Когато най-сетне свършиха, Парадайз рухна върху тялото му, изстискана като парцал, гореща като пещ, замаяна така, сякаш бе пробягала милион километри.
И в този миг телефонът й иззвъня.
Звукът, долетял откъм джоба на якето й, я накара да вдигне глава.
- Шегуваш се.
Оставяйки обаждащия се, който и да беше той, да бъде прехвърлен на гласовата й поща, тя се усмихна на Крейг. Господи, обожаваше, когато лицата им бяха толкова близко, когато виждаше всяка негова мигла, неравността на носа му и сянката на брадата му.
- Здравей - прошепна тя.
Като никога, устните му й отвърнаха със същото... и в усмивката му имаше очарователна срамежливост.
Парадайз вдигна ръце към лицето му и промълви:
- Ето как ще те помня винаги.
Някъде в дълбините на ума си си помисли: Ама че странно. Защо се сбогуваше с него? Та това бе едва началото... Телефонът й отново се обади.
- Съжалявам. - Тя се намръщи. - Надявам се, че не се е случило нещо лошо.
Докато се извърташе, за да достигне якето си, съвсем ясно си даде сметка, че все още са свързани. А после видя екрана и изруга.
- Ама наистина, Пейтън - измърмори и натъпка телефона обратно в джоба. - Не може да не знае, че сме тук. Страшно обича да тормози хората.
- Очевидно най-сетне се е появил, а?
- Нали знаеш, че ми е като брат. Наистина го знаеш?
- Да. Наистина го знам.
Телефонът й зазвъня за трети път и Парадайз стисна зъби.
- Моят страшно досаден брат.
- Вдигни му, за да престане. - Крейг раздвижи хълбоците си, карайки я да простене. - Аз няма да избягам.
Парадайз вдигна и долепи телефона до ухото си.
- Ще престанеш ли...
- Пари...?
В мига, в който чу гласа му, Парадайз се намръщи. Откакто го познаваше, никога не го бе чувала да звучи по този начин. Изгубен... като малко момченце.
- Пейтън? Какво не е наред?
- Станало е нещо много лошо, Пари. Има кръв... навсякъде...
- Какво? - Парадайз се дръпна назад и Крейг начаса я пусна на пода. - Пейтън! Къде си?
- У братовчедка ми... онази, която уж беше заминала. Парадайз впери поглед в очите на Крейг.
- Пейтън, с Крейг идваме веднага. Само ми кажи къде си. Пейтън й издиктува някакъв адрес със заекване и Парадайз го повтори, а после тикна апарата в ръцете на Крейг.
- Аз трябва да се измия, ти остани на телефона с него... не му позволявай да затвори.
* * *
Десет минути по-късно Крейг прекрачи прага на луксозна човешка сграда с тъмнозелен сенник, мраморно фоайе и портиер с униформа в същия цвят като сенника отвън.
Докато той стоеше несигурен на мястото си, очаквайки да го изритат или да го претърсят от главата до петите, преди да му позволят да пристъпи навътре, Парадайз отиде на рецепцията.
- Здравейте - каза тя съвършено спокойно. - Приятелят ми Пейтън дойде, за да се види с Ашли Мъри, и ни помоли да се присъединим към тях.
- Ей сега ще проверя - отвърна мъжът и посегна към телефона. - Ало? Тук е рецепция. Вие... чудесно. Ей сега ще се качат. - Мъжът от охраната кимна към асансьорите. -Заповядайте.
- Благодаря ви - каза Парадайз любезно и протегна ръка.
За миг Крейг не разбра защо го прави... а после си даде сметка, че не беше помръднал от прага на въртящата се врата.
Побърза да отиде при нея, навел глава и без да поглежда към охраната - красива млада жена беше едно, ала той бе няколко пъти по-едър от нея и най-вероятно щеше да събуди подозрение. Успяха все пак да се качат в асансьора и не след дълго слязоха на един от последните етажи.
Първото, което видяха в дъното на дългия бежов коридор, бе Пейтън, седнал на килима и стиснал телефона си в ръце.
Крейг начаса усети миризмата на кръв, която тегнеше във въздуха, макар че човеците едва ли биха я забелязали.
Парадайз се втурна и коленичи до приятеля си.
- Пейтън?
Той не вдигна поглед, докато Парадайз не го докосна по рамото... и господи, беше пребледнял като платно, а очите му бяха разширени.
- Наистина е лошо.
- Тя... вътре ли е?
- Не. Но спалнята... господи, спалнята...
Крейг остави Парадайз с приятеля й и бутна вратата. Начаса миризмата на смърт се усили... и стана почти задушаваща, когато пристъпи в просторна стая с голям бял диван, бял килим и огромни прозорци. Липсата на тежки завеси говореше, че никой вампир не би могъл да отседне тук.
Беше ужасно студено и отнякъде идваше мразовит повей.
Крейг погледна към отворения кухненски бокс, но не видя нищо особено - всичко беше подредено, имаше купа свежи плодове... не, ябълките бяха пластмасови.
Право напред тръгваше малък коридор, в чийто край светеше една-единствена лампа. Крейг пое по мекия килим, сви зад ъгъла и се закова на прага.
Насреща му имаше огромно легло, напоено с толкова много кръв, че сякаш някой бе лиснал боя върху белите чаршафи, възглавницата и таблата.
Имаше кръв и на пода, образуваща пътечка, която стигаше до...
Плъзгащата се стъклена врата, извеждаща на терасата, беше оставена отворена... и полупрозрачните бели завеси, развяващи се на вятъра, ту разкриваха, ту отново скриваха кървавия отпечатък от длан върху касата.
Крейг се обърна към леглото и този път забеляза наркотиците на нощното шкафче: спринцовки, лъжици, малки късчета фолио. Нямаше презервативи, нито оръжия. Както и никакви лични вещи - никакви снимки, сувенири, нищо. Това бе място, където идваха да се чукат и да се друсат, след което да се изметат преди изгрев-слънце.
- О, господи...
Гласът на Парадайз го накара да погледне през рамо.
- По-добре не влизай тук.
Тя обаче пристъпи вътре и Крейг не би могъл да каже, че е изненадан.
- Къде е Пейтън? - попита той.
- Ето ме - разнесе се глух глас откъм прага.
Докато стояха заедно, Крейг бе сигурен, че и тримата си мислят едно и също: никой не би могъл да оцелее в нещо такова. Никой.
- Трябва да се обадя на баща ми - каза Парадайз задавено. -Това е прекалено сериозно за нас.
Крейг поклати глава и извади телефона си.
- Не, трябва да се обадим на братята.
- Точно затова ще се обади на баща си - обади се Пейтън.
Докато Парадайз крачеше напред-назад, долепила телефона до ухото си, Крейг се намръщи.
- Какво?
Пейтън сви рамене.
- Баща й е пръв съветник на краля. Това е най-добрият начин да постъпим.
За миг Крейг не осъзна какво му казват, поредица от глаголи и съществителни, и разни такива, влязла през едното му ухо и излязла през другото. Ала после той ги превъртя още няколко пъти... и почувства как по тялото му преминава необикновена ледена тръпка. Сърцето му подскочи в гърдите. Спря. Започна да бие неравномерно.
Очите му се върнаха върху Парадайз и сякаш от много далеч я чу да говори настойчиво. Никога досега не бе обръщал особено внимание на произношението й, защото вниманието му винаги беше погълнато от привличането, което изпитваше към нея. Ала сега... интонацията, начинът, по който оформяше думите, ритъмът им - бяха досущ като на Пейтън. И не защото се правеше на интересна.
- Тя не е просто рецепционистката в онази къща, нали? -попита той глухо.
* * *
Когато телефонът му се раззвъня, Бъч беше готов да остави гласовата поща да си свърши работата - все пак се намираше в секс клуб, търсейки улики в разследването на едно убийство. Ала проклетото нещо не млъкваше, така че той го извади и вдигна.
И заради техно музиката, изобщо не чу какво му казва Вишъс.
- Какво? Ало?
Връзката прекъсна и объркването бе разрешено с помощта на есемеса, който Ви му изпрати. Съобщението беше кратко и ясно: адрес в една от хубавите части на центъра, номер (18) и време (5 мин).
Това беше кодът, който използваха, когато се биеха и бяха в опасност.
- Трябва да вървим - заяви той на глас. Обърна се към Мариса, улови ръката й и повтори по-силно: - Трябва да вървим.
Веднага.
- Какво? - Тя се притисна в него. - Но още не сме видели цялото място.
Когато Бъч само поклати глава и задържа погледа й, тя не възрази повече.
- Ей, Акс - повика той. - Ние трябва да се измитаме. Окей?
Другият мъж се приближи.
- Мислех, че искате да разгледате всичко.
- По-късно. Ще се видим в тренировъчния център.
Отне им доста повече от пет минути да се изнесат от там, тъй като да си проправят път през най-различните секс станции и тематични стаи бе, като да излязат от лабиринт на петдесетте нюанса. В мига, в който се озоваха на студения, ясен въздух навън, далеч от охраната и дългата опашка, Бъч заяви:
- Изскочи нещо с лесърите...
Телефонът му иззвъня и той вдигна:
- Ви, идвам, тъкмо оставях Мариса...
Отговорът на брата беше кратък и по същество и когато затвори, Бъч отпусна бавно телефона и се взря в Мариса.
- Мисля, че ще е най-добре и ти да дойдеш.
- Какво има?
- Възможно е да сме открили самоличността на загиналата жена.
Няколко минути по-късно Бъч паркира лексуса пред главния вход на луксозен жилищен небостъргач. Изличи спомените на човека от охраната, след което се качи в асансьора заедно с Мариса и много скоро двамата вървяха по коридор, миришещ на смърт.
Ви, който ги чакаше, се сепна при вида им.
- Какво, по дяволите? Между другото, и двамата изглеждате адски секси.
Бъч си свали маската.
- Дори от тук надушвам кръвта.
Мариса също си махна маската и потръпна.
- Господи... тя е. Това е нейната миризма.
Ви ги преведе през един анонимен апартамент в празна спалня, която напомни на Бъч за годините в колдуелския участък. Мамка му, първият му инстинкт бе да застане между своята шелан и гледката на жестоко убийство. Ала вече не. Убиваше го това, да бъде изложена на нещо подобно, но тя беше права. Трябваше да бъде тук.
С изпънат гръб и бистър поглед, Мариса се приближи до леглото... и господи, видът й, застанала с гръб към него, докато се взираше в напоените с кръв възглавници и завивки, щеше да се превърне в извор за цял куп нови кошмари.
Бъч изруга и погледна към Парадайз, която стоеше до Пейтън, а после към Крейг, който бе най-далеч от тях в ъгъла. Най-сетне огледа преценяващо сцената на престъплението, отбелязвайки си всичко, което беше и което не беше в стаята.
- Кой пристигна пръв? - попита.
Пейтън вдигна ръка.
- Аз. Братовчедка ми Алишън използваше това място за... е, нали се сещаш. Наела го беше под човешко име. Звънях й няколко пъти, за да я поканя да излезе заедно с нас... родителите й казали на моите родители, че не са я чували от няколко нощи, може би една седмица, но това не беше особено необичайно. Когато тя не ми отговори, реших да намина, защото си казах, че сигурно купонясва здравата. Влязох през терасата, защото така правя обикновено, и... ами да.
- Вратата на терасата отключена ли беше? - Бъч повдигна завесите и разгледа внимателно кървавия отпечатък върху бравата.
- Беше отворено. Но ако е било слънцето, щеше да има следи от изгоряло, нали? Значи, е възможно да е... - Гласът на Пейтън заглъхна, очите му бяха впити в окървавеното легло. - Тя не е добре, нали?
Мариса смъкна латексовата качулка от главата си и като се приближи до него, улови ръцете му в своите.
- Аз съм Мариса, шелан на Бъч. Ръководя убежище за жертви на домашно насилие. Тя дойде при нас...
- Значи, е там? Жива е!
Мариса поклати бавно глава.
- Толкова съжалявам. Обадих се на брат ми, Хавърс, и той направи всичко по силите си, за да я спаси, но не успя.
Пейтън отново погледна към леглото и не отговори веднага. Най-сетне прошепна:
- Това ще убие родителите й. Изгубиха другата ми братовчедка в нападенията. И двете им деца са мъртви.
- Вратата - обади се Бъч, - отключена ли беше, или отворена? Не искам да бъда коравосърдечен, но това е местопрестъпление. .. и онзи, който й го е причинил... трябва да го накараме да си плати.
Пейтън поклати глава.
- Тя... тя не беше от кротките. Обичаше да купонясва. Но не заслужаваше... - Той се прокашля. - Вратата беше отворена.
Бъч проследи стъпките и петната по пода.
- Единственото обяснение е, че по някакъв начин е успяла да използва остатъка от силите си, за да се махне от тук и да се дематериализира в „Убежището“.
- Откъде е знаела къде да отиде? - прошепна Парадайз. -Искам да кажа... слава богу.
- Трябва да е чула за нас отнякъде - отвърна Мариса. - Просто ми се ще да бяхме успели да я спасим.
В този миг в стаята се появи Ви.
- Току-що получих съобщение от Тор и Рейдж. Попаднали са в тежка схватка. Трябва да отида като подкрепление. Бъч, налага се да дойдеш с мен. Спешен случай.
Бъч стисна зъби и изруга цветисто. А после погледна към Мариса.
- Добре ли си?
Тя срещна погледа му и отвърна дрезгаво:
- Стига само да открием кой го е направил, ще бъда съвсем добре.
Бъч я прегърна силно и усети как в гърдите му бликва гордост. А после й възложи редица невероятно тъжни задачи.
- Искам да съставиш списък на хората, които е познавала, както човеци, така и вампири. Питай него. - Той кимна към Пейтън. - След това снимай всичко с телефона си. Цялото шибано място. Не докосвай нищо, не размествай нищо. Заключи всички врати, които можеш. Тръгни си през терасата. След това отиди в къщата на родителите й. Те имат право да научат още тази вечер.
- Ще се погрижа за всичко - отвърна тя.
Да, Бъч изобщо не се съмняваше в това.
Господи, толкова я обичаше. Ненавиждаше тази ситуация... ала обичаше своята шелан с цялото си сърце.
Още една целувка... и той се отправи към колата си, опитвайки се да пренасочи вниманието си от един спешен случай към друг.

Докато Мариса разпитваше Пейтън за познатите и приятелите на братовчедка му, Парадайз взе телефона й и тръгна из жилището, правейки снимки, като в същото време си мислеше какво всъщност знае за мъртвото момиче. Строго погледнато, Алишън бе и нейна братовчедка и макар и по-далечна, отколкото на Пейтън, загубата бе все така болезнена.
Особено след като беше видяла онова легло.
Господи... такова насилие.
Само за петнайсетина минути се справи със спалнята, банята, коридора и дневната... и тъкмо се обръщаше, за да се залови с кухнята, когато забеляза нещо на пода. Тъй като цялото помещение беше бяло, цветното нещо край дивана привлече вниманието й.
Тя приклекна и издърпа... полароидна снимка. Розово-червена полароидна снимка, даде си сметка. Досущ като онази, която беше намерила в автобуса. Онази, която беше пъхнала в куфарчето си, след като Пейгьн беше казал, че не е негова.
- Какво има? - повика я Пейтън. - Парадайз? Да не повърнеш? Парадайз се изправи и отиде при него.
- Фотография... - Показа му я, чудейки се дали не си прави прибързани заключения. Може би имаше и друго обяснение. -Прилича на онази, която намерих. Нали се сещаш, в автобуса.
- Все едно. Приключи ли със снимките? Трябва да вървим да кажем на родителите на Али. Искам да го направим, преди напълно да съм откачил.
- Само минутка. - Парадайз прибра снимката в якето си, без да се замисля, и се залови да снима кухнята. - Почти свърших.
- Тленните останки са у нея - промълви Пейтън с пресекващ глас. - У Мариса.
Парадайз свали телефона.
- О, господи.
- Отиде да се преоблече и да ги вземе, преди двамата с теб да се отправим натам. Ще ми се да имах някой джойнт у себе си. Не мислех... - Пейтън се залови да отваря шкафове. - О, слава богу.
Когато го видя да вади бутилка водка и да я пъха в палтото си, Парадайз понечи да му напомни, че не трябва да разместват нищо, но хайде стига. Сякаш щеше да му се накара, задето не спазваше правилата в нощ като тази?
- Пейтън, мога ли да направя още нещо?
Очите му се върнаха към нея.
- Положението е такова, каквото е. Благодарен съм ти обаче, че ще дойдеш с мен.
Парадайз кимна мрачно и щракна една последна снимка на празния умивалник и плотовете.
- Готово. Ъ, къде е Крейг?
- Все още е в спалнята.
- Пейтън... толкова съжалявам.
Срещнаха се по средата и се прегърнаха с всички сили. Искаше й се да му каже, че всичко ще се оправи, ала знаеше, че не е така.
- Обичам те - каза той.
- И аз те обичам.
Парадайз се отдръпна от него, отиде до входната врата, за да я заключи с помощта на ума си, след което двамата с Пейтън се върнаха в спалнята.
Крейг все още беше там, където стоеше от цяла вечност, и тя се приближи до него.
- Добре ли си? - попита го, слагайки ръка върху неговата.
- Аха. - Той се обърна към Пейтън. - Хей, човече, ако имаш нужда от нещо... аз съм насреща.
Пейтън се приближи до него и те се прегърнаха, а после и тримата излязоха на терасата, брулени от ледения вятър, долитащ откъм реката.
Пейтън тръгна пръв. А Крейг се обърна към нея.
- Дълга нощ... най-добре да се прибирам. Пейтън се обади в тренировъчния център вместо мен и трябва да вървя да хвана автобуса.
- О... окей. - Но нима можеше да очаква нещо друго? Станала бе трагедия. Сега не беше моментът за дълги романтични сбогувания. - Ами... предполагам, че ще се видим утре вечер. Но ще ми се обадиш тази сутрин, нали? Ще се преоблека, а после ще помогна на Пейтън да съобщи на семейството.
- Добре, че успя да се свържеш с баща ти.
- Да, винаги мога да разчитам на него.
- Бас държа.
- Просто е толкова... ужасно. - Парадайз примига и погледът й попадна на леглото вътре. - Толкова грозно. Чудя се кой ли го е направил?
- Бъч ще го открие.
- Надявам се. Наистина.
- Трябва да вървя.
- О... окей. - Чакай, това вече го беше казала. - Ти добре ли си?
- Добре съм. Не се тревожи за мен. Най-добре е да вървиш.
Незнайно защо, на Парадайз й се прииска да му каже, че й липсва... ала това беше нелепо. Та той стоеше само на две крачки от нея. Щяха да се чуят след няколко часа. Утре вечер щеше да го види.
- Лек ден - каза и той кимна.
Парадайз затвори очи, успокои се и се дематериализира.
По безброй причини изобщо не си беше представяла, че вечерта ще свърши с подобно неловко сбогуване. Ни най-малко.
* * *
Крейг не остана дълго на терасата. Веднага след като Парадайз си тръгна, той се дематериализира, носейки се по вятъра, използвайки кръвта във вените си, за да я следи.
Когато тя спря да се движи в нощния въздух, той прие физическите си очертания на стотина метра зад нея, на ръба на една морава, която...
Къщата, издигаща се на възвишението пред него, беше с размерите на студентско общежитие, от онези великолепни, внушителни постройки, които можеш да видиш по телевизията в кампуса на някой прескъп университет или пък като някоя кралска резиденция, със заострения си покрив, прозорците с ромбовидни стъкла и грижливо поддържаните градини.
Като нищо беше поне два пъти по-голяма от имението, в което бяха загинали баща му и бащата на Акс.
Парадайз се запъти решително към входната врата - съвсем не както би го сторила някоя прислужница. Миг по-късно вече беше вътре, без да позвъни, а когато Крейг се премести леко встрани, видя през един от прозорците как униформен иконом поема връхната й дреха с почтителен поклон.
Баща й е пръв съветник на краля.
Крейг прекоси разстоянието до къщата с широка крачка и загледа от студа навън как Парадайз се качи по огромно стълбище и се изгуби на несъмнено също толкова разкошния втори етаж. Или пък трети. Или дванайсети.
Дори когато вече не я виждаше, той остана на мястото си, загледан през старомодните прозорци в картините по стените, великолепните килими, копринените тапети... трябва да бяха копринени, нали?
Какво ли пък разбираше той.
Извърна се и плъзна поглед по моравата, разстилаща се пред него, храстите и лехите, в които през топлите месеци несъмнено цъфтяха прекрасни цветя. Зачуди се какъв ли е задният двор. Вероятно имаше басейн. Ограждение за екзотични животни. Шибан резерват за птици.
Беше го излъгала.
И не ставаше дума за дребна лъжа.
Това... това беше нещо огромно - току-що беше отнел девствеността на жена, която, по всичко личеше, бе дъщеря на едно от Първите семейства.
Според древните закони, като член на простолюдието?
Можеха да го осъдят на смърт за това.
Гневът му нарастваше, ала бе насочен все по-малко към Парадайз и онова, което тя беше скрила, и все повече към самия него и това, колко пъти беше надделявал над себе си. И всички онези бариери, които уж беше поставил между тях? Всичките му добри намерения? Преди да я изчука в тоалетната на някакъв човешки клуб, за бога! Беше ги захвърлил на вятъра, до последното. И на всичкото отгоре бе допуснал вниманието му да бъде отвлечено от тренировъчната програма. Отклонил се бе от целта си. Пропилял бе дни, в които би трябвало да спи, часове, в които би трябвало да мисли, тренировки, в които би трябвало да подготвя тялото си.
И всичко това заради една жена, която държеше на него толкова малко, която бе толкова себична и самомнителна, че не бе поискала да сподели нещо така важно за себе си.
Нещо, което няма как да не бе знаела, че ще промени всичко за него.
Това бе съвършената манипулация, завъртяла го на сто и осемдесет градуса от онова, което бе искал наистина. С нейните лъжи и неговото излязло от контрол либидо, не беше имал никакъв шанс.
Ама че глупак... ама че проклет глупак беше.
А глупаците си получават онова, което заслужават. Нали?

Приседнала на ръба на брачното си легло, Мариса прокара четката през косата си. Беше съблякла дрехите, с които беше сменила латексовия костюм, и се беше загърнала в един от черните кашмирени халати на Бъч. От време на време заравяше нос в ревера и вдъхваше уханието му.
Нуждаеше се да почувства присъствието му. Наистина. Прескъпа Скрайб Върджин, толкова много неща се гонеха в ума й, образи, звуци, миризми. И в резултат на този порой тя отново и отново се чудеше - как бе могъл Бъч да го прави толкова дълго? Как бе разследвал всички онези местопрестъпления, как бе отивал при семействата на жертвите, как бе съобщавал подобна новина, отново и отново? Как бе успявал да срещне съкрушените очи на родители, изгубили детето си, и им беше съчувствал, знаейки през цялото време, че се нуждае от информация от тях?
Като например кога за последен път бяха видели детето си? Кога за последен път бяха говорили? Знаят ли дали е имало разногласия с някого?
Тя бе задала всички тези въпроси внимателно, като от време на време държеше ръката на майката или кимаше на бащата. Не беше нужно да си води записки - никога нямаше да забрави нищичко от това.
А сега си беше вкъщи и чакаше Бъч да се прибере в безопасност у дома, за да може да му разкаже всичко.
Входната врата на Дупката се отвори със скърцане и в коридора нахлу студен порив на вятъра... носейки със себе си вонята на лесъри.
- Бъч? - Мариса скочи на крака и изтича от стаята. - Бъч...? Стоновете и ругатните бяха отговор сами по себе си, а после тя свърна зад ъгъла и се закова на място.
Ви беше преметнал омаломощеното тяло на хелрена й през рамо и тъкмо го отнасяше до кожения диван в дневната.
Полумъртъв, Бъч беше облян и със своята кръв, и с тази на убийците. Освен това излъчваше отвратително сладникавата воня на погълнати лесъри.
Мариса ахна и се втурна към него, а Ви смъкна якето си, разкривайки собствените си наранявания... и докато Мариса милваше сплъстената от кръв коса на Бъч, братът легна до него на дивана, преплитайки воинското си тяло с това на най-добрия си приятел. Сиянието, което последва, започна като нещо, долетяло отдалеч, или пък като фенер, блещукащ в гъста мъгла, ала много скоро светлината, свещената същност на майката на Вишъс, заля стаята, ярка като слънчеви лъчи, посипали се върху лист метал, топла като накладен огън и единственото спасение за Бъч.
Силата на Ви можеше да бъде проклятие, но и благословия, когато бе използвана както сега - той щеше да изцеди злото от тялото на нейния хелрен, щеше да го спаси и да му върне силите по начин, по който само той можеше да го направи.
Мариса никога не бе негодувала срещу връзката между двамата мъже, никога не бе ревнувала, задето някой друг даваше нещо толкова необходимо на онзи, когото тя обичаше. Просто беше благодарна, че могат да опазят Бъч жив. Откакто Омега го беше отвлякъл и заразил, той притежаваше способността да поглъща лесърите, да ги унищожава по начин, по който „убиването“ им не можеше да го направи: погълнеше ли същността им, Бъч ги изличаваше завинаги от лицето на Вселената.
Ала плащаше за това висока цена.
След известно време светлината започна да отслабва, а после двамата останаха да лежат на дивана, изтощени. Клепачите на Бъч се повдигнаха, лешниковите му очи начаса откриха нейните и той вдигна разтреперана ръка.
Мариса я пое с нежна усмивка и я допря до бузата си.
- Обичам те, обичам те.
- Добре ли... - с усилие каза той - ... си?
- Сега, когато си вкъщи, да. Хилядократно да.
Клепачите на Ви се повдигнаха и той я погледна със замаяни очи. Въпреки че рядко го докосваше (така де, Ви определено не беше от любвеобилните), Мариса протегна ръка и го помилва по бузата.
В рядък миг на нежност, той целуна вътрешността на дланта й.
А малко след това бе време да отведе своя хелрен под душа. Ви остана да лежи изтощен на дивана, а Мариса помогна на Бъч да стигне до стаята им. Той настоя да спрат в коридора, за да може да свали мръсните си дрехи и да ги метне в улея за прането, който щеше да ги пусне в тунела отдолу.
Банята им беше простичка, малка и уютна, и както правеше винаги в мигове като този, Мариса го накара да седне на тоалетната чиния, докато тя нагласи температурата на водата. След това му помогна да стане, бутна го под душа и го подпря на стената.
А после свали халата му от тялото си и се пъхна под душа заедно с него.
Беше корав още преди тя да се съблече. При вида на голото й тяло ерекцията му стана още по-голяма.
Щяха да имат време да споделят историите си по-късно. Ала сега? Сега трябваше да открият себе си, да се свържат, да общуват без думи.
Мариса взе сапуна и гъбата и започна с лицето му, избърсвайки чертите, които обичаше толкова много, преди да се премести върху гърлото, гърдите, мускулите на гърдите му. Изми всеки сантиметър от тялото му, дори възбудата, която помилва с гъбата.
Гърбът му се изви в дъга под допира й, ала той беше прекалено слаб, за да направи каквото и да било, и постепенно се плъзна надолу, докато не се озова седнал на вградената мраморна пейка. С немощно отпусната глава, той гледаше какво прави тя с него.
А после Мариса остави гъбата настрани и коленичи. Топлата вода обливаше гърба й, докато се наместваше между бедрата му.
Беше великолепен, седнал в ъгъла, силните му ръце бяха отпуснати, воинското му тяло - изтощено.
Ала очите му горяха.
Мариса обви ръце около пениса му, отвори уста и като се наведе, пое в себе си толкова от дължината му, колкото можа. В отговор Бъч простена и хълбоците му подскочиха.
Мариса изобщо не бързаше, измъчваше го, ту забързваше темпото, ту отново го забавяше, уловила топките му в ръка.
А после вдигна очи.
Той все още я гледаше, вампирските му зъби бяха издължени, устните му - отворени, дишането - накъсано. От време на време като че ли опитваше да се раздвижи, ала едва успяваше да помръдне немощно ръце.
- Мариса... - каза той дрезгаво.
Докато го чакаше да довърши, тя прокара устни по главичката му. А после езикът й описа кръг около нея.
— Искам да свърша в теб - простена той. - Господи... нека свърша в теб...
Усмивката, с която Мариса му отговори, дойде от дълбините на съществото й.
А после тя се зае нетърпеливо за работа. И го направи наистина, наистина добре.

На другата вечер Парадайз крачеше неспокойно из спалнята си по халат.
Крейг не се беше обадил. Нито в седем часа сутринта, както правеше обикновено. Нито в два следобед, когато не можеше да заспи. Нито в шест, когато вероятно вече беше буден и се канеше да се нахрани заедно с Акс в столовата.
Очевидно нещо се беше променило.
И тя с цялото си същество се надяваше да не е заради това, което бяха направили в клуба. Някои мъже искат единствено онова, което все още не са имали, и макар че би била потресена да научи, че Крейг би могъл да бъде чак такъв задник, не можеше да си представи какво друго би могло да бъде.
Само че... те бяха страхотни заедно. Ама наистина. И той беше толкова добър с нея.
Що се отнася до сцената в апартамента на онова момиче — въпреки че станалото бе истинска трагедия, Парадайз се съмняваше, че това би могло да доведе Крейг до някакъв умствен или емоционален срив...
Телефонът й най-сетне се обади и тя се втурна към него.
Само за да изругае, виждайки, че е просто Пейтън.
Когато вдигна, се опита да говори спокойно.
- Здравей. Как си?
След като бяха съобщили трагичната новина на родителите на момичето, двамата се бяха разделили, но бяха поддържали връзка. В течение на деня той й беше пратил редица неразбираеми съобщения, което, предположи Парадайз, означаваше, че се беше погрижил за онази бутилка водка.
- Тази вечер няма да имаме часове.
- Какво?
- По някаква причина са ги отменили, така че двамата с
Анслам отиваме в ресторанта „При Салваторе“. Ще поканя и останалите.
Парадайз усети как я залива смазващо разочарование, от което й се зави свят. Беше разчитала да се види с Крейг и...
Пейтън продължи и й каза, че ще я чакат там след един час. След това затвори и я остави да се взира в тъмния екран.
Дали Крейг щеше да дойде с тях, зачуди се тя.
Е, добре, стига толкова. Достатъчно беше чакала като някакво глупаво момиченце.
Пое си дълбоко дъх и набра номера, който бе запомнила след около три нощи работа в къщата за аудиенции. Когато един доген й вдигна, тя се усмихна делово... сякаш той можеше да я види, сякаш не правеше това единствено по лични причини.
- Здравейте. Обажда се дъщерята на Абалон. Съжалявам, че ви безпокоя, но ще бъдете ли така добър, да ме свържете с клиниката на тренировъчния център?
- Разбира се, господарке! - долетя жизнерадостният отговор. -Искате ли да говорите с някого конкретно?
- Всъщност... - Май щеше да се окаже по-лесно, отколкото бе очаквала. - Опитвам да се свържа с първата от петте стаи там.
- С удоволствие, останете на линията, ако обичате, докато намеря вътрешния номер. - В слушалката се разнесе пиукане, а после: - Готово. Искате ли да ви дам номера, в случай че друг път решите да позвъните директно?
- Ако обичате. - Парадайз грабна една химикалка и го надраска върху кутията с кърпички до себе си. - Благодаря.
- Винаги може да използвате и този номер. Благодарни сме да ви служим. Моля, изчакайте.
- Още веднъж благодаря.
Докато слушаше пиукането, разнесло се от другата страна, Парадайз усети как дланите й се изпотяват и трябваше да седне, защото краката и се разтрепериха.
А после чу звън. И гласа на КреИг.
- Ало?
ПарадаИз преглътна мъчително... и се ядоса на себе си.
- Надявах се, че ще ми се обадиш.
Дълго мълчание.
- ЗдравеИ.
- Виж, нямам търпение за това. Какво, по дяволите, не е наред?
- Нямаш ли нещо по-важно за правене?
- Какво? - попита тя рязко.
- Е, ами нали братовчедка ти е била убита. СемеИството ти сигурно е разстроено.
- В момента повече се тревожа за теб.
Естествено, беше разстроена за...
Гневът И изведнъж угасна, когато осъзна смисъла на думите му.
- О.
- Да, снощи те проследих до вас. Което е доста гадно... но като се има предвид, че ти ме излъга за това, коя си и откъде идваш, е оправдано. Просто от любопитство, щеше ли да ми кажеш някога?
ПарадаИз улови главата си в ръка.
- КреИг...
- Не ти се обадих, защото всъщност нямам представа с кого говоря, не е ли така? Е, дъще на Първия съветник на краля, ПеИтън беше достатъчно добър да ме осветли по този въпрос.
- Виж, аз...
- Ти какво? Какво щеше да кажеш, ПарадаИз? - Гласът му стана още по-рязък. - И между другото, наистина съжалявам за станалото с онова момиче. Както много добре ти е известно, знам какво е да изгубиш близък. Не си забравила какво ми се случи, нали?
Изведнъж ужасяващата история за това, как баща му бе оставен да умре, докато онези аристократи се криели от лесърите, се завърна в ума й с жестока яснота.
- Аз не съм като хората от онази къща, Крейг. И ме обижда, че ме слагаш под един знаменател с тях само заради това, в какво семейство съм се родила. Мислиш ли, че съм имала някакъв избор?
- О, ти не си като тях. Не, не, изобщо не си като тях... просто снощи реши, че искаш да правиш секс, така че позволи на някакъв тип от простолюдието да ти отнеме девствеността, дори ако това означава, че би могло да бъда убит заради удоволствието на твоята компания. О, да, изобщо не си като тях. Никога не лъжеш за собствена изгода, съвсем не. Не, не и ти, сладурче.
- Това е толкова несправедливо.
Той се изсмя грубо.
- Чакай, чакай, нека отгатна. Изчаквала си, за да направиш най-хубавия подарък изненада за рождения ден на баща си. „Хей, татко, познай какво! Излизам със сина на един работник... Страхотно, нали?“
Парадайз стисна зъби; в гърдите й се бореха гняв и тъга, съжаление и възмущение.
- Никому не казах коя съм, не само на теб.
- О, сега се чувствам толкова по-добре. Благодаря.
- Не исках да се отнасят към мен по-различно! Да не мислиш, че ми харесва да бъда дъщерята на Абалон? Да не мислиш, че ми е приятно да нямам никакъв избор, никаква свобода, никаква...
- Значи, аз бях просто част от тази твоя „изследователска“ фаза? Страхотно. Е, за мен всичко свърши. Достатъчно си изпробвала различни свои версии върху мен, ще трябва да си намериш нов инструмент. Знаеш ли, Бун вероятно ще се навие. Изглеждаше така, сякаш вижда Бог за първи път, докато Ново танцуваше в скута му снощи.
Парадайз скочи на крака и тръгна напред-назад из стаята.
- Не мога да повярвам, че си толкова тесногръд.
- Тесног... Ти майтапиш ли се с мен? - Той изруга. - Окей, как ти се струва следната хипотетична ситуация? Този бал, който ще се проведе у вас след една седмица... очевидно щеше да ме поканиш да ти бъда кавалер, нали? Просто изчакваше да ми кажеш за това, така че да мога да дойда като твой... мамка му. Нарича се ескорт, нали? Най-добре да запомня всички тези подробности, преди да ме представиш на баща си, а аз да хвърля петдесет долара, за да си наема смокинг.
Когато Парадайз не отговори, той отново се изсмя.
- Това май не беше част от плана, а? О, и в случай че се чудиш, Акс ви е чул да говорите за това в автобуса. Разказа ми, след като се прибрах в тренировъчния център, и взе да ме поднася, че излизам с теб. Обясних му, че двамата с теб не „излизаме заедно“, но съм сигурен, че ако колата ти има нужда от измиване, ще ми връчиш кофа и гъба.
- Започваш да минаваш всякакви граници.
- А като аристократка ти определено имаш пълното право да ми го кажеш, нали?
- Влюбена съм в теб, задник такъв. - Е, това поне му затвори устата. - Точно така. Казах го... там, откъдето идвам, една жена няма право да го каже първа, защото трябва да изчака мъжът да го стори. О, искаш ли да знаеш още нещо, което не мога да правя? Не мога да бъда в присъствието на който и да било мъж без компаньонка. Не ми е разрешено да работя, нито да правя кариера... получих мястото като рецепционистка само защото баща ми отчаяно се нуждаеше от помощ и аз бях единствената, на която можеше да се довери. Трябваше да се боря, за да отида в тренировъчната програма... и получих разрешение единствено защото излъгах и казах на баща ми, че никога няма да взема участие във войната. От мен се очаква да бродирам, да водя домакинството и да забременея... а ти ми се възмущаваш, че аз съм проблемът?
- Сърцето ми се къса - процеди той. - Никога не си била принудена да се притесняваш за следващото ти ядене, живееш в шибан мавзолей, пълен с красиви вещи... и извинявай, обаче представа си нямаш какво е да те гледат отвисоко, защото си изгубил в ДНК лотарията!
- Ти ме гледаш отвисоко! - извика Парадайз на свой ред. - Ти майтапиш ли се с мен! Ти си съдия и екзекутор, вече си взел решение, а аз да вървя по дяволите! С нищо не се различаваш от глимерата! Погледни се в шибаното огледало, Крейг. Държиш се със същото нагло чувство за превъзходство, с което и те.
Парадайз млъкна; беше се задъхала, свободната й ръка беше свита в юмрук, сърцето й думкаше.
- Доникъде не стигаме - измърмори той след миг.
- Абсолютно си прав. Така че върви на майната си. Пожелавам ти хубав живот и се надявам високоморалното ти самодоволство да те топли през дългите дни.
Парадайз затвори и като се обърна рязко, вдигна ръка и понечи да запрати телефона в стената.
После обаче спря. Успокои се. Овладя се.
Леле. Беше изгубила девствеността си и беше преживяла първата си караница в романтична връзка. Както и първото си скъсване.
Ама че двайсет и четири часа.
Просто страхотни.
* * *
Отне й цял час, докато дойде на себе си, толкова беше ядосана. И първата й осъзната мисъл бе, че няма да прекара цялата нощ, затворена в стаята си.
Как ли пък не. Предстоеше й цял ден между четири стени.
Отиде до пътната си чанта и зарови из нея, търсейки портмонето си. Щеше да се види с останалите от класа в онзи италиански ресторант и да пийне с тях... дори и да беше само газирана вода. А ако Крейг случайно се появеше? Все тая.
Бездруго трябваше да свикне да бъде близо до него.
Сграбчи портмонето си и понечи да излезе, но изведнъж спря. Извади го и го сложи върху старинното френско писалище, след което започна да рови из чантата, преглеждайки всичко... дори предния джоб.
Намръщи се и се приближи до дрешника. Намери палтото, което носеше предишния ден и бръкна в джоба му. Полароидната снимка, която беше пъхнала там в онзи апартамент, все още си беше на мястото. Взря се в нея, затиснала устата си с ръка.
Отново се върна при чантата и я прерови за втори път. Не, оригиналната фотография, онази, която беше намерила в автобуса, я нямаше.
Спомни си как бе претърсила чантата в тренировъчния център и бе открила телефона си не където трябва.
Някой беше пребъркал чантата й и беше взел снимката.
Може би защото тя го свързваше... с убийство.
Парадайз отиде при телефона си и набра номера на Пейтън.
- Здравей - каза, когато той вдигна.
- Ало? Парадайз? - повика я Пейтън, когато тя не продължи.
- Мисля...
- Връзката прекъсва.
- Нищо не съм казала.
- Задръж малко. - Разнесе се шумолене, а после гласът му долетя от по-далеч. - Не, Анслам, проклет глупак такъв, не искам LSD. Исусе... да, дай ми малко екстази.
Парадайз затвори очи и се запита какво точно правеше. Пейтън беше в траур. А тя може би ставаше параноичка.
- Пари? - Още шумолене, а после той отпи. - Какво има?
- Нищо. Извинявай.
- Нали ще дойдеш с нас?
- Не веднага - отвърна тя. - Отивам в работата на татко. Аз, ъ, снощи направих нещо глупаво.
- Какво?
- Взех нещо от онзи апартамент. — Парадайз се взря във фотографията, а после я сложи върху писалището си с лицето надолу. Въпреки че не се виждаха много подробности, беше прекалено кървава. - Не исках да го правя. Онази снимка, която намерих...
- Полароидната? Другата?
- Да. Трябва да я дам на Бъч и Мариса. Пъхнах я в джоба си, без да се замисля. Предполагам, че братята се бият, а не мога да се върна в тренировъчния център, така че ще мина през къщата за аудиенции и някой ще им я предаде по-късно тази вечер.
- Аха. Добър план. А после ще излезеш с нас?
- Добре... Само да си взема един бърз душ и да се преоблека.
- Ти винаги си красива. Доскоро.
Парадайз затвори и се взря в краката си. Господи, ами ако един от участниците в програмата беше замесен в онази смърт?
Тя изруга и взе телефона със себе си в банята. Докато го оставяше в ъгъла, се намръщи, недоволна от себе си, но да - щеше да вдигне, ако Крейг се обадеше. Макар че, не, той вероятно нямаше да го направи. И да, така определено беше най-добре.
От всички начини, по който биха могли да се провалят нещата между тях... ама че бъркотия.
И честно казано, не беше сигурна дали би искала да оправи нещата с него, дори да беше възможно.
Похот, каза си. Изпитвала бе единствено похот, не любов. Как би могъл да се влюбиш в някого едва за шест нощи?
Господи, искаше й се да повърне, наистина.
Двайсет минути по-късно вече беше облякла сини дънки и кашмирен пуловер. Обу си обикновени мокасини, защото, макар да беше студено, не бяха прогнозирали сняг, след което извади палтото, което носеше предишната вечер. Пъхна снимката в джоба, взе портмонето, телефона и...
Домашният телефон върху нощното й шкафче иззвъня и тя отиде да вдигне - може би баща й се обаждаше от работата, за да провери как е.
- Ало?
- Имаш посетител.
Гласът от другата страна на линията я накара да се смръщи.
- Анслам?
- Аха, аз съм - отвърна той нехайно. - Пейтън каза да мина да те взема.
- Така ли? Но аз още не съм тръгнала към ресторанта. Първо трябва да свърша нещо.
- Ще дойда с теб.
- Не, благодаря. Няма да ми отнеме дълго...
- Няма ли да слезеш?
О, за бога. Не искаше обаче да бъде груба.
- Окей. Ей сега идвам.
- Недей да бързаш заради мен.
Парадайз затвори, провери си отново косата и излезе от стаята. Докато отиваше към стълбището, истински се надяваше по-бързичко да успее да разкара Анслам. Чувстваше се отвратително заради караницата с Крейг, не помагаше и това, че тотално беше забравила за снимката и я беше отнесла от местопрестъплението, без да каже на никого.
Нито пък това, че разследването може би щеше да се съсредоточи върху участниците в програмата.
От върха на стълбището видя Анслам, застанал насред черно-белия мраморен под, дизайнерските му дрехи и скъпият одеколон издаваха към коя класа принадлежи поне толкова, колкото и правилните му, доста обикновени черти.
Имаше нещо толкова... безлично у него, помисли си.
Нямаше представа как си бе спечелил славата на истински агресивен с жените.
Едно стъпало изскърца под краката й и Анслам се обърна към
нея.
- Здрасти, малката. Изглеждаш страхотно.
- Благодаря, ти също.
Когато Парадайз стигна до подножието на стълбището, той разтвори ръце и тя се приближи и го целуна по бузите.
- Слушай, съжалявам, но наистина просто ще...
Странен шум откъм кабинета на баща й я накара да се намръщи и да погледне натам. Беше нещо като скимтене или пък...
- Спомена, че трябва да свършиш нещо - каза Анслам. -Какво?
Парадайз отново насочи вниманието си към него.
- Нищо важно. Просто... Какъв е този шум?
Извърна се от Анслам и отиде да надникне зад богато украсения свод, въвеждащ в библиотеката...
- Господи!
Икономът на баща й, Федрика, и нейната прислужница Вучи бяха завързани за бюрото, устите им - запушени.
- Какво е станало...
Анслам я сграбчи изотзад и като я завъртя, я препъна, така че тя рухна по очи на пода. Болката и шокът я зашеметиха за миг и той я преобърна по гръб. Лицето му, доближено на сантиметри до нейното, изглеждаше леко подразнено.
- Къде е снимката? Какво, по дяволите, си направила с моята снимка?
Докато Парадайз се мъчеше да се съвземе, размахвайки ръце и крака, Анслам грубо се залови да прерови джобовете й.
- А, добро момиче. - Той пъхна полароида във велуреното си сако. - По дяволите, Парадайз, защо ти трябваше да я намериш? Не исках да бъда принуден да направя нещо такова на жена като теб. То не е част от плана.
Парадайз преглътна и когато усети вкуса на кръв, разбра, че устната й е разцепена.
- Не е... нужно да го правиш...
Анслам се изправи рязко на крака и изчезна за миг, а когато се върна, носеше със себе си пътна чанта на „Луи Вюитон“.
- О, да, нужно е. Защото ти се канеше да занесеш снимката на баща си... нали така каза на Пейтън. Освен това си такова добро момиченце, толкова съвестно, че няма да се откажеш току-така, ще започнеш да търсиш връзката... и рано или късно, ще се промъкнеш в общата стая и ще преровиш нещата ми, защото ще осъзнаеш, че единствено някой от тренировъчния център би могъл да изпусне снимката в автобуса, а после да я вземе от чантата ти. Страхотна чанта, между другото. Страшно харесвам „Бали“. Готини неща правят.
Без да престава да говори, Анслам извади една спринцовка.
- Виждаш ли, толкова съм привързан към работата си, че искам част от нея винаги да бъде близо до мен. А снимките са най-добрият заместител, не мислиш ли? Страшно ги бива да раздвижат паметта. Както и да е, а когато откриеше още от тях в чантата ми, щеше да събереш две и две. И аз щях да се окажа преебан... а те уверявам, че никога не съм отдолу в никоя връзка.
Анслам провери дали прозрачната течност бе стигнала в тънката игла, а Парадайз усети как мозъкът й заплашва да изключи, болката, шокът и объркването преплитаха пътищата на нервната й система, правейки всякакъв по-сложен мисловен процес невъзможен.
А после си спомни на какво я бяха учили в програмата: съсредоточаваш се и оставаш съсредоточен. Съсредоточаваш се и оставаш съсредоточен.
Само че това тук не беше упражнение... а онова, за което уроците я подготвяха.
Не беше урок. Нямаше кой да я спаси.
Освен самата тя.
Начаса с кристална яснота осъзна: ако Анслам успееше да я инжектира с каквото и да имаше в спринцовката, с нея беше свършено; щеше да има един-единствен шанс да избяга.
Преструвайки се на безпомощна, тя се огледа скришом за някакво оръжие, нещо, каквото и да било, което би могла да използва...
- Приеми го като комплимент - заяви той, свеждайки поглед към нея. - Сигурен съм, че рано или късно, щеше да се досетиш, че съм аз, защото си страшно умна... като за момиче.
С едно мощно движение Парадайз се надигна и го удари с глава право в лицето. Това беше единственият възможен ход... и тя го изпълни съвършено: Анслам изрева от болка и гняв и тупна по задник на пода, стиснал носа си. Парадайз се нахвърли отгоре му, блъсна го в гърдите, издърпа спринцовката от ръката му. Изпразни я във въздуха и я захвърли настрани.
Точно навреме.
Анслам изкрещя и я блъсна в раменете, оттласквайки я от себе си. След това стовари юмрук в челюстта й с такава мощ, че в главата й буквално се разнесе дрънчене и очите й се замъглиха. Не можеше обаче да си позволи да припадне, защото той се нахвърли отгоре й. Борейки се с болката и дезориентацията, тя посегна между тях и го сграбчи за топките, извивайки ги, докато той изпищя и се дръпна рязко настрани.
Парадайз се изправи и понечи да го изрита, но той улови глезена й и я събори на земята.
Двамата се затъркаляха по пода и някъде в подсъзнанието си тя чу Бъч да казва, че рано или късно, всички ръкопашни двубои свършват на земята, това бе само въпрос на време.
Извивайки се, тя успя да му попречи да приклещи ръката й, но пък не можа да го стисне в ключ с бедрата си. Оръжие, нуждаеше се от... куфарчето. Ако само успееше да стигне някак си до там...
Анслам беше по-силен от нея, но тя беше по-бърза от него. Телата им се мятаха по пода, юмруци валяха навсякъде, по лицата им се стичаше кръв.
И тогава то се случи. Незнайно как, Анслам успя да я сграбчи за гърлото с две ръце... и блъсна главата й в мраморния под, веднъж, два пъти...
Майната ти!, оформи Парадайз беззвучно, защото не й достигаше въздух.
Вдигна ръце към очите му и заби палци в тях...
Анслам изчезна.
Просто... се изпари.
За частица от секундата Парадайз се напрегна, готвейки се да посрещне нова атака. А после чу ужасяващ писък.
Погледна нагоре и видя Анслам... да се издига във въздуха, лицето му беше разкривено в неописуемо изражение на ужас, от устата му шуртеше кръв, краката му ритаха безпомощно.
А после той бе захвърлен настрани като парцал.
И Крейг се разкри пред очите й като воина, какъвто беше: стъпил здраво на земята, оголил зъби... стиснал окървавен меч в ръка.
Парадайз смътно си даде сметка, че това бе церемониалният меч, който баща й носеше в специални случаи - принадлежал някога на неговия баща, той висеше на стената до входната врата, както повеляваше традицията.
Крейг се приближи до нея и коленичи.
- Имаш нужда от лекар. Къде е телефонът ти... къде има телефон?
- Добре съм... добре съм.
Я чакай, та тя плачеше. Или пък това беше кръв? Не беше сигурна.
Някакво трополене го накара да завърти глава.
- Ей сега се връщам.
Крейг се втурна в кабинета с меч в ръка и няколко секунди по-късно Вучи вече беше до нея, а икономът им говореше по телефона на бюрото.
И в този миг Парадайз си даде сметка, че вижда двойно.
- Мисля, че ще припадна - каза тя на Крейг.
- Доктор Джейн идва.
- Не ме оставяй. Искам да ти покрещя още малко.
Той коленичи до нея.
- Защото прекъснах схватката ти ли? Извинявам се. Между другото, мисля, че щеше да победиш... но не съм от онези, които си падат по облозите. Съжалявам.
Парадайз отвори уста, за да каже още нещо... ала съзнанието най-сетне я напусна.
Последната й мисъл?
Че той бе уловил ръката й - сигурна бе, когато нещо топло се обви около дланта й.

Когато се материализира на моравата пред дома на Парадайз, Крейг не беше сигурен дали идва, за да се кара с нея или да се сдобри.
Честно казано, самият той не знаеше. Нещата биха могли да се развият и по двата начина.
След като го беше направила на нищо по телефона, той бесня из тренировъчния център, докато най-сетне не си каза, майната му, щеше да я види очи в очи. Повикал бе един от догените, качил се бе в автобуса и в мига, в който бяха излезли на главния път, му бе казал, че не може да чака да стигнат до мястото, което използваха обикновено.
Бяха го оставили на една просека на около пет мили от имението на Братството и той начаса се беше дематериализирал на моравата пред семейното имение на Парадайз.
И бе заварил входната врата открехната.
В мига, в който прекрачи прага, видя Парадайз, затисната под Анслам, да забива палци в очите му.
И ето как се озова в тази невероятна библиотека... с буквално окървавени ръце.
Огледа се наоколо и поклати глава при вида на великолепната картина с маслени бои, окачена над камината. Мъжът, изобразен на нея, се взираше право в съзерцателя си и Крейг можеше само да предполага какво би казал, ако бе в състояние да види такъв като него, седнал върху копринения му диван. Или копринения диван на сина му. Или пък на внука му. Все тая.
Да, действително беше дошъл тук, за да се скара с нея, не за да се сдобрят. Дошъл бе да докаже, че е прав: че тя и онези като нея са зло в расата и че трябва да е ненормална, ако си мислеше, че ще се върже на глупостите й...
- Престани - простена той.
Отвори очи и се взря в килима под краката си. Откъм фоайето долитаха гласове. Бъч се беше появил. Ви. Икономът и прислужницата говореха.
Парадайз бе отнесена на горния етаж и доктор Джейн...
На прага на библиотеката се появи мъж.
Беше висок и слаб, облечен в безупречен костюм, който дори Крейг виждаше, че е ушит по мярка от изключително добър шивач. С ярката си бяла риза, кървавочервената вратовръзка и изисканата кърпичка в джоба на гърдите този мъж беше същинско въплъщение на аристократ.
И да, дори носеше златен пръстен с печат.
И да, това бяха очите на Парадайз, впити в него през притихналата стая.
Крейг свали бейзболната си шапка и се изправи. Усети нелепо желание да си загащи тениската или да изтупа дънките си... или нещо подобно. По дяволите.
Мъжът се запъти към него със страховито изражение на лицето.
Крейг се напрегна и се прокашля.
- Сър, аз...
Мечешката прегръдка, в която мъжът го сграбчи, бе толкова силна, че на Крейг му се стори, че чува как костите му изпращяват. А другият мъж все така не го пускаше.
Докато Крейг стоеше там като истукан.
Над рамото на бащата на Парадайз той видя Бъч да подава глава в стаята и да прави гримаса насреща му, подканяйки го да не стои като пън.
Крейг вдигна ръце зад гърба на другия мъж, сякаш за да попита: А сега какво?
Бъч започна да жестикулира необуздано, сякаш прегръща някого.
Крейг потръпна, но все пак обви предпазливо ръце около благородния мъж пред себе си. Потупа го по раменете.
- Дължа ти живота си - каза баща й дрезгаво. - Тази нощ ти ми дари нов живот, спасявайки нейния.
Най-сетне той отстъпи назад и като извади онази кърпичка, избърса очите си.
- Кажи ми как бих могъл да ти се отплатя? Какво мога да сторя за теб? С какво бих могъл да бъда в служба на теб и близките ти?
Крейг запримигва на парцали. Мозъкът му буквално даде накъсо. А после избъбри:
- Казвам се Крейг.
Сякаш го бяха попитали.
- Крейг, аз съм Абалон. - Бащата на Парадайз се поклони. -На твоите услуги.
Преди Крейг да успее да отговори, Пейтън влезе в стаята и се отправи към него.
- Човече.
И ето че беше време за прегръдка номер две.
Пейтън го стисна така, че едва не му строши ребрата, но този път Крейг вече бе по-напред с материала и му отвърна по същия начин.
- Ти свърши моята работа - дрезгаво заяви Пейтън.
- За какво говориш?
- Бъч ми каза, че Анслам е убиецът на братовчедка ми.
Крейг се дръпна сепнато... което беше добре, защото имаше нужда от малко повече лично пространство. Откакто опасността се бе разсеяла, след като уби един от съучениците си, имаше чувството, че се е озовал в някаква паралелна реалност.
Работата бе там, че когато намушка Анслам, сякаш бе някакъв развилнял се звяр, просто искаше да защити Парадайз. Защо
Анслам я беше нападнал, не беше особено важно в онзи момент... не си бе задал този въпрос и след това.
Пейтън му разказа историята набързо и Крейг разбра основното. Или поне така си мислеше.
Анслам и полароидните снимки, и репутацията му, че бил агресивен с жените. Парадайз, която навързала нещата.
Когато свърши, Пейтън се обърна към бащата на Парадайз и двамата се прегърнаха.
- Какво ще кажеш за този тип? - заяви Пейтън, след като се пуснаха. - Истински герой, а?
Е, добре, беше адски неудобно да види как бащата на Парадайз го гледа почти боготворящо. Така де... как би могъл да си тръгне сега? Навярно би могъл да си тръгне... искаше да види Парадайз, но...
- Освен това е влюбен в Пари - оповести Пейтън. - И тя в него.
И ето как целият шибан свят научи за тях двамата.

- Не, добре съм.
Парадайз потръпна, докато го казваше... но пък доктор Джейн тъкмо светваше с едно фенерче право в очите й.
- Имаш сътресение на мозъка - заяви лекарката и приседна на леглото. - Повдига ли ти се?
Е, ами да... но дали беше, защото едва не беше убита от един от своите съученици, или пък защото бе спасена от мъжа, на когото само преди час бе заявила да върви на майната си...
- Какъв беше въпросът? - попита тя. - О, да. Да, повдига ми се мъничко и главата ме понаболява.
Доктор Джейн се усмихна.
- Ще се оправиш. Просто си почини хубаво. И да, преди да си ме попитала, можеш да посетиш занятията утре вечер, но никакъв спаринг и карай по-полека с упражненията.
- О. Добре. - Господи, не можеше да си представи как се връща в тренировъчния център. - Благодаря.
- Няма защо. Не е нужно да ти давам друго, освен обезболяващото, което изпи току-що.
- О... окей. Благодаря.
- И трябва да поговориш с Мери - добави доктор Джейн, докато се изправяше. - И не, едно „добре съм“ не е достатъчно. Можеш да очакваш известен посттравматичен шок от случилото се. Тялото ти ще се оправи по-бързо, отколкото умът ти.
- Коя е Мери?
- Нали се сещаш, шелан е на Рейдж. Тя е терапевт.
- О.
Може би и този път трябваше да добави едно „благодаря“?
- Тук съм, ако имаш нужда от мен - каза лекарката, преди да излезе.
И ето че Парадайз остана сама.
Странно, въпреки че беше в безопасност в собственото си легло и въпреки че на долния етаж имаше братя, къщата изведнъж вече не й се струваше толкова сигурна. И може би именно заради това трябваше да поговори с Мери.
Господи... Анслам беше убиец? Навярно дори сериен убиец?
Никога не бе показвал признаци на нестабилност. Изглеждаше като сравнително нормален, макар и мъничко неприятен мъж, досущ като нея или който и да било от класата им, от расата.
Само като си помислеше, че бе седяла близо до него в час, тренирала бе с него, шегувала се бе и се бе смяла с него... а през цялото това време той бе издевателствал по този начин с жените?
Истински кошмар... и то преди да стигне до частта, в която се бе опитал да я убие.
Парадайз погледна часовника и усети, че тревогата й нараства още повече. Оставаше само час до зазоряване, а нямаше представа къде е Крейг. Дали си беше тръгнал?
Трябваше да го види.
Простенвайки, тя посегна към домашния телефон...
- Искаш ли да ти помогна?
Дръпна рязко ръка и когато вдигна очи, го видя да стои на прага. Той махна с палец през рамо.
- Доктор Джейн ми каза, че може да вляза. Трябва да вървя, но исках лично да се уверя, че си жива.
Парадайз затвори очи и извърна глава. Не бе в състояние да удържи бликналите сълзи, ала не искаше той да ги види.
Вратата се затвори с тихо изщракване и за миг тя си помисли, че Крейг си е тръгнал. После обаче си пое дълбоко дъх и улови миризмата му.
- Запознах се с баща ти - каза той дрезгаво.
Парадайз тръсна глава, за да се съсредоточи, и си заповяда да го погледне. Не беше пристъпил по-навътре в стаята и това й се струваше правилно. Гласът му беше далечен, тялото му -напрегнато, излъчването му беше като това на някой, който вече си бе отишъл от къщата, въпреки че уж стоеше пред нея.
- Така ли? - попита тя тихичко.
- Симпатичен тип.
- Такъв е.
Дълго мълчание. По дяволите, реши тя най-сетне, и си взе една кърпичка. Издуха си носа, извади друга и си попи очите.
- Съжалявам, малко съм емоционална.
- И как няма да си? Едва не те убиха.
Парадайз направи кърпичките на топка и ги метна в кошчето до леглото си. Пое си дълбоко дъх.
- Съжалявам, че ти наприказвах всички онези неща. Че ти се разкрещях.
- Не се тревожи за това.
- Окей. - Човече, по някаква причина този безразличен отговор, сякаш нищо от случилото се нямаше значение, болеше повече, отколкото сътресението. - Добре.
- Виж, Парадайз, ти и аз...
- Какво? - Тя го погледна. — Може би искаш да ми кажеш, че не е било писано да бъдем заедно? Да не би това да е моментът, в който ми изреждаш всички причини, поради които не можем да се съберем, включително (ако не и най-вече) моя произход? Защото, ако е това, почти съм сигурна, че вече си го изяснихме по телефона.
Той не каза нищо, просто се взираше в килима и Парадайз предположи, че упражнява последното им довиждане в главата си. И това беше довиждане на връзката им, не сбогуване завинаги. Защото тя нямаше никакво намерение да напусне програмата, това поне бе сигурно. Дори само в тези първи нощи (които сякаш се равняваха на хиляда години) вече бе вложила твърде много, за да се откаже.
- Най-добре си върви - предаде се Парадайз. - Просто...
- Защо аз?
Тя се намръщи.
- Моля?
Очите му, приковани в нея, бяха невероятно сериозни.
- Предполагам, че не разбирам... защо аз? Би могла да имаш когото си поискаш в расата. Искам да кажа, цели родове биха дали всичко, за да имат син от теб. Ти си буквално най-скъпоценното нещо на планетата... И това е, преди да открият колко си силна, умна... издръжлива. Колко смела... и умна. Споменах ли умна? -Той отново сведе поглед към килима. - И красива. Да не забравяме и този твой глас. - Той описа кръг до слепоочието си. - Подлудява ме твоят глас. Всеки ден, след като затворим, аз заспивам с шибания телефон на гърдите си. Сякаш частица от гласа ти, частица от теб все още е в него.
Е, добре, ето че беше на път отново да се разплаче... но по съвсем различна причина.
Крейг посочи с ръка стаята.
- Дори ако ми простиш, задето се държах като истински задник... не мога да ти предложа нищо такова. Къщурката на родителите ми има две спални и кухненски бокс. Плотовете са от пластмаса, подовете са застлани с линолеум и адски грозни килими. Дървото е изкуствено, не старинно. Най-старото, което притежавам, е от седемдесетте... и е отвратително. Не мога... не мога да ти купувам бижута, нито коли...
- Престани.
При звука на гласа й той млъкна.
- Не мисля по този начин - прошепна Парадайз. - Ти също не бива да го правиш.
- Ами ако това се промени?
И тогава Парадайз си даде сметка, че никога досега не й бе показвал своята уязвимост. И я чакай, наистина ли говореше така, сякаш все още бяха заедно?
- Няма да се промени - зарече се тя. - Не ме е грижа за нищо от това и то никога няма да се промени.
- Как можеш да си сигурна? - меко попита той. - Защото... аз съм влюбен в теб. И ако утре или пък след седмица, след година ти решиш, че това е просто авантюра или пък че искаш да бъдеш с някой по-изискан от мен, няма да го преживея. Това е едничкото, което може да ме съкруши необратимо. Така че просто ме остави да си вървя, окей? Сложи край на мъките ми... остави ме да си вървя.
Парадайз избърса очи и се усмихна.
- Наистина ли току-що ми каза, че ме обичаш? - Когато Крейг не отговори, тя настоя: - Мисля, че го направи.
- Говоря сериозно, Парадайз.
Изведнъж не я боляха нито тялото, нито главата, а страхът, плъзнал като отрова по вените й, изчезна.
- Аз също - прошепна тя.
- В такъв случай, да, наистина току-що ти казах, че те обичам. И съжалявам, че реагирах така заради теб и семейството ти. И освен това съм истински задник, задето оприличих теб и баща ти на онези, които убиха баща ми. Не знам... достатъчно е само да си спомня онази първа нощ, когато не искаше да ме оставиш на пътеката. Държеше се по същия начин и с всички останали, не само с мен. Ти би останала навън, ако това означаваше, че някой друг би могъл да се спаси в скривалището.
Крейг изпусна дъха си на пресекулки и избърса лице с тежката си длан, сякаш се бореше с емоциите си.
- Крейг, единственото, което мога да ти кажа, е това. -Парадайз изчака той да вдигне очи и да я погледне. - Онази нощ победих всички, нали? Аз бях последната, останала права, нали така?
Той кимна.
- Да. Беше невероятна.
- Е, бих направила всичко това отново, ако така ще ти докажа недоказуемото... и то е, че сърцето ми знае какво иска. Наистина е толкова простичко. Ако искаш, можеш да си измисляш причина след причина защо след време бих могла да мисля различно, ала чувствата ми никога няма да се променят. Знаех, че ти си единственият още в нощта, когато те видях за първи път, когато се появи в къщата за аудиенции. Седмици наред се чудех дали ще се върнеш с попълнената молба. Онази първа нощ в тренировъчния център? Чаках и се молех да те видя как влизаш. И когато ти най-сетне го направи, единствената ми мисъл бе: „Слава богу, той е тук“.
Парадайз му протегна ръка.
- Все още си го казвам всеки път щом те видя, след като съм била далеч от теб. „Слава богу... той е тук.“
Крейг се приближи бавно, сякаш й даваше възможност да размисли. Ръката му докосна нейната и ето че той седеше на леглото до нея. А после се приведе и устните му откриха нейните.
След това обаче се дръпна и стана сериозен.
- Ще отмъстя за баща ми. Знам, че не си съгласна, но не мога да го променя. Съжалявам.
Парадайз затвори очи, жегната от болка в гърдите.
- Моля те... недей. И не го казвам, за да защитя някой свой далечен братовчед. И така вече имаше толкова много смърт. Опитвам се да защитя един живот.
- Живота на страхливеца, убил баща ми.
- Може би има друг начин да получиш справехшвост. -Парадайз стисна ръката му. - Просто... нека помислим за това. Може би съществува друг начин. Обещай ми. Заради мен. Направи го заради мен.
Мина страшно дълго време, преди той да отговори. Ала когато най-сетне го стори, думите му прозвучаха като обет.
- Добре. Ненавиждам това... но добре.
Парадайз обви ръце около него и усети как и той я прегръща.
- Обичам те.
- Господи, Парадайз... аз също те обичам.
Останаха така цяла вечност, прегърнати, мълвейки тихи думи, докосвайки, чувствайки, целувайки се.
А после на вратата се почука.
И Крейг скочи толкова рязко, че направо се блъсна в отсрещната стена.
Парадайз се засмя.
- Да?
- Бъч е - разнесе се дълбок глас. - Тръгвам си. Крейг, трябва да дойдеш с мен.
- Окей - каза Крейг и се отправи към вратата.
- Кога ще те видя? - попита Парадайз. - Утрешните часове също са отменени.
Той сложи ръка на бравата и я погледна през рамо с премрежени очи.
- Вдигни си телефона в седем часа и ще го обсъдим.
С тези думи и едно страшно сексапилно намигване излезе навън, затваряйки тихичко след себе си.
Докато се отпускаше върху възглавниците, Парадайз се усмихваше толкова широко, че бузите я заболяха.

Една седмица по-късно...
- Чакай малко, къде казваш, че му е мястото на този колан?
Застанал пред огромното огледало в Дупката, Крейг усети, че го обзема паника, поне докато Бъч не се приближи зад него. Естествено, братът се хилеше така, сякаш Крейг беше някакъв идиот. Което си беше вярно.
- Казва се пояс. - Бъч взе парчето плат и го обви около кръста на Крейг. - По дяволите, синко, ще изглеждаш направо страхотно.
- Колко струва това нещо?
- Петнайсет хилядарки. - Бъч се залови да пристегне пояса на гърба му. - Добрата новина е, че с теб сме еднакво яки, така че ти е съвсем по мярка.
Крейг примига няколко пъти.
- Петнайсет хиляди? Долара?
- Не, курабии - обади се Вишъс откъм леглото. - И ако от това ти се изви свят, умножи го по броя на закачалките ей там.
Крейг хвърли поглед към редиците с дрехи в иначе подредената и спретната спалня.
- Господи.
- Да, в шикозните бутици той е суперзвезда. - Ви запали поредната ръчно свита цигара.
- Да ти го начукам, Ви. - Бъч се наведе настрани и взе черен смокинг с дълги черни опашки. - Мъже като нас с Крейг обичат да се поиздокарат за мадамите си. Такива сме си.
Ако зависеше от него, Крейг би предпочел да отиде по дънки. Трябваше обаче да признае, че колосаната бяла риза със скъпарска бяла папийонка, яркочервените тиранти и елегантният черен панталон със сатенена ивица отстрани определено му отиваха.
А после си облече сакото.
Взирайки се в отражението си, Крейг приглади наскоро подстриганата си коса назад, а после я разроши.
- Изглеждам...
- Адски изтупан. - Бъч го потупа по рамото. - А сега изчезвай от тук, за да мога и аз да се облека. Онзи мизантроп ей там ще си остане вкъщи, защото такива неща са му под достойнството, но двамата с теб ще си изкараме страхотно.
Ви изсумтя и се надигна от леглото.
- Обади ми се, ако все пак ти доскучае. Винаги съм навит за юмручен бой и страшно обичам да удрям разни красавци.
- Просто си кисел, защото нямаш смокинг.
Вишъс поспря на прага и погледна към Крейг.
- Онзи задник е прав. Наистина изглеждаш добре. Тя страшно ще се гордее да те улови под ръка. Не позволявай на онези шибани идиоти да те накарат да се чувстваш непълноценен. Тя би могла да има когото си поиска, а е избрала теб. И никому не подавай ръка пръв. Така ще им дадеш възможност да те пренебрегнат. Остави ги те да те поздравят, не обратното.
- Благодаря - отвърна Крейг дрезгаво.
Ви кимна и докато се отдалечаваше по коридора, добави:
- Ще ида да прасна един на Ласитър. След това сигурно ще поиграем билярд.
- Приятно изкарване, сладурче - извика Бъч подире му, след което погледна Крейг в огледалото. - Нека те оставя в тунела. Чакай ме на паркинга. Аз ще те откарам.
- Окей. И... благодаря.
Господи, ама че тъпо прозвуча.
Бъч се усмихна, разкривайки нащърбения си преден зъб.
- Аз също се обвързах над класата си. Знам какво е да бъдеш с жена, която...
В този миг Мариса излезе от втората спалня и...
Крейг се сепна. Роклята... диамантите... роклята...
Шибаните диаманти.
Тя буквално блещукаше от главата до петите, ослепително въплъщение на красота и елегантност в прилепналата си по тялото рокля.
Доктор Джейн изскочи в коридора.
- Е! Как се справихме? А? Как се справихме?
Крейг погледна през рамо към Бъч, който стоеше занемял като пън и изглеждаше така, сякаш му се беше явила Скрайб Върджин.
- Отивай в гаража, хлапе - гърлено каза братът. - Веднага. Там съм до десет минути... не, чакай... двайсет.
* * *
Докато се усмихваше на Крейг и му казваше, че изглежда наистина красив, Мариса се чудеше как бе възможно някой да е напълно облечен и едновременно с това чисто гол.
Разбира се, от начина, по който Бъч я зяпаше, беше съвършено ясно за какво си мисли.
- Хайде, Крейг, аз ще те заведа в тунела - предложи доктор Джейн. - А вие двамата си изкарайте приятно.
- Вървете, вървете, вървете, вървете - каза Бъч. - Преди да сте видели повече, отколкото бихте искали.
Когато вратата се затвори зад другите двама, Мариса се завъртя бавно пред своя хелрен.
- Харесва ли ти?
Вместо отговор Бъч падна на колене. Най-буквално - свлече се на колене толкова тежко, че Мариса не бе сигурна дали прашенето, което се разнесе, бе, защото беше счупил костите си или дъските на пода.
Тя събра полите на роклята си и побърза да отиде при него.
- Добре ли...
Бъч сложи ръце на раменете й и очите му обходиха лицето й.
- Искам да те целуна, но не искам да ти разваля грима.
- Тогава ме целуни внимателно.
И той го направи, докосвайки нежно устните й.
- Спираш дъха ми, Мариса. Ще спреш дъха на всички.
Мариса приглади косата му.
- Ще видим.
- Да.
Мариса стана сериозна.
- Хавърс няма да дойде. Това доста ме учуди. Именно той предложи да се заема с организацията.
- Може би това е неговата маслинена клонка. Дава ти възможност да блеснеш без усложненията на цял куп клюки.
- Да. - Мариса отново видя брат си до леглото на убитата жена. - Почти е по-лесно да го демонизирам.
- Знаеш ли, като стана дума за Хавърс, ако можеш да му простиш... е, аз никога няма да забравя какво ти причини, но няма да го убия, ако го видя. Какво ще кажеш?
Мариса се засмя.
- Съгласна. Не знам... предполагам, че ще трябва да видим какво ни готви бъдещето.
- Сигурен съм за едно нещо, което предстои - провлачи той с премрежени очи.
- И какво е то?
Хелренът на Мариса се надигна от пода и обви топлите си ръце около кръста й. Приведе се към нея и прошепна:
- Аз ще бъда този, който ще свали тази рокля по-късно.
Мариса се разсмя, прегърна го през шията и се притисна в него.
- Означава ли това, че аз пък ще събуя панталона ти в края на нощта?
- о, господи - простена той. - Дааааааааааааааааааааа.

Докато слизаше по великолепното стълбище у дома си, придържайки полите на бледосинята си рокля, Парадайз си мислеше за нощта преди една седмица, когато бе слязла при Анслам, който я чакаше на мраморния под така, сякаш нямаше нищо нередно, нищо опасно.
За частица от секундата нещо припламна в мозъка й и по гръбнака й се разля адреналин.
Доктор Джейн беше права - сътресението на мозъка се беше оправило, също като синините, ала в ума й нещо се беше променило, светкавично и завинаги. Този условен рефлекс на страх обаче нямаше да я победи. Мери й помагаше да се справи с това.
Баща й се показа от библиотеката в мига, в който тя стигна до последното стъпало.
- О... Парадайз.
Тя направи изящен реверанс.
- Татко.
- Толкова много приличаш на майка ти.
Той протегна ръце и тя отиде при него.
- Това е най-съвършеният комплимент.
- И е самата истина. - Баща й я завъртя пред себе си и се усмихна. - Имам нещо за теб.
- О?
- Ела.
Той я заведе до бюрото в кабинета си и й подаде плоска червена кутия със златен бордюр.
- Беше нейна.
- Татко...
- Не, не. Трябва да я отвориш.
Парадайз пое кутията с разтреперени ръце, повдигна капака и ахна. Баща й извади старинната диамантена огърлица от сатененото й ложе.
- Четиресет и осем диаманта, за всяка от четиресет и осемте години, които прекарах с обичната ти мамен. Днес ти я давам безрезервно, така както ти давам обичта и уважението си. Не бих могъл...
- Почакай - спря го Парадайз, поклащайки глава. - Не мога да я приема.
- Защо не?
Лицето му посърна и тя затвори очи.
- Трябва да ти кажа нещо. То...
Неспособна да стои на едно място, Парадайз закрачи напред-назад в кръг. Единственото, за което бе в състояние да мисли, бе разговорът им за любовта и класата и как баща й искаше за нея същото аристократично обвързване като това между него и майка
й.
Ала за разлика от времето, преди да постъпи в тренировъчната програма, сега тя много по-добре знаеше коя е. И дори ако това разбиеше сърцето му, тя щеше да обича когото поиска, независимо от класа и положение.
- Татко, аз съм влюбена. Той е от простолюдието, но това изобщо не ме интересува. И най-вече - не смятам, че то го прави по-малко достоен от всеки друг. Крейг е...
- Най-сетне! - възкликна баща й. - Най-сетне! - Притегли я към себе си и я целуна по бузите. - Цяла седмица чакам!
- Какво... чакай малко, какво?
- Пейтън ми каза.
- Какво!
- И съм съгласен с теб. Крейг е достоен мъж... и напълно одобрявам. Имате благословията ми.
Парадайз се смръщи и поклати глава.
- Татко... не разбирам. Едва преди седмица ми каза, че трябва да се обвържа за аристократ. Знам, че Крейг ми спаси живота, ала не можеш да очакваш да повярвам, че си си променил мнението толкова коренно.
- Миличка - потръпна баща й, - кога съм ти казал, че трябва да се обвържеш за член на глимерата?
- Беше по време на едно Първо хранене, преди да изляза... и ти каза, че искаш за мен обвързване като това между теб и мамен. Между двама аристократи, организирано от семействата им.
- Не, казах, че с майка ти открихме истинската любов. Това искам за теб. Истинска любов. Ако мъжът се отнася с теб, както заслужаваш, не ме е грижа за потеклото му. Години наред наблюдавам усилията на класата ни и изобщо не съм впечатлен. Баловете и тържествата са нещо хубаво, ала в края на нощта се връщаш при онзи, с когото си обвързан. Това е далеч по-важно от всякакъв произход... и пред никого няма да се оправдавам, ако тръгнат приказки.
Парадайз се хвърли на врата на баща си и го прегърна с всички сили.
- Толкова те обичам, че ми иде да заплача.
Баща й, скъпият й, прекрасен, съвършен баща се разсмя и отвърна на прегръдката й.
- А сега ще ми позволиш ли да ти сложа тази огърлица? И ще признаеш ли най-сетне, че Крейг ще бъде кавалерът ти тази нощ?
- Да, да, той ще дойде! О, да! Нямам търпение да се срещнеш с него, както трябва, и да го опознаеш.
- Нито пък аз, обич моя, нито пък аз.
Трийсет минути по-късно, докато тълпи от блестящи гости влизаха през входната врата и се отправяха към балната зала, Парадайз си помисли: е, поне предполагаше, че Крейг ще дойде.
Беше й казал, че ще дойде.
Наистина.
Застанала на прага на балната зала, на най-горното стъпало на голямото стълбище, спускащо се към дансинга в центъра, тя обхождаше множеството с поглед. Не мислеше, че е възможно да не е забелязала пристигането му. Не и при положение, че икономът оповестяваше имената на новодошлите, преди те да се присъединят към останалите гости.
Не беше пропуснала да забележи, че Крейг бе изглеждал мъничко неспокоен при мисълта да й кавалерства, но той не беше от онези, които биха се отметнали. Особено когато ставаше дума за нея.
- Здравей, красавице.
- Пейтън - промълви тя, обръщайки се към приятеля си.
Докато двамата се прегръщаха, тя погледна зад рамото му, надявайки се да види... Не, никакъв Крейг.
- Леле, страхотни диаманти - каза Пейтън, оглеждайки огърлицата - Къде ти е мъжът?
- Не знам. - Парадайз се намръщи. - Мислех, че ще дойдеш с онази жена, как й беше името?
- О, тя ли. Ами не. Баща й звънна на моя баща, за да го попита какви са намеренията ми. Да не мислиш, че ще се оплета в нещо такова.
- Защо тогава не покани Ново?
- Не знам откъде ти хрумна подобна идея. - Пейтън огледа множеството. - Е, време е да си намеря дама за вечерта. Има ли някой от нашето поколение, или е пълно само със старчоци? Я чакай, ей там виждам жена, която все още е със собствените си зъби.
- Пейтън. Трябваше да поканиш Ново.
- Кого? - Той я целуна по бузата. - До после.
Докато слизаше по застланите с червен килим стъпала, Пейтън привлече доста погледи - доказателство, че бе доста желан в глимерата.
Горкото копеле.
Имаше и друга причина Парадайз да се тревожи за него. От онази нощ с Анслам най-добрият й приятел се беше затворил в себе си. На повърхността си беше същият, ала тя го познаваше на едно по-дълбоко ниво, на което другите не го познаваха.
Нещо у него се беше променило, а той отказваше да говори за това. Разбира се, негов приятел беше убил негова близка. Това си беше доста скръб, с която да се справиш.
Господи, така й се искаше той да поговори с нея. С някого.
Разнесе се музика и немалко двойки се отправиха към центъра на балната зала. Парадайз разпери полите на роклята си и си даде сметка, че бе искала да сподели това с Крейг... ала може би очакваше твърде много. За повечето мъже нещо подобно бе пълна скука... или дори по-зле - същинско наказание.
Е, добре. Не беше нужно да прави всички тези неща. Можеше да носи проклетите диаманти с халата си и пак да е щастлива. Та нали бяха важни, защото някога бяха принадлежали на майка й, а сега бяха нейни.
Да, баща й беше толкова прав. Колкото и изискано да бе събралото се множество, с роклите и бижутата, и превземките си, да бъде сред тях, бе толкова блудкаво преживяване. Въпреки че по рождение мястото й беше тук, тя се чувстваше откъсната от всички и съвсем не се интересуваше...
- По-късно ще се появи ли някоя готина банда?
Парадайз се завъртя рязко, усмихвайки се като умопобъркана... и се вкамени. Сложи ръка на устата си. Отстъпи назад.
Крейг поклати глава и се погледна с ужас.
- По дяволите, Бъч ми каза да го облека. Принуди ме.
- Ти си...
Мъжът й беше убийствено красив в смокинга, бялата папийонка и лачените обувки... и изглеждаше не по-малко изискан от когото и да било в залата. Макар че тя го харесваше точно толкова и по дънки и бейзболна шапка.
А най-вече - когато не носеше нищичко.
- Я чакай, това да не е... церемониалният меч на баща ми? -избъбри тя, примигвайки учестено, защото очите й изведнъж бяха плувнали в сълзи.
Крейг поглади златната ножница, която висеше над лявото му бедро.
- Чакаше ме, когато дойдох. Настоя да си го сложа тази вечер. Каза, че не би искал никой друг да го носи в нощта, когато дъщеря му за първи път ще бъде представена пред обществото с кавалер.
Парадайз беше принудена да се прокашля, защото нещо я давеше.
- Това е... огромна чест.
- Знам.
- Освен това си се подстригал - отбеляза тя. Макар че в момента. в който го каза, й се прииска да се срита в задника. -Имам предвид...
- Бях започнал да ставам доста рошав.
Парадайз подскочи и го прегърна.
- Толковатиблагодарязадетодойдестрашносерадвамчеситук...
Крейг се засмя с онзи негов прекрасен баритон и я притисна до себе си, така че Парадайз почувства огромната му сила.
- Щях да дойда по-рано, но трябваше да изчакам този, който ме докара, да... свърши.
- Важното е, че си тук. Само това има значение... и господи, изглеждаш страхотно.
- А ти... - Крейг се отдръпна лекичко и като че ли едва сега я огледа наистина. - Леле. На това му се казва рокля, а те... истински ли са? Истински са, нали... този в средата е колкото нокътя на палеца ми.
- Бяха на майка ми.
- Красиви са почти колкото теб.
През цялото време, докато си говореха, Парадайз ясно си даваше сметка, че околните ги преценяват и обсъждат. Щеше да има скандал, о, да.
Майната им, помисли си тя и го улови под ръка.
- Ще дойдеш ли с мен?
- Навсякъде, където поискаш, тази вечер и завинаги.
Парадайз поведе своя мъж към стълбището, кимвайки на Федрика, който начаса се поклони почтително на Крейг.
- Господарю. Чест е за мен да ви видя.
А после догенът се обърна към множеството и с най-тържествения си глас обяви на Древния език:
- Господарката Парадайз, дъщеря на Абалон, пръв съветник на Рот, син на Рот, баща на Рот, и почитаемият Крейг, син на Брал, кавалер на Кралската награда за храброст, присъдена му миналата вечер за заслуги към кралския двор.
Множеството притихна за миг, а после гласовете им заглушиха дори оркестъра.
Крейг се сепна.
- Какво беше всичко това? Какво съм получил? Какво са направили?
Парадайз го потупа по ръката.
- Баща ми разказа на Рот как ми спаси живота и кралят ти даде титла. Но аз те обичах също толкова и преди. Трябваше да го научиш утре вечер... Според мен икономът ни се поразвълнува малко повече.
- Какво?
- Всъщност сега ти си аристократ.
- КАКВО?
- Не обръщай внимание. - Парадайз го погледна право в очите. - То не променя нищо... е, освен дето казва на злобарите да вървят на майната си.
Крейг примига, а после се изкиска и плъзна поглед по множеството.
- Да го направим, Парадайз. А после навярно бихме могли да си намерим някое закътано местенце?
Парадайз се доближи до него.
- Вече имам едно на ума си.
- Това е моята жена, о, да.
Докато пристъпваше напред заедно с него, Парадайз не поглеждаше към множеството. Що се отнасяше до нея, те дори не бяха тук.
Не, тя гледаше към своя прекрасен мъж.
- Искаш ли да знаеш нещо? - попита с обич, докато двамата отиваха към черно-белия под на балната зала.
- Какво?
- Аз съм най-щастливата жена на планетата. Тук. Сега.
Да, помисли си Парадайз, когато Крейг се изпъчи гордо. Знаеше точно коя е... и с кого е... и те бяха невероятна двойка.
- Обичам те - прошепна той и я взе в прегръдките си. -Танцувай с мен.

